
היו"ר יעקב ליצמן:		אני מתכבד לפתוח את ישיבת ועדת הכספים. 
 				אנחנו ממשיכים היכן שהפסקנו ביום שלישי.

אברהם שוחט:			הצעה לסדר. בנוסח נעשו הרבה שינויים בין
 				הנוסח הכחול לבין הנוסח הלבן. קראתי ששר האוצר אמר שהיחידים שמוסמכים לעשות שינויים אלה הם חברי ועדת הכספים ולא אף אחד אחר, אבל הדברים התנהלו כפי שהתנהלו. שונו דברים וזאת כאשר לפעמים דובר עליהם כאן ולפעמים דובר עליהם במעגלים אחרים.

אני מבקש מהיושב-ראש שהיועצת המשפטית תעביר אלינו מסמך שבו מצוין בדיוק מה שונה בכל סעיף וסעיף לעומת הנוסח הכחול, כך שנוכל לעקוב אחרי העניין ולראות מה קרה במהלך הדברים. אם הכל היה מתנהל כשורה בדיון והיה מספיק זמן לשמוע – ניחא, אבל מכיוון שהדברים נעשו כפי שהם נעשו לצערי הרב, אני מבקש שלפחות יהיו מונחים מול עינינו כל השינויים שנעשו מהנוסח הכחול עד עתה, כך שנוכל לעשות איזושהי השוואה ולראות מה קרה בין מה שהונח כאן לבין מה שיבוא אלינו בסופו של דבר להצבעה.

אני מבקש לעשות זאת כי אחרת יש איבוד טוטלי של מה שקרה כאן. אני ישבתי בדיונים, אבל אם שואלים אותי מה שונה, מה שונה, מתי שונה, איך שונה – קשה לי מאוד להגיב על חלק גדול מהדברים. אני מבקש, אם אפשר, לעשות את זה עוד היום. זה כמובן בעקבות העובדה שהיחידים שמוסמכים לערוך שינויים אלה הם חברי הכנסת, כך אמר שר האוצר בתשובה ליועץ המשפטי.

אי-אפשר להתעלם מהעובדה שמתפתח ויכוח גדול מאוד ואני מודה ומתוודה שעד שבאתי לדיון לא ידעתי מה זו חברה שקופה ומה זו חברה לא שקופה.

היו"ר יעקב ליצמן:		אני לא עומד לשמוע ולו מילה אחת על הנושא של 
 				חברה שקופה, היות שאני לא עומד לדון בנושא הזה עד הצהרים. לכן אין שום דיון על חברה שקופה, אם זה טוב או לא טוב, אם יש סמכות או אין סמכות.

אברהם שוחט:			אני לא ביקשתי לקיים על זה דיון אבל אני רוצה 
 				להציע הצעה פרלמינרית.
לדעת כל מי שדיברתי אתו, ואלה היו לא מעט אנשים, הנושא של חברה שקופה הוא לא רלוונטי לרפורמה שמוגשת כאן. לכן אני מציע לך להוציא את זה החוצה. יחזור משרד האוצר בעוד שבועיים, בעוד חודש, בעוד חודשיים, אחרי שילבן את כל הדברים ויציג את הדברים. מספיק לקרוא את הכותרות היום, מספיק לשמוע את הדברים במהלך השבוע כדי להבין שאם חברי ועדת הכספים יעסקו בעניין הזה היום, בנושא שהוא לא חלק מהרפורמה, אנחנו נעשה דבר לא נכון.

אבשלום וילן:			למען הגילוי הנאות יש לי הצעה לסדר. 
 				במוצאי-שבת קיימתי פגישות וקיבלתי טלפונים לגבי כמה נושאים כמו זה שהיועץ המשפטי לממשלה מודיע מה אסור לנו כחברי כנסת ומה מותר לנו.

היו"ר יעקב ליצמן:		אני לא הולך לדון בחברות שקופות.

אבשלום וילן:			אומרים שרק לנו מותר להחליט. זה מתחבר 
 				לנושא השני. קיבלתי טלפונים – ואני אומר זאת למען הגילוי הנאות – שטוענים שבכל דיוני הוועדה יושבים חברי ועדת רבינוביץ שהם בעצמם מייצגים גורמים בתוך שוק ההון ויש פה חשד – אולי בכשרים – כי טוענים כלפי חברי הוועדה ולא רק מול אנשי הממשלה או פקידי הממשלה. אומרים שאנשים אלה מייצגים קבוצות אינטרסנטיות מסוימות ויש פה בעיה שאנחנו נאשר מצב לא מוגמר כאשר איננו יודעים את הכל.

אני עדיין לא מוצא את ידיי ורגליי לקראת ההצבעה מחר ונראה לי שהולך להיות כאן מחטף בסגנון מדינת עולם שלישי כולל טענות קשות שגורמים אינטרסנטים בוחשים בתוך הוועדה.

אני מבקש אותך לברר את הדברים.

יוסף פריצקי:			אני רוצה לשאול שאלה והיא מופנית ליועצת 
 				המשפטית. בתוך עמנו אנחנו חיים. אני מבין שבממשלה יש היום מחלוקת ואני לא רוצה להכניס את ראשי אליה אבל השאלה היא מאוד פשוטה. אני לא רוצה להגיע למצב אחד שאנחנו נשב פה, נעבוד או לא נעבוד, ובסוף זה חוזר לממשלה ובגלל איזושהי מחלוקת זה ייתקע שם ושוב יחזור אלינו.

השאלה ליועצת המשפטית היא, בהנחה שהממשלה חלוקה, האם אנחנו יכולים להמשיך לעבוד כאן. האם אני לא צריך לקבל איזושהי גרסה שמוסכמת על דעת הממשלה כולה? יכול להיות שתאמרי לי שיש החלטה של הממשלה.

אברהם שוחט:			תקרא את העיתון. זה הרבה יותר חמור מזה.

יוסף פריצקי:			אתה צודק, אבל אני דן כאן בהצעת חוק 
 				ממשלתית. הביאו לי לכאן משהו ואני צריך עכשיו להתייחס אליו. אם המשהו שהביאו אלי הוא במחלוקת בתוך הממשלה, מה אני עושה כאן?

רן כהן:				אני מחליף את חברי מוסי רז שנמצא במילואים. 
 				הייתה פנייה אליך ממנכ"ל משרד המשפטים. נשלח אליך מכתב על-ידי משרד המשפטים שמייצג גם הוא באופן כזה או אחר את הממשלה. הוא מבקש לגבי כל הנושא שתהיה שהות מספקת כדי לבחון את הנושא כיוון שהוא עלול להעלות את מדינת ישראל על מסלול התנגשות עם מדינות ה-OACD וההחלטות שלהן. כמי שהיה לי חלק מסוים, יחד עם בייגה, במאמץ להגיע למצב שבו נתקבל ל-OACD, אני חושב שזה מכתב שראוי לתשובה חיובית ולכן אני שואל אותך מה תשובתך לפנייה הזו שהיא בעצם מטעם הממשלה ולא מטעם האופוזיציה.

היו"ר יעקב ליצמן:		עד הצהרים אני לא אדון בחברות שקופות. 
 				בצהרים נעשה הפסקה וכנראה אחריה נדון בחברות השקופות. במשך היום נבדוק מה קורה כאן. לא שמעתי על הנושא אלא מה שקראתי בעיתונות, אבל נבדוק את הדברים אחרי ההפסקה כשנתחיל לדון בחברות שקופות. עד הצהרים אין שום דיון על חברות שקופות ולכן הדברים לא רלוונטיים. אני מוכן לשמוע אתכם אחר-הצהרים.

הוועדה שינתה דברים בהתאם לדיונים וזאת לאחר ששמענו את המשלחות ואת חברי הכנסת. אני חושב שזה לכבוד ועדת הכספים שהתקבלו הערותינו והערות המשלחות ועקב כך שונו דברים. טבעי שבחוק יסודי כזה כמו הרפורמה במס, דבר שקורה פעם בעשר-עשרים שנה, צפויים שינויים רבים וזה בסדר. לא איכפת לי שימציאו את הדברים לחברי הכנסת.

רן כהן:				זה הכרחי.

היו"ר יעקב ליצמן:		כבר ביום ששי ביקשתי לעשות זאת.
				חבר הכנסת וילן, אם אתה חושד בכשרים או לא, הכתובת היא לא ועדת הכספים. יש לך בעיה של אינטרסנטים בוועדת הכספים, תתלונן במקום אחר. אנחנו לא הכתובת.

יוסף פריצקי:			סליחה. הגברת שניידר ענתה במכתב אותו לא 
 				ראיתי.

אבשלום וילן:			אני שאלתי את השאלה למען הגילוי הנאות.

היו"ר יעקב ליצמן:		אמרתי שאני לא יכול לבדוק את זה וזה לא שייך 
 				אלינו.

אבשלום וילן:			אתה רוצה את השמות?

היו"ר יעקב ליצמן:		לא, אני לא רוצה. זה לא שייך אלינו.

אבשלום וילן:			טוענים שהוועדה איננה אובייקטיבית. קראתי 
 				בעיתון ששר המשפטים תקף את הממשלה, אבל נציגיו המוסמכים יושבים כאן ויש מחלוקת. אני באמת רוצה לדעת מה עמדת הממשלה.

היו"ר יעקב ליצמן:		אם אני אראה שיש מחלוקת בין נציגי הממשלה, 
 				אני אבדוק את זה דרך הממשלה.

אבשלום וילן:			אני חוזר על הצעתי. לי אין שום חשבון עם שר 
 				האוצר, אבל אני מרגיש שהעסק לא בשל.

שגית אפיק:			סעיף 5 – הוספת סעיף 4א.
				אחרי סעיף 4 לפקודה יבוא:
4א.	מקום הפקת ההכנסה.

המקום שבו הופקה או נצמחה הכנסה מכל אחד מהמקורות המפורטים להלן יהיה –

(1)	לגבי הכנסה מעסק – המקום שבו מתקיימת הפעילות העסקית מניבת ההכנסה.

(2)	לגבי הכנסה מעסקה או מעסק אקראי בלי אופי מסחרי – המקום שבו מתבצעים העסקה או העסק.

	(3)	לגבי הכנסה ממשלח יד – מקום ביצוע השירות.

		(4)	לגבי הכנסה מעבודה – מקום ביצוע העבודה.

(5)	לגבי ריבית, דמי ניכיון והפרשי הצמדה – מקום מושבו של המשלם.

(6)	לגבי דמי שכירות או דמי שימוש בנכס – מקום השימוש בנכס.

(7)	לגבי השתכרות או רווח, לרבות תמלוגים שמקורם בנכס לא מוחשי  - מקום מושבו של המשלם.

	(8)	לגבי קצבה, מלוג ואנונה – מקום מושבו של המשלם.

		(9)	לגבי הכנסה מחקלאות – מקום הנכס מניב ההכנסה.

(10)	לגבי דיבידנד – מקום מושבו של  חבר בני האדם משלם הדיבידנד.

אבשלום וילן:			מה זה מלוג ואנונה?

סמדר אלחנני:			מלוג זה רווחים על נכס כאשר בדרך כלל זה מה 
 				שהאישה מביאה.

אבשלום וילן:			אנונה זו מילה עברית מקובלת?

סמדר אלחנני:			כן.

שגית אפיק:
(ב)	(1)	על אף האמור בפסקאות (4) ו-(8) של סעיף קטן (א), יראו 
 	את מקום הפקת ההכנסה, לפי הפסקאות האמורות, 
 	בישראל, אם המעביד הוא אחד הגופים המפורטים 
 	בפסקה (א)(4) להגדרה "תושב ישראל" או "תושב" 
 	בסעיף 1, ובתנאי שיחסי העבודה עם מעביד כאמור החלו 
 	כאשר העובד היה תושב ישראל.

(2)	על אף האמור בפסקות (5), (7) ו-(9) של סעיף קטן (א), יראו את מקום הפקת ההכנסה לפי אלה:

(א)	בישראל, גם כאשר המשלם הוא תושב חוץ – אם התשלום מהווה הוצאה של מפעל הקבע של תושב החוץ בישראל.

(ב)	מחוץ לישראל, גם כאשר המשלם הוא תושב ישראל – אם התשלום מהווה הוצאה של מפעל הקבע של תושב ישראל מחוץ לישראל.

(ג)	שר האוצר, באישור ועדת הכספים של הכנסת, רשאי לקבוע:

(1)	לגבי הכנסה שהופקה ביותר ממקום אחד ולא נקבעה לגביה הוראה אחרת – כללים לייחוס הפקת ההכנסה למקומות שונים.

(2)	את מקום הפקת ההכנסה במקרים מסוימים שלגביהם לא נקבעו הוראות אחרות.

טלי ירון-אלדר:			הסעיף הזה הוא סעיף שקובע את מקום מקור 
 				ההכנסה. יש לנו סוגים שונים של הכנסות בפקודת מס הכנסה ובעקבות המיסוי הפרסונלי נדרשנו לקבוע את מקום מקור ההכנסה, אם הוא בארץ או מחו"ל בהתאם לסוגי ההכנסות.

יש פה פירוט של סוגי ההכנסות ופירוט של מקום המקור שלהם בהתאם לסוגים השונים. אם אנחנו מדברים על עסק, אנחנו אומרים שהמקור הוא במקום שבו מתבצע העסק. ברגע שקבענו את המיסוי כמיסוי פרסונלי לפי הבן-אדם, אנחנו צריכים לקבוע את המקום שבו נוצרת ההכנסה לצרכים של החיוב והאם זה חייב או לא חייב במס.

הרשימה הזו נקבעה כרשימה שכוללת את כל מקורות ההכנסה.

יוסף פריצקי:			אם זה פרסונלי, הטריטוריה הולכת עם הבן-אדם.

טלי ירון-אלדר:			זה נכון, אבל לגבי תושבי חוץ יש לך חיוב לגבי 
 				הכנסה שמקורה בישראל.
המיסוי הפרסונלי אומר את הדבר הבא: תושבי ישראל חייבים במס על הכנסתם מכל מקום בעולם ותושבי חוץ חייבים במס על הכנסה שמקורה בישראל.

יוסף פריצקי:			תושב ישראלי שחוכר מזח בנמל בלגי.

טלי ירון-אלדר:			חייב במס בישראל בכפוף לאמנת המס בין ישראל 
 				לבלגיה. אבל הבלגי שעשה בישראל, חייב במס אם מקור ההכנסה הוא בישראל.

אני שואלת את עצמי מהי הכנסה שמקורה בישראל, ויש לי פה רשימה של מה מקור מקום ההכנסה, האם בישראל או מחוץ לישראל. זו הרשימה שקובעת את מקום המקור לגבי הכנסות. זה היה חסר לנו קודם וזה חסר לנו גם עכשיו. הרשימה הזו היא רשימה שכוללת את כל מקורות ההכנסה.

ההשלמות בסעיף קטן (ב) אומרות שאם קבענו לגבי הכנסת עבודה שמקום מקור ההכנסה הוא בהתאם למקום ביצוע העבודה – זה מופיע בסעיף (4) ו-(8) – בסעיף (ב)(1) יש לי התייחסות למקרים שהמעביד היא מדינת ישראל כאשר תמיד מקום מקור הכנסת העבודה, גם בחו"ל, היא ישראל וזה הסייג בסעיף קטן (1). מדובר במדינת ישראל והגופים הנלווים כמו הסוכנות והמוסדות הלאומיים.

לגבי סעיף קטן (2), בכל מה שקשור להכנסות של ריבית, הכנסות פסיביות, היינו צריכים לקבוע שני סייגים. קודם כל, לגבי תושב ישראל בחו"ל כאשר לגבי ההכנסות הפסיביות כתבנו שמקום המקור הוא מקום המושב של המשלם. אם יש לי תושב ישראל שמשלם בחו"ל ריבית לתושב חוץ, בעיקרון זה עדיין מקור ישראלי למעט אם זה מפעל קבע בחו"ל של תושב ישראל והוא נחשב שם כהוצאה. זה ניתוק וזה פועל בכיוון ההפוך. בישראל, כשיש לי תושב חוץ שיש לו מפעל קבע בישראל והוא משלם בישראל, זה הופך את ההכנסה להכנסה חייבת במס בישראל כי הוא משלם בישראל לתושב ישראל, למרות שזה תושב חוץ שמשלם.

אלה שני הסייגים לגבי ההכנסות הפסיביות. מפעל קבע בעצם משנה את כללי המשחק לגבי מקום המקור לגבי ההכנסות הפסיביות. אלה שני הסייגים שמופיעים בסעיף קטן (ב).

רן כהן:				את אומרת שכל הכנסה שמיוצרת בישראל, 
 				ממילא חייבת בכל אופן שהוא ותהיה הבעלות אשר תהיה.

טלי ירון-אלדר:			נכון.

רן כהן:				כל הכנסה של ישראלי שמופקת מחוץ לגבולות 
 				אבל היא בבעלותו והיא תוצר של פעילותו חייבת במס על-פי שני הכללים האלה.

טלי ירון-אלדר:			נכון.

רן כהן:				איפה נוצר החור שבין אלה? זה אומר סגירת 
 				החורים?

טלי ירון-אלדר:			זה לא שייך לסעיפים האלה.

היו"ר יעקב ליצמן:		נניח שהם אומרים שהמיסוי בארץ לא יהיה  מעבר 
 				למה שהיה במקום ממנו באים, ולכן צריך לשאול למה ירצו לבוא לכאן אנשים. צריך להחליט אם זה כדאי.

טלי ירון-אלדר:			זה לא חדש שתושבי חוץ בארץ משלמים מס על 
 				הכנסה שהופקה בישראל. האמנות נותנות פתרון. הכללים האלה עושים סדר בהרבה מאוד שנים של ויכוחים מה מקום מקור ההכנסה וקובעים כללים ברורים. לא משנים מהותית את המיסוי אלא קובעים כללים ברורים מתי רואים הכנסה בישראל ומתי רואים הכנסה בחו"ל. זה למשל בולט בנושאים של ריבית, כאשר משלמים ריבית וזה אומר הלוואות בחו"ל ויש ערבוב של מכלול של תנאים. יש פה קביעה חד-משמעית מה מקום מקור ההכנסה.

רן כהן:				איך זה מסתדר עם כל הנושא של חוק עידוד 
 				השקעות הון?

טלי ירון-אלדר:			זה לא פוגע בחוק עידוד השקעות הון.

רן כהן:				חברה התחילה והלכה על מסלול של פטור ממס.

טלי ירון-אלדר:			זה לא פוגע בה. זה לא פוגע בחוק עידוד השקעות 
 				הון.

יוסף פריצקי:			יש הרבה מתושבי ישראל שמקבלים רנטות 
 				מחו"ל. יש כאלה שמקבלים את הרנטות בישראל דרך המוסד לביטוח לאומי אבל יש כאלה שמקבלים רנטות מחול – בעיקר אני מדבר על שילומים – והשאלה אם יש הבדל עכשיו במיסוי עליהן.

טלי ירון-אלדר:			בלי קשר לסעיפים האלה, השילומים פטורים. 
 				דיברנו על שני סוגים של דברים. לגבי השילומים, יש לגביהם פטור ולא משנה איך הם משולמים. לגבי פנסיה שאדם מקבל מחו"ל, מצאנו לזה פתרון דרך זה שקבענו שהם לא ישלמו יותר מאשר היו משלמים במדינת המושב.

סמדר אלחנני:			בסעיף 4(א) החדש בנוסח הלבן יש עשרה סעיפים 
 				ואילו בנוסח כחול יש 11 סעיפים.

טליה דולן-גדיש:		שינינו את זה. זה דבר טכני. זאת קוסמטיקה.

שושנה שחם:			הייתי חושבת שבסעיף 4א(א) צריך להוסיף את 
 				המילה "לרבות" כי אחרת אתם סוגרים את זה, ואחר-כך תהיה בעיה לגבי מקור ההכנסה של מסחר אלקטרוני באינטרנט וכולי. 

קריאה:				את מתכוונת לומר "בין היתר".

דוידה לחמן-מסר:		השאלה האם אפשר יהיה לומר שאין ברשימת 
 				המקורות האלה כדי למצות, אם קיים מקור אחר שבעקבותיו התקבלו כספים אחרים בישראל.

קריאה:				אבל אין מקור אחר. מסחר אלקטרוני נכנס גם 
 				הוא לאחד המקורות האלה.

יאיר רבינוביץ:			אני חושב שזו טעות לתקן. תושב חוץ שבא לעשות 
 				עסקים בישראל חייב שתהיה לו ודאות ואי-אפשר להשאיר אותו ללא ודאות. 

דוידה לחמן-מסר:		אנחנו מבקשים אפשרות לחשוב על הצעה 
 				אלטרנטיבית של מקור מצומצם וודאי שיכול להתווסף כסעיף (11). אם יהיה לנו טוב – יהיה. אם לא יהיה – תזרקו אותו.

טלי ירון-אלדר:			בשביל זה את צריכה מקור שלא נמצא ברשימה.

דוידה לחמן-מסר:		האם יכולים להיות כללי מקור אחרים?

טלי ירון-אלדר:			בפקודת מס הכנסה אין מקורות אחרים. זו 
 				רשימת כל מקורות ההכנסה בפקודת מס הכנסה ויש התייחסות לכל אחד מהם. גם הכנסה ממסחר אלקטרוני חייבת להיות מסווגת באחד המקורות שבפקודת מס הכנסה, אם זה עסק ואם זה תמלוגים ואם זה דמי שכירות. לכן להוסיף פה משהו, אין לו למה להתייחס כי אין מקור אחר. לא מפריע לי אבל גם אם היינו אומרים "בין היתר" – זה לא היה משנה כלום כי אין מקור הכנסה אחר.

שגית אפיק:			סעיף 6 – תיקון סעיף 5.
				בסעיף 5 לפקודה –
(1)	במקום כותרת השוליים, יבוא "הוראות מיוחדות לעניין מקום ההכנסה".

	(2)	פסקאות (1), (2) ו-(4)(א) – יימחקו.

	(3)	בפסקה 4(ב), המילה "כאמור" – תימחק.

טלי ירון-אלדר:			אני אסביר את שלושת הסעיפים האלה כי הסעיף 
 				הבא הוא סעיף נפרד, שונה וכללי.
היום המבנה של פקודת מס הכנסה הוא שונה ממה שאנחנו מציעים מבחינת מקור ההכנסה. היום אנחנו אומרים שיש לי את סעיף (2) שזו הכנסה טריטוריאלית על מה שהופק, נצמח או התקבל בישראל, ויש לי את סעיף (5) שקובע הרחבה לגבי עסק או משלח יד שרואים אותו כאילו נעשה בישראל.

אנחנו עכשיו שינינו את השיטה ואנחנו קובעים שיטה חדשה שמדברת על תושבי ישראל – כמו שהסברתי קודם – בכל מקום בעולם ועל תושבי חוץ על מה שנעשה בישראל. לכן שינינו את הרישא של סעיף (2) ואמרנו שלגבי מקורות ההכנסה האלה, ישראלים תושבי חוץ חייבים לגבי הפעילות שלהם בישראל, ותושבי ישראל מכל מקום אחר בעולם.

ברגע שעשינו את זה, לא צריך יותר את ההוראות בסעיף (5) שקבעו כל מיני כללים לעניין תושבי ישראל בחו"ל כי כללנו את זה כבר בסעיף (2). זו המחיקה של סעיף (5).

סמדר אלחנני:			לא היה כדאי לקרוא את המקור?

היו"ר יעקב ליצמן:		לא צריך לקרוא אלא צריך להסביר מה היה כתוב 
 				ומה מחקו.

שגית אפיק:
	(4)	בסופו יבוא:

5א.	(א)	הכנסה שהפיקה חברת משלח יד זרה, הנובעת 
 	מפעילותו של בעל השליטה במשלח יד מיוחד – 
 	בגובה ההכנסה של בעלי המניות תושבי ישראל, 
 	וזאת אם ההכנסה היא מפעילותו של בעל 
 	השליטה בעצמו, באמצעות קרובו או באמצעות 
 	חברה כאמור בפסקה (3) להגדרה "חברת משלח 
 	יד זרה" שהוא בעל שליטה בה.

(ב)	לעניין הכנסה לפי פסקה זו ודיבידנד המחולק ממנה לבעלי מניות כאמור בפסקת משנה (א), יראו את חברת משלח היד הזרה כאילו השליטה על עסקיה וניהולם מופעלים בישראל.

(ג)	הכנסתה, הכנסתה החייבת ורווחיה של ברת משלח יד זרה כאמור  בפסקת משנה (א), יחושבו בהתאם לדיני המס  במדינת מושבה, ואולם אם מדינת מושבה אינה מדינה גומלת כמשמעותה בסעיף 196, או שהחברה אינה מגישה דוח ואינה נישומה במדינה גומלת – יחושבו בהתאם לעקרונות חשבונאיים מקובלים בישראל, למעט עקרונות חשבונאיים לעניין רוחי והפסדי אקוויטי ולעניין שינויים בערכם של ניירות ערך.

(ד)	על אף הוראות חלק שלישי, פרק י', סימן ב', לעניין הזיכוי ממסי חוץ, יראו את המסים ששילמה חברת משלח היד הזרה  לרשויות המס של מדינה מחוץ לישראל, על הכנסתה כאמור בפסקת משנה (א) בשל הכנסות שעל פי סעיף 4א הופקו מחוץ לישראל, כאילו הם מסי חוץ כהגדרתם בסעיף 199, ואת ההכנסה כאמור כאילו היא הכנסת חוץ כהגדרתה באותו סעיף.

(ה)	בעלי השליטה בחברת משלח יד זרה רשאים לבקש מפקיד השומה כי יחולו עליהם, לעניין ההכנסה ממשלח היד המיוחד, הוראות סעיף 64א1. ביקשו כאמור, יחולו עליהם הוראות הסעיף האמור, בשינויים המחויבים.

			(ו)	לעניין פסקה זו –

"חברת משלח יד זרה" – חבר בני אדם תושב חוץ, שמתקיימים בו כל אלה:

(1)	הוא חברת מעטים כמשמעותה בסעיף 76(א).

(2)	75 אחוזים או יותר באחד או יותר מאמצעי השליטה בו מוחזקים, במישרין או בעקיפין, בידי יחידים תושבי ישראל או בידי אזרחי ישראל תושבי האזור כהגדרתו בסעיף 3א.

(3)	מרבית בעלי השליטה או קרוביהם, עוסקים בעבור החברה במשלח יד מיוחד, במישרין או באמצעות חברה שבה הם מחזיקים במישרין או בעקיפין, באמצעי שליטה בשיעור של חמישים אחוזים לפחות.

(4)	מרבית הכנסתה או רווחיה של החברה בשנת המס, למעט רווחי והפסדי אקוויטי ושינויים בערכם של ניירות הערך, מקורם במשלח יד מיוחד.

"משלח יד מיוחד" – עיסוק או מקצוע שנקבע על-ידי שר האוצר, באישור ועדת הכספים של הכנסת.

"הכנסה של בעלי המניות תושבי ישראל" – הכנסתה של חברת משלח יד זרה כשהיא מוכפלת בשיעור זכותם של בעלי מניות תושבי ישראל או אזרחי ישראל תושבי האזור כהגדרתו בסעיף 3א, ברווחי החברה.

"אמצעי שליטה", "בעל שליטה" ו"קרוב" – כהגדרתם בסעיף 75ב.

טלי ירון-אלדר:			כמו שאמרנו, אנחנו עוברים לשיטת מס שהיא 
 				שיטה פרסונלית. זאת אומרת, אם יש לי מישהו שהוא עורך-דין במקצועו ונותן שירות בחו"ל, הוא חייב במס על ההכנסות האלה בישראל.

האפשרות הטריביאלית ביותר, כדי לנסות לעקוף את זה, היא לבוא ולומר שבמקום שאני אעשה את זה בעצמי, אני אקים את זה באמצעות חברה בשליטתי והחברה תיתן את השירות, או אני בעל מניות במאה אחוזים בחברה ואני אקבל רק דיבידנד מהחברה הזאת. מי ייתן את השירות, זה אותו עורך-דין. זה מאוד בולט בניסיון לעקוף את זה על-ידי אנשים שיש להם משלח יד. אם אנחנו חוזרים לסיפורי נותני ההרצאות למיניהם בחו"ל, אנחנו בעצם עוסקים בסיטואציה שבה במקום לעשות את זה ישירות בעצמך, אתה עושה את זה באמצעות חברה בשליטתך.

הסעיף הזה אומר שאם יש לך חברה שעוסקים בה רק במשלח יד ולא עסק בחו"ל, לא פעילות עסקית עם מפעל בחו"ל אלא משלח יד, אתה בעל מקצוע חופשי – ויש פה רשימה של בעלי מקצועות שהם מקצועות חופשיים – אתה עושה את זה באמצעות חברה, יראו את זה כאילו אתה עושה את זה בעצמך. זה מוגבל בכל מיני מגבלות, איזה אחוז של תושבי ישראל, איזה אחוז שליטה, רק חברות מעטים ולא חברות גדולות שנותנות שירותים וכן הלאה. יש פה הרבה מאוד מגבלות.

זה הרעיון המרכזי של הסעיף הזה. כדי לנסות למנוע לעקוף את ההוראות של המיסוי הפרסונלי דרך הקמת חברה שעוסקת במשלח יד בחו"ל.

איתן צחור:			אנחנו מתנגדים בכל תוקף לדבר חקיקה שכזה 
 				שלמעשה מפלה את העצמאים בעלי המקצועות החופשיים לרעה לעומת כל יתר בעלי העסקים במדינה.

אני רוצה לצטט מדברי ההסבר כפי שמופיעים בנוסח הכחול, שם כתוב ש"כדי למנוע אפשרות להתחמק מתשלום מס על הכנסה ממשלח יד". רק בעלי משלח יד מתחמקים מתשלום מס? הדבר הזה פשוט פוגע ומנוגד לכל חוקי יסוד ולכל העקרונות הבסיסיים שקיימים במדינה מתוקנת. אם יש לי עסק, אני לא יכול להתחמק מתשלום מס? אם אני שכיר, אני לא יכול להתחמק מתשלום מס?

הנקודה היא שאין כל סיבה לאפיין דווקא כאן את בעלי המקצועות החופשיים, אלא נהפוך הוא. בעלי המקצועות החופשיים הם משלמי מס אמת הכי טובים במדינה והם משלמים יותר מכל אחד אחר.

רן כהן:				הם משלמים יותר מאשר משלמים השכירים שיש 
 				להם תלוש משכורת? למה הם יותר טובים מאשר השכירים?

איתן צחור:			הם בעלי המקצועות החופשיים ואתה רואה את 
 				הסטטיסטיקות.
השורה התחתונה היא שגם לאחר הסעיף הזה, האחוזים, ה75- אחוזים, יוצרים כאן ניסיון למצוא פטנטים איך לעקוף את כל הסעיף הזה וזה פשוט מיותר. אני סבור שאם טוב שסעיף 5 נמחק, ואנחנו בעד ההרחבה של המיסוי בחו"ל, שיימחק לגמרי. לא צריך למצוא תחליף לכל סעיף שנמחק.

בכל מקרה, אם יש הרחבה, שגם שכירים יהיו בתמונה, גם הסוחרים יהיו בתמונה, כך שכולם יהיו בשורה אחת ללא אפליה.

יוסף פריצקי:			ניקח לדוגמה מהנדס ויבואן מכשירי 
 				אלקטרוניקה. אתה אומר שאם מהנדס עושה פעולה בחו"ל – באפריקה, במדינות מתפתחות, שם הוא בונה – והוא עושה את זה באמצעות חברת מעטים, את תמסי אותו כאילו פעולתו היא כאן. בסדר גמור. אבל לא כך לגבי יבואן מכשירי אלקטרוניקה  שזה לא משלח יד.

טלי ירון-אלדר:			זו לא דוגמה טובה. היבואן משלם בישראל.

יוסף פריצקי:			מישהו שאין לו משלח יד.

טלי ירון-אלדר:			אני אתן לך את הדוגמה שתמחיש לך את ההבדל. 
 				אני ישראלי והקמתי עסק בחו"ל והעסק הזה פועל באמצעות חברה נפרדת. פה אין שיוך ישיר אלי כבעל משלח יד. יש הבדל בין אותו בעל משלח יד - שהכל קשור ליכולתו ולידיעתו ולמה שהוא יכול לעשות. אז לעקוף את הסעיף הזה, זה הדבר הכי פשוט כי זה פשוט טכני להקים חברה ולהעביר דרכה – לבין פעילות של עסק שבו אם הוא ממשיך ושולט מישראל, אין ויכוח שזה חייב במס בישראל כי זו חברה תושבת ישראל, אבל להעביר את השליטה והניהול בעסק כזה לחו"ל, אתה צריך גם להקים איזושהי תשתית בחו"ל וזה מעבר לשירות האישי שאתה נותן. יש איזושהי פעילות בחו"ל שהיא במסגרת חברה נפרדת, לא שליטה וניהול בישראל, וזה לא חייב במס בישראל.

אם אנחנו לא נעשה את זה, הפרצה קוראת לגנב. זה הדבר הכי טריביאלי שכל מי שרוצה לתת שירות בחו"ל ברמה אישית - כי משלח יד זה כאשר הכל תלוי במאה אחוזים ביכולתו האישית ובקשר האישי שבינו ובין מקבל השירות – יקים חברה ויעשה זאת באמצעות חברה.  סגרנו רק את המקרים הטריביאלים ביותר מכל המקרים.

רן כהן:				זה כפוף למה שאמרת קודם למשל. אם אותה 
 				חברה שהוא הקים בחו"ל כפולה לשלטונות המס באותה מדינה, והוא משלם את המס, אין בעיה.

טלי ירון-אלדר:			אין בעיה.

רן כהן:				אלא אם כן זו דרך התחמקות מתשלום המס 
 				בישראל.

יוסף פריצקי:			אתם מכירים בתשלום המס כזיכוי?

טלי ירון-אלדר:			ניכוי. אני חייב כנגד המס הישראלי, אני אקבל 
 				זיכוי על המס ששולם בחו"ל. אם אני חייב במס בארץ ב36- אחוזים, אני אשלם את ההפרש.

יש הבדל בין פעילות של עסק כאשר לא הכל תלוי ביכולות, בכישורים ובשירות שנותן אדם אחד לבין פעילות של עסק. לכן עשינו רשימה סגורה ולכן מדובר בבעלי מקצועות חופשיים בלבד. לכן מדובר באלה שפועלים בחו"ל בעצמם וזה לא מנותק מזה שהם נותנים את השירות. מדובר רק בסיטואציות האלה המאוד טריביאליות שמאוד קל לעקוף דרך חברה.

שושנה שחם:			מה שמקומם כאן את העצמאים זה לגבי שכיר 
 				שיש לו חברת משלח יד זרה.

טלי ירון-אלדר:			לא כתוב כאן שזה רק עצמאי.

שושנה שחם:			זאת אומרת שהוא יכול להיות גם שכיר.

טלי ירון-אלדר:			ודאי. זה חל על כל בעל משלח יד, שכיר ועצמאי 
 				כאחד, אם הוא פועל בדרך הזאת. בעל משלח יד, אלה בעלי מקצועות חופשיים.

יוסף פריצקי:			הדבר היחיד שזה עושה – וזה אולי לא בתחום 
 				המנדט שלכם – זה גורם למצב שבו כאשר בעל משלח ישראלי רוצה להתחרות על פרוייקטים בינלאומיים – שוב אני לוקח דוגמה של מהנדס שבונה נמל – הסיכויים שלו הם גרועים מאוד משום שהוא תמיד ישלם מס יותר מאשר ישלם ההולנדי. ההולנדי שמתחרה מולו מביא בתחשיב פחות מס, כך שהוא יהיה יותר זול או שמה שכאן קורה שהוא לא יעשה את העסק כי הוא יפסיד.

אברהם שוחט:			אתה מדבר ברמת החברה או ברמה הפרסונלית?

יוסף פריצקי:			אין רמת חברה. הם אומרים שחברת משלח יד 
 				היא ברמה פרסונלית. כלומר, מהנדס ישראלי שרוצה להתחרות עם מהנדס הולנדי, הסיכויים שלו הם קטנים מאוד כי המהנדס ההולנדי משלם 15 אחוזים והוא משלם שלושים אחוזים.

טלי ירון-אלדר:			זה לא קשור לסעיף הזה.

יוסף פריצקי:			לא מכירים בתשלום כתשלום מס סופי במדינה 
 				שבה נעשית העבודה.

טלי ירון-אלדר:			זה שייך לכל שיטת המיסוי ולשיטת המיסוי 
 				הפרסונלית בכלל. זה לא שייך לסעיף הזה.

גדעון קלוגמן:			לא יתכן מצב שעסק רגיל יוכל להתחרות בחו"ל 
 				משום שתהיה לו חברה לפי המיסוי הישראלי ועסק מהסוג שחבר הכנסת פריצקי מציג, לא יוכל.

רן כהן:				ישראל צריכה לפטור כליל ממיסוי כדי שאותו 
 				אדם יוכל להתחרות במדינה הזולה ביותר אבל זה מונע מצב של עיוות מס בתוך ישראל. אם אתה רוצה שבמדינת ישראל יהיה מס, המס הזה נבנה כך. אי-אפשר לתת את הפטור הזה רק לטובת התחרות שם.

גדעון קלוגמן:			אם מפעל לייצור מטוסים ישראלי יכול להתחרות 
 				באמצעות זה שהוא מקים חברה, אז גם חברת מהנדסים שמתחרה על תכנון המפעל תוכל להתחרות.

יוסף פריצקי:			זה בדיוק העניין. המפעל יכול, אבל אני לא יכול.

טלי ירון-אלדר:			המפעל, כי הוא פועל שם ויש לו עסק שם, הוא לא 
 				נשלט, הוא לא מנוהל מישראל ולמעשה התנתק מישראל. אם המפעל נשלט ומנוהל מישראל, יש מס ישראלי. במשלח יד אתה לא יכול להגיד מה זה שליטה וניהול מישראל. כאשר מהנדס נותן שירות, אין שליטה וניהול מישראל, אבל בעסק יש שליטה וניהול מישראל. אתה יכול לומר שאם אתה בעל השליטה יושב בישראל ומנהל אותו מישראל, זה חייב במס בישראל כמו כל עסק אחר. בעסק שהשליטה והניהול עוברים לחו"ל, זה מתנתק. במשלח יד, אין ניתוק כזה ואי-אפשר לבצע את הניתוק הזה.

איתן צחור:			זה בדיוק הפוך. קבעת מנגנון מדויק של אחוזים 
 				ואם אני עורך-דין, אני אקים חברה בחו"ל של 149 אחוזים, ואם זה כך, מה עשינו? תעשו מה שהיה בעבר.

טלי ירון-אלדר:			כל המגבלות הן מגבלות כאלה כדי לא לפגוע יותר 
 				מהצורך, כדי לא לכלול כאלה שרוצים לפעול בשותפות למשל עם תושבים זרים ולהפעיל במסגרת השותפות שלהם עם תושבים זרים חברה בחו"ל. הם לא נפגעים כאן.

יש פה רשימה שלמה של מגבלות שלקחנו על עצמנו כדי לא לפגוע דווקא בפעילות בחו"ל ובשותפות, אבל אי אפשר לעמוד מול התכנון הכל כך פשוט הזה ולומר שאנחנו מאפשרים אותו כשאנחנו יודעים שמשלח יד לא קשור לשליטה ולניהול. אנחנו לא יכולים מצד אחד לומר שעורך-דין שנותן ייעוץ בחו"ל כעורך-דין, יהיה חייב במס בישראל, ואם הוא עובר לחו"ל ועושה את זה באמצעות חברה, לא יהיה חייב במס בישראל. זה לא הגיוני. אלה המקרים הזועקים. זה שלא סגרנו כאן את המקרים הזועקים, זה נכון. את המקרים הבולטים הזועקים ביותר לא סגרנו כאן, אבל לפחות את אלה שמאוד בולטים, סגרנו.

יוסף פריצקי:			שגית, אני אכניס הסתייגות, אני יודע בדיוק את 
 				הנוסחה, והיא תאמר שכמו שחל על משלח יד, יחול גם על עסק.

יאיר רבינוביץ:			אתה לא צריך את זה כי עסק עם שליטה וניהול, 
 				חייב במס בישראל.

יוסף פריצקי:			אני לא יודע מה זה שליטה וניהול. המנכ"ל עולה 
 				על המטוס ותוך שעתיים הוא נמצא באירופה.

יאיר רבינוביץ:			לפני רגע האשימו אותנו באינטרסנטיות. זה חוק 
 				לרואי חשבון, לעורכי-דין, למהנדסים שלא יוכלו בקלות להתחמק מתשלום המס הפרסונלי ולעשות את זה בחו"ל. בעלי עסקים אחרים נתפסים דרך מס הכנסה באמצעות שליטה וניהול. לכן אני חושב שזה סוגר ויוצר שלמות אחת.

שגית אפיק:			סעיף 15 – החלפת סעיף 29.
				במקום סעיף 29 לפקודה יבוא:
אני מקריאה את סעיף 29 הקיים:

"שום דבר האמור בסימן זה, הסימן העוסק בקיזוז הפסדים, לא יתפרש כבא להתיר קיזוז הפסד שהיה לאדם בחו"ל שאילו היה רווח ונשאר בחו"ל, לא היה חייב במס לפי פקודה זו".

את הסעיף הזה מבטלים ומחליפים אותו בהוראות מיוחדות לעניין קיזוז הפסדים, ואני מקריאה:

29.	הפסד שהיה מחוץ לישראל.
	
על אף האמור בסעיף 28, על הפסד שמקורו מחוץ לישראל, יחולו הוראות אלה:

(1)	(א)	הפסד שהיה לתושב ישראל מחוץ לישראל בשנת המס 
 	ושאילו היה רווח היה חייב במס כהכנסה פסיבית, יקוזז 
 	כנגד הכנסה פסיבית חייבת מחוץ לישראל. לעניין סעיף 
 	זה, "הכנסה פסיבית" – הכנסה מריבית, מדיבידנד, 
 	מדמי שכירות או מתמלוגים, שאינה הכנסה מעסק או 
 	ממשלח יד. ואולם, הפסד מדמי שכירות מהשכרת בניין 
 	שמקורו בפחת שלא נוכה, יותר בקיזוז גם כנגד רווח הון 
 	במכירת אותו בניין.

(ב)	מקום שלא ניתן לקזז את כל ההפסד בשנת המס, כאמור בפסקת משנה (א) יועבר סכום ההפסד שלא קוזז לשנים הבאות בזו אחר זו ויקוזז כנגד ההכנסה הפסיבית החייבת שהופקה מחוץ לישראל באותן שנים, ובלבד שאם ניתן היה לקזז את ההפסד באחת השנים, לא יותר לקזזו בשנה שלאחריה.

(2)	הפסד שהיה לתושב ישראל בעסק או במשלח יד, מחוץ לישראל, ושאילו היה רווח היה מתחייב עליו במס בישראל, יחולו לגביו הוראות אלה:

(א)	הפסד שהיה בשנת המס יקוזז תחילה כנגד הכנסתו החייבת באותה שנת מס מעסק או ממשלח יד מחוץ לישראל.

(ב)	נותרה יתרת הפסד לאחר קיזוז כאמור בפסקת משנה (א), תקוזז היתרה כאמור כנגד הכנסה פסיבית חייבת מחוץ לישראל שנותרה באותה שנת מס לאחר קיזוז כאמור באותה פסקת משנה.

(ג)	נותרה יתרת הפסד לאחר קיזוז הפסד כאמור בפסקאות משנה (א) ו-(ב), ויתרת הפסד כאמור הינה בעסק מוץ לישראל שהשליטה בו וניהולו מופעלים בישראל (בסעיף זה – העסק הנשלט), תקוזז, אם ביקש זאת הנישום, כנגד הכנסות שהופקו או שנצמחו בישראל באותה שנת מס.

(ד)	מקום שלא ניתן לקזז את כל ההפסד באותה שנה, כאמור בפסקאות משנה (א) ו-(ב), ואם בחר שהוראות פסקת משנה (ג) יחולו עליו, הפסד כאמור שלא ניתן לקזזו לפי פסקאות משנה (א) עד (ג), יועבר סכום ההפסד שלא קוזז כאמור לשנים הבאות, בזו אחר זו, ויקוזז כנגד הכנסתו החייבת של הנישום שהופקה או שנצמחה מחוץ לישראל באותן השנים, מעסק או ממשלח יד, לרבות רווח הון בעסק או במשלח יד.

(ה)	על אף האמור בפסקת משנה (ד), נותרה יתרת ההפסד לאחר קיזוז כאמור באותה פסקת משנה ויתרת ההפסד היא מעסק נשלט, תקוזז יתרת ההפסד, אם ביקש זאת הנישום, כנגד הכנסות  מעסק או ממשלח יד, לרבות רווח הון או שבח, כמשמעותו בחוק מיסוי מקרקעין, בעסק או במשלח יד, שהופקו או שנצמחו בישראל. סכום שקוזז כאמור לא יועבר לקיזוז לשנות המס הבאות לפי הוראות פסקת משנה (ד).

(ו)	קוזז הפסד כאמור בפסקאות משנה (ג) או (ה), יראו הכנסה חייבת שהייתה לו מעסק מחוץ לישראל, בשנתיים שקדמו לשנת המס שבה קוזז ההפסד ובחמש השנים שלאחריה, בזו אחר זו, כהכנסה חייבת שהופקה או שנצמחה בישראל עד גובה ההפסד שקוזז כאמור בפסקאות משנה (ג) ו-(ה).

(3)	לא יותר בקיזוז הפסד שהיה לתושב ישראל מחוץ לישראל, שאילו היה רווח לא היה משולם בשלו מס בישראל.
	(4)	סעיף 28(ג) יחול, בשינויים המחויבים, גם לעניין סעיף זה.

(5)	הפסד כאמור בסעיף זה, יותר בקיזוז רק אם הוגש לפקיד השומה דוח לשנת המס שבה נוצר ההפסד, כאמור בסעיפים 131 ו132-.

(6)	שר האוצר, באישור ועדת הכספים של הכנסת, רשאי לקבוע הוראות לביצוע סעיף זה, לרבות לעניין הדרכים להוכחת ההפסד.
	
טלי ירון-אלדר:			אני אסביר קודם מה יש לנו ואחר-כך אתייחס 
 				לסעיף 28(ג).
תזכרו שיש לנו כאן הפסדים מחו"ל. אנחנו לא מדברים על הפסדים בארץ אלא מדברים על הפסדים מחו"ל.

תנאי ראשון לקיזוז הפסדים מחו"ל זה שאילו זה היה רווח, זה היה מתחייב במס בישראל כי אחרת אי אפשר לקזז הפסדים מחו"ל.

הכלל הבסיסי הוא כלל שאומר שאם יש לך הפסדים בחו"ל מהכנסה מחו"ל, קודם כל תקזז אותם כנגד רווחים בחו"ל, אם יש לך. קודם כל, קח את ההפסד שיש לך בחו"ל ותקזז כנגד רווחים בחו"ל, אם יש לך. יש לך הפסד מעסק, תקזז אותו. אתה מקזז קודם כל הפסד בחו"ל כנגד עסק בחו"ל, הפסד מעסק בחו"ל כנגד הכנסה פסיבית בחו"ל. קודם כל תקזז הפסדים בחו"ל כנגד הכנסות  מחו"ל. זה שלב ראשון.

אנחנו מדברים רק על מה חייב במס בישראל. מה שאתה עושה בשביל חו"ל, אתה עושה בשביל חו"ל. אנחנו מדברים לעניין המיסוי בישראל. אמרנו שעוברים לשיטת מיסוי פרסונלית, זאת אומרת, הכל חייב. אם כך, דבר ראשון תקזז הפסד בחו"ל כנגד הכנסות מחו"ל ותיצור סל אחד. זאת אומרת, אנחנו אומרים לצורך המס הישראלי שקודם כל הוא יקזז בחו"ל.

השלב הבא, אחרי שקיזזת בחו"ל, אתה יכול לבוא ולקזז הפסד מעסק שהשליטה בו וניהולו מופעלים מישראל גם כנגד הכנסות בארץ. זאת אומרת, אם יש לי עסק שאני מחייב אותו במס בארץ כי השליטה בו וניהולו מופעלים בישראל, אני אאפשר את קיזוז ההפסד כנגד ההכנסות בישראל כי חייבתי במס אם היה רווח.

רן כהן:				זה פרסונלי או נתון לגבי חברה שהיא אותה חברה 
 				שבה נוצר ההפסד?

טלי ירון-אלדר:			תמיד זו אותה ישות. קיזוז הפסדים ורווחים, 
 				תמיד זה לגבי אותה ישות, זה יחיד כנגד יחיד, חברה כנגד חברה ולא פורצים את הגורמים. מה שמאפשרים פה, זה יבוא של הפסד של עסק שהשליטה בו וניהולו מופעלים בישראל והפעילות היא בחו"ל.

מאפשרים להביא את ההפסד לארץ כשנוסף פה תנאי אחד - שבטח ידברו עליו אחר כך – שאומר שכדי שאתה תוכל להביא הפסד כזה לארץ, אתה צריך להיות במצב ששנתיים לפני כן וחמש שנים לאחר מכן, אם היו רווחים, דיווחת בישראל. זה כדי שלא ייווצר מצב שנזכרים רק בהפסדים.

יוסף פריצקי:			שיעורי המס שם כל כך גבוהים, כך שההפסד שווה 
 				לי.

טלי ירון-אלדר:			נכון מאוד. צריך לקחת בחשבון שביבוא של 
 				הפסדים כאלה לארץ יש עוד אלמנט וזה גם קשור לחובה הזאת. למעשה בישראל אנחנו גובים תמיד רק את יתרת המס. חלק מהמס נמצא בחו"ל. אנחנו גובים בארץ רק את הפער בין מה ששולם בחו"ל לבין מה שמשולם בישראל. לעומת זאת בהפסד, אנחנו מכירים בהפסד אם הוא יובא, אחרי שהוא קוזז בחו"ל, כנגד הכנסות בארץ במס המלא. אפשרנו את זה בגלל המגבלה הזו של שנתיים לפני כן וחמש שנים לאחר מכן, כי באמת אם יש הפסד אמיתי בכל המערך הזה, התוצאה היא שאתה מאפשר קיזוז כנגד מס ישראלי. לעומת זאת בשנה שלאחר מכן לא תשלם מס בחו"ל כנראה אם יהיה לך רווח, ואז תצטרך להשלים את כל המס בישראל. זה האיזון של כל מה שאנחנו עושים.

קריאה:				הייתה בעיה כזו?

טלי ירון-אלדר:			לא הייתה בעיה ולא היו הפסדים כאלה שחייבים 
 				במס בישראל. לא הייתה שיטת מיסוי פרסונלית. הסעיף הזה הוא לא פשוט מבחינת יבוא של ההפסד הזה לישראל ולכן גם נכנסו בו הרבה מגבלות כי בהחלט אנחנו מודעים לזה שזה עלול ליצור קושי. מצד שני קשה מאוד לבוא ולחייב עסק שהשליטה בו וניהולו מופעלים בישראל. לכן זה האיזון שמצאנו בין זה לבין זה, כדי להכיר בהפסדים.

לגבי סעיף 28(ג). הסעיף קובע שאין חובה לקזז כנגד רווחים אינפלציוניים. רווחים אינפלציוניים לא חייבים במס, כך שלא מחייבים לקזז כנגד זה הפסדים. את אותו דבר אנחנו אומרים כאן. אם יש לך רווח אינפלציוני שלא חייב במס, אתה לא חייב לקזז כנגד זה הפסדים שנוצרו לך בעסק. זו הקלה וזו לא החמרה.

עופר חוגי:			מה הרווח שנותנים היום בהקלה הזאת? אין היום 
 				מצב שאנשים מרוויחים אלא יש מצב שאנשים מפסידים, גם בארץ וגם בחו"ל.

אם אנחנו רוצים שיהיה לנו כסף, שמהסעיף הזה ייכנס כסף למדינה, זה לא נכון לעשות כך ואני גם אומר לך למה זה לא נכון. מבחינת המס המצב שלך לא יותר טוב מאשר בארצות-הברית. בארצות-הברית את מגיעה לעשרים אחוזים מס וכאן את משלמת 25 אחוזים. זה לא אומר שמישהו יפתח חברה בארץ אלא הוא ימשיך לנהל אותה בארצות-הברית. המצב שיהיה לך כסף מזה, לא יקרה.

טלי ירון-אלדר:			הסעיף הזה לא נועד להביא כסף אלא הוא נועד 
 				לדבר אחד. בשיטה הזו באנו וחייבנו הכנסות בישראל על-בסיס פרסונלי. אמרנו שמי שתושב ישראל, חייב במס בכל העולם על הפעילות שלו, על החלק הפסיבי ועל החלק מעסק.

עופר חוגי:			הוא יפתח חברה בחו"ל ולא בארץ.

טלי ירון-אלדר:			הוא לא יוכל לקזז. אם אנחנו מחייבים את 
 				ההכנסות מחו"ל בארץ, אנחנו לא יכולים מצד אחד לבוא ולחייב ומצד שני לומר - אפשר, אבל יש בזה איזשהו חוסר איזון – שההפסדים לא יוכרו בקיזוז.

אני אומר לך איך מצאנו את האיזון. כדי שלא יביאו הפסדים אמרנו שאתה פעם אחת רוצה לקזז הפסדים, אתה חייב להפוך את זה לחברה תושבת ישראל מאותו רגע ואתה לא יכול לשחק יום ככה ויום ככה.

עופר חוגי:			את החברה המכניסה הוא יפתח בארצות-הברית, 
 				ואת החברה המפסידה הוא יפתח פה בארץ.

טלי ירון-אלדר:			הוא לא יכול לקזז אחד כנגד השני.

עופר חוגי:			בסדר. את הרווחים הוא ישאיר בחו"ל ואת 
 				ההפסדים הוא יביא לכאן. את הרווחים לא תראו אלא תראו רק את ההפסדים.

רן כהן:				אתם סגרתם את העניין הזה בפני רמאים כי הוא 
 				חייב לשלם שנתיים קודם מיסוי מאותה חברה כדי לקזז הפסדים מאותה חברה, אבל אני אשאל אותך שאלה בתום לב. מה קורה אם אדם הלך ופתח חברה בתום לב כדי לעשות עסקים ורווחים בחו"ל ונפל כאשר בשנה הראשונה והשנייה  הוא מפסיד והוא מנסה לשקם אותה כדי להרוויח בשנה השלישית.

טלי ירון-אלדר:			חמש שנים הוא צריך להמשיך לדווח על החברה 
 				הזאת כחברה ישראלית.

רן כהן:				הוא ממשיך לעבוד חמש שנים, ואם במהלך חמש 
 				השנים האלה הוא יכול לבוא ולומר שהוא הרוויח כך והפסיד כך, אז הוא מקבל.

טלי ירון-אלדר:			נכון. הוא חייב להמשיך לדווח על זה כחברה 
 				ישראלית.

רן כהן:				ואז הוא כן יקוזז?

טלי ירון-אלדר:			נכון.

יוסף פריצקי:			למה קבעתם בסעיף קטן (2) מדרג של הפסדים? 
 				למה קודם כל אתה אומר קזז אותו כנגד הכנסה חייבת, יתרת הפסד, כנגד הכנסה פסיבית?

טלי ירון-אלדר:			אני אומרת שלפני שאתה מביא את ההפסדים 
 				לארץ, קודם תקזז כנגד הכנסות מחו"ל ורק אחר-כך תביא את ההפסד הזה לישראל.

יוסף פריצקי:			אבל למה קודם מעסק ואחר-כך פסיבית?

טלי ירון-אלדר:			זה כדאי לך קודם מעסק ואחר-כך פסיבית.

יוסף פריצקי:			כי שיעורי המס על עסק הם יותר גבוהים. זאת 
 				אומרת, את אומרת לו שיקזז את מה שהוא משלם, קודם כל את המס היותר גבוה.

יורי שטרן:			הסעיפים האלה נראים לי הגונים ונכונים, אבל 
 				בסך הכל המערכת שאנחנו יוצרים היא מערכת שבה שכבה שלמה של אנשים, שהם אנשים עשירים, שגרים היום בארץ והעסקים שלהם בחו"ל והם מרוויחים בחו"ל, למרות שהם יושבים כאן, אנחנו פשוט דוחפים אותם החוצה. החל מהחקיקה הזו לא כדאי להם להיות תושבי ישראל. זאת מערכת שבה המסים שלנו הרבה יותר גבוהים מאשר בחו"ל.

יאיר רבינוביץ:			לא שינינו שום דבר לגבי עסקים. לא שינינו כלום 
 				לגבי חברות מנוהלות. זה היה קודם וזה יהיה בעתיד.

גדעון קלוגמן:			האם סגרתם סיטואציה שבה אדם יפעל 
 				מלכתחילה בחו"ל בשותפות? האם סגרתם סיטואציה בה אדם יפעל כיחיד בחו"ל בעסק, יצבור הפסדים וביום שהוא עובר לרווח יתאגד כחברה תושבת חוץ?

אוסקר:				זה סעיף 86. זה כמו שיש הרבה מאוד תכנוני מס 
 				גם בישראל.

שגית אפיק:			סעיף 16 – הוספת סעיף 48א.
				אחרי סעיף 48 לפקודה יבוא:
48א.	כללי המרת הכנסה והפסדי חוץ.
 
הנציב רשאי לקבוע כללי המרה שלפיהם יתורגמו הכנסתו, הכנסתו החייבת, הפסדיו, הוצאותיו ותשלומי המס של נישום שמקורם מחוץ לישראל, לשקלים חדשים.

טלי ירון-אלדר:			זה סעיף טכני. זה כדי לקבוע איזושהי ודאות וכדי 
 				לקבוע כללים. אם צריך לתרגם לפי שער יציג, שער מכירה, שער קנייה, באיזה יום וכולי.

סמדר אלחנני:			אני מבקשת שתהיה קונסיסטנטיות בקביעת 
 				השערים כי יש פה מרווח יותר מדי גדול. הפער בין שער קנייה לבין שער מכירה של מטבעות הוא פער של כמה וכמה אחוזים.

טלי ירון-אלדר:			התנאים צריכים להיות קונסיסטנטיים, זה נכון, 
 				אבל לא צריך לכתוב אותם.

יורי שטרן:			בקביעה הזאת של הנציב לגבי שערי החליפין 
 				יכולים בקלות להיגרם הפסדים או הכנסות.

טלי ירון-אלדר:			זה לא פרטני אלא זה כללי.

יורי שטרן:			אני רוצה את אישור ועדת הכספים.

קריאה:				זה אפילו לא שר האוצר אלא זה הנציב, כי זה 
 				טכני לחלוטין.

יורי שטרן:			את אומרת שזה לא פרטני אלא אלה הם כללים.

טלי ירון-אלדר:			זה כמו ניהול ספרים. כשאתה רוצה לתרגם את 
 				החשבונית מדולר לשקלים, תרגם אותה לפי שער יציג.

יוסף פריצקי:			זה צריך להיות מראש ולא בדיעבד ואת צריכה 
 				לקבוע את זה. זה לא כתוב כאן. כאן כתוב רשאי. אנחנו מבקשים שייאמר כאן לפרוטוקול שזה ייקבע מראש ולא בדיעבד, ושזה ייקבע לפני תחולת החוק. זאת אומרת שהכללים האלה יצאו בד בבד עם תחולת החוק, על-מנת שאדם יוכל לכלכל את צעדיו קדימה ולא אחורה.

טלי ירון-אלדר:			אין בעיה. אני לוקחת על עצמי לקבוע כללים 
 				אחידים וברורים. המטרה היא לקבוע זאת. רצינו את הסמכות הזו כדי לקבוע כללים אחידים וברורים. הבעיה הזו נולדה מקושי שהיה קיים.

יוסף פריצקי:			אני רוצה שזה יהיה מראש ולא בדיעבד.

טלי ירון-אלדר:			אני אומר לכם מה אני מוכנה לעשות ואנחנו 
 				ממילא עושים זאת. אנחנו מפיצים את ההערות אל לשכת עורכי-הדין והם מתייחסים אליהן. אפשר לומר שזה יחול שלושים יום מיום הפרסום  ברשומות.

היו"ר יעקב ליצמן:		מקובל.

יוסף פריצקי:			אנחנו מתקנים את הסעיף. סעיף 48א. "הנציב 
 				לפני פרסומו של חוק זה יקבע כללי המרה שלפיהם יתורגמו וכולי".

טלי ירון-אלדר:			זה ייקח זמן.

יוסף פריצקי:			אני רוצה שלפני שהחוק הזה יצא, הכללים יהיו 
 				ברורים וידועים.

דוידה לחמן-מסר:		מבחינה לוגית מקור הסמכות שלה לקבוע כללים 
 				נכנס לתוקף רק עם כניסת החוק לתוקף. הוצע כאן שהכללים יפורסמו שלושים יום מראש לפני כניסתם לתוקף.

טלי ירון-אלדר:			כבר היום יש תקנות דולריות וחברות פועלות לפי 
 				תקנות דולריות, לפי כללים שהם כללים שקובעים את חבות המס בפעילות, אבל הן צריכות לבחור לפעול לפי התקנות הדולריות. רוב הסיכויים שמה שאנחנו הולכים לעשות זה לאמץ את הכללים כפי שהם שם לתוך הכללים ולא נעשה שום דבר מיוחד אחר. זו תהיה השיטה בשינויים אלה ואחרים. אנחנו הולכים לאמץ שיטה ברורה.

עד 1 בינואר נקבע כללים שיחולו.

אברהם שוחט:			אתם יכולים לספק לנו – אם יש לכם, ואני מניח 
 				שכן – טבלאות השוואה בין שיעורי המס, גם מס החברות, גם המס הפרסונלי, במדינות השונות – נגיד מערב אירופה וארצות-הברית - בהן פעילות חברות ישראליות? הייתי רוצה שנראה מה ההבדלים ומה הכדאיות למישהו למצוא אלף ואחת דרכים כדי לקיים כאן את הפעילות בלי לשלם אצלנו את המס.

טלי ירון-אלדר:			זה לא דבר פשוט. 

קריאה:				אני אעביר את הדוח האחרון.

טלי ירון-אלדר:			בדוח מינהל הכנסות המדינה יש פירוט אבל גם 
 				הוא מטעה כי אי-אפשר לעשות השוואות כאלה ואחרות. יש עוד הרבה מאוד דברים שהם שונים בין מדינה למדינה וזה מותנה בתנאים מסוימים שהם לא כתובים. אפשר לתת טבלה כללית אבל היא מאוד מאוד מטעה ולא שלמה. בסוף זה נקבע לפי התנאים הספציפיים.

היו"ר יעקב ליצמן:		אנחנו לא נוכל לדעת על הפעילות הזו אלא רק 
 				אחרי שנה.

אברהם שוחט:			אם ההבדל הוא עשרה אחוזים, אתה יודע 
 				שהמוטיבציה היא לא כל כך גדולה.

שגית אפיק:			סעיף 21 – תיקון סעיף 67א.
				סעיף 67א לפקודת מס הכנסה קובע:
"שר האוצר, באישור ועדת הכספים, רשאי לקבוע כללים בדבר ניכויים וזיכויים שיוכרו לתושב ישראל השוהה בחו"ל, שיש לו הכנסה מחו"ל".

הסעיף כאן מתקן את הסעיף הזה ומאפשר לשר האוצר להתקין תקנות לגבי ניכויים וזיכויים, לגבי כל הכנסה מיגיעה אישית שהופקה ונצמחה מחוץ לישראל.

21.	בסעיף 67א לפקודה, במקום "כאמור בסעיף 5(1) או (3)", יבוא "מיגיעה אישית שהופקה או שנצמחה מחוץ לישראל, לרבות הכנסה כאמור שיוחסה לבעל מניות מחברה שקופה כהגדרתה בסעיף 64א1".

סעיף 22 – ביטול סעיף 68.

22.	סעיף 68 לפקודה – בטל.

סעיף 68 הנוכחי מתייחס לתושבים זמניים והוא אומר: "לא ישולם מס על הכנסה שמקורה בחו"ל ונתקבלה בישראל על-ידי אדם הנמצא בישראל למטרה ארעית בלבד ולא בכוונה לכונן בה את מושבו וכולי".

היו"ר יעקב ליצמן:		למה אתם מבטלים את סעיף 68?

טלי ירון-אלדר:			סעיף 68 היום נותן הקלה למי שחייב במס רק על 
 				הכנסה משום שנתקבלה בישראל. על זה הוא נותן הקלה. הוא נותן הקלה רק לגבי מי שחייב במס בגלל שההכנסה נתקבלה בישראל. ההבחנה הזו כבר לא קיימת, אין יותר משמעות להכנסה שנתקבלה ולכן לא צריך יותר את הסעיף הזה. צריך אולי דברים אחרים אבל לא צריך סעיף שנותן הקלה להכנסה שנתקבלה בישראל כי החיוב הוא לא מכוח נתקבלה. אין יותר חיוב במס הכנסה מכוח הכנסה שנתקבלה בישראל. לכן אין יותר משמעות לסעיף 68.

שגית אפיק:			סעיף 23 – הוספת סעיפים 68א ו68-ב.
				אחרי סעיף 68 לפקודה יבוא:
	68א.	תנאים למתן הקלות לתושבי חוץ.

(א)	חבר בני אדם תושב חוץ לא יהיה זכאי להטבת מס, הנחה או פטור לפי פקודה זו, בשל היותו תושב חוץ, אם תושב ישראל הוא בעל שליטה בו, או הנהנה או הזכאי ל25- אחוזים מההכנסות או מהרווחים של תושבי החוץ, במישרין או בעקיפין.

		(ב)	שר האוצר רשאי לקבוע דרכי הוכחה לעניין סעיף זה.

		(ג)	בסעיף זה – 

"בעל שליטה" – בעל מניות המחזיק, במישרין או בעקיפין, לבד או יחד עם אחר, באחד או יותר מאמצעי שליטה כהגדרתם בסעיף 75ב(2) בשיעור העולה על 25 אחוזים.

			"יחד עם אחר" – כהגדרתו בסעיף 75ב.

היו"ר יעקב ליצמן:		לגבי סעיף קטן (ב), מה עם אישור ועדת הכספים?

קריאה:				יש עוד סעיף דומה שאין בו את ועדת הכספים, 
 				סעיף 14(א).
הולכים כאן לאיזושהי שיטה כוללת מסוימת. אם השיטה הכוללת אומרת שועדת הכספים רוצה לראות בפניה את מערכת ההחלטות שמתקבלות לגבי פטור ממס, בין ליחידים בדרך כלל ובין ליחידים, אני חושבת שהיא צריכה להתמיד בגישתה.

דוידה לחמן-מסר:		אני קוראת מפקודת מס הכנסה את סעיף 14(א) 
 				שאומר: "חברה שהשליטה על עסקיה היא מחוץ לישראל, שקיבלה בישראל הכנסה שנבעה מחוץ לישראל, רשאי שר האוצר, לפי בקשתה, להורות שתשלם מס בשיעור שלא יעלה על 15 אחוזים או במקרים מיוחדים לפטור אותה לגמרי".

זו סמכות בפקודה מנדטורית.

היו"ר יעקב ליצמן:		למה לתקן את זה עכשיו?

דוידה לחמן-מסר:		אם אתה רוצה תמונה כוללת. אותה חברה 
 				ממשלתית באה לאישור ועדת הכספים, זה גם פרטני. אנחנו אומרים שאנחנו עושים היום חקיקה מודרנית ורפורמה, אבל ברפורמה קשה לי לראות מצב שבו ועדת הכספים צריכה לאשר אלף דברים, ומתן פטור ממס לחברה מסוימת זה בלי ועדת הכספים.

טלי ירון-אלדר:			זה לא שייך לסעיף הזה.  בסעיף זה נאמר ש"שר 
 				האוצר רשאי לקבוע דרכי הוכחה לעניין סעיף זה" מאחר שמדובר בדברים  טכניים של הוכחות. לא איכפת לי שיהיה באישור ועדת הכספים, אבל זה נראה לי מיותר. אם מישהו רוצה שזה יהיה דווקא באישור ועדת הכספים, לא איכפת לי.

דוידה לחמן-מסר:		זה מבחינת השקיפות.

אוסקר:				כאמור, אנחנו הולכים לגישה פרסונלית.

היו"ר יעקב ליצמן:		אתה רוצה עכשיו לתקן דבר שלא הבאתם אותו 
 				לפני כן.

עופר חוגי:			מה קורה לגבי יהודה ושומרון?

טלי ירון-אלדר:			האזור מטופל בסעיפים אחרים. באזור יהודה 
 				ושומרון חייבים במס, רק מי שהם אזרחים ישראלים.

עופר חוגי:			אם הוא תושב חוץ?

טלי ירון-אלדר:			לא חייב במס. אם הוא פועל בישראל, הוא חייב 
 				במס.

דוידה לחמן-מסר:		אנחנו מנסים עכשיו לברר את האפשרות להכניס 
 				לתחום את מי שבאזורים הישראלים.

טלי ירון-אלדר:			זה לא פשוט כי יש בעיה עם הסכמים בינלאומיים. 
 				לדעתי קשה לעשות בפקודת מס הכנסה ישראלית חבות במס של תושב חוץ באזור שהוא לא אזור ישראלי.

עופר חוגי:			למה שלא תעשי את זה לגבי אותו אדם?

טלי ירון-אלדר:			הוא תושב חוץ. אני לא יכולה להחיל פקודת מס 
 				הכנסה על מישהו שהוא לא ישראלי ועל מישהו שלא פועל באזור ישראלי. אני ביחד אתך חושבת שזה נכון, אבל אני חושבת שזה מאוד בעייתי.

עופר חוגי:			מדובר בתושב ישראל שגר בישראל.

טלי ירון-אלדר:			הוא חייב במס. הבעיה היא עם תושב חוץ.

עופר חוגי:			תושב חוץ שגר באזורים ישראלים או תחת שליטה 
 				ישראלית.

טלי ירון-אלדר:			לדעתי יש בעיה.

דוידה לחמן-מסר:		צריך לסגור את העניין הזה בלי ליצור בעיה 
 				בינלאומית.

היו"ר יעקב ליצמן:		בשטח A למשל אין שליטה, אבל נמצאים שם.

טלי ירון-אלדר:			אם היה אפשר מבחינת הדין הבינלאומי  
 				וההוראות, אבל לדעתי יש בעיה משפטית לעשות זאת כי אנחנו לא יכולים להחיל דין ישראלי על מישהו שהוא תושב חוץ ועל מישהו שלא פועל בישראל. אין שום זיקה לישראל ואין שום עילה לקשר אותו לדין הישראלי.

בואו נדבר על סעיף 68(א). סעיף 68(א) הוא סעיף 	שמטרתו ליצור מצב בו מדובר בהקלה שניתנת לתושב חוץ. ההקלה הזו לא תינתן אם יש תושב ישראלי שהוא חלק מהפעילות של אותו תושב חוץ. כדי ליהנות מההקלה, אתה צריך להוכיח שזה באמת תושב חוץ אמיתי. זה מה שנאמר בסעיף 68(א). תוכיח שמדובר לחלוטין בתושב חוץ – תהנה מהפטור ומההקלה שניתנת לתושבי חוץ.

היו"ר יעקב ליצמן:		אגב, הפלשתינאים שרוכשים כאן דירות, משלמים 
 				מס?

טלי ירון-אלדר:			מה שנרכש בישראל, חייב במס. הם משלמים כמו 
 				כל ישראלי.
ישראלי ששולט ביותר מ25- אחוזים, זה אומר חברה ישראלית בחו"ל. אתה רק שולל את ההטבות. מותר לך, אבל אתה ישראלי ואני אומרת שאני לא אתן לך את ההטבות.

היו"ר יעקב ליצמן:		מינוי נציג.

שגית אפיק:			68ב. מינוי נציג.
(א)	תושב חוץ הנדרש למנות נציג לפי סעיף 60 לחוק מס ערך מוסף או לפי סעיף 64א1, ימנה נציג שהוא יחיד תושב ישראל או חבר בני אדם תושב ישראל שיש לו עסק בישראל, גם לעניין הפקודה.

(ב)	הנציג יהיה מיופה כוח לדווח לפקיד השומה לקבל בעבור תושב החוץ הכנסות ורווחים, ולשלם את המס שבו חייב תושב החוץ מתוך נכסי תושב החוץ בלבד.

(ג)	לא מינה תושב החוץ נציג כאמור בסעיף קטן (א), יהיה הנציג שמונה על-פי חוק מס ערך מוסף, נציגו לעניין הפקודה.

(ד)	שר האוצר, באישור ועדת הכספים של הכנסת, יקבע הוראות לביצוע סעיף זה וכן הוראות לעניין דוחות שחייב הנציג בהגשתם".

אנחנו מדברים על פעילות של תושבי חוץ בארץ. אנחנו אומרים שאנחנו צריכים כתובת לעניין תושב החוץ. תושב החוץ יכול להיות מישהו עלום בחברה תושבת חוץ שלעולם קשה מאוד להגיע אליה. אנחנו מבקשים שאותו גורם שפועל בארץ, תהיה לו איזושהי כתובת בישראל, דבר שכבר קיים היום מכוח חוק מס ערך מוסף. ברגע שהוא פועל בארץ, הוא חייב למנות נציג והנציג הזה לא חייב במקומו בכל.

הסעיף הזה בעצם אומר שאתה תיתן לנו כתובת לעניין ההתקשרות אתך, כתובת שיהיה לנו עם מי לדבר, כך שלא יהיה אחר-כך מצב בו אנחנו רוצים לדבר עם תושב החוץ ואין עם מי לדבר. זה מה שאומר הסעיף הזה. הדבר הזה כבר קיים היום לעניין חוק מס ערך מוסף ואנחנו אומרים שיעשו את אותו הדבר לעניין פקודת מס הכנסה.

עופר חוגי:			אם יש חברה לראיית חשבון בחו"ל, למה אותו 
 				תושב חוץ צריך לממן עוד נציג בארץ? למה אנחנו מקשים עליו?

טלי ירון-אלדר:			הוא ממילא צריך לצורך מע"מ.

עופר חוגי:			במע"מ זה יותר פשוט.

טלי ירון-אלדר:			אם רוצים לשלוח לו הודעות, אין למי לשלוח. 
 				רוצים לומר לו שהוא חייב במס על הפעילות, אבל אין עם מי לדבר. אנחנו אומרים לו שימנה בן-אדם, וזה יכול להיות גם עורך-דינו, שיפעל כאן בארץ, אדם שהוא תושב ישראל ואפשר יהיה לדבר אתו.

קריאה:				אנחנו סבורים שאין מקום למנות נציג מיוחד 
 				כאשר קיים נציג בישראל שהוא עורך-דין או רואה חשבון או יועץ מס. הסעיף הזה כאילו דוחף את תושב החוץ למנות נציג אחר. אפשר לכתוב שהוא צריך למנות נציג במידה שאין לו נציג שמוסמך לייצג על פי הפקודה. כאן אנחנו מדברים על שלושה נציגים ואנחנו שואלים למה צריך להרחיב את המערכת.

איתן צחור:			חייב להיות לתושב חוץ נציג בישראל. אם יש 
 				עורך-דין, לא בהכרח הוא רוצה שהוא יהיה נציגו. ימנה נציג. אם הוא רוצה, הוא יכול למנות גם את עורך-הדין.

קריאה:				מכאן יוצא שהוא לא יכול למנות עורך-דין.

איתן צחור:			אני אומר לפרוטוקול שזה יכול להיות גם 
 				עורך-הדין, גם רואה-החשבון וגם יועץ מס.

אוסקר:				היום הנושא הזה נמצא בסעיף 108. בסך הכל 
 				הסעיף הזה בא לקבוע מה שנקרא חובת דיווח. כמו שאתה אומר, עורך-דין או רואה חשבון או יועץ מס לא יכול להיות אחראי על החובות של הנישום. בא הסעיף הזה ואומר שאם אתה מנהל עסק, תמנה נציג.

טלי ירון-אלדר:			אף אחד לא אומר שתמנה נציג חדש.

אוסקר:				יש כאן בלבול בין מייצג לבין נציג. איתן מדבר על 
 				מייצג, אבל זה משהו אחר וזה אדם שיש לו תפקיד אחר. לנציג יש תפקיד אחר. אין שום מניעה שהמייצג יהיה גם נציג. נישום תושב חוץ מעסיק עובדים, מנכה מס במקור, חייב להגיש דוח לפי סעיף 161, ואני רוצה שהחובה הזו תהיה על הנציג שלו. חייב להיות מישהו שיהיה אחראי על הגשת הדוח.

עופר חוגי:			תושב חוץ, רק הוא יכול להיות אחראי על נכסיו 
 				כאן.

אוסקר:				אבל אם הוא לקח אותם אתו החוצה?

עופר חוגי:			אנחנו מדברים על הכנסות.

אוסקר:				קיבל הכנסה, לקח אותה החוצה ולא שילם את 
 				המס. חייב להיות נציג.

עופר חוגי:			אתה הולך להחמיר בדרישות.

אוסקר:				לא.

עופר חוגי:			עד היום הוא לא היה חייב להביא ערב שיהיה ערב 
 				לחובות שלו.

אוסקר:				לפי סעיף 108 הדבר הזה היום קיים. בפקודה 
 				הקיימת זה כתוב במפורש. לפי סעיף 108 אין חובת הודעה.

עופר חוגי:			הוא אומר שהנציג הוא ערב של הבעלים.

אוסקר:				הוא ערב לשלם את החובות שלו מתוך הנכסים 
 				ומתוך הכספים שקיימים בידיו.

דוידה לחמן-מסר:		אם אתה בארץ, אין בעיה. אם אתה רוצה להיכנס 
 				לעניין סעיף 60, אתה יכול למנות לך נציג ולאותו נציג יש כאן תפקיד. אין מדינה שהיא מקלט מס, שאין לה נציגים.

שגית אפיק:			סעיף 24 - הוספת פרק רביעי 1.
				אחרי סעיף 75א לפקודה יבוא:
פרק רביעי 1: חברה נשלטת זרה.

75ב.	בעלי שליטה ישראלים בחברה נשלטת זרה
בסעיף זה –

(1)	"חברה נשלטת זרה" – חבר בני אדם שהוא תושב חוץ, שמתקיימים בו כל אלה:

		(א)	מניותיו או הזכויות בו אינן רשומות למסחר בבורסה.

(ב)	רוב הכנסתו בשנת המס היא הכנסה פסיבית או שרוב רווחיו נובעים מהכנסה פסיבית, ובחבר בני אדם שבשרשרת חברות, המוחזק, במישרין בידי חברה עסקית (בסעיף זה – חבר מוחזק), וכן בכל חבר בני אדם המוחזק, במישרין או בעקיפין, בידי החבר המוחזק, אם מרבית הכנסותיה או רווחיה הכוללים של החברה העסקית נובעת מהכנסה פסיבית. לעניין זה יחושבו הכנסה, רווחים והכנסה פסיבית, בהתאם לדיני המס במדינת המושב של החברה הנשלטת הזרה, ואם החברה אינה תושבת מדינה גומלת או אינה מגישה דוח ואינה נישומה במדינה כאמור, הם יחושבו בהתאם לעקרונות חשבונאיים מקובלים בישראל, למעט לעניין רווחי והפסדי אקוויטי ולעניין שינויים בערכם של ניירות הערך.

קריאה:				יש שינוי בין הנוסח בלבן לבין הנוסח בכחול.

קריאה:				בלבן אין דברי הסבר.

אוסקר:				במהות	אין שום שינוי בין הפסקה הזו לבין 
 				הפסקה 	שמופיעה בנוסח הכחול. זו הבהרה לעניין חישוב ההכנסה. זו הבהרה בלבד.

מיכאל קליינר:			קודם היה כאן "הכנסותיה או רווחיה" ועכשיו 
 				הכנסתם כאן את המילה "מרבית".
				
דוידה לחמן-מסר:		בסעיף קטן (ב) היה כתוב "רוב רווחיו וכולי" 
 				והשאלה מה זה. לפעמים כדי לומר מה שחור, צריך לומר מה לבן.

מיכאל קליינר:			למטה יש גם רוב רווחיו וגם מרבית. קודם היה 
 				רוב רווחיו אבל המילה מרבית לא הייתה.

דוידה לחמן-מסר:		נכון.

מיכאל קליינר:			אני רוצה להבין למה זה קורה.

אוסקר:				יבוא מחר ושם הכנסה של שקל אחד מהעסק וכך 
 				יוצא מכל התחולה. אמרנו שלא כל הכנסותיו, כדי למנוע תכנוני מס, אלא מרבית הכנסותיו הן הכנסות פסיביות.

בכחול כתוב רוב הכנסתו בשנת המס וגם כאן כתוב רוב הכנסתו בשנת המס.

מיכאל קליינר:			נכון, אבל תראה בכחול בשורה לפני אחרונה. 
 				כתוב אם הכנסותיה או רווחיה. בנוסח הלבן כתוב אם מרבית הכנסותיה או רווחיה.

אוסקר:				זה רק כדי להבהיר.

דוידה לחמן-מסר:		אין ספק שרוצים למסות הכנסות פסיביות. יבוא 
 				אדם ויאמר שיש לו גם הכנסות מעסק, ועל-ידי כך שהוא יגיד שיש לו שקל מהכנסה מעסק, הוא יתחמק מהסעיף שמחייב מיסוי על הכנסה כספית. לכן ניסו לומר איך עושים את החישוב בין הכנסה פסיבית להכנסה מעסק ולקחו קריטריונים כאלה.

שגית אפיק:
(ג)	שיעור המס החל על הכנסתו הפסיבית במדינות 
החוץ אינו עולה על עשרים אחוזים.

(ד)	(1)	למעלה מחמישים אחוזים באחד או יותר מאמצעי 
 	השליטה בו מוחזקים, במישרין או בעקיפין, בידי 
 	תושבי ישראל או אזרחי ישראל תושבי האזור, 
 	כהגדרתם בסעיף 3א (בסעיף זה – תושבי 
 	ישראל),  באחד ממועדים אלה:

(א)	בתום שנת המס.

(ב)	ביום כלשהו בשנת המס וביום כלשהו 
 		בשנת המס שלאחריה.

דוידה לחמן-מסר:		הרעיון הכללי הוא שכאן מציעים בנוסף לאמור 
 				בכחול, אם רוצים למנוע תכנוני מס, ואנחנו חושבים שזה לא נכון למנוע תכנוני מס, זה לומר תושבי ישראל או קרוביהם.

אוסקר:				יחד עם אחר, זה קרוב שלי או חברה בשליטתי. 
 				יחד עם אחר, זה בעצם אני.

קריאה:				יש נוסח ברור שאושר ואושר גם בכחול.

קריאה:				אם הבן תושב חוץ והוא מה שנקרא הרוח 
 				הדומיננטית בחברה, למה להחיל על חברה כזאת את הדין הישראלי? זה לא נכון לעשות כך.

דוידה לחמן-מסר:		כי למה אבא שלו נמצא שם ב49- אחוזים? מה 
 				נגיד אם אבא שלו נמצא ב49- אחוזים והוא באחוז אחד?

קריאה:				כשקובעים חמישים אחוזים, תמיד יהיו מקרים 
 				בעייתיים שייכנסו או לכאן או לכאן.

יאיר רבינוביץ:			אני רוצה לומר משהו עקרוני על הנושא הזה. היום 
 				יש לנו מצב שאין בכלל מס בחו"ל. לכאורה היינו יכולים לעצור כאן אבל באנו ורצינו לסגור את הפרצות. לכן אמרנו שאם מישהו מחזיק חברה ולחברה יש הכנסות פסיביות, נמסה את ההכנסות הפסיביות. הקונספט הזה הוא בעייתי ובעולם עושים אותו בצורה מאוד מוגבלת. אני עצמי פוחד שנלך כאן רחוק מדי ונפגע גם בפעילות עסקית שאני לא רוצה לפגוע בה.

דוידה לחמן-מסר:		אתה עושה בדיוק הפוך. אתה בונה מסלול כדי 
 				שיהיה ברור איך לעקוף אותו. העקיפה היא לגיטימית, ואני לא אומרת שהיא לא לגיטימית, אבל למה לבנות מסלול ברור? אני רוצה לומר רק תושבי ישראל או קרוביהם.

יש לזה מונח בחוקי ניירות ערך, אחזקה יחד עם קרוב, וקרוב זו הגדרה מדוקדקת. אם אני מחזיקה 49 אחוזים והבן שלי שגר באמריקה מחזיק אחוז, אני שולטת בחברה. מה זה אישיות משפטית נפרדת? כל אחד הוא אישיות משפטית נפרדת, אבל לא סתם לקחתי את הבן שלי כי אני יודעת איך לתכנן מס כך שאני לא אהיה חייבת במס בישראל.

אם אתם רוצים לסלול מסלול שבו יהיה ברור איך לא לשלם מס בישראל, אין לי בעיה, אבל שנדע מה אנחנו עושים.

יאיר רבינוביץ:			אי אפשר לסתום את כל הפרצות. אני חושב שזה 
 				תפסת מרובה לא תפסת. הסעיף תופס ארבעה עמודים.

דוידה לחמן-מסר:		זה סעיף בן ארבעה עמודים שאומר בדיוק איך 
 				לעשות כדי לא להיכנס אליו.

יורי שטרן:			יש אלף ואחד מצבים.

דוידה לחמן-מסר:		אני רוצה רק יחד עם קרוב.

אוסקר:				תושב ישראל יש לו שלושה אחוזים ולקרובו שהוא 
 				תושב חוץ יש 48 אחוזים, את רוצה להכניס אותם.

דוידה לחמן-מסר:		לא. אני רוצה לומר שאם חזקה שלקרוב יש פחות 
 				מעשרה אחוזים, חזקה שהוא מחזיק יחד אתו.

קריאה:				דווקא את כמשרד המשפטים לא היית צריכה 
 				לתמוך בזה. אני לוקח אנשים שחיים בחו"ל, רק בגלל שיש קרבה משפחתית. אם נראה שיש פרצה נוראה, אפשר יהיה לתקן את זה, אבל אני לא רואה אותה.

דוידה לחמן-מסר:		אני בסך הכל אמרתי מה קורה לפעמים בחוקי 
 				מס. מרוב שאתה מדייק ואומר מה חייב במס, זה ברור שמה שלא נכנס, לא חייב. לדוגמה, נכנס כאן תושב ישראל שמחזיק למעלה מחמישים אחוזים אמצעי שליטה. זאת אומרת שאם הוא מחזיק ב49- אחוזים והבן שלו- שהוא לא תושב ישראל - מחזיק באחוז אחד, זה לא ייחשב.  אני שאלתי למה לא לומר שאחזקה יחד עם קרוב, כאשר הישראלי מחזיק למעלה מארבעים אחוזים, תיחשב כאחזקה של אותו ישראלי אלא אם הוא יוכיח אחרת ויוכיח שבאמת זה משהו אחר.

יורי שטרן:			למה הוא צריך להוכיח?

דוידה לחמן-מסר:		אתה סולל מסלול ירוק איך להתחמק. תכנון מס 
 				לגיטימי ממחר יהיה. קח את הבן שלך שנמצא בארצות-הברית, אתה תהיה עם 49 אחוזים והוא יהיה עם אחוז אחד.

יאיר רבינוביץ:			זה סך הכל תושבי ישראל חמישים אחוזים ולא 
 				תושב ישראל. אם תגידי שלתושב אחד יש 40 או 49 אחוזים ויש לו השלמה מקרוב, אני מוכן לחיות עם זה.

דוידה לחמן-מסר:		זה מה שאני אומרת. אני מבקשת לומר קרוב של 
 				תושב ישראל שמחזיק יחד עם אותו תושב בשיעור פחות מעשרה אחוזים, ייחשבו אחזקותיו כאחזקותיו של התושב הישראלי.

יאיר רבינוביץ:			יש לי שני אחוזים ולבן שלי אחוז אחד, אבל יש 
 				לנו עוד הרבה ישראלים.

דוידה לחמן-מסר:		יאיר רבינוביץ החליט להקים חברה אתי ואתם. 
 				אתה מחזיק עשרה אחוזים, יאיר רבינוביץ מחזיק עשרים אחוזים, אני מחזיקה עשרה אחוזים והבן שלי בארצות-הברית מחזיק עכשיו עשרה אחוזים. ביחד אנחנו נהיה חמישים אחוזים. בגלל שהבן שלי מחזיק עשרה אחוזים, כולנו ניחשב כאילו אנחנו לא ישראלים.

אני רוצה שאם קרוב של תושב ישראל מחזיק יחד עם תושבי ישראל שיעור פחות מעשרה אחוזים, האחזקה שלו תיחשב.

היו"ר יעקב ליצמן:		את מדברת על קרוב משפחה של ישראלי שהוא 
 				לא ישראלי.

דוידה לחמן-מסר:		נכון. אם אני מסבירה לך שהגבול עובר בחמישים 
 				ומעלה אחוזים, אתה תלך ליד הגבול. אם הדרך ללכת ליד הגבול היא באמצעות הבן שלך או שלי, אתה נשאר שם.

היו"ר יעקב ליצמן:		כמה מקרים יש שהבן לא תושב הארץ?

דוידה לחמן-מסר:		בן, אישה, זה לא משנה. אותו תושב קרית מלאכי, 
 				אשתו תושבת ישראל והוא לא.

אוסקר:				אנחנו לא מכניסים את הבן למיסוי הישראלי אלא 
 				בעצם אנחנו מכניסים את האב.

דוידה לחמן-מסר:		על חלקו שלו.

אוסקר:				קרוב זה לא רק בן אלא זו יכולה להיות חברה 
 				בשליטה משותפת של מישהו ישראלי.

יורי שטרן:			אני לא רואה הבדל בין זה לבין המצב שבו אדם 
 				או קבוצת ישראלים מחזיקים ב49- אחוזים מהמניות וזאת כדי לא להגיע לחמישים אחוזים. את הפרצות האלה לא תסגרו לעולם.

דוידה לחמן-מסר:		אנחנו נסגור. תן לי להציע לך שתי הצעות שיש לנו 
 				כשעל אחת מהן דיברנו עם מס הכנסה.
בחוק הבנקאות רישוי, בעקבות הסדר התאגידים הריאליים, החלטתם על הגדרה חדשה לשליטה. מי שיש לו 49 אחוזים וזכות וטו נחשב כשולט כי זכות הווטו היא מה שחשובה ולא האחוזים. לכן נבקש להוסיף שמי שבידו האפשרות למנוע קבלת החלטות עסקיות בתאגיד, למעט החלטות שעניינן הנפקה, אמצעי שליטה – בדיוק כפי שהיה בחוק הבנקאות – שזה ייכנס כאמצעי שליטה נוסף.

היו"ר יעקב ליצמן:		עד עכשיו זה לא מופיע.

דוידה לחמן-מסר:		לא. אנחנו בסך הכל מנסים לסגור את תכנוני המס 
 				הפשוטים. על המסובכים אנחנו אפילו לא יכולים לחשוב כי אנחנו רק פקידים. הנציבה אמרה בצדק שאי-אפשר לסגור את כל תכנוני המס ואף אחד לא מתיימר לעשות זאת. הדברים הברורים שסוללים מסלול ירוק ויודעים שמילימטר ממנו הכל מותר, לפחות את זה נסגור.

לכן אנחנו מבקשים שתי בקשות כאשר הראשונה היא לבוא ולומר שאחזקה ביחד עם קרוב, כאשר הקרוב מחזיק פחות מעשרה אחוזים – אם הוא יחזיק יותר, הוא כנראה משקיע – חזקה שתפסו אותו כדי שיסדרו את האחוזים.

קריאה:				אפשר לעשות רק לגבי האחוזים שנרכשו במשך 
 				שלוש שנים אחרונות.

שושנה שחם:			אני חושבת שגברת דידי לחמן-מסר צודקת בכך 
 				שהיא אומרת שיש כאן הרבה פרצות או אין הרבה פרצות. כמו שאת מדברת על שליטה, לגבי אותו סעיף את יכולה לומר שיש כאן שני תנאים – בתום שנת המס או ביום כלשהו בשנת המס בעקיפין בשרשרת או בשנה שאחריה. את יכולה לומר את אותו הדבר ואני חושבת שנשב כאן חודשים ולא נצא מזה. אם יש איזשהו נוסח והנוסח הזה פחות או יותר סביר, עם הנוסח הזה אפשר לחיות.

אברהם שוחט:			אני חושב שבעיקרון דידי צודקת ואני מבין את 
 				הבעייתיות שאי-אפשר לסגור את זה כאן בחקיקה. אם באמת יש דבר כזה שמביאים את זה לאבסורד אבל הוא פטור ממס, כלומר, שיש 49 אחוזים בידיו ואחוז אחד בידי הבן שלו שהוא שולח אותו לאמריקה ושם הוא עושה עסקים וזה פוטר אותו מהמיסוי, מוכרחים להתגבר על זה.

יאיר רבינוביץ:			תן לו עשרה אחוזים.

אברהם שוחט:			אין לזה גבול. זה לא כל כך פשוט לתת עשרה 
 				אחוזים על כל המשתמע מכך. אם אחוז אחד מכשיר את העניין ונותן את הפרצה, צריך לנסות למנוע אותה.

אוסקר:				יש לי הצעה. כל אחוז שאותו קרוב בחו"ל רכש 
 				לפני שלוש שנים, לא לקחנו בחשבון. כל מה שהוא רכש או התווסף בתקופה של שלוש שנים, כן מציע בחשבון. זאת אומרת, אם היו לי 51 אחוזים ואני עכשיו נתפס בסעיף, אני מוכר שני אחוזים לקרוב שהוא תושב ארצות-הברית ובצורה כזו אני יורד מתחת ל49- אחוזים, אני אומר שאם עברו יותר משלוש שנים – לא מעניין אותי, אבל אם עברו פחות משלוש שנים – מקרה כזה כן ייכנס.

דוידה לחמן-מסר:		אני מוכנה לגבי מי שקודם רכש את העשרה 
 				אחוזים.

היו"ר יעקב ליצמן:		ברגע שהוא עשה את זה לפני שלוש שנים, זה 
 				אומר שבסך הכל הוא לא תכנן את זה עכשיו.

דוידה לחמן-מסר:		לזה אני מסכימה. אין לי בעיה לומר שמי שהחזיק 
 				ערב תחילת החוק.

היו"ר יעקב ליצמן:		אני לא מדבר על תחילת החוק. אם היה כל הזמן 
 				ככה, זה אמיתי.

דוידה לחמן-מסר:		אני לא מבינה את העניין של שלוש שנים קדימה.

אוסקר:				שלוש שנים זה כדי למנוע מצבים של תכנון מס. 
 				אם המקרה הוא מקרה אמיתי, צריך לתת לו. אם מדובר בתכנון מס, שלוש שנים זו תקופה די סבירה כדי לדעת.

דוידה לחמן-מסר:		אני מסכימה לא לנקוב את מי שהיום מחזיק ובו 
 				אני לא רוצה לפגוע, אבל מהיום שהחוק הזה נכנס לתוקף, הוא צריך לחול.

יורי שטרן:			האם התנאי שהצגת של זכות וטו לא חופף 
 				לדרישה שלך? אז האחוזים האלה כבר לא משנים.

דוידה לחמן-מסר:		מסכימה.

יורי שטרן:			לכן אין טעם בקביעת האחוזים האלה.

דוידה לחמן-מסר:		לא. הפוך. אני הבאתי דוגמה שאני הישראלית 
 				מחזיקה ארבעים אחוזים והבן שלי מחזיק בעשרה אחוזים. אתה אומר שזכות וטו מכסה את הכל.

יורי שטרן:			זכות וטו מכסה גם את המצבים בהם באופן 
 				מלאכותי מעבירים אחוזים.

דוידה לחמן-מסר:		אני מסכימה שאחזקה של פחות מחמישים 
 				אחוזים עם זכויות וטו, היא זהה לאחזקה של יותר מחמישים אחוזים. אם נכנסת זכות הווטו, אין לי בעיה. אפשר לומר למעלה מחמישה אחוזים או שיעור נמוך יותר ובלבד שיש להם זכות וטו בהחלטות העסקיות של התאגיד. בסדר. פחות מחמישים אחוזים פלוס זכות וטו.

מיכאל קליינר:			אתם מסתבכים. הבעיה שלי היא שאתם עוסקים 
 				בחקיקה ראשית ובחקיקה ראשית אי-אפשר תוך כדי חוק עם כל כך הרבה סעיפים שהולכים לגמור תוך כמה ימים לעשות בצורה רצינית ולמצוא פתרון לבעיות.

אני שואל שתי שאלות מרחיקות לכת. למה לא לומר שאם לאדם יש הכנסה פסיבית גם באמצעות חברה יצטרך לשלם. אני בכוונה שואל שאלה מרחיקת לכת.

אוסקר:				אם אני מחזיק בחמישה אחוזים בחברה מסוימת 
 				בחו"ל ואין אף אחד אחר חוץ ממני, לבוא ולגבות ממני מס, זה לא צודק כי אני לא יכול למשוך את הכסף.

מיכאל קליינר:			גם על הכנסות פסיביות.

אוסקר:				נכון.

מיכאל קליינר:			לדעתי הניסיון למצוא כעת בחקיקה פתרונות, זה 
 				בעייתי.  למה לא לקבוע שנציב מס הכנסה לפי שיקול דעתו ולפי נסיבות העניין יוכל לראות בחברה?

אוסקר:				יש סמכות כזו בסעיף 86 אבל אי-אפשר לעשות בה 
 				שימוש כזה נרחב.

מיכאל קליינר:			אני כבר רואה את הבן שיוצר חברה שהוא שולט 
 				בה. למה לא לומר שיהיו מקרים חריגים שהנציב רואה שבעצם הישראלים שולטים בחברה הזאת על-פי נסיבות העניין.

דוידה לחמן-מסר:		אלה שטוענים כלפינו אומרים שהם לא יכולים 
 				לחיות לפי שיקול דעת של פקידים. חלק מדיני המס זו הוודאות העסקית. אני טוענת את הטענה שהם טוענים כלפינו. הם אומרים שהם מבקשים ודאות עסקית. אני מוכנה לוודאות עסקית, אבל אני מוכנה לסתימת פרצות.

תראה מה אומר רבינוביץ. הוא אומר עשרה אחוזים ואנחנו לקחנו את העשרה אחוזים כחזקה. הוא אומר שאחזקה של פחות מעשרה אחוזים, הוא יעקוף אותנו. היפה בדיני המס הוא שאתה סולל כביש, ואם אתה סולל את הכביש בשחור כי אתה לא רוצה שיהיה שיקול דעת לפקידים, כל מי שיודע איפה סף הדרך, הולך בסף הדרך. הוא אמר לי שאם אני אגיד שזכות וטו אסורה, הם ייתנו את העשרה אחוזים לבן ולחברה בשליטתם וכך יעקפו את הצורך להטיל וטו, ואז הוא יחזיק ארבעים אחוזים וההוא יחזיק עשרה אחוזים בחברה יחד עם הבן.

יורי שטרן:			אין פה סוף. את תקבעי עשרה אחוזים והוא יגיד 
 				עשרה וחצי אחוזים.

דוידה לחמן-מסר:		נכון. העיקרון הוא שאנשים לא מחלקים מתנות 
 				מטוב לב אלא הם מחלקים מתנות רק אם זה כדאי להם.  אני מנסה כאן להציל תכנון מס בולט.

יורי שטרן:			שיהיה תכנון. חבל על כל אותם המקרים.

דוידה לחמן-מסר:		חבר הכנסת קליינר מציע לתת לנו שיקול דעת 
 				אבל אני אומרת שזה לא הוגן לתת לנו שיקול דעת.

יורי שטרן:			אתה אומר שנציב מס הכנסה יקבע?

מיכאל קליינר:			לא. אני אומר שהאלטרנטיבה היחידה היא ללכת 
 				במשהו פשוט וזה לא וטו. משהו פשוט זה לומר שאם יש חברה של ישראלים ובדיוק הבן הזה בחו"ל מעלה את מספר האחוזים לחמישים אחוזים, נגיד שזה כולל בן.

היו"ר יעקב ליצמן:		ננסח את הנושא ונראה איך נלך להסכמה.

מיכאל קליינר:			הדגש הוא שמוכרח להיות משהו פשוט.

גדעון קלוגמן:			בשלושים שניות אני רוצה להסביר במה אנחנו 
 				עוסקים כאן ולחזור לדברים של מאיר אפוטה. אנחנו עוסקים בתחום המסובך והמורכב ביותר. החקיקה הזו היא לא חקיקת  CFC אלא זו חקיקת PHC. CFC מדבר על מצב בו קיימת פעילות עסקית שמפצלים אותה למשל בין חברת ייצור בישראל לחברת שיווק בקפריסין שמוכרת לאירופה.

כאן אנחנו מדברים על יחידים, ניסיון למנוע מיחידים, ניסיון לגיטימי, כי בלעדיו אין שום משמעות ואת זה עוד אמרתי לקודמו של חבר הכנסת ליצמן, לרב רביץ, שאין משמעות לקונספציה הנכונה של ועדת רבינוביץ. אין חקיקה של מיסוד פרסונלי בלי הדבר הזה. הקונספציה היא נכונה אבל התחום הוא תחום מורכב ביותר וזה נעשה במהירות שאת התוצאות שלה אני אראה.

החקיקה הזו עושה שני דברים. האחד, היא צריכה לראות מה החברה מעליה אנחנו מנהלים את הנושא, והשנייה, מי מקבל את העונש והעונש הוא שהמס מוכר באופן שוטף. עיקרון ברזל בדבר הזה צריך להיות שמי שמקבל את העונש צריך להיות זה שיכול להשפיע כי אחרת זה לא יתכן.

יש לנו חברה עם תושבי ישראל שמחזיקים למעלה מחמישים אחוזים, שלושים אחוזים מוחזקים על-ידי ארבעה אנשים שמחזיקים שבעה וחצי אחוזים ושניים מחזיקים עשרה אחוזים. בהצעה שמוצעת כאן אנחנו מגדירים את החברה בזכות אותם חמישה ישראלים שמחזיקים כחמישים אחוזים, אבל רק שניים מקבלים את העונש, רק אלה שיושבים עם עשרה אחוזים. להם אין את היכולת להכריח לשלם דיבידנד.

צריכה להיות זהות וצריך לקבוע רק את אלה שמקבלים את העונש כדי לקבוע שליטה. במלים אחרות, החמישים אחוזים צריכים להיות בשליטת בעלי מניות ישראלים שכל אחד מהם מחזיק עשרה אחוזים והשאר לא מעניין.

דוידה לחמן-מסר:		אם הוא מחזיק חמישה ואני עשרים?

אוסקר:				גדעון, מה שאתה מציע זה לבטל את כל הפרק 
 				הזה.

גדעון קלוגמן:			לא. זה מה שמקובל בעולם. אתה לא נותן עונש 
 				למי שאין לו שליטה למשוך את הכסף.

יאיר רבינוביץ:			אבל יש לו עשרה אחוזים.

גדעון קלוגמן:			כן, אבל אתה מגדיר את החברה כחברה נשלטת 
 				זרה גם על-ידי כאלה שהם פחות מעשרה אחוזים.

יאיר רבינוביץ:			בוודאי.

גדעון קלוגמן:			התוצאה היא שאני לא יכול למשוך דיבידנד כי 
 				אני יושב עם עשרה אחוזים.

יאיר רבינוביץ:			גם בעל עשרה אחוזים לא יכול להחליט על חלוקת 
 				דיבידנד. כל הקבוצה, הוא לא בהכרח אתם בקבוצה. זה אומר לרוקן מתוכן את כל החוק הזה.

גדעון קלוגמן:			סליחה שלא הסברתי טוב את דבריי. אני חוזר 
 				ואומר שרק אלה שיש להם עשרה אחוזים, מקבלים את העונש.

יאיר רבינוביץ:			למה עשרה אחוזים ולא 12 אחוזים?

גדעון קלוגמן:			לא מקובל שיהיה בעל מניות של עשרה אחוזים 
 				ו12- בעלי מניות שמחזיקים עוד ארבעים אחוזים ושהם יגרמו לכך שהחברה  תטיל עליו מס כל שנה בגלל שהוא מחזיק עשרה אחוזים.

יאיר רבינוביץ:			אתה לא עקבי בטענה שלך. גם בעל עשרה אחוזים 
 				לא יכול להחליט על חלוקת דיבידנד. לכן אמרנו סך הכל הישראלים.

גדעון קלוגמן:			סך הכל ישראלים עם חמישים אחוז שכל אחד 
 				מהם יספוג את העונש.

יאיר רבינוביץ:			לא כך אמרנו. אתה מציע לרוקן מתוכן את החוק.

גדעון קלוגמן:			בכלל לא. זה מה שמקובל גם בעולם.
				דוגמה שנייה. יש לי בשותפות חברה עם מניות שהן מוחזקות ברווחים ויש לה מניות שמוחזקות בעודף לפירוק. כל מה שיש לחברה זה סטטוסקופ, שתי כיסאות ושולחן. אני רבתי אתו ואז הוא נותן לי 51 אחוזים ממניות הרכוש אבל בנאמנות. אני מודיע שמעכשיו הוא מחזיק בנאמנות עבורי 51 אחוזים ממניות החברה הזאת שמזכות ברכוש ולא ברווחים. מאותו מועד והלאה, אני צריך כל שנה לדווח לרשויות המס בישראל שיש לי את הדבר הזה ומה חלקי ברווחים וכן הלאה.

אוסקר:				זו חברה עסקית?

גדעון קלוגמן:			51 אחוזים דיבידנדים וריבית. החברה מרוויחה 
 				הכנסה פסיבית.
ההוראה הגורפת כאן על נאמנות של אמצעי שליטה היא בלתי קבילה. יש נאמנויות שנכפות על אנשים מכוח ירושה.

דוידה לחמן-מסר:		בוא נגיד שרוב הנאמנויות נכפות. ביום שאני 
 				אראה עורך-דין ו/או רואה חשבון שבא להציע לי לסתום פרצה ולא לפתוח, זה היום שאני אדע שהמשיח יבוא.

גדעון קלוגמן:			לא יכול להיות מצב שבה לנהנה אין שליטה על 
 				החלוקה, אין לו יכולת לקבל את הכספים מתוך החברה והוא יופלה באמצעות ההוראה הזאת. זה נכון שנאמנות שבאמצעותה יש שליטה ואני יכול להגיע לכסף, לחלק דיבידנדים, מקובל וצריך לסגור את הפרצה הזאת. לא יתכן שיהיה כתוב נאמנות באופן גורף. יש מצב שבו לנהנה אין שום זכות להגיע לכסף מכוח עצמו ואי-אפשר לקבוע שברגע שיש לו הנאה במניות רכוש שהוא פעם יקבל אותם, אם מייסד הנאמנות ימות, אז יש לנו חברה נשלטת.

דוידה לחמן-מסר:		אם יש נאמנות שהיא איננה אלא ביצוע הוראות, 
 				אתה אומר שזו לא נאמנות אמיתית. היום אחזקת מניות בנאמנות זה המכשיר לאחזקת נכסים בחו"ל. אם אני אפטור נאמנות שאיננה אלא ביצוע הוראות ובלבד שהוא יאמר מי הנהנה והנהנה יהיה החייב, זה מקובל עליכם? אם כן, זה מקובל עלי. מה שאני לא מוכנה זו נאמנות שמסתתרים מאחוריה. אנחנו הכנסנו כאן נאמנות בכוונה כי באמת מרבית אחזקת הנכסים בחו"ל בידי מי שפועל בתחום היא באמצעות נאמנות. דיברנו עם דוקטור פלוגמן והוא אומר שיש נאמנות פסיבית. אני אומרת שנכניס למעט נאמנות שאיננה אלא ביצוע הוראות מטעם הנהנה ובלבד שיגיד מי הנהנה. אם הוא אמר שהנהנה הוא דידי לחמן-מסר, אני צריכה לשלם מס, בסדר. אבל האם אתה מתכוון לזה שאתה מחזיק  עבורי בנאמנות בחו"ל?

אוסקר:				זאת לא סתם נאמנות. בהגדרת אמצעי שליטה 
 				כתוב בין שבאמצעות מניות או בין בדרך אחרת לרבות באמצעות נאמנות אבל זאת לא סתם נאמנות.

גדעון קלוגמן:			אני רוצה מצב שלא אני נהנה אלא מישהו אחר 
 				נהנה אתי בנאמנות.

שגית אפיק:
(2)	חישוב שיעור ההחזקה כאמור בפסקת משנה (1), לעניין החזקה בעקיפין, בחבר בני אדם מסוים הנמצא בשרשרת חברות (בסעיף זה החבר המסוים), ייעשה לפי הוראות אלה:

(א)	עלה שיעור ההחזקה בכל אחד מחברי בני האדם המחזיקים בחבר המסוים בעקיפין על חמישים אחוזים, ייחשב שיעור ההחזקה בו בהתאם לשיעור ההחזקה בו במישרין.

(ב)	פחת שיעור ההחזקה באחד מחברי בני האדם המחזיקים בו בעקיפין מחמישים אחוזים, תיחשב ההחזקה בו בעקיפין באמצעות אותה שרשרת חברות כהחזקה בשיעור אפס.

טליה דולן-גדיש:		הסעיף הזה אומר כרגע שלמעלה מדובר בחמישים 
 				אחוזים באחד או יותר מאמצעי השליטה בו מחזיקים במישרין או בעקיפין בידי תושבי ישראל או אזרחי ישראל תושבי האזור, כמשמעותם בסעיף 3(א). בסעיף זה תושבי ישראל. כאן הכנסנו את ההצעה של דידי של עד עשרה אחוזים גם בידי תושב חוץ וכתבנו "או שלמעלה מארבעים אחוזים מאמצעי השליטה המוחזקים בידי תושבי ישראל וביחד עם קרוב שלאחד או יותר מתושבי ישראל יש להם חמישים אחוזים או יותר מאמצעי השליטה בחברה".

דוידה לחמן-מסר:		אני ניסיתי ללכת באופן פשוט ולתת זכות וטו, 
 				אבל אז אמרו לי לא, אם הוא ידע שוטו נחשב כשליטה, הוא יעשה דבר הפוך, הוא ייתן תשעה אחוזים לילד שלו, הילד שלו תמיד מצביע אתו וכך הוא הפך את הווטו. לכן ביקשנו להחזיר את הקרוב ואני לא מבינה מה לא טוב בזה.

היו"ר יעקב ליצמן:		אני חושב שהלכתם רחוק מדי. אי-אפשר לעשות 
 				גם זה וגם זה.

דוידה לחמן-מסר:		לא. או זה או זה.

אוסקר:				אלה שני דברים שונים ביותר. אני יכול לשלוט 
 				בחברה דרך זכות וטו ואני יכול לשלוט בחברה בדרך אחרת כשאני נותן חמישה אחוזים לבן שלי.

היו"ר יעקב ליצמן:		אני רוצה שקודם תהיה הסכמה במס הכנסה 
 				ואחר-כך תבואו אלינו.

יאיר רבינוביץ:			אתה לוקח תושב חוץ, תושב אמריקאי, ולך יש אח 
 				בארצות-הברית, יש לך דודה בארצות-הברית אתה נכנסת לעסק.

דוידה לחמן-מסר:		דודה – לא. אח, בן, בן-זוג, הורים. אם אדם לוקח 
 				את אביו ושם אותו בפחות מעשרה אחוזים, נקודת המוצא היא שלמעלה מעשרה אחוזים זו השקעה. אני לא יכולה להגיד עשרים אחוזים. אם אתה מכניס את בנך בעשרים אחוז, אבל פחות מעשרה אחוזים כי זה לא מעביר אותך את החמישים, זה נראה סוג של שם ולכן הכנסנו את זה.

יורי שטרן:			זה נראה לי שרירותי לחלוטין. למה זה עשרה 
 				אחוזים?

דוידה לחמן-מסר:		הסברתי.

יאיר רבינוביץ:			יש עשרה אנשים וכל אחד מחזיק בחמישה 
 				אחוזים.

היו"ר יעקב ליצמן:		אפשר לצאת ולחזור עם משהו מוסכם.

מיכאל קליינר:			במשפט יש מושג שנקרא תסמונת הגולגולת 
 				הדקה. יש דברים כל כך לא סבירים, אז בדיוק כולם מגיעים לקרוב לחמישים אחוזים ובדיוק הבן או האבא של אחד מהם יעלה את זה לחמישים אחוזים.

שגית אפיק:			עד עכשיו הגדרנו חברה נשלטת זרה ועכשיו 
 				מגדירים אמצעי שליטה.

		(2)	"אמצעי שליטה" – כל אחד מאלה:

			(א)	הזכות להשתתף ברווחים.

			(ב)	הזכות למנות דירקטור.

			(ג)	זכות הצבעה.
			
(ד)	הזכות לחלק ביתרת נכסי חבר בני האדם לאחר סילוק חובותיו בעת פירוקו.

(ה)	הזכות להורות למי שלא אחת הזכויות המפורטות בפסקאות (א) עד (ד) על הדרך להפעיל את זכותו.

והכל, בין שהם באמצעות מניות ובין בכל דרך אחרת, לרבות באמצעות נאמנות.

אחרי סעיף קטן (ה) ינוסח וייכנס סעיף קטן (ו) לגבי עניין זכות הווטו.

קריאה:				צריך להכניס את הזכות למנוע קבלת החלטות 
 				ניהוליות בתאגיד. הזכות להורות על חלוקת דיבידנד או לרבות החלטות לעניין חלוקת דיבידנד.

עופר חוגי:			את כותבת הזכות להשתתף ברווחים.

דוידה לחמן-מסר:		זו זכות פסיבית.
				חבר הכנסת חוגי העיר לנו בצדק לגבי הזכות לחלוקת דיבידנד אלא אם יש לך חמישים אחוזים מהזכויות. לכן בווטו מאחר שמספיקה זכות אחת, אנחנו צריכים להוציא את זה מהגדרת אמצעי שליטה ולמקם את זה במקום אחר.

אני חשבתי שאני אלך להצעה של דוקטור קלוגמן ונאמר למעט נאמנות פסיבית שאיננה אלא מתן הוראות מהנאמן או הנהנה ובלבד שיגידו מי הנאמן הוא הנהנה. אומר שלעתים עושים נאמנויות כאלה שהנהנה לא יודע עליהן.

גדעון קלוגמן:			זה בדיוק המקרה. דוד שלך מייסד נאמנות ויש לו 
 				חברה בחו"ל, הוא נותן לך שבעים אחוזים, את כל המניות בנאמנות ואת נהנית משבעים אחוזים נאמנות ובן-דודך, בנו בארצות-הברית, בשלושים אחוז. את לא תקבלי דיבידנד, הנאמן מחליט על הכל, הוא מחליט איך יחלקו את הכסף ואז השאלה היא למה שתשלמי מס בישראל. אין לך מקורות בכלל.

דוידה לחמן-מסר:		אני מחזיקה בחמישים אחוזים בחברה זרה.

גדעון קלוגמן:			את לא מחזיקה כלום.

קריאה:				מי הנהנה?

דוידה לחמן-מסר:		אני הנהנה.

גדעון קלוגמן:			מייסד הנאמנות הוא הדוד שלך.

דוידה לחמן-מסר:		מה זה משנה? אני המחזיקה.

גדעון קלוגמן:			הוא מקים חברה ומכניס לתוכה איגרות חוב. כל 
 				המניות בנאמנות והוא קובע שאת נהנית משבעים אחוזים. הוא קובע מתי ייתנו לך דיבידנד בחברה. הוא בעל שליטה מוחלט.

אוסקר:				איזה אחוז יש לו ברווחים?

גדעון קלוגמן:			אפס. הנאמנות מקבלת מאה אחוז מהרווחים.

אוסקר:				הוא יכול להעביר את הנאמנות הזו בחזרה?

גדעון קלוגמן:			כן.

אוסקר:				אם הוא יכול, לפי סעיף 84, הוא חייב במס ולא 
 				היא.

גדעון קלוגמן:			זה צריך להיות קבוע כאן.

אוסקר:				למה? זה כתוב בסעיף 84.

גדעון קלוגמן:			לא. זה לא כתוב.

אוסקר:				סעיף 84 אומר שכל דבר שניתן להסבה ואתה יכול 
 				להחזיר אותו חזרה, מי שחייב במס זה מי שעשה אותו.

גדעון קלוגמן:			הוא הקים נאמנות ומינה את עורך-הדין שלו 
 				כנאמן.

אוסקר:				אני לא חושב שאתה צודק. סעיף 84 מדבר על 
 				נאמנות.

דוידה לחמן-מסר:		אתה מדבר על מקרה בו דודי ייסד נאמנות 
 				לטובתי וכל חודש זורם כסף לחשבוני.

גדעון קלוגמן:			אגורה לא זורמת לחשבונך. הנאמן מבצע את 
 				ההשקעות והוא מחליט מתי יחולקו הכספים. את לא רואה אגורה אחת בחשבון שלך.

אוסקר:				מי שהעביר את הנאמנות, יכול להחזיר אותה 
 				חזרה אליו?

גדעון קלוגמן:			לא. זה אצל עורך-הדין שלו ועורך-הדין הוא 
 				הנאמן.

אוסקר:				אז עורך-הדין חייב במס.

דוידה לחמן-מסר:		אבל אני תושבת ישראל, אז מה אני?

גדעון קלוגמן:			את נהנית. כשהנאמן יחליט שהוא מחלק כסף 
 				בעוד עשר שנים, הוא יחלק גם לך.

אוסקר:				מי יכול לשלוט עכשיו על חלוקת הדיבידנד?

גדעון קלוגמן:			הנאמן.

אוסקר:				האם בפקודת מס הכנסה ברור שכאשר יש 
 				נאמנות, מי חייב במס ומי לא?

גדעון קלוגמן:			לא.

אוסקר:				אם זה לא ברור, נפתור את זה עכשיו?

גדעון קלוגמן:			כן.

אוסקר:				אני לא חושב שעכשיו אפשר לפתור בעיה של 
 				מיסוי נאמנות במדינת ישראל.

גדעון קלוגמן:			נקבע כאן שאם החברה צוברת הכנסה פסיבית 
 				ומניותיה מוחזקות על-ידי נאמן תושב חוץ. אין לנו שם יכולת לקבל את הכספים בנאמנות.

אוסקר:				לא. מי שחייב במס זה רק בעל השליטה. אין 
 				מחלוקת בינינו שאף אחד לא יודע שיש נאמנות. אתה רוצה עכשיו להשתמש בסעיף הזה כדי לפתור את הבעיה של הנאמנות.

היו"ר יעקב ליצמן:		הבעיה לא שייכת לנושא בו אנחנו דנים עכשיו.

דוידה לחמן-מסר:		ההסתברות שאנחנו נמצא חברה זרה שהיא 
 				בשליטה אבסולוטית של הנאמן, שבו הנהנה – קרי, אני כי זה הדוד שלי – לא מחלק לי כלום אף פעם במשך עשר שנים ואז מחייב את החברה הזו במס, הלוואי שנגיע ליום הזה, אבל לא נגיע אליו.

היום התרגיל הוא שאתה ממנה נאמן במקום מסוים, אתה ממנה עורך-דין כנאמן ורושם את החברה באותו מקום, החברה מחזיקה במניות של החברות הישראליות, ואתה, שעשית את התכנון הזה באמצעות כל חברינו לצורך העניין הזה, לא משלם מס.

גדעון קלוגמן:			אבל מקבל הכנסה.

דוידה לחמן-מסר:		ודאי שהוא מקבל הכנסה.

קריאה:				כל מי שמתמצא במסים יודע שהבעיה של 
 				הנאמנות היא בעיה וכי זה לא פשוט.

דוידה לחמן-מסר:		נכניס סעיף מסמיך לפיו שר האוצר רשאי לקבוע 
 				בתקנות הוראות לעניין נאמנות.

עופר חוגי:			באישור ועדת הכספים.

שגית אפיק:			בוודאי, אבל הסמכות היא שלו.
				אני קוראת את ההגדרה של בעל שליטה.
(3)	"בעל שליטה" – תושב ישראל המחזיק, במישרין או בעקיפין, לבד או יחד עם אחר, בעשרה אחוזים לפחות באחד מאמצעי השליטה בחברה הנשלטת הזרה, באחד ממועדים אלה:

(1) בתום שנת המס.

(2)	ביום כלשהו בשנת המס וביום כלשהו בשנת המס שלאחריה.

(4)	"יחד עם אחר" – יחד עם קרובו וכן יחד עם מי שאינו קרובו, אם הם תושבי ישראל ויש ביניהם שיתוף פעולה דרך קבע על-פי הסכם בעניינים מהותיים של החברה, במישרין או בעקיפין.

		(5)	"הכנסה פסיבית" –

(1)	כל אחת מהכנסות אלה, אם אינה הכנסה מעסק או ממשלח יד:

				(1)	הכנסה מריבית.

(2)	הכנסה מדיבידנד, למעט מדיבידנד שהתקבל מחבר בני אדם תושב חוץ ואשר הוכח להנחת דעתו של פקיד השומה כי מקורו בהכנסה ששולם עליה מס בשיעור העולה על עשרים אחוזים.

				(3)	הכנסה מתמלוגים.

				(4)	הכנסה מדמי שכירות.

(5)	הכנסה ממכירת נכס, כמשמעותה בסעיף 8, שאינה ממכירת נכס ששימש בידי החברה בעסק או במשלח יד.

(ב)	הכנסה כלשהי שמקורה בהכנסות או בתמורה כאמור בפסקת משנה (א), אף אם היא הכנסה מעסק או ממשלח יד.

למעשה יש פה הגדרה שונה להכנסה פסיבית מההגדרות שהכנסנו בסעיפים קודמים. זו הגדרה מיוחדת לפרק הזה, לפרק רביעי 1.

(6)	"הכנסות ורווחים כוללים", של חברה עסקית – הכנסותיה ורווחיה וכן חלקה היחסי, במישרין או בעקיפין, בהכנסות וברווחים של כל חבר בני אדם בשרשרת החברות שבו היא מחזיקה, במישרין או בעקיפין. לעניין זה, שיעור חלקה היחסי של החברה העסקית בעקיפין בהכנסות וברווחים כאמור, יחושב על ידי הכפלת שיעורי הזכויות ברווחים בכל חבר בני אדם בשרשרת החברות שבו מחזיקה החברה העסקית בעקיפין.

(7)	"חברה עסקית" – חבר בני אדם שרוב הכנסותיו ורווחיו אינם הכנסות פסיביות.

(8)	"חלק יחסי", של בעל שליטה ברווחים שלא שולמו – חלק יחסי מכלל הרווחים שלא שולמו בהתאם לשיעור חלקו במישרין ובעקיפין של בעל השליטה בזכויות לרווחים, בחברה הנשלטת הזרה ביום האחרון של שנת המס שלה. לעניין סעיף זה, שיעור חלקו בעקיפין של בעל השליטה ברווחים שלא שולמו, יחושב על ידי הכפלת שיעור הזכויות ברווחים בכל חבר בני אדם שבשרשרת החברות המוחזק על ידו בעקיפין.

(9)	"מדינה גומלת" ו"הסכם" לעניין מניעת כפל מס – כמשמעותם בסעיף 196.

(10)	"מס" – מס שחייבים בו על הכנסה מחוץ לישראל לפי הדין הזר.

(11)	"קרוב" – כהגדרתו בסעיף 67(ד), שהוא תושב ישראל, או חברות בשליטה משותפת. לעניין זה –

"חברות בשליטה משותפת" – חברות תושבות ישראל, שלפחות חמישים אחוזים מאמצעי השליטה בהן מוחזקים, במישרין או בעקיפין, בידי אותו אדם, לבדו או יחד עם אחר.

(12)	"רווחים שלא שולמו" – רווחים שמקורם בהכנסה פסיבית של חברה נשלטת זרה שהופקה בשנת המס, אשר לא שולמו לבעלי הזכויות בה במהלך אותה השנה. בחישוב הרווחים כאמור יופחתו המסים החלים על ההכנסה הפסיבית של החברה הנשלטת הזרה, הפסדיה לאותה שנה והפסדיה המועברים משנים קודמות שמקורם בהכנסות כאמור. לעניין זה יחושבו הרווחים, המסים וההפסדים בהתאם לדיני המס של מדינת המושב של החברה הנשלטת הזרה, ואולם אם החברה אינה תושבת מדינה גומלת, ואינה מגישה דוח במדינה גומלת ואינה נישומה במדינה כאמור, הם יחושבו בהתאם לעקרונות חשבונאים מקובלים בישראל למעט לעניין רווחי והפסדי אקוויטי ולעניין שינויים בערכם של ניירות ערך.

(13)	"שיעור המס החל" – סכום המס שבו חויבה חברה נשלטת זרה בשל הכנסותיה הפסיביות בשנת המס, כשהוא מחולק בסכום כלל רווחיה שמקורם בהכנסה פסיבית באותה שנה.

(14)	"שרשרת חברות" – שני חברי בני אדם או יותר, המחזיקים, במישרין או בעקיפין, האחד במשנהו.

עד כאן ההגדרות.

אוסקר:				המטרה היא למנוע תרגילי מס. באה פקודת מס 
 				הכנסה ואומרת היום שהחל מאיזשהו יום, תושב ישראל חייב במס על כל הכנסה בכל מקום. ניקח את הדוגמה הפשוטה של הכנסה מריבית. היום תושב ישראל שיש לו פיקדון בחו"ל, מקבל את הריבית בחו"ל ולא חייב במס בישראל. החל מה1- בינואר, עם כניסתה של הרפורמה, הריבית חייבת במס. כל אחד במקום שיעשה את ההפקדה באופן ישיר בעצמו, הוא מקים חיץ, מקים לו חברה. ברגע שהוא מקים חברה שהיא שלו, החברה תפקיד, החברה לא תושבת ישראל והיא לא כפופה לפקודת מס הכנסה בישראל.

הסעיף הזה אומר שאם יש חברות כאלה שההכנסות שלהן הן הכנסות פסיביות בעיקרן, לא חברות עסקיות, והחברות האלה בשליטתם של תושבי ישראל, אנחנו מורידים את המסך ואומרים לאותם תושבי ישראל שהוא יחויב במס על החלק שיש לכל אחד מההכנסות של החברה, בין אם משך ובין אם לא משך.

אותן חברות יעשו משהו יותר מתוחכם. במקום להקים חברה למעלה, יקימו חברה למעלה ומתחתיה עוד חברה ואז החברה למטה תפקיד.

לכן יש פה הוראה שאומרת שלא יעזור גם אם יהיו מספר חברות והחברה האחרונה בשרשרת היא שתעשה את הפיקדון, כאשר בכל ההגדרות האלה יש הוראות איך מחשבים את האחוזים ואת השיעורים. בינתיים עוד לא הגענו להוראה האופרטיבית של הסעיף.

עופר חוגי:			איך אתה עולה על החברות האלה?

אוסקר:				הנחת היסוד היא שכולן בהצהרת ההון שלהן 
 				יצהירו שיש להן חברות כאלה.

עופר חוגי:			אני אגיד לך מה הבעיה והיא חמורה. היום הכסף 
 				הזה נמצא בארץ ואני יכול להשתמש בו.

אוסקר:				הוא לא בארץ. הוא בחו"ל.

עופר חוגי:			הוא ייקח את הכסף שלו ויפקיד אותו 
 				בארצות-הברית.

אוסקר:				שלשום הוא היה פטור. למה הוא לא עשה את זה?

עופר חוגי:			אף אחד לא אמר לו שהוא יצטרך לשלם מס. 
 				מחר, כשהוא צריך לשלם מס, הוא ייקח את הכסף שלו ויעביר אותו לחו"ל.

כל מטרת חברי הכנסת ברפורמה הייתה כדי שיהיה הון בארץ ושהכסף יישאר בארץ.

אוסקר:				למה המצב היום יותר גרוע מהמצב הקודם? קודם 
 				הוא לא היה חייב במס וכל אחד יכול היה לקחת את הכסף ולשים בבנק בחו"ל.

עופר חוגי:			קודם היה לו יותר קל בארץ כי בחו"ל יש 
 				פרוצדורה שהוא צריך לעבור. אם הכסף מושקע בחו"ל, לך יש כוח אדם להגיע אליו? אנחנו גורמים לאותו אדם להעביר את כספו לחו"ל.

יאיר רבינוביץ:			אתה רוצה לומר שמי שיוציא את כספו החוצה 
 				יהיה פטור ממס?

עופר חוגי:			לא.

אוסקר:				הפקודה חלה רק על הכנסה של תושב חוץ 
 				שנצברה בישראל.

אברהם שוחט:			מישהו ברח לניו-יורק ולא משלם פה, האם 
 				שלטונות המס האמריקאים יגיעו אליו?

אוסקר:				או שכן או שלא. אם הוא מוגדר כתושב חוץ, סביר 
 				להניח שהוא לא ישלם שם מס. אם הוא יוגדר כתושב ארצות-הברית, הוא ישלם מס דרך ניכוי במקור או דרך הצהרה.

עופר חוגי:			מה אתה עושה היום מול בנק שיש לו סניף בארץ? 
 				אני לקחתי את הכסף שלי מבנק דיסקונט והעברתי לבנק זר שנמצא בארץ.

אוסקר:				לדעתי אתה חייב במס בישראל על ההכנסה הזו 
 				גם לפני וגם אחרי.

עופר חוגי:			אם אני מפקיד בבנק זר, למה אני חייב?

אוסקר:				אני איש מקצוע ואני אומר לך שזה כך.

עופר חוגי:			אני הבנתי מאנשי המקצוע שישבו כאן לפני שבוע 
 				שהם אמרו שאם אני אפקיד את הכסף שלי בבנק זר, אני לא צריך לשלם מס.

אוסקר:				ההכנסה חייבת במס בישראל. אם הפקדת בסניף 
 				של בנק זר בישראל, ההכנסה הזו חייבת במס בישראל.

מיכאל קליינר:			למה יש הגדרות מיוחדות של הכנסה פסיבית?

אוסקר:				כדי שתהיה ודאות מוחלטת. כולנו מדברים על 
 				הכנסה אקטיבית ועל הכנסה פסיבית, אבל באף מקום אין הגדרה שמגדירה מה זה פסיבי ומה זה אקטיבי. מקובל שהכנסה מעסק או משלח יד, זו הכנסה פסיבית, אבל זה לא כתוב.

מיכאל קליינר:			היועצת המשפטית שלנו אמרה שההגדרה כאן 
 				שונה מהגדרות במקום אחר.

אוסקר:				בחברת משלח יד זרה. ההבדל היחידי הוא 
 				בהכנסות מרווח הון.

טליה דולן-גדיש:		צריך להגדיר כאן בצורה מאוד ברורה על מה זה 
 				חל, כי בעצם מה שאתה הולך לעשות זה לחייב אותו על ההכנסה הפסיבית למרות הוא לא קיבל אותה.

אוסקר:				יש הבדל. בהפסדים יש שימוש במלים הכנסה 
 				סיבית ויש שימוש במילה רווח הון. אם אני לוקח את שתי ההכנסות האלה – הכנסה פסיבית ורווח הון – שתיהן ביחד מכילות את כל ההכנסות הפסיביות כהגדרתן בסעיף הזה, כך שאין הבדל בתוצאה הכוללת.

שגית אפיק:
(ב)	(1)	בעל שליטה בחברה שלטת זרה שיש לה רווחים שלא 
 			שולמו, יראו אותו כאילו קיבל כדיבידנד את חלקו היחסי 
 			באותם רווחים.

(2)	נרכשו אמצעי שליטה במהלך השנה, יחושב חלקו היחסי של בעל השליטה ברווחים שלא שלמו, לפי תקופת ההחזקה היחסית באמצעי השליטה במהלך שנת המס שבה נרכשו.

(3)	הוראות פסקאות (1) ו-(2) לא יחולו על בעל שליטה המחזיק בבעל שליטה אחר לעניין רווחים שלא שולמו של החברה הנשלטת הזרה, אם חלו על בעל השליטה האחר, לעניין הרווחים שלא שולמו, הוראות הפסקאות האמורות.

(ג)	(1)	חלה במדינת המושב של החברה הנשלטת הזרה חובת 
 	תשלום מס, לרבות בדרך של ניכוי במקור, בשל חלוקת 
 	דיבידנד, יינתן זיכוי מהמס בגובה המס שהיה משולם 
 	אילו חולקו הרווחים שלא שולמו כדיבידנד. ואולם, אם 
 	ההכנסה לפי סעיף זה היא הכנסה שמקורה בחברה 
 	בשרשרת חברות, שאינה מוחזקת במישרין בידי בעל 
 	השליטה, ייווסף לזיכוי האמור המס שהיה משולם בשל 
 	הדיבידנד כל ידי כל אחת מהחברות בשרשרת החברות 
 	ואשר לא ניתן לקבל בשלו זיכוי, אף לא באחת מהחברות 
 	בשרשרת. לעניין חישוב הזיכוי לפי פסקה זו יובא 
 	בחשבון סכום המס שהיה משולם כאמור כשהוא מוכפל 
 	בשיעור הזכויות ברווחים בכל חבר בני אדם בשרשרת 
 	החברות, המוחזק, במישרין או בעקיפין, על ידי בעל 
 	השליטה.

(2)	סכום הזיכוי כאמור בפסקה (1) לא יעלה על המס שבעל השליטה חייב בו בישראל על הכנסתו החייבת על פי סעיף זה.

(3)	זיכוי כאמור בפסקה (1) יינתן על רווחים שלא שולמו בחברה נשלטת זרה אם החברה היא תושבת מדינה שאינה מדינה גומלת, רק אם הוכיח בעל השליטה להנחת דעתו של פקיד השומה, כי חלה חובת תשלום מס אילו חולקו הרווחים האמורים כדיבידנד באותה שנה ואת שיעור המס שהיה מוטל עליו בשל חלוקה כאמור.

(ד)	דיבידנד ששולם בפועל לבעל מניות מתוך רווחים שעליהם שילם מס, הוא או חליפו, לפי הוראות סעיף קטן (ב), יהיה פטור ממס עד לגובה החלק היחסי ברווחים שלא שלמו שלגביו שולם המס כאמור בסעיף קטן (ב), כשהם מתואמים לפי שיעור עליית המדד, מתום שנת המס שבה חויבו בידיו לפי סעיף קטן (ב), ועד למועד תשלום הדיבידנד. לעניין זה, "חליפו" – מי שקיבל ממנו את המניה במכירה פטורה ממס.

גדעון קלוגמן:			איזה זיכוי, בישראל או בדרך?

קריאה:				בישראל.

גדעון קלוגמן:			אם זה בחו"ל – זה רחב מדי. אם זה בישראל – זה 
 				צר מדי. אם זה בחו"ל וניתן לקבל זיכוי אבל לא זיכוי מלא כי לחברה בשרשרת באמצע יש  מגבלה כמה היא יכולה לקחת. זו חקיקה מאוד מורכבת וצריך לשבת עד הסוף בעניין הזה. עשו כאן עבודה יוצאת מן הכלל, אבל זו חקיקה בתחום מאוד מסובך.

טליה דולן-גדיש:		אם יש פה משהו נקודתי שצריך להבהיר, נדמה לי 
 				שזה מתייחס לזיכוי בארץ. אם יש זיכוי חלקי, אפשר להוסיף כאן זיכוי כולו או מקצתו. אם יש ספק,  אפשר לשבת על זה בהפסקה.

מיכאל קליינר:			עם כל הכבוד לשיח המומחים, ואין לי ספק 
 				שנעשתה עבודה יסודית, אנחנו המחוקקים.

טליה דולן-גדיש:		נוכל להביא את ההערה ולהמשיך להתדיין.

מיכאל קליינר:			אני רוצה הסבר. כאן הגענו לדבר מאוד מסובך. 
 				אנחנו אומרים שאנחנו בעצם ממסים הכנסות פסיביות ומרימים מסכים רבים, כשמרימים מסך אומרים שאם אחת החברות בדרך שילמה מס במדינה שלה, איזשהו מס, אנחנו ננכה אותו, אבל זה לא שהיא שילמה מס אלא היא אפילו הייתה באיזשהו שלב של מעבר הדיבידנד התיאורטי ואז היה צריך להיות מס תיאורטי. כלומר, צריך להיות כאן איזשהו חישוב מורכב שמצריך בקיאות בדיני המס של אולי יותר ממדינה אחת או יותר משתי מדינות וצריך לעשות את כל החישוב התיאורטי הזה. אני מניח שהיות שזה מורכב, יכולות להיות כמה גרסאות ויכול להיות שהדברים לא פשוטים.

טלי ירון-אלדר:			אתה צודק. זה מסובך ומורכב ואתה יכול לקבוע 
 				ודאות ברמה של תשעים אחוזים, אבל תמיד יישארו עוד שאלות. גם בחקיקה קיימת יש שאלות כאלה ומה שאפשר להבהיר, צריך להבהיר. התוספת הזו של חברות זרות נשלטות, היא רק תוספת להכנסות וזה כדי למנוע תכנונים בכל מיני חברות. אין לנו פתרונות לכל. אם צריך להוסיף כאן זיכוי כולו או חלקו, אם זה פותר את הבעיה, נוסיף את זה.

מיכאל קליינר:			השאלה העקרונית שלי היא למה לא נאמר איזה 
 				עיקרון כללי.

גדעון קלוגמן:			אתה צריך ודאות.

טלי ירון-אלדר:			בדברים האלה כשקובעים עיקרון כללי ולא 
 				קובעים פרטים, באים ומבקשים ודאות ודברים ברורים כי באמת זה משאיר הרבה ערפל סביב השאלה וזה לא טוב. ניסינו כאן לקבוע כללים הרבה יותר ברורים והרבה יותר חדים כמו למשל בחברות האלה עם אחוזי שליטה יותר ופחות וזאת בידיעה שחלק מתחמק כי קבעת איזשהו קו.  צריך למצוא את האיזון בין זה לבין זה.

מיכאל קליינר:			כאן אני אומר שאני מחייב אותך אבל זכותך 
 				להיות מזוכה אם אתה תוכיח לגבי הדיבידנד הזה.

טלי ירון-אלדר:			אני אומרת את זה.

מיכאל קליינר:			למה את לא אומרת את זה בצורה הרבה יותר 
 				כללית?

טלי ירון-אלדר:			זה מה שאני אומרת. אני אומרת שזכותך להיות 
 				מזוכה על מה שתשלם בחו"ל, אבל זכותך להיות מזוכה לא רק על מה שאתה תשלם אלא גם על מה ששילמה חברת הבת שלך. יש זיכוי שהוא זיכוי כולל. את זה אני צריכה לומר, וזה מה שנאמר כאן. אני אומרת שאני נותנת לך לא רק מה שאתה שילמת אלא הרבה יותר מזה.

מיכאל קליינר:			מה הכוונה בסעיף (2), תחום הזיכוי כאמור 
 				בפסקה (1) לא יעלה על המס?

טלי ירון-אלדר:			זו הוראה כללית. אתה לא מחזיר מס ששולם 
 				בחו"ל. זו הוראה שמופיעה בכל הסעיפים של הזיכוי.

מיכאל קליינר:			ולמה בעצם לא?

טלי ירון-אלדר:			שילמת בארצות-הברית ועכשיו אתה רוצה 
 				שמדינת ישראל תשלם לך עבור המס ששילמת שם.

שגית אפיק:
(ה)	(1)	מכר בעל שליטה את אמצעי השליטה שלו בחברה נשלטת 
 	זרה, כולם או מקצתם, יינתן לו זיכוי מהמס החל במכירה 
 	זו, בסכום המס ששילם בשנות המס הקודמות כאמור 
 	בסעיף קטן (ב), על הרווחים שלא שולמו, בשל אמצעי 
 	השליטה הנמכרים ושעד למועד המכירה טרם חולקו 
 	כדיבידנד. סכום המס ששולם כאמור בשנות המס 
 	הקודמות יתואם לפי שיעור עליית המדד מתום שנת המס 
 	שבה שולם ועד למועד מכירת אמצעי השליטה כאמור.

(2)	סכום הזיכוי לא יעלה על סכום המס החל על רווח ההון כאמור, לאחר כל קיזוז וניכוי שהותרו על פי כל דין.

(ו)	שר האוצר, באישור ועדת הכספים של הכנסת, רשאי לקבוע כלים לעניין דיווח של בעל שליטה על אמצעי השליטה שלו בחברה נשלטת זרה ולעניין הדיווח על הכנסות החברה הנשלטת הזרה.

	(ז)	שר האוצר רשאי להתקין תקנות לביצוע הוראות סעיף זה.

טלי ירון-אלדר:			כאן רואים את ההכנסות כאילו חולקו כדיבידנד 
 				ומשולם מס כאילו חולק דיבידנד, אבל הכסף לא תמיד מחולק, ואז כשמוכרים את המניות בחברה, אתה מוכר גם את אותו כסף שיש שם שלא חולק ושולם עליו מס, כך שבמכירת המניות אתה תקבל זיכוי על המס ששילמת בגלל שכאילו חילקו את המס כדיבידנד וזאת כדי שלא תשלם פעמיים מס והזיכוי הזה לא יעלה על סכום המס אותו אתה חייב. אנחנו נותנים על המס ששולם על הדיבידנד למעלה, וזה בגלל הזיכוי העקיף.

דוידה לחמן-מסר:		השאלה אם כתוצאה מקיומה של השרשרת, יש 
 				מצב שבו לא למעלה תשלם ולא למטה.

טלי ירון-אלדר:			אנחנו חוזרים לסעיף 75ב(ד)(1).
				"למעלה מחמישים אחוזים באחד או יותר מאמצעי השליטה בה מוחזקים, במישרין או בעקיפין, בידי תושבי ישראל או אזרחי ישראל תושבי האזור, כמשמעותם בסעיף 3(א) (בסעיף זה – תושבי ישראל) או שלמעלה מארבעים אחוזים מאמצעי השליטה מוחזקים בידי תושבי ישראל ביחד עם קרוב של אחד מהם, וביחד עם קרוב של אחד או יותר מתושבי ישראל יש להם  למעלה מחמישים אחוזים מאמצעי השליטה בחברה. לעניין זה, קרוב, כהגדרתו בפסקה (11), אם אינו תושב ישראל או שהחברות בשליטה משותפת אינן תושבות ישראל".

כאן הכנסנו את העניין של ארבעים אחוזים תושבי ישראל ועוד עד עשרה אחוזים קרוב של אחד מאותם תושבי ישראל שהוא תושב חוץ.

מיכאל קליינר:			אם לקרוב יש חברה שהוא שולט בה בלמעלה 
 				מחמישים אחוזים?

יעל ייטב:			גם נכנס, כי אמרנו או באמצעות חברה משותפת.

מיכאל קליינר:			צריך להכניס לרבות חברה בשליטת אותו קרוב.

יעל ייטב:			עכשיו ברור שזה כולל את הקרוב של כל אחד 
 				מהתושבים או חברה בשליטת הקרוב שהיא מחזיקה עשרה אחוזים.

יתווסף: "או שלתושבי ישראל הזכות למנוע קבלת החלטות ניהוליות מהותיות בתאגיד לרבות החלטות לעניין חלוקת דיבידנד בחברה".

מיכאל קליינר:			אתם לא מעמיסים את זה על אמצעי השליטה?

יעל ייטב:			לא.

שגית אפיק:			סעיף 25 – הוספת סעיף 85א.
				אחרי סעיף 85 לפקודה יבוא:
85א.	מחירי העברה בעסקה בין-לאומית.

(א)	בעסקה בין-לאומית שבה מתקיימים בין הצדדים לעסקה יחסים מיוחדים שבשלהם נקבע מחיר לנכס, לזכות, לשירות או לאשראי, או נקבעו תנאים אחרים לעסקה, באופן שהופקו ממנה פחות רווחים מאשר היו מופקים בנסיבות העניין, אילו נקבעו המחיר או התנאים בין צדדים שאין ביניהם יחסים מיוחדים (להלן – תנאי השוק), תדווח העסקה בהתאם לתנאי השוק ותחויב במס בהתאם.

	(ב)	לעניין סעיף זה –
	"אמצעי שליטה" – כהגדרתם בסעיף 75ב(א)(2).

"יחד עם אחר" – כהגדרתו בסעיף 75ב(א)(4) גם אם אינם תושבי ישראל.

"יחסים מיוחדים" – לרבות יחסים שבין אדם לקרובו, וכן שליטה של צד אחד לעסקה במשנהו, או שליטה של אדם אחד בצדדים לעסקה, במישרין או בעקיפין, לבד או יחד עם אחר.

"שליטה" – החזקה, במישרין או בעקיפין, בחמישים אחוזים או יותר באחד מאמצעי השליטה.

		"קרוב" – כהגדרתו בסעיף 76(ד).

(ג)	(1)	נישום יהיה חייב להמציא לפקיד השומה, לפי דרישתו, 
 		את כל המסמכים והנתונים המצויים בידיו הנוגעים 
 	לעסקה או לצד לעסקה שהוא תושב זר וכן את דרך קביעת 
 	מחיר העסקה.

(2)	מסר הנישום מסמכים כאמור בפסקה (1), תחול על פקיד השומה חובת הראיה אם קבע קביעות השונות מההסכמות בין הצדדים.

(ד)	(1)	צד לעסקה רשאי לפנות לנציב ולבקש אישור מוקדם כי 
 	מחיר של עסקה מסוימת או של סדר עסקאות דומות כפי 
 	שהוסכם בין הצדדים שיש ביניהם יחסים מיוחדים, הוא 
 	בהתאם לתנאי השוק.

(2)	הבקשה תכלול את כל העובדות המהותיות והפרטים הנוגעים לעסקה וכן לדרך קביעת מחירה, ויצורפו לה מסמכים, אישורים, חוות דעת, הצהרות, הערכות, הסכם העסקה או טיוטה שלו וכל מסמך או פרט אחר, הכל כפי שיקבע הנציב בכללים.

(3)	הנציב רשאי לדרוש כל מסמך או פרט נוסף שייראה לו דרוש לעניין החלטתו בבקשה.

(4)	הנציב יודיע את החלטתו ונימוקיו בתוך 120 מים מיום שהגיעה אליו הבקשה וכל המסמכים כאמור בפסקאות משנה (2) ו-(3), ואולם רשאי הוא, מטעמים שיירשמו, להאריך את המועד האמור עד 180 ימים, ובלבד שהודיע למבקש על ההארכה לפני חלוף המועד המקורי.

(5)	לא השיב הנציב על הבקשה בתוך המועד שנקבע בפסקת משנה (4), יראו בכך אישור לכאורה שהעסקה נעשתה בתנאי שוק.

	(ה)	שר האוצר, באישור ועדת הכספים של הכנסת, רשאי לקבוע:

(1)	דרכים לייחוס הכנסות, הוצאות, ניכויים, זיכויים ופטורים, והכל במקרים שחלות לגביהם הוראות סעיף קטן (א).

(2)	קביעת אגרת בקשה לאישור כאמור בסעיף קטן (ד) בסכום שיקבע ורשאי הוא לקבוע שהאגרה תהיה בשיעור משווי העסקה.

(3)	הוראות לעניין דוחות ומסמכים שיוגשו לפקיד השומה והוראות רישום ותיעוד.

עופר חוגי:			מה קורה לגבי הכנסות בנושא עסקאות של 
 				החלפת מניות?

טלי ירון-אלדר:			זה לא קשור לפרק הזה. הסעיף הזה עוסק בנושא 
 				של מחירי העברה  שזו הדרך להעביר רווחים מחברה אחת לחברה שנייה או מישראל לחו"ל. בסיטואציה של בין צדדים לעסקה, יש יחסים מיוחדים.  למשל חברת אם וחברת בת, למשל חברות אחיות, כאשר הצדדים למעשה יכולים להחליט איפה הם רוצים את הרווחים ולקבוע את המחיר במחירי העברה שלה בהתאם לתנאי שוק רגילים.

למשל, סיטואציה שיש חברה ישראלית שמייצרת וחברה בחו"ל שהיא חברת שיווק והיא חברה קשורה. אפשר להחליט בין הצדדים על כל מחיר שהם רוצים ובדרך הזאת להעביר את הרווחים לישראל או מחוץ לישראל בהתאם לצורך ובהתאם לשיקולי מס.

הסעיף הזה אומר שבמקרה כזה שיש יחסים מיוחדים, אפשר להתערב במחיר העסקה למרות שהיא נקבעה כמחיר בהסכם ולקבוע מחיר שמתאים לתנאי השוק הרגילים וזאת כדי למנוע את כל הפיקציות של העברת מחירים בין ישראל לחו"ל וקיומם של יחסים מיוחדים בצורה של פיקציה.

כדי ליצור ודאות בשוק, אנחנו מאפשרים לחברות כאלה, כשהן קובעות מחירי העברה, כדי לוודא שרשויות המס לא יתערבו במחירי העברה מאוחר יותר, יש אפשרות של פרה-רולינג, של פנייה מראש, ולקבל אישור על מחירי ההעברה וזה מה שמופיע כאן בסעיף (ד) עם הסבר מסודר ורגיל של רלינג וזאת כדי שחברה תדע שהמחירים שהיא קבעה יתקבלו על ידי פקיד השומה והוא לא יתערב לה אחר-כך במחירים האלה.

המנגנון של מחירי העברה בשיטה הזאת של רולינג מראש, זה מנגנון קבוע גם בדיני המס בארצות-הברית וזו שיטה מקובלת בעולם. אנחנו קבענו אותה כאן בישראל פעם ראשונה.

עופר חוגי:			קודם זה לא היה?

טלי ירון-אלדר:			לא היה. ברור שאפשר להתערב בקיומם של 
 				יחסים מיוחדים עם קבלת הודעות מראש. מי שחשוב לו לדעת שלא יתערבו לו, יכול לפנות ולקבל אישור מראש למחירי ההעברה. מדובר בבדיקה עובדתית במחירי ההעברה, לראות מה מחיר השוק, לעשות סקר שוק, לפנות לחו"ל ולקבל נתונים. זה מחייב עבודה לא פשוטה.

מיכאל קליינר:			למה זה מגיע במסגרת הזאת?

טלי ירון-אלדר:			כי זה שייך למיסוי הבינלאומי. זה שייך לכל 
 				הנושא של איפה מחייבים במס רווחים, האם בארץ או בחו"ל.

מיכאל קליינר:			זה לאו דווקא קשור.

טלי ירון-אלדר:			זה נכון מה שאתה אומר. זה לאו דווקא קשור לזה 
 				שעברו למיסוי פרסונלי, אבל זה קשור להסדרת כל הנושא של המיסוי הבינלאומי וזה נדרש כבר שנים.

שושנה שחם:			המועדים שמוצעים כאן לפי דעתי ארוכים מדי. 
 				"רשאי הוא מטעמים שיירשמו להאריך את המועד עד 180 יום". עד 180 יום מחירי העברה משתנים מדי שבוע-שבועיים.

טלי ירון-אלדר:			בדקנו בארצות-הברית ושם התקופה היא חצי 
 				שנה ועוד חצי שנה. כלומר, בארצות-הברית התקופה היא של עד שנה ולא חצי שנה. אנחנו צריכים לקחת בחשבון שיש פה בדיקה עובדתית וכי צריך לעשות בדיקה בשוק, בדיקה של בין מה שנעשה בארץ לבין מה שנעשה בחו"ל, ולקבוע תקופה יותר קצרה זה אומר משהו לא ריאלי שלא נוכל לעמוד בו. להגיד משהו לא ריאלי זה כמו לאשר את מחירי ההעברה. לכן נקבעו כל התקופות שצריך לקחת בחשבון שמחירי העברה לא נקבעים בנקודה מסוימת אלא קובעים לתקופה. לא אומרים שזה יהיה המחיר שנקבע רטרואקטיבית אלא אומרים שעכשיו, לשנה הקרובה או לתקופה שנקבעת, מאשרים את מחירי ההעברה האלה. לכן עד 180 יום זה במסגרת הסביר.

צריך לקחת בחשבון שאנחנו לא רוצים ליצור כאן משהו שאי-אפשר לעמוד בו.

שושנה שחם:			להחלטות שאתם נותנים בפרה-רולינג יש פרסום 
 				או שהכל בחדרי חדרים?

טלי ירון-אלדר:			לפרה-רולינג בעיקרון אין פרסום.

שושנה שחם:			לא. בעיקרון יש לזה פרסום, אם את הולכת על 
 				ארצות-הברית. לפרה-רולינג תמיד יש פרסום.

טלי ירון-אלדר:			אמרתי בדיונים כאן שאנחנו פועלים כדי 
 				שהחלטות עקרוניות של רשויות המס יתפרסמו בהוראות ובחוזרים. סוג כזה של רולינג אומר לחברה א' שהמחיר שאני אקבע לה הוא מחיר של מאה שקלים ולא 120 שקלים ואף אחד לא רוצה שזה יפורסם מבחינת המהות כי זה גילוי סודות של חברות ואני חושבת שזה יכול לגרום נזק לחברות עצמן.

רולינג כרולינג בשאלות העקרוניות, אני הצהרתי פה לא אחת ואמרתי שאנחנו פועלים כדי לפרסם את כל ההחלטות העקרוניות שלנו בהוראות ובחוזרים. דווקא למקרה הזה זה לא מתאים. בנושאים העקרוניים, אנחנו מדי פעם מפרסמים הוראה שכוללת את כל השאלות העקרוניות, וכך גם צריך להיות.

היו"ר יעקב ליצמן:		אנחנו עוברים לסעיף 36.

שגית אפיק:			סעיף 36, הוספת סעיף 100א.
				אחרי סעיף 100 לפקודה יבוא:
100א.	אדם שחדל להיות תושב ישראל.

(א)	נכס של אדם תושב ישראל שחדל להיות תושב ישראל, ייחשב כנמכר ביום שלפני היום שבו חדל להיות תושב ישראל.

(ב)	אדם כאמור בסעיף קטן (א) שלא שילם את המס במועד שבו חדל להיות תושב ישראל, יראו אותו כאילו ביקש לדחות את תשלום המס למועד מימוש הנכס, ובמועד המימוש ישלם את המס החל בשל מכירת הנכס במועד שבו חדל להיות תושב ישראל, בסכום השווה לסכום המס החל על חלק הרווח החייב. ואולם הפרשי הצמדה וריבית, כהגדרתם בסעיף 159א ייווספו רק החל במועד המימוש ועד לתשלום המס בפועל.

(ג)	על אף האמור בסעיף קטן (ב), הייתה מכירת הנכס חייבת בתשלום מס בישראל במועד המימוש, ישולם המס המתחייב בשל רווח הון המימוש, ישולם המס המתחייב בשל רווח ההון במועד המימוש, במקום המס על פי הוראות סעיף קטן (ב).

	(ד)	לעניין סעיף זה –
	
"חלק הרווח החייב" – רווח ההון הריאלי במועד המימוש כשהוא מוכפל בתקופת ההחזקה שמיום הרכישה של הנכס ועד ליום שבו חדל להיות תושב ישראל, ומחולק בסך כל התקופה שמיום הרכישה של הנכס ועד ליום מימושו.

	"מימוש" – מכירת הנכס בפועל.

"נכס" – לרבות מניות וזכויות שהוענקו כאמור בסעיפים 3(ט) ו102-.

(ה)	שר האוצר, באישור ועדת הכספים של הכנסת, רשאי לקבוע הוראות לביצוע סעיף זה, לרבות הוראות למניעת כפל מס ולעניין הגשת דוחות.

טלי ירון-אלדר:			הסעיף הזה הוא סעיף שנועד למנוע 'תחמונים' 
 				בסיטואציה הבאה של אדם שמפסיק להיות תושב ישראל והוא מחזיק נכסים בחו"ל. עד היום אם הוא היה תושב ישראל וכל עוד הוא תושב ישראל, הוא חייב במס על מכירת הנכסים האלה. במקרה שהוא מפסיק להיות תושב ישראל, כשהוא ימכור את הנכסים האלה, הוא לא יתחייב במס, גם על התקופה שהוא היה תושב ישראל, אלא אם כן נקבעה הוראה שתמנע את זה.

סיטואציה שיכולה להיות והיא מאוד מובהקת זו אחזקת מניות בחברות ישראליות בחו"ל כשכל עוד אני תושב ישראל אני מחזיק את המניות ואני חייב במס על מכירת המניות האלה, אבל אני מאוד רוצה להפסיק להיות תושב ישראל כי ברגע שאני אפסיק להיות תושב ישראל ואני לא תושב ישראל והנכס הוא לא נכס בישראל, אין חיוב במס על המכירה כולל על התקופה שהייתי תושב ישראל.

הסעיף הזה אומר שברגע שאתה יוצא מישראל, רואים את זה כמכירה רעיונית, רואים את זה כאירוע מס ובדרך הזו אתה תחויב במס רק על התקופה שהיית תושב ישראל, כשהתשלום בפועל הוא רק במועד המימוש של הנכסים בפועל ורק אז תצטרך לשלם ולא עכשיו.

הסעיף הוא סעיף מקובל בעולם והוא לא המצאה ישראלית.

קריאה:				אנגליה זה לא כל העולם.

טלי ירון-אלדר:			לא רק אנגליה אלא יש עוד מדינות בהן זה חל. זו 
 				לא המצאה ישראלית ייחודית.

יאיר רבינוביץ:			זה סעיף שחייב להיות בספר החוקים שלנו כי אם 
 				לי יש נכסים מחוץ לישראל, אני יוצא מישראל ואני פטור ממס על רווח הון.

עופר חוגי:			ואם הפסדתי מיליון דולר, ירד שווי הנכס שיש לי 
 				בחצי מיליון דולר ואחר-כך נסעתי לחו"ל?

יאיר רבינוביץ:			זה צריך להיות בספר החוקים למקרים קיצוניים.

טלי ירון-אלדר:			אני אתן לכם דוגמה איפה זה עולה ואיפה גם 
 				אפשר לטפל בזה. למשל אופציות שמקבלים עובדים ישראלים כשהם חייבים במס על האופציות האלה. העובדים האלה עוזבים את ישראל ועובדים שנתיים בחו"ל, הם באים ומבקשים להיות תושבי חוץ על התקופה הזו שהם לא נמצאים כאן. עד היום הייתה טענה – מוצדקת או לא מוצדקת – לגבי האנשים האלה שהם תושבי חוץ ועכשיו הם מוכרים נכס מחוץ לישראל והם לא חייבים במס, כולל לא על התקופה שהם היו תושבי ישראל, כולל לא על מה שהם קיבלו בזמן שהם היו תושבי ישראל.

בעקבות הסעיף הזה, כשאתה יוצא וחוזר, אפשר יהיה לדבר לגבי האנשים  האלה ובהחלט נכון יהיה נכון ולומר להם שישלמו מסים עבור התקופה שהם היו תושבי ישראל. רואים את זה כמכירה רעיונית.

איתן צחור:			הסעיף הזה מדבר על מיסוי רעיוני שהוא מאוד 
 				מוזר. למעשה אם ירדתי מהארץ, חזרתי לארץ וירדתי עוד פעם,   אני ממוסה פעמיים  וזאת מבלי למכור את הנכס אפילו פעם אחת.

טלי ירון-אלדר:			מאחר שהחלטנו כאן לקבוע מחיר מקורי חדש, 
 				אתה לא יכול להיות ממוסה פעמיים כי תמיד בפעם השנייה תקבל את המחיר המקורי. אין פה מיסוי כפול. כתוב: "שר האוצר באישור ועדת הכספים רשאי לקבוע הוראות לביצוע סעיף זה  לרבות הוראות למניעת כפל מס", הכנסנו את זה כדי למנוע את המקרים האלה.

איתן צחור:			אני מציע שהוא לא יקבע תקנות והוראות אלא 
 				תכניסי את זה כאן בסעיף, כך שלא ישולם מס יותר מפעם אחת.

טלי ירון-אלדר:			אין לי בעיה שתהיה הוראה פוזיטיבית שלא יהיה 
 				מיסוי כפול.

שושנה שחם:			עמדת לשכת עורכי הדין הייתה ועדיין שעדיף 
 				לישראל שהסעיף הזה לא יהיה בספר החוקים של המדינה. זה סעיף מאוד בעייתי גם מהבחינה הטכנית. מתי אתה יודע שאדם עוזב את ישראל, כי אדם לא כל כך מהר עוזב את ישראל. כשאתם אומרים עוזב את ישראל, השאלה אם הוא חדל להיות אזרח או חדל להיות תושב.

קריאה:				לפי חוק התושבות.

שושנה שחם:			אבל אתה לא יודע מתי הוא חדל להיות תושב.

קריאה:				הוא יגיד לנו.

טלי ירון-אלדר:			בהמשך להערתו של איתן לגבי מי שחזר להיות 
 				תושב ישראל, הוספנו את הנוסח בנושא כסעיף קטן (ג): "על אף האמור בסעיף קטן (ב) הייתה מכירת הנכס חייבת בתשלום מס בישראל במועד המימוש, ישולם המס המתחייב בשל רווח ההון במקום המס על פי הוראות סעיף קטן (ב)". זאת אומרת, כאשר אתה חוזר, אתה נכנס לרשת המס הישראלית ואתה חייב במס.

עופר חוגי:			אני רוצה שאם הוא הפסיד, הוא יוכל להזדכות 
 				במס.

טלי ירון-אלדר:			לא צריך להגיד את זה בצורה מפורשת. קבענו כאן 
 				חיוב במס במועד הוא יוצא מישראל. אם היה לו הפסד, אז היה לו הפסד.

טארק אגברוב:			נכס כהגדרתו לא כולל מלאי. כל תושבי ישראל 
 				שיש להם מלאי, לא ימוסו.

אוסקר:				יש את סעיף 85.

טארק אגברוב:			הוא לא שינה את הייעוד שלו.

אוסקר:				ברגע שיש לך את סעיף 85, הרווח מהמלאי הוא 
 				תמיד חייב במס ולא משנה אם אתה תושב ישראל או אתה תושב חוץ.

טלי ירון-אלדר:			אני אומר מילה אחת לגבי המלאי. יכול להיות 
 				שבשוליים בסיטואציות מסוימות מלאי יכול לצאת מישראל ולהתחייב במס. יכולה להיות סיטואציה כזו ואני לא אומרת שהיא לא יכולה להיות. צריכה להיות סיטואציה מאוד מיוחדת כאשר מדובר בתושב ישראל שהפך להיות תושב חוץ ולקח את המלאי אתו והחזיק את המלאי בחו"ל. מלאי מעצם מהותו זה דבר יותר רגעי ופחות קבוע ופחות לאורך שנים.

הסעיף ממילא הוא בסך הכל מאוד בעייתי, מאוד קשה לאכיפה ומאוד פרובלמטי, ובעיני יש לנו גם את סעיף 85. זאת אומרת, עסק שהפסיד את ההתעסקות שלו, מראש יש לי פתרון. נשאר מלאי בעסק שממשיך של אדם שהפך להיות תושב חוץ. אני חושבת שבשביל זה לא שווה התוספת הזאת שהיא באמת בשוליים שבשוליים, למרות שאתה צודק בעיקרון.

קריאה:				אנחנו לא נמצאים בסיטואציה שמישהו יוצא 
 				מהארץ ואחרי עשר שנים – כשהוא כבר שכח איך ישראל נראית - הוא צריך לשלם את המס.

שגית אפיק:			סעיף 54, תיקון סעיף 126.
				בסעיף 126 לפקודה –

(1)	בסעיף קטן (ב), במקום "מדיבידנד או מחלוקת רווחים" יבוא "מחלוקת רווחים או מדיבידנד שמקורם בהכנסות שהופקו או שנצמחו בישראל".

	(2)	בסופו יבוא:
(ג)	על אף הוראות סעיף קטן (א) על הכנסתו החייבת של חבר בני אדם מדיבידנד שמקורו בהכנסות שהופקו או שנצמחו מחוץ לישראל, וכן מדיבידנד שמקורו מחוץ לישראל, יוטל מס חברות בשיעור של 25 אחוזים. ואולם אם לפי בקשת החברה הנישומה או על פי הסכם למניעת כפל מס יש להביא בחשבון את מסי החוץ שיוטלו על אותו דיבידנד שהוטל ועל ההכנסה שממנה חולק הדיבידנד, יראו את ההכנסה מדיבידנד כהכנסה בגובה הדיבידנד המגולם ויוטל עליה מס חברות בשיעור הקבוע בסעיף קטן (א). לעניין סעיף זה, "הדיבידנד המגולם" – סכום ההכנסה מדיבידנד בתוספת מס ששולם על ההכנסה שממנה חולק הדיבידנד.

			לעניין סעיף זה – 

"החברה הנישומה" – חברה שקיבלה דיבידנד מחברה אחרת שבה היא מחזיקה ב25- אחוזים או יותר באמצעי השליטה (להלן בסעיף זה – החברה האחרת).

"הכנסה שממנה חולק הדיבידנד" – לרבות הכנסה שמקורה בחברה המוחזקת במישרין בידי החברה האחרת בשיעור של חמישים אחוזים לפחות.

		"אמצעי שליטה" – כמשמעותם בסעיף 75ב.

(ד)	בחישוב המס החל על פי סעיף קטן (ג), יינתן זיכוי מהמס בגובה מס החברות שבו חויב חבר בני האדם מחלק הדיבידנד על ההכנסה שממנה שולמו הרווחים או הדיבידנד כאמור בסעיף קטן (א), ושיעור המס הכולל שיחול על פי סעיף קטן (ג) לא יעלה על 36 אחוזים.

(ה)	סכום הזיכוי כאמור בסעיף קטן (ד) ובחלק י' פרק שלישי, לא יעלה על המס החל כאמור בסעיף קטן (ג) לא יחולו הוראות סעיף 205א.

(ו)	קיבל חבר בני אדם דיבידנד, וההכנסה ממנו קוזזה כנגד הפסד, ולאחר מכן חילק חבר בני האדם את הדיבידנד לבעלי מניותיו, יראו לעניין סעיף קטן (ג), כאילו שולם בשלו מס חברות בשיעור של 25 אחוזים.

עופר חוגי:			אדם עזב את הארץ ורוצה עכשיו לסיים את 
 				עסקיו ולהתקזז. האם לא נותנים לו אפשרות לעשות זאת?

אוסקר:				יש לו.

עופר חוגי:			רק בזמן המכירה, אבל הוא לא רוצה למכור.

אוסקר:				לא. הוא יכול ביום היציאה לשלם וללכת הביתה.

טלי ירון-אלדר:			נותנים לו אפשרות.

עופר חוגי:			אפילו שהעסק נשאר אצלו.

אוסקר:				כן.

טלי ירון-אלדר:			סעיף 126 קובע חיוב במס על דיבידנד שמקורו 
 				בהכנסות מחו"ל בשיעור של 25 אחוזים  כשהחיוב הזה נותן זיכוי ממס גם על המס שמשולם על הדיבידנד וגם על המס שהחברה משלמת בגין הדיבידנד הזה. זאת אומרת, לא יחול חיוב במס יותר מאשר 25 אחוזים על הדיבידנד הזה. בסך הכל זה עוד סייג. בסך הכל לא ישולם אם הדיבידנד חולק מתוך הכנסה שחויבה במס חברות במדינה בחו"ל. סך כל המס שישולם על ההכנסה הזאת לא יעלה על 36 אחוזים. כלומר, לא יותר מאשר חברה תושבת ישראל תשלם מס על ההכנסה כאשר התוצאה של הסעיף הזה היא שבהכנסות שמקורן בחו"ל יהיה חיוב במס של 25 אחוזים על הדיבידנד שמתקבל לכל אורך השורה. פעם אחת חיוב של 25 אחוזים.

היו"ר יעקב ליצמן:		סעיף 61 בוטל.

קריאה:				נראה לי שזו טעות.

טלי ירון-אלדר:			סעיף 61 לפקודת מס הכנסה, אנחנו משאירים 
 				אותו.

אנה שניידר:			סעיף 61 בכחול מתייחס לסעיף 196 לפקודה 
 				ובסעיף 196 לפקודה, בסעיף קטן (א) במקום "להלן ההסכם" רצו להגיד "להלן ההסכם או הסכם למניעת כפל מס". זה דבר טכני לחלוטין.

בשלב מסוים החליטו מטעמי נוסח לבטל אותו. זה משנה את כל המספור בהצעת החוק הכחולה, אבל מעבר לזה הוא לא משנה שום דבר. רק תגידו אם זה נשאר או לא נשאר.

היו"ר יעקב ליצמן:		נשאר.

אנה שניידר:			לא הכנסנו הגדרה של מניעת כפל מס ולכן לא 
 				צריך את התיקון. לכן הורדנו אותו ולכן סעיף 61 בטל וסעיף 62 יהיה סעיף 61.

שגית אפיק:			סעיף 62 – תיקון סעיף 199.
				בסעיף 199 לפקודה –
	(1)	במקום ההגדרה "מסי חוץ" יבוא:

היום ההגדרה של מסי חוץ בפקודת מס הכנסה היא: "מסים המשתלמים במדינה גומלת ולפי ההסכם ניתן לזכות בחשבון מסי ישראל על אותה הכנסה". ההגדרה הזו מבוטלת ובמקומה באה ההגדרה הבאה:

"מסי חוץ" – מסים המשתלמים על ידי תושב ישראל לרשויות המס של מדינה מחוץ לישראל, על הכנסה שהופקה או שנצמחה באותה המדינה, לרבות מסים המשתלמים למדינות שהן חלק ממדינה פדרלית או לרשויות אזוריות שהן חלק מאותה המדינה, המחושבים כאחוז מההכנסה, ולמעט מסים עירוניים.

	(2)	אחרי ההגדרה "מסי חוץ" יבוא:

		"הכנסות חוץ" – הכנסות חוץ שהופקו או שנצמחו מחוץ לישראל.

"הכנסות חוץ ממקור פלוני" – הכנסות חוץ כשהן מסווגות לפי מקורות ההכנסה, הקבועים בסעיף 2, בחלק ה או בחלק ה3, בניכוי ההוצאות המותרות מהן וההפסדים שהותרו בקיזוז כנגדן.

מיכאל קליינר:			למה ההכנסה היא לא לפי האופי?

יאיר רבינוביץ:			כי מס הכנסה היא מאה אחוזים.

מיכאל קליינר:			למה אתה מכניס קאונטי שבאופיים הם כן מסים 
 				מוניציפאליים. אתה כותב שהם חלק ממדינה פדרלית או לרשויות אזוריות שהן חלק מאותה מדינה.

יאיר רבינוביץ:			למעט מסים עירוניים.

מיכאל קליינר:			כשאתה מדבר על פדרלי, זה ברור. כשאתה מדבר 
 				על סטייט, זה ברור. לפי הנוסח כאן יש מועצה אזורית ואתה אומר שדינה כדין סטייט ומועצה מקומית דינה כדין רשות מוניציפאלית. אני מתייחס לביטוי "או לרשויות אזוריות שהן חלק מאותה מדינה".

פרידה ישראלי:			הכוונה הייתה למקומות שאין תת-מדינות כמו 
 				הסטייטים בארצות-הברית אלא יש קנטונים, או חלוקות לאזורים. יכול להיות שזה עשוי להתפרש כרשות אזורית כמו שיש אצלנו רשות מקומית ורשות אזורית. צריך למצוא את הדרך להבהיר את זה.

מיכאל קליינר:			חייבים להבהיר את זה. אפשר לעשות כאן הבחנה 
 				בין קאונטי שזה כמו מועצה מקומית לבין נניח קנטון שזה כמו סטייט.

יאיר רבינוביץ:			נשאיר את זה למשרד המשפטים שיתקן.

שושנה שחם:			כל הפרק השלישי הוא מסי כפל. קודם הפרק 
 				התייחס רק לאמנות המס אבל היום, בגלל הכללת הכנסות תושבי ישראל מכל העולם, בעצם באים ומרחיבים את הסעיפים האלה שמדברים על זיכוי לפי אמנות המס ומאפשרים את סעיפי הזיכוי האלה לכל מסי חוץ ששילם תושב ישראל. אם זו הכוונה, תקנו את זה לאורך כל הפרק השלישי.

פרידה ישראלי:			איפה חסר?

שושנה שחם:			זה קבוע בסעיף 199 והוא מדבר רק על סימן זה. 
 				זה רק סימן ב'. תרחיבו את זה לכל הפרק. תורידי את המלים "בסימן זה" ואז יצא מכל הכיוונים שזו תביעה שווה של זיכוי גם לאמנות וגם למיסוי.  תורידי את המלים "בסימן זה" ותכתבי "בפרק זה".

פרידה ישראלי:			אני לא רואה שזה משנה, אבל אפשר לשנות. 
 				בסדר.

שגית אפיק:			סעיף 63 – החלפת סעיף 200.
				במקום סעיף 200 לפקודה יבוא:

סעיף 200 הקיים אומר: "הוראות לזיכוי מסי כפל. מקום שלפי ההסכם יש לזכות חשבון מסי ישראל שנוסף לו ולמסי חוץ יחולו לעניין קביעת סכום הזיכוי הוראות סימן זה".

הסעיף הזה בטל ובמקומו בא הסעיף הבא:

200.	הוראות לזיכוי מסי כפל

(א)	מסי חוץ, כשהם מתורגמים לשקלים חדשים, ששולמו על הכנסות חוץ החייבות במס בישראל, יותרו בזיכוי כנגד מסי ישראל לפי פקודה זו בהתאם להוראות סימן זה.

(ב)	לא יזוכו מסי ישראל לשנת מס מסוימת אלא אם כן היה האדם שהכנסתו חייבת באותם מסים, תושב ישראל באותה שנת מס.

(ג)	הנציב רשאי לקבוע כללים לביצוע הוראות סימן זה וכללים לעניין דוחות.

היו"ר יעקב ליצמן:		מה ההבדל בין שני הסעיפים?

פרידה ישראלי:			הסעיף הקודם קבע שיינתן זיכוי, הקלה ממסי 
 				כפל, מקום שאדם שילם בחו"ל מסים וצריך לשלם גם בארץ, רק כאשר האמנה למניעת כפל מס קובעת את זה. היום אנחנו קובעים שזה יינתן בכל מקרה ללא קשר אם יש אמנה או אין אמנה, וזו הקלה. אנחנו גם מדגישים מה שכתוב כאן במקום אחר שזיכוי ממס ניתן רק לתושב ישראל כי תושב ישראל עשוי להיות מחויב בכפל מס כשההכנסה שלו בחו"ל ממוסה ואצלי במדינה ולכן אני אתחשב במסים שהוא שילם שם ואבקש את ההפרש. את תושב החוץ אני אמסה רק כשמקור ההכנסה הוא כאן והמדינה שלו תיתן לו זיכוי.

זאת אומרת, לגבי כללים בינלאומיים, מתן זיכוי, נהנה התושב כאשר הוא מקבל זיכוי על מסים שהוא שילם במקום בו היה מקור ההכנסה.

שגית אפיק:			סעיף 64 – החלפת סעיף 201.
				במקום סעיף 201 לפקודה יבוא:

אני מקריאה את סעיף 201 לפקודה המבוטל:

"סכום מסי ישראל על הכנסה יופחת בסכום הזיכוי אך לא יזוכו מסי ישראל לשנת מס פלונית אלא אם היה אדם שהכנסתו חייבת באותם מסים תושב באותה שנת מס וההקלה הניתנת לפי סעיף 163 בשל הדיבידנד, יראו אותה כמפחיתה את סכום המס על אותו דיבידנד".

הסעיף הזה בטל ובמקומו בא הסעיף הבא:

201.	הפחתת מסי חוץ.

(א)	לא יופחתו מסי חוץ ששלמו בשל הכנסת חוץ הפטורה ממס בישראל.

(ב)	הקלה הניתנת לפי סעיף 163 בשל דיבידנד, יראוה כמפחיתה את סכום המס החל לפי הפקודה על אותו דיבידנד.

פרידה ישראלי:			זה היה קיים גם קודם בסעיף 201 ברצף אחד, 
 				אבל כאן זה פוצל לשני חלקים. בסעיף 201 בנוסח הקודם נאמר שתינתן הקלה רק לתושב, ואת זה העברנו לסעיף 200. כל מה שכתוב כאן היה כתוב גם קודם.

שגית אפיק:			סעיף 65 – החלפת סעיף 203.
				במקום סעיף 203 לפקודה יבוא:
אני מקריאה את סעיף 203 הקיים אותו מבטלים עכשיו:

"סכום הזיכוי למס חברות שעל הכנסה פלונית לא יעלה על סכום מס החברות שאותה חברה חייבת בו על אותה הכנסה".

הסעיף הזה מבוטל ובמקומו בא הנוסח הבא:

203.	סכום הזיכוי למס חברות.

(א)	סכום הזיכוי למס חברות שלו זכאי חבר בני אדם תושב ישראל לפי הוראות סימן זה בשל הכנסות חוץ ממקור פלוני לא יעלה על סכום מס החברות שבו הוא חייב בשל אותן הכנסות.

(ב)	כללה הכנסת החוץ דיבידנד אשר החברה הנישומה, כהגדרתה בסעיף 126(ג), ביקשה לגביה לשלם מס בשיעור הקבוע בסעיף 126(א), או שעל פי הסכם למניעת כפל מס יש להביא בחשבון לעניין הזיכוי את מסי החוץ על אותו דיבידנד אשר אינם מוטלים במישרין, ייווסף הדיבידנד המגולם לכלל הכנסות החברה ויינתן זיכוי בגובה מסי החוץ על אותו דיבידנד שאינם מוטלים במישרין, בתוספת מסי החוץ. כלל הזיכוי בסעיף זה לא יעלה על הסכום המס החל על דיבידנד כאמור.

	(ג)	בסעיף זה – 

"מסי חוץ שאינם מוטלים במישרין" – מסים המשתלמים על ידי חבר בני האדם תושב החוץ על הכנסות שלאחר תשלום המס חולקו כדיבידנד.

"דיבידנד מגולם" – סכום ההכנסה מדיבידנד שהתקבל לאחר ניכוי המס במקור, בתוספת המס שנוכה במקור ובתוספת מסי החוץ שאינם מוטלים במישרין.

פרידה ישראלי:			אמרנו ממקור פלוני כי ההחלטה, להבדיל מהנוסח 
 				הקודם בו אמרנו שהזיכוי לא יעלה על מס החברות, שאותה חברה חייבת בו על אותה הכנסה. זאת אומרת, אם לחברה למשל הייתה הכנסה מדמי שכירות, אומרים לנו שהזיכוי לא יעלה על המס שהיא חייבת על אותה הכנסה ספציפית מדמי שכירות.

כאן עברנו לשיטת הסלים שהיא מקלה יותר, שהיא מאגדת בסלים לפי מקורות ההכנסה השונים ולכן כל ההכנסות מדמי שכירות למשל יהיו בסל אחד ולכן אם היו לחברה הכנסות בחו"ל משכירות, ממדינה אחת בה היא שילמה ארבעים אחוזי מס וממדינה אחרת בה היא שילמה אפס אחוז מס, להבדיל מהמצב הקודם שבו ארבעה אחוזים מעל מס החברות בישראל לא היה ניתן לזיכוי כי זה מס שעולה על המס על אותה הכנסה, כאן היא תוכל לאחד את כל ההכנסות שיש לה מדמי שכירות בחו"ל כנגד כל המסים שהיא שילמה על דמי שכירות בחו"ל והבחינה, אם עולה או לא עולה, ייעשה בבחינה המצרפית של אותו מקור, מה שנותן אפשרות קיזוז בתוך אותו  סל ומקל לעומת  הדין שמנוסח כאן בסעיף 203 לגבי אותה הכנסה.

גדעון קלוגמן:			יש חברה שיש לה שני עסקים כאשר החברה היא 
 				חברה ישראלית עם שני עסקים בחו"ל. עסק אחד היא מחזיקה באופן ישיר כחברה ישראלית ואת העסק השני היא מחזיקה באמצעות מישהו אחר. 51 היא מקבלת דיבידנדים מחברות שמשלמות עשרים אחוזים מס ו49- היא מקבלת מהחברות שמשלמות יותר מעשרים אחוז מס.

אם את הולכת בשיטת המקורות, ההכנסה השנייה תוגדר כדיבידנד.

פרידה ישראלי:			נכון. גם הראשונה מוגדרת כדיבידנד.

גדעון קלוגמן:			הראשונה היא עסק. שכירות זה פסיבי. אנחנו 
 				עכשיו במגמה הפוזיטיבית. אנחנו רוצים לעודד אנשים ולא אנשים שמחזיקים אחזקות פסיביות. יש להם מצד אחד עסק ומצד שני יש לנו מצב שהיא בלי מקורות.

פרידה ישראלי:			יש לה בחו"ל עסק ישיר.

גדעון קלוגמן:			עסק ישיר ועסק בעקיפין.

פרידה ישראלי:			העסק בעקיפין היא חברת בת.

יאיר רבינוביץ:			אתה רוצה לעשות עדיפות בחו"ל לעומת ישראל? 
 				הרי בישראל אתה לא יכול לקזז וגם בחו"ל לא תוכל.

גדעון קלוגמן:			יש לי עסק אחד שעליו אני משלם ארבעים אחוזים 
 				מס ועסק אחר שעליו אני משלם עשרים אחוזים מס. על אחד אני אקבל זיכוי ועודף זיכוי ועל השני אני לא אקבל זיכוי מלא משום שאחד עובר דרך דיבידנד.

פרידה ישראלי:			בעסק אחד ההכנסה שלך היא מדיבידנד ובעסק 
 				אחד היא מעסק.

יאיר רבינוביץ:			מה יקרה בישראל? יש לי עסק אחד, יש לי 
 				דיבידנד בישראל ולא בחוץ.

גדעון קלוגמן:			צריך לעשות סל נוסף – כפי שמקובל – של 
 				אחזקות מעל לחמישים אחוזים כשההכנסה למטה היא הכנסה עסקית.

פרידה ישראלי:			אנחנו הקלנו. הוועדה החליטה להקל לעומת 
 				המצב קיים שמדבר על אותה הכנסה והחלטנו בהתאם למקובל על שיטה של סלים לפי מקורות הכנסה. לא רצינו לערבב בין עסק לבין דיבידנד.

גדעון קלוגמן:			מה שאתם עושים זה שאתם יוצרים מצב שאם יש 
 				שני עסקים, כאשר עסק אחד מסיבות של חקיקה מקומית אני חייב להחזיק אותו בחברה מקומית, ואני לא אוכל לקבל זיכוי מלא.

יאיר רבינוביץ:			מה אתה עושה באותו מקרה בישראל? אתה רוצה 
 				עדיפות בחו"ל על ישראל?

גדעון קלוגמן:			אנחנו מדברים על מצב שיש לך מס זר. אנחנו 
 				מדברים על זיכוי בגין מס זר. יש לי מס זר על העסקים שלי בחו"ל. מס אחד במדינה אחת שלושים אחוזים שהוא נמוך מהמס הישראלי, ומס אחד של ארבעים אחוזים שהוא גבוה מהמס הישראלי.

פרידה ישראלי:			אם יש לי הפסד מעסק בשנה מסוימת והוא עובר 
 				לשנים הבאות, אני יכולה לקזז רק כנגד הכנסות מעסק בשנים הבאות. יכולת לומר שהעיקרון הזה לא נראה לך כי אם יש לך בשנים הבאות הכנסות מדיבידנד שהוא בעצם מחברה עסקית שחייבת לפעול כחברה בחו"ל משיקולי אותה מדינה. אנחנו בכל זאת מאפשרים עסק כנגד עסק ולא מאפשרים לקזז כנגד הכנסות מדיבידנד.

גדעון קלוגמן:			יש לי שני עסקים, עסק אחד בחו"ל ישיר ועסק 
 				אחד, בגלל דיני המדינה במקום, ואני משלם הרבה מס. אני משלם שלושים אחוזים מס. אני לא אוכל לקזז את מלוא המס. נהוג לקבוע סל שכאשר אני מחזיק למעלה מחמישים אחוזים ויש לי שליטה עם עסק אמיתי, להכניס את זה בסל העסקי.

פרידה ישראלי:			על עסק יש שיעורי מס שונים מאשר על דיבידנד. 
 				את ההכנסות מדיבידנד נמסה נניח ב25- אחוזים והעסק חייב במס בשיעורים יותר גבוהים.

גדעון קלוגמן:			במקום בו יש לי שליטה, שיש לי 51 אחוזים, 
 				ולמטה זה עסק, זה יכנס בסל העסקי. כלומר, כל העסקים ביחד, כל המסים הזרים שמוטלים עלי, על העסק שיש לי, אם זה ברומניה בצד אחד ובהונגריה בצד השני, הכל ייכלל ביחד כך שאם במקום אחד אני משלם ארבעים אחוזים ובמקום אחד שלושים אחוזים, זה ילך ביחד ואני אוכל לקבל קיזוז מלא כנגד המס הישראלי.

פרידה ישראלי:			אולי עסקיות רק במקרה שיש לנו זיכוי עקיף 
 				כשיש מעל 25 אחוזים שליטה. רק במקרה שנבחר המנגנון של זיכוי עקיף שמחייב אותך ב36- אחוזים מס. זה הופך את זה דומה לעסקי.

גדעון קלוגמן:			מקובל.

פרידה ישראלי:			ההחלטה היא שלגבי מקרים שהחברה הנישומה 
 				ביקשה מנגנון של זיכוי עקיף לפי 126(ג), או שזכאים על-פי אמנה למנגנון כזה, ומדובר בחברה שההכנסות שלה הן מעסק ובשליטה של מעל 51 אחוזים בכל מקרה, אז לעניין הזיכוי למס חברות ניתן יהיה להכניס באותו סל הכנסות מדיבידנד של חברה כזאת שהלכה למנגנון של זיכוי עקיף יחד עם הכנסות ישירות מעסק שיש לחברה במקום פעילות אחר.

יאיר רבינוביץ:			בארץ את מתירה את זה?

פרידה ישראלי:			לא מתירה. זה זיכוי.

יאיר רבינוביץ:			זה כמו הפסד בישראל מול דיבידנד. את מתירה 
 				את זה? את מעדיפה כאן את חו"ל על פני ישראל.

דוידה לחמן-מסר:		אם יש לי הכנסות עסקיות מחברות בשליטתי 
 				ממקורות שונים, במקומות שונים, בולגריה ורומניה, תעשי סל של כל תשלומי המס ששילמתי בגין ההכנסות העסקיות  ובו תפעלו. הכנסות עסקיות אני מבינה, אבל לא הכנסות מדיבידנד.

פרידה ישראלי:			על זה הוא דיבר.

גדעון קלוגמן:			אני אומר הכנסות עסקיות גם אם יש ביני לבין 
 				העסק למטה.

פרידה ישראלי:			הוא דיבר על מקרה שלמשל בהונגריה הוא מחזיק 
 				באמצעות חברת בת שהוא שולט בה מעל 51 אחוזים ואני אמרתי שאם באותו זמן הוא מחפש מנגנון של זיכוי עקיף, שזה אומר שאת הדיבידנד את מגלמת, את רואה כהכנסה מלאה שחייבת ב36- אחוזים מס חברות, כמו הכנסה רגילה בחו"ל, ואת נותנת ממילא זיכוי לפי אותו מנגנון של המסים ששילמה החברה למטה.

דוידה לחמן-מסר:		המסים שולמו למדינה הזרה.

פרידה ישראלי:			אני נותנת אותם כזיכוי. כך בכל מקרה קבענו.

אוסקר:				זה דיבידנד ולא איכפת לי המקור שלו.

דוידה לחמן-מסר:		אנחנו נמצאים היום בעולם חדש שבו אנחנו 
 				נכנסים לדרך חדשה ומנסים להבחין בין הכנסות מעסק לבין הכנסות פסיביות. אומר דוקטור קלוגמן שלא עלינו על בעיה שיש טשטוש בין שני התחומים לפעמים. זה יכול להיות, אבל הכלל שעכשיו פרידה ניסחה יוצר אפליה לטובת חברות שפועלות בחו"ל לעומת חברות שפועלות בישראל, כמו שאמר יאיר, ואת זה אנחנו לא רוצים ליצור. זו אפליה בגין המס ששולם. כאן היא שילמה יותר וכאן היא שילמה פחות.

אנחנו הולכים לדרך חדשה שיצטרכו בה עוד תיקונים. אמרתי שתמיד קל לעשות הקלות אבל קשה לסתום פרצות. לכן את ההקלה הזאת שמבקש דוקטור קלוגמן, להתחשב בסל המס ששילמה אותה חברה בגין פעילות עסקית, גם אם זה בוצע באמצעות הנכדות והנינות, למרות שזה נקרא דיבידנד, אני חושבת שזה צעד קשה מאוד לעשות אותו ברגע זה. זה יוצר לנו איזשהו דיסוננס במערכת.

פרידה ישראלי:			אני מסכימה שהנושא מורכב.

היו"ר יעקב ליצמן:		אנחנו לא מוסיפים את התוספת.

יאיר רבינוביץ:			לא הכנסנו את זה כדי שלא תהיה אפליה.

דוידה לחמן-מסר:		האפליה היא לגובה המס.

עופר חוגי:			מה אומר דיבידנד מגולם?

פרידה ישראלי:			זה לאותם מקרים שמקבלים מה שנקרא זיכוי 
 				עקיף. מנגנון לא רגיל של זיכוי. כאשר חברה נניח מרוויחה מאה ומשלמת באותה מדינה זרה מס חברות שלושים אחוזים, היא יכולה להעביר כדיבידנד שבעים. המנגנון של זיכוי עקיף אומר שתגלם את הדיבידנד. זאת אומרת, תחזיר בחזרה את השלושים, חזרנו למאה וזה הדיבידנד המגולם. עליו יוטל מס חברות בשיעור הרגיל, 36 אחוזים, כך שאתה חייב 36, ותיתן זיכוי על המסים ששולמו למטה שלושים. זה אומר שתוסיף לי שש. זאת אומרת, קח את הדיבידנד שבעים, תגלם אותו ותחזיר למאה,  תיתן זיכוי  על המסים למטה ותיתן את ההפרש.

קריאה:				הכל לפי החלק היחסי.

פרידה ישראלי:			ברור.

שגית אפיק:			סעיף 66 – החלפת סעיף 204.
				במקום סעיף 204 לפקודה יבוא:
אני מקריאה את סעיף 204 שמתבטל:

"א.	סכום הזיכוי למס הכנסה שעל הכנסה פלונית לא יעלה על סכום המס לפי אחוז המס הממוצע שהיה משתלם על אותה הכנסה כשהיא מחושבת על פי הפקודה.

ב.	אחוז המס הממוצע לעניין סעיף זה, השבר היוצא מחילוק סכום המס המוטל לפני הזיכוי על כלל ההכנסה של אדם לסכום כלל הכנסתו".

הסעיף הזה מבוטל ובמקומו בא הסעיף הבא:

204.	מס על הכנסות חוץ.

(א)	סכום הזיכוי ממס הכנסה, שלו זכאי יחיד תושב ישראל לפי הוראות סימן זה, בשל הכנסת חוץ רגילה, לא יעלה על תקרת הזיכוי בשל אותה הכנסה.

(ב)	סכום הזיכוי ממס הכנסה שלו זכאי יחיד תושב ישראל לפי הוראות סימן זה, בשל הכנסת חוץ החייבת במס בשיעור מיוחד בישראל, לא יעלה על סכום המס החל בישראל על אותה הכנסה.

	(ג)	לעניין סעיף זה –

"הכנסה רגילה" – הכנסה חייבת שלא הוטל עליה שיעור מס מיוחד.

"יחס ההכנסה" – היחס המתקבל מחלוקת סכום הכנסות חוץ ממקור פלוני שהן הכנסות רגילות, בסכום כלל הכנסתו הרגילה.

"שיעור מס מיוחד" – שיעור מס החל בישראל הנמוך משיעור המס הקבוע בסעיף 121.

"תקרת הזיכוי" – הסכום המתקבל מהכפלת יחס ההכנסה, בסכום מס ההכנסה על כלל הכנסתו הרגילה של יחיד, לפני מתן זיכוי לפי סימן זה.

פרידה ישראלי:			הסעיף מיועד לקבוע את כללי זיכוי ממס ליחיד 
 				שפועל בחו"ל. ליחיד יכולות להיות שני סוגי הכנסות בחו"ל כאשר על הכנסה אחת חל שיעור מס מיוחד כמו למשל ריבית או רווח מניירות ערך. אמרנו שעל ריבית ופיקדונות בחו"ל יהיה למשל – אם הריבית צמודה 15 אחוזים מס – זה שיעור מס מיוחד. ריבית שחייבת במס עשרה אחוזים בלבד ולא יותר,  זה שיעור מס מיוחד.  זה שיעור מס מיוחד שנקבע ששונה ממדרגות.

קריאה:				צמודה?

פרידה ישראלי:			לא צמודה. אם אתה מקבל רק ריבית, בחו"ל יכול 
 				להיות 15 כי יש הפרשי שער. יכול להיות דמי שכירות שאתה משלם לגביהם 15 אחוזים מס בלבד שהוא מס מוגבל. אותם מקרים שקבענו שיעור מס מוגבל, זה יכול להיות כמובן שיעור מס שיהיה נמוך ממדרגות המס לפי סעיף 121 שאלה המדרגות הרגילות.

מה אנחנו אומרים לגבי הכנסה שחל עליה שיעור מס מיוחד. אם הייתה לך הכנסה כזאת מחו"ל וחל עליה בישראל שיעור מס מיוחד, למשל 15 אחוזים, אתה לא תקבל זיכוי יותר מ15- אחוזים. נניח בחו"ל שילמת על אותה הכנסה מאיזושהי סיבה עשרים אחוזים, הזיכוי שתקבל יוגבל ל15- אחוזים ואנחנו לא נחזיר חמישה אחוזים נוספים ששולמו בחו"ל.

זאת אומרת, כשיש שיעור מס מיוחד, התקרה שלנו לזיכוי הוא אותו שיעור מס ולא נחזיר מעבר בהתאם לעיקרון שאף מדינה לא מחזירה מסים ששולמו בחו"ל אלא רק מתחשבת בהם לצורך תשלום של הפרש מס.

זה לגבי הפרשות עם שיעורי מס מיוחדים.

מה קורה לגבי הכנסות רגילות. לגבי הכנסות רגילות שמוגדרות כהכנסות שלא הוטלו עליהן שיעורי מס מיוחדים, אנחנו צריכים לחשב את יחס ההכנסה. יחס ההכנסה הוא היחס שמתקבל מהחלוקה של הכנסות ממקור פלוני. ניקח למשל מקור תמלוגים. נניח יש לי הכנסות מתמלוגים משלוש מדינות שונות. אני אקח את כל ההכנסות שיש לי מתמלוגים מחו"ל ואחלק אותן לכלל ההכנסות החייבות שיש לי בישראל הרגילות. אני אגלה שיש לי סך הכל תמלוגים למשל עשרים, וסך הכל הכנסות בישראל מאה. זה אומר שההכנסות מתמלוגים מהוות עשרים אחוזים מהכנסותיי ואלה הכנסות מתמלוגים בחו"ל. בתוך זה נכנסות כל ההכנסות שיש לי בארץ ובחו"ל שהן הכנסות רגילות.

אני רוצה להגיע לזה שתמלוגים מהווים עשרים אחוזים מכלל הכנסותיי בארץ ובחו"ל ולכן יחס ההכנסה זה יחס המתקבל מחלוקת סכום הכנסות חוץ ממקור פלוני – לדוגמה, תמלוגים – שהן הכנסות רגילות ולא חל עליהן שיעור מיוחד, בסכום כלל הכנסתו הרגילה. כלל ההכנסה זה בארץ ובחו"ל. אמרנו שיחס ההכנסה הוא עשרים אחוזים.

השאלה מה תהיה תקרת הזיכוי. אני לוקחת את המסים שהוא חייב בישראל, את סך כל המס שהוא חייב על ההכנסות שלו. נגיד על הכנסות של מאה הוא חייב בסך הכל ארבעים מס, לפי טבלאות המס. אני רואה שעל הכנסות של מאה, חייבים ארבעים מס. הארבעים האלה הורכבו ממדרגות מס שונות כי המס מדורג ולכן כל המטרה הייתה לא להגיד אם הכנסות בחו"ל הן למעלה בסולם או למטה בסולם. אמרנו שעשרים אחוזים מההכנסות שלי הן מחו"ל, ואני אעשה עשרים אחוזים כפול ארבעים  וזה אומר  שעל ההכנסות  האלה מחו"ל  חובת המס שלי בארץ היא שמונה.

זאת אומרת, אני נותנת לכל ההכנסות משקל שווה ואני אומרת שאם על כל ההכנסות אני חייבת ארבעים וההכנסות ממקור פלוני מהוות עשרים אחוזים מההכנסות, המס עליהן בארץ הוא עשרים אחוזים מהמס.

קריאה:				למה לא לציין שההכנסות הן בארץ ובחו"ל?

פרידה ישראלי:			כלל הכנסתו הרגילה. תראה את ההגדרה של 
 				הכנסה רגילה. הכנסה חייבת. לא כתוב ממקור חוץ.

סמדר אלחנני:			אני חושבת שצריך לדייק בזה.

פרידה ישראלי:			בסדר. אם צריך, זה אפשר. זו הכוונה. הכוונה 
 				היא לראות מה הפרופורציה של הכנסות מחו"ל מאותו מקור ביחס לסך כל ההכנסות, לגלות איזה אחוז יש מדמי שכירות מחו"ל ואיזה אחוז תמלוגים וכולי, לראות את סך כל המסים שאני חייבת בהם בישראל, להכפיל באותו אחוז וזו תהיה תקרת הזיכוי.

זה כמו לעשות ממוצע. זה בדיוק נותן את אותה תוצאה כמו שיעור מס ממוצע ואני מגבילה את הזיכוי באותו שיעור. זה אומר שאני לא נותנת להכנסה הזו לא עדיפות ולא נחיתות. אני לא שמה אותה בתחתית הסולם ואני לא שמה אותה למעלה בסולם. מבחינת המס אני לא מדרגת כי אחרת איך אני אקבע קודם שכירות, אחר-כך תמלוגים, אחר-כך ריבית ואחר-כך העסק. השיטה הממוצעת הזו הייתה קיימת בנוסח קצת אחר בפקודה היום.

שגית אפיק:			סעיף 67 – ביטול סעיף 205.
				סעיף 205 לפקודה – בטל.
סעיף 205 קובע סייג לזיכוי מס הכנסה:

"סך כל הזיכוי למס הכנסה שניתן לאדם בשנת מס פלונית לפי כל ההסכמים לא יעלה על סך כל מס ההכנסה שאותו אדם חייב בו לאותה שנה, להוציא מס המשתלם על ידו לפי הוראות הסעיפים 108 עד 115 ומ170- עד 173 לפי התחולה.

אין הוראת סעיף זה גורעת מהוראות סעיף 204".

פרידה ישראלי:			אנחנו חשבנו שהמגבלות שהכנסנו לגבי תקרות 
 				הזיכוי הן מספיקות והסעיף הזה מיותר.

שגית אפיק:			סעיף 68 – הוספת סעיף 205א.
				אחרי סעיף 205 לפקודה יבוא:
205א.	(1)	עלה סכום מסי החוץ ששולמו בשל הכנסות חוץ ממקור לפלוני על 
 	סכום הזיכוי הניתן בשלהן כנגד מסי ישראל (בסעיף זה – עודף 
 	הזיכוי), זכאי הנישום להפחית את עודף הזיכוי כנגד המס שבו 
 	הוא חייב בשל הכנסות שיופקו מחוץ לישראל מאותו המקור 
 	בשלוש השנים הבאות בזו אחר זו כשהוא מתואם לפי שיעור 
 	עליית המדד תום שנת המס שבה נוצר עד לתום שנת המס שבה 
 	הופחת. הפחתת עודף הזיכוי בהתאם לסעיף זה, תיעשה בכפוף 
 	להוראות פרק זה, בשינויים המחויבים.


(2)	על אף האמור בפסקה (1), נוצר עודף זיכוי בשל קיזוז הפסד שמקורו בהכנסות חוץ ממקור פלוני, כנגד הכנסות חוץ ממקור פלוני אחר, ניתן יהיה להפחיתו בשנים הבאות בזו אחר זו גם כנגד המס החל על הכנסות חוץ מאותו מקור שממנו נבע ההפסד כאמור, כשהוא מתואם כאמור באותה פסקה.

פרידה ישראלי:			אנחנו מטפלים בסעיף הזה במצבים בהם נוצר 
 				עודף זיכוי. אמרנו שיש תקרה לזיכוי. נניח חברה שילמה ארבעים אחוזים מס חברות ביפן, זה שיעור המס, וכתוצאה מכך נוצר לה עודף זיכוי של ארבעה שקלים שהיא לא יכולה לנצל כי אני אגביל לה את הזיכוי ב36- אחוזים שזה המס שחל פה בארץ. את ארבעת השקלים הנוספים האלה היא יכולה להעביר לפי הכלל הראשון שלוש שנים קדימה, בזו אחר זו, למשך שלוש שנים, ולנצל אותו, להתייחס לזה כאילו מסי חוץ ששולמו בשנים הבאות.

למשל, אם בשנה הבאה תהיה לה הכנסה מחו"ל מעסק ושם היא חויבה במס של עשרים אחוזים בלבד, זאת אומרת שהיא נדרשת להוסיף עוד 16 אחוזים נוספים, היא תוכל את העודף הזה שנוצר לה משנה שעברה גם להכניס לפול של מסים שהיא שילמה ולשלם רק את ההפרש.

שלוש שנים מקובלות ובשום מקום זה לא פתוח. כאן מצאנו מנגנון שהוא תחליף למנגנון שיש היום בפקודה שלפיו עודף זיכוי מותר בניכוי. ניכוי הוא נחות לעומת כסף מזומן שאתה מקבל חזרה. המצב היום שיש הכרה בניכוי של עודף זיכוי וזה יוצר לנו לופ בחישוב ההכנסה הקיימת והוחלט על פתרון כזה.

בוועדה הייתה הסכמה להגביל את הזמן לשלוש שנים.

שושנה שחם:			אנחנו חושבים שלא צריכה להיות הגבלה של 
 				שלוש שנים אלא ההגבלה צריכה להיות גבוהה יותר, של שבע שנים, כמו לפי העקרונות לאורך כל פקודת מס הכנסה.

יאיר רבינוביץ:			ביטלנו את השבע שנים. זה כבר לא קיים.

שושנה שחם:			בכל מקרה שלוש שנים זה מעט מדי. צריך לחשוב 
 				על נקודת מבט אחרת. אנחנו מדברים כאן על זה שאנחנו רוצים שאנשים וולנטרית ידווחו על הכנסות.

אברהם שוחט:			 בכמה מדינות המיסוי גבוה מן התוצרת?

שושנה שחם:			בכל מדינות סקנדינביה.

היו"ר יעקב ליצמן:		עשינו פשרה והלכנו לחמש שנים. מס הכנסה 
 				הסכים לפשרה.

סמדר אלחנני:			אני רוצה להעיר הערה עקרונית ובעקיפין היא 
 				קשורה לרפורמה. נישום רגיל שלא מנצל את תקרת הזיכויים שלו במס, כמו אישה שלא מגיעה לנקודות זיכוי בגין ילדים, זיכויים בגין הפרשות לקופת גמל וכיוצא בזה, לא יכול להמשיך לשלם שלוש שנים קדימה ולסחוב את הזיכויים שלו.

היו"ר יעקב ליצמן:		מה את מציעה?

סמדר אלחנני:			אני רציתי לחשוב על זה.

שגית אפיק:			סעיף 69 – החלפת סעיף 206.
				במקום סעיף 206 לפקודה יבוא:
אני מקריאה את סעיף 206 הקיים בפקודה היום:

"(א)	כשבאים להטיל זיכוי חשבון מסי ישראל על הכנסה פלונית, תחושב ההכנסה לעניין מסי ישראל לפי כללים אלו:

(1)	לא יותר כל ניכוי ממנה בשל מסי חוץ, בין שעל אותה הכנסה ובין שעל הכנסה אחרת.

(2)	היו מסי ישראל שיש להטיל תלויים בסכום שהתקבל בישראל, יוגדל הסכום הזה בסכום המתאים של מסי החוץ שעל אותה הכנסה.

(3)	מקום שההכנסה כוללת דיבידנד ולעניין הזיכוי צריך לפי ההסכם להביא בחשבון את מסי החוץ על אותו דיבידנד שאינם מוטלים במישרין או בדרך ניכוי, יגדל סכום ההכנסה בסכום מסי החוץ האמורים.

(4)	היה הסכום של מסי החוץ שעל ההכנסה עולה על סכום הזיכוי הניתן לשלם למסי ישראל, ינוכה העודף מסכום ההכנסה.

(ב)	פסקאות (1) ו-(2) לסעיף קטן (א) יחולו על חישוב כלל ההכנסה לשם קביעת שיעור המס הממוצע האמור בסעיף 204 והם יחולו על החישוב לגבי כל ההכנסות שעליהן ניתן זיכוי לפי ההסכמים".

במקום הסעיף הזה יבוא הנוסח הבא:

206.	כללים בחישוב ההכנסה לעניין זיכוי.

בחישוב הכנסת חוץ החייבת במס בישראל, לא יותר כל ניכוי ממנה בשל מסי חוץ.

גדעון קלוגמן:			זה היה סעיף איום ונורא וטוב שירד מספר 
 				החוקים.
הסעיף שמנוסח כרגע קובע שהמסלול היחיד שבמסגרתו תינתן הקלה ממיסוי כפל בינלאומי הוא בנושא של זיכוי. הנישום לא יוכל לבחור לנכות את המס הזה כהוצאה. לדעתי זה לא כל כך טוב וגם לא כל כך מקובל. ישנן סיטואציות שאדם נניח יהיה בהפסדים כתוצאה מפעילותו בחו"ל מעבר לשלוש שנים ואני לא יודע למה לא צריך לתת לו את האפשרות לנכות את המס הזה כהוצאה.

פרידה ישראלי:			אני חושבת שהשיטה שבחרנו היא מספקת.

שושנה שחם:			אנחנו מדברים כאן על כך שהכוונה היא לעודד את 
 				תושבי ישראל להצהיר על הכנסות מחוץ לישראל כאשר אי-אפשר לעשות הצלבות ואי-אפשר לגלות אותם כשפותחים ספרים של זה או של זה. לכן הכל מבוסס כאן בעצם על זה שרוצים לעודד אותם. למה לא לאפשר כמו בכל שיטת מס אחרת בעולם לאותו נישום שיבחר את הדרך הנוחה לו?

בארצות-הברית למשל המס על ההכנסות שאתה משלם הוא בכל רחבי העולם. לך כאזרח אמריקאי יש את האפשרות לבחור, או שאתה מבקש לזכות את המס הזר מהמס האמריקאי, או שאתה מבקש לנכות את המס הזר מההכנסה הזרה. האפשרות הזו ניתנת לנישום לצורך תכנוני מס, לנוחותו ובלבד שיצהיר על ההכנסה הזו בארצות-הברית. למה לא לאפשר את זה כאן? איזה סיבה ואיזה הגיון לשלול אצלנו ולא לאפשר זאת? אין בעצם שום הגיון כאן.

פרידה ישראלי:			הסברתי שהמצב שהיה לנו היום יצר לנו לופ כי 
 				הניכוי שאת נותנת קובע את סכום ההכנסה.

קריאה:				הבעיה החישובית נוצרה כי היה לופ מתמטי 
 				בסעיף הזה.

שושנה שחם:			שיותר טוב שלא יהיה.

קריאה:				שהיה מסובך ביותר. יש פסיקה של בית-המשפט 
 				העליון בנושא.

פרידה ישראלי:			אפשר להחליף את זה במנגנון עם פתרון של 
 				ה-לופ, אבל לא להתיר גם וגם כי זה מבלבל.

שושנה שחם:			הנישום יכול לבחור לאותה שנת מס או זיכוי או 
 				ניכוי. את הרי רוצה לעודד אנשים שיצהירו על הכנסתם.

יאיר רבינוביץ:			עם כל הכבוד, זה לא שייך להצהרה. יש פה 
 				מערכת מאוד מסובכת של זיכוי מן המס ולא צריך לשחק אתה עוד יותר. נתנו כאן אפשרות לחמש שנים לזיכוי ולכן זה ראוי.

שושנה שחם:			חבל מאוד כי זו אפשרות שהיא מוכרת בכל 
 				שיטות המס בעולם הפרסונלי בשיטות המס הפרסונליות. סעיף 907 מאפשר זיכוי ואפשר לבחור או את זה או את זה.

מיכאל קליינר:			לא שמענו שום נימוק שאומר למה לא.

קריאה:				אין נימוק ענייני.

קריאה:				מבחינה עניינית המס בחו"ל הוא לא הוצאה 
 				בייצור הכנסה. לכן ברמה העקרונית הוא בכלל לא הוצאה. זה מה שבא אחרי הפקת הכנסה. 

מיכאל קליינר:			מה התשובה בקשר לטענה שהועלתה כאן?

יאיר רבינוביץ:			שזה מסובך.

יורם גבאי:			צריך לתת כמה אופציות לבחירה. הוא לא יכול 
 				לבחור מה שבא לו.

שושנה שחם:			בדיוק.

מיכאל קליינר:			אני חושב שאנחנו צריכים לקיים דיון רציני בסעיף 
 				שהיית יושב רק עליו במשך יומיים. אומרים כאן שיש מקרים שייגרם עוול מאוד קיצוני לפרט ואין לו הצדקה. לדוגמה, אדם נמצא פה ויש לו רק הפסדים.

טלי ירון-אלדר:			נבחרה שיטה מסוימת מאוד מקובלת בעולם, דרך 
 				שהולכים בה ברוב מדינות העולם.

מיכאל קליינר:			אם את צודקת, את צודקת, אבל אומרים פה 
 				שברוב המקומות בעולם ניתנת האפשרות לבחור בין שתי השיטות.

טלי ירון-אלדר:			למיטב ידיעתי לא נותנים אפשרות של שתי 
 				שיטות ובטח זה לא ברוב מדינות העולם.

מיכאל קליינר:			לא הצלחתם להביא נימוק כבד משקל שבו אתם 
 				אומרים שהיה נגרם איזה עוול גדול לאדם בגלל זה.

יאיר רבינוביץ:			נתנו אפשרות למשוך את זה לחמש שנים.

קריאה:				השאלה מה יקרה אם במשך חמש שנים הוא לא 
 				יוכל לנצל זאת.

שגית אפיק:			סעיף 70 – הוספת סעיפים 207א עד 207ג.
 				אחרי סעיף 207 לפקודה יבוא:
207א.	זיכוי בשל דיבידנד.

(א)	קיבל חבר בני אדם תושב ישראל דיבידנד מחבר בני אדם הנחשב כתושב ישראל רק בשל היות עסקיו נשלטים ומנוהלים בישראל (בסעיף זה – החבר האחר) ונוכה מס במקור מהדיבידנד במדינת החוץ, יהיה זכאי החבר האחר, לזיכוי בסכום המס שנוכה במקור כאמור, כנגד מס החברות החל עליו. סכום הזיכוי לא יעלה על מס החברות החל באותה שנת מס, ואולם עודף זיכוי שלא נוצל, ניתן יהיה לנצלו כנגד מס החברות אשר יוטל על החברה בשלוש שנות המס הבאות.

(ב)	קיבל יחיד תושב ישראל דיבידנד מהחבר האחר ונוכה מס במקור במדינת החוץ, יהיה זכאי היחיד לזיכוי בסכום המס שנוכה במקור כנגד המס החל על הכנסתו מדיבידנד כאמור, והכל בכפוף להוראות פרק זה.

207ב.	זיכוי בשל מס חוץ.

מס חוץ יהיה בר זיכוי כנגד מס ישראלי החל בשנת מס, רק אם שולם במדינת החוץ לא יאוחר מעשרים וארבעה חודשים מתום אותה שנת מס, למעט מס שהיה אמור להיות משולם על רווחים שלא שולמו כהגדרתם בסעיף 75ב. מס חוץ ששולם לאחר התקופה האמורה במדינת החוץ, יהיה בר זיכוי בשנת המס שבה שולם במדינת החוץ כנגד המס החל בישראל על הכנסות חוץ מאותו מקור, ויחולו עליו הוראות פרק זה, בשינויים המחויבים.

207ג.	זיכוי בשל הפסדי חוץ.

הייתה ליחיד הכנסה שמקום הפקתה בישראל, רק בשל הוראות סעיף 4א(ב)(1), יראו לעניין הוראות סימן זה את הכנסתו של היחיד כהכנסת חוץ ממקור פלוני ואת המסים ששולמו לרשויות המס של מדינה מחוץ לישראל בשל אותה הכנסה, כמסי חוץ.


פרידה ישראלי:			סעיף 207א מדבר על הקלה שהוועדה המליצה 
 				לגביה לגבי מצב שבו חבר בני אדם נחשב כתושב ישראל רק בגלל שהשליטה והניהול על עסקיו מופעלים בישראל. כזכור חבר בני אדם הוא תושב ישראל אם התאגד בישראל ואלטרנטיבה שנייה היא אם השליטה על עסקיו וניהולו מופעלים מישראל.

יכול להיות מצב שחברה מסוימת אני אחשיב אותה כתושב ישראל בגלל הכלל הזה ובמדינה אחרת, בה אותו חבר בני אדם מתאגד, הוא גם ייחשב כתושב אותה מדינה. כאשר החברה הזו מחלקת דיבידנד, יכול להיות שבגלל שבאותה מדינה הוא נחשב כתושב, כי נניח הוא התאגד באנגליה, הוא נחשב לתושב אנגליה רק בגלל הוא התאגד שם ואצלי הוא נחשב כתושב בגלל שהשליטה והניהול מופעלים בישראל, כאשר חבר בני אדם זה יחלק דיבידנד לבעלי המניות, לפי החוק האנגלי הוא יגיד שהדיבידנד הזה מקורו באנגליה כי חילקה אותו חברה אנגלית ולכן יש הוראה לנכות מס במקור כי הדיבידנד חייב באנגליה.

אני מתייחסת לדיבידנד הזה כדיבידנד ישראלי. נוצר כאן איזה מס שמבחינתי אני הגדרתי בכללי המקור בהכנסה כמקור ישראלי כי זה דיבידנד שמחולק על-ידי חברה תושבת ישראל ולכאורה המס הזה עשוי ללכת לאיבוד. פה יש הקלה שקובעת שאת המס הזה שניתן במקור מהדיבידנד לחבר בני אדם שנחשב כתושב רק בגלל שליטה וניהול, אנחנו נתחשב בו כשאנחנו ממסים את החברה בארץ, נתחשב במה שנוכה במקור וניתן אותו כזיכוי כנגד מסי החברות שהחברה חייבת בהם.

זו הקלה כי אני לא חייבת אם אין לי באמנה להתחשב במס שנוכה במקור מדיבידנד במדינה אחרת כנגד מס החברות שאני מטילה. זה לא דבר מקובל ויש כאן בהחלט הקלה לעומת מה שמקובל.

פרידה ישראלי:			לגבי 207ב, יש פה כלל כללי שמס חוץ, יינתן לגביו 
 				זיכוי בשנת מס מסוימת, רק אם הוא שולם במדינת החוץ בתוך שנתיים. יכול להיות שיש לי הכנסה בחו"ל ואני לא משלמת את המס אלא בעוד חמש שנים אני אשלם שם את המס ואז אני ארוץ ואבקש שיתקנו לי את הדוחות כאן חמש שנים אחורה כך ששילמתי רק ב2008- את המס על 2003. לכן אומרים כאן שבשנה מסוימת אזרחי חוץ ששילמו על שנת מס מסוימת, רק אם הם שילמו בתוך שנתיים מאותה שנה. אם הם שילמו מעבר לשנתיים אני כבר אתחשב בהם כמסים ששולמו בגין אותה שנה שבה הם שילמו. זאת אומרת, יש גבול כמה אפשר לבוא אלי כשלטונות בתשלום חובות ולבקש ממני על כל משהו שמשלמים בחו"ל לקבל אחורה את הדוחות. אם זה תוך שנתיים, זה בסדר, אני אטפל ואתחשב בשנה, אבל אם זה שולם רק בחו"ל, אני אתחשב בזה בדוח לאותה שנה שבה זה שולם וזה לא ילך לאיבוד. השאלה היא רק לאן אני אייחס את התשלום.

קריאה:				יש מקומות שאתה לא גומר את זה בשנתיים ואז 
 				זה אבוד לך.

פרידה ישראלי:			אמרנו שזה לא אבוד.

קריאה:				מה זה למעט מס שהיה אמור להיות משולם ולא 
 				שולמו כהגדרתם בסעיף וכולי?

פרידה ישראלי:			כשדיברנו על חברות שרואים כאילו חילקו 
 				דיבידנד, אמרנו שניתן זיכוי רעיוני. הן לא באמת מחלקות אבל אני מתחשבת במס כך שלו היו מחלקים, איזה מס היה נגבה. ברור שלגבי זה אני לא ארחיב את התנאי של השנתיים שאני מראש נותנת זיכוי גם אם עדיין לא חולק ולא שולם.

לגבי סעיף 207ג. השם לא מוצלח וצריך  לשנות אותו. זה לא זיכוי בשל הפסדי חוץ. אנחנו קבענו בכללי המקום של הכנסה שאם יש הכנסה של מעביד ישראלי – כמו ממשלה, רשויות סטטוטוריות, קרן קיימת וכולי – רואים הכנסה כזו כמופקת בישראל אם המעביד ישראלי ומדובר בתושב ישראלי שיחסי העבודה התחילו אתו כשהוא היה תושב ישראל.

מכיוון שאנחנו קבענו את זה כמקור ישראלי, לכאורה אין זיכוי של מסי חוץ כי מסי חוץ אנחנו נותנים רק כשהמקור הוא בחו"ל. מה קורה אם בפועל מישהו עובד עבור השגרירות בארצות-הברית? אני קבעתי שרואים את זה כהכנסה ממקור ישראלי, אבל שם נניח על-פי הדין בארצות-הברית ממסים אותו ואני עשויה להימצא במצב שאני לא נותנת לו זיכוי על המסים האלה לפי הכללים הרגילים כי אני נותנת רק זיכוי על הכנסות חוץ. מכיוון שכפיקציה קבעתי את ההכנסות האלה כהכנסות ישראליות, אני אומרת שלעניין הזיכוי אני אתייחס אליהן כהכנסות זרות וזה יאפשר את מתן הזיכוי.

שגית אפיק:			סעיף 71 – החלפת סעיף 208.
				במקום סעיף 208 לפקודה יבוא:
אני מקריאה את סעיף 208 הקיים:

"ויתור על זיכוי.

לא יינתן זיכוי לפי ההסכם למסי ישראל שעל הכנסתו של אדם בשנת מס פלונית אם ביקש שלא יינתן זיכוי להכנסתו באותה שנה".

במקום הסעיף הזה, יבוא הסעיף הבא:

208.	ויתור על זיכוי.

לא יינתן זיכוי ממסי ישראל שאדם חייב בהם בשנת מס, אם ביקש שלא יינתן זיכוי להכנסתו באותה השנה. ביקש כאמור – לא יחולו הוראות סעיף 205א.

פרידה ישראלי:			זה סעיף שמקנה זכות לנישום לוותר על זיכוי 
 				שמגיע לו. לא ברור לי מתי הוא ישתמש בזה, אבל היה קיים סעיף כזה, כך שהסעיף הזה נשאר. אם הוא מוותר, הוא לא יוכל להעביר לשנים הבאות. אתה יכול לדרוש, ואז נניח לא מגיע לך ותעביר הלאה.

שגית אפיק:			סעיף 72 – ביטול 209.
				סעיף 209 לפקודה – בטל.
אני מקריאה את סעיף 209:

"הזמן להגשת תביעה לזיכוי.

תביעה לזיכוי תוגש לא יאוחר משנתיים לאחר תום שנת המס. במקרה של חילוקי דעות בדבר סכום הזיכוי, נתונה לתובע זכות השגה בערעור בדרך שהיא נתונה לגבי שומה".

פרידה ישראלי:			את הנושא של השנתיים אנחנו הסדרנו בסעיף 
 				207ב. אמרנו שאפשר להגיש תביעה על אותה שנה, לא יאוחר מ24- חודשים מתום אותה שנת מס. זה בעצם כולל את השנתיים האלה, אבל כאן זה היה מחמיר יותר. אילו נאמר כאן תוך שנתיים מתום השנה אתה יכול להגיש תביעה לזיכוי, אבל אנחנו אומרים שאם שילמת גם אחרי שלוש או ארבע או חמש שנים, אתה תוכל לתבוע את זה אבל כבר על אותה שנה שבה שילמת ולא על אותה שנה שבגינה שילמת. אני נותנת לו לתבוע גם שלוש שנים לאחר תום שנת המס.

אנה שניידר:			אתה לא יכול לשים שני דברים סותרים. עכשיו 
 				ביטלו את ההסדר הקודם.

שושנה שחם:			הסיפא של סעיף 209.

פרידה ישראלי:			אפשר להוסיף אותה.

שושנה שחם:			זה בוטל במריחה אחת. סעיף 209, יש לו שני 
 				דברים. החלק הראשון שלו בוטל, אבל החלק השני של סעיף 209 אומר ש"במקרה של חילוקי דעות בדבר סכום הזיכוי, נתונה לתובע זכות השגה וערעור כדרך שהיא נתונה לגבי השומה". אני חושבת שאת החלק הזה של סעיף 209 אי-אפשר לבטל.

כאן זה סעיף שמדבר על חלק ספציפי. החלק הזה מדבר על מסי כפל וכשאנחנו מדברים על החלק הספציפי הזה של מסי כפל יש כאן הוראה ספציפית שגם לגבי זה חילוקי הדעות בדבר סכום הזיכוי – כשמדברים כאן על זיכוי של מס זר – זה הסדר ספציפי.

אוסקר:				את צודקת אבל היום יש פסיקה.

שושנה שחם:			למה ללכת לפי הפסיקה? מחר אולי כבוד השופט 
 				ברק יחליט אחרת ולמה אני צריכה להיות כפופה למה שהוא החליט?

מיכאל קליינר:			יש פה בעיה נוספת. יש חקיקה ויש סעיף בחקיקה 
 				שהוא לא זהה במאה אחוזים לסעיף שהוספתם במקום אחר, כך שיש גם משמעות לביטול. מחר יכול לבוא מישהו ולשאול למה התכוון המחוקק כי הנה הוא ביטל את הסעיף הזה אחרי שהייתה פסיקה, ואז המשמעות היא שהוא לא רצה להשאיר אותו.

פרידה ישראלי:			נוסיף לסעיף 207ב.

שושנה שחם:			"במקרה של חילוקי דעות". אם כן, רק הרישא 
 				בטלה.

פרידה ישראלי:			הרישא, עד "תחילת שנת המס", תימחק.

שגית אפיק:			סעיף 73 – תיקון סעיף 211.
				בסעיף 211 לפקודה, בהגדרה "הקלת מסי כפל", המלים "מכוח הסכם לפי סעיף 196 ובכל הקלה לפי סעיף 214" – יימחקו.

פרידה ישראלי:			אנחנו נותנים כעת הקלה גם לא מכוח אמנה, אלא 
 				הסכם לפי סעיף 196. אנחנו מדברים על הקלות לפיהן אנחנו נותנים זיכוי גם בלי קשר לאמנות, כך שלא צריך את זה.

היו"ר יעקב ליצמן:		אנחנו חוזרים ליחידת קרן נאמנות. ביקשנו 
 				לשמוע את דעתם של אנשי הבורסה. אם תהיה הסכמה של אנשי הבורסה, סיימנו את הסעיף הזה והנושא הבא יהיה נושא הגמלאים.

טלי ירון-אלדר:			אחרי הדיון שהיה בפעם הקודמת לגבי קרנות 
 				הנאמנות והגענו להסכמות פחות או יותר, עלתה עוד פעם השאלה של נושא המכירה הרעיונית. אני אזכיר לכם שקבענו סוג חדש של קרן נאמנות, קרן נאמנות מעורבת, ואמרנו שבקרן נאמנות מעורבת תהיה מכירה רעיונית כמו בקרן פטורה, פעם בשנתיים, גם על חברות וגם על יחידים.

חזרו קרנות הנאמנות ואמרו שיש להם בעיה עם המכירה הרעיונית פעם בשנתיים על יחידים. על השאר אין להם בעיה, אבל יש להם בעיה על יחידים עם קרנות הנאמנות.
אחרי הדיון בחוץ ואנחנו מוכנים במקום לקבוע את זה פוזיטיבית בחוק, לבוא ולהכניס סעיף הסמכה שמסמיך את שר האוצר – באישור ועדת הכספים – לקבוע מכירות רעיוניות לפי תקופות ולפי סוגים שמחזיקים בהתאם לצורך, ולחזור לדיון כאן אם נרצה מכירות רעיוניות בהמשך במקרים שנרצה.

מאיפה נולדה המכירה הרעיונית - וזה גם על דעת רשות ניירות ערך – אנחנו מדברים על קרן שבעיקרון היא קרן פטורה. ברמת הקרן אין חיוב במס למעט ההפרשים מעל 15 אחוזים, אבל בוא נשים לרגע בצד את מה שמעל 15 אחוזים, את הדיבידנד וניירות ערך זרים, אין חיוב ברמת הקרן אלא יש לי חיוב רק שמחזיק על יחידה את היחידה שלו בקרן. באותו רגע יש תשלום מס בגובה של 15 אחוזים על הרווח הריאלי. זו השיטה עליה אנחנו מדברים.

אנחנו אמרנו שנוצר מצב שמחזיק יחידה כזאת יכול להחזיק יחידה בקרן פטורה ולא יהיה חייב במכירה כי הוא פטור, מלכ"רים וכן הלאה. עכשיו אני מדברת על מי שלא פטור, יחידים, גורמים מהסוג הזה. בעצם נוצר מצב שיש אפשרות ליחיד להחזיק יחידה בקרן נאמנות, ברמת הקרן מוכרים וקונים ניירות ערך, לא מתחייבים במס במכירה והקנייה של ניירות הערך והציוד נדחה ברמת מחזיק היחידה עד למימוש, ואלה יכולות להיות תקופות מאוד ארוכות. חשבנו שאם משווים את זה ליחידים אחרים שפועלים אפילו באמצעות מנהלי תיקים – כאשר יש לי תיק שמנהל עבורו את הקרן – יהיה נכון לעשות מכירה רעיונית פעם בתקופה. אנחנו הצענו פעם בשנתיים וזה מה שעבר בפעם הקודמת.

לכן הצענו את מה שהצענו בהשוואה ליחיד. כשאני מחזיקה ניירות ערך, קונה ומוכרת או אני עושה את זה באמצעות מנהל תיקים עצמאי שהוא לא קרן, בכל מכירה יש חיוב במס ויש קיזוז של הפסדים. לכן הצענו את מה שהצענו.

משך הזמן הממוצע של אחזקה ביחידות קרן נאמנות להערכתנו הוא שנה וחצי ולכן קבענו את השנתיים. קרנות הנאמנות רואות במכירה הרעיונית – הבנתי שגם הרשות – איזשהו קושי כי בעצם אתה מוכר ואתה מחייב לשלם מס מכוח רווחי המכירה כאשר במכירה רעיונית כזו צריך להביא כסף מהבית או צריך לממש חלק מהאחזקה ביחידה בלי שאתה מקבל את זה.

לכן הצענו להשאיר סעיף הסמכה וכאשר נרצה, אם נרצה, נביא את זה למכירה רעיונית.

היו"ר יעקב ליצמן:		זה מקובל על אנשי הבורסה? אם כן, זה סגור.

קריאה:				יש אפליה.

היו"ר יעקב ליצמן:		אם זה נושא שדנו עליו, לא נחזור לדון בו. אני לא 
 				אפתח את הסעיפים לדיון.

קריאה:				חברי הכנסת צריכים לדעת.

מיכאל קליינר:			בחוקים פחות חשובים יושבים ודנים, ואם יש עוד 
 				טענה, שומעים אותה. אם הטענה שלו היא טענת סרק, זה ייקח דקה, אבל אם זו טענה רצינית, צריך לדון בה.

היו"ר יעקב ליצמן:		עם כל הכבוד, ישבנו כאן במשך כל הדיונים ואני 
 				לא מוכן שאנשים יבואו ויאמרו שיש להם הערות לסעיפים השונים. אני לא פותח דיון בסעיפים.

היו שני דברים שהבטחתי וקיימתי. הדבר הראשון הוא לגבי ניירות הערך שביקשו להזמין ולשמוע את אנשי הבורסה ואכן זה קרה, והדבר השני הוא נושא הגמלאים. מעבר לכך, אני לא פותח את הדיון בנושאים אחרים.

קריאה:				אנחנו ישבנו כאן במשך כל הדיונים. אני רוצה 
 				לומר משהו בנושא הקרנות. כל הסעיפים של הקרנות נוסחו מחדש בכתב יד.

היו"ר יעקב ליצמן:		הדברים נוסחו בעקבות דיונים והדברים לא שונו 
 				סתם כך. הכל היה בהסכמות.

קריאה:				הכל בהסכמות פרט לנושא הדיבידנדים שנרשמו 
 				שם בצורה לא נכונה.

היו"ר יעקב ליצמן:		היה ויכוח.
				אני רוצה לדון בנושא הגמלאים. אם יישאר זמן, נחזור לנושא שאתם מעלים.

רחמים מלול:			יש לי שאלה לטלי אלדר. האם ניתנה תשובה לגבי 
 				הביטחון בין קרנות מטבע חוץ לבין קרנות מנייתיות.

טלי ירון-אלדר:			אני מוכנה להתייחס לקרנות מטבע חוץ. באחד 
 				הימים שדנו על קרנות הנאמנות, עלה נושא קרנות המט"ח והסברנו למה אנחנו חושבים שלא צריך לתת פתרון מיוחד לקרנות המט"חיות. הם לא אוהבים את התשובה הזו אלא הם רוצים התייחסות ספציפית.

היו"ר יעקב ליצמן:		יש ויכוח אתם,  אבל אני לא רוצה לפתוח את 
 				הדיון.

מיכאל קליינר:			לא מנהלים כך דיונים.

היו"ר יעקב ליצמן:		היה דיון על הנושא הזה.

מיכאל קליינר:			אוסקר הסביר לי ותשובתו מספקת אותי, אבל 
 				זאת לא צורת ניהול דיון.

היו"ר יעקב ליצמן:		עם כל הכבוד, היה דיון על הסעיף. היה ויכוח והם 
 				לא מסכימים לתשובה. עם כל הכבוד, אני לא צריך לפתוח דיון חדש. אמרו להם את הדברים בדיון.

יורם גבאי:			אני אגדיר מה הייתה ההסכמה כאן לגבי נושא 
 				הגמלאים ולאחר מכן נציגי הגמלאים יציגו את עמדתם.

מה שהוסכם, בשונה מההצעה המקורית, כאשר בהצעה המקורית נקבע ניכוי של 5,000 שקלים ליחידה משפחתית. בתיקון שהוסכם בין כל המערכות נקבע שהתיקון יהיה 8,000 שקלים ליחידה משפחתית שבה שני בני הזוג הם בגיל 60 לאישה ו65- לגבר, ו5,000- שקלים – שזה בהצעה המקורית – לגבי יחיד או לגבי זוג שאחד מבני הזוג הוא בגיל פחות מהגיל הפנסיוני. זה לגבי ההסכמות לגבי הגמלאים.

בדיון עם הגמלאים – בהשתתפות חבר הכנסת שוחט, נציבות מס הכנסה ואנכי -  עלתה ההצעה שייקבע למעשה סף מס גם לגבי הכנסות פנסיוניות, לגבי הכנסות של פנסיונרים לזוג, כאשר סף המס הוא לפי כ5,000- שקלים, שזה סף המס האפקטיבי. למעשה זה אומר שאם יש גמלאי שקיבל היוון ואין לו הכנסות מפנסיה, הוא יוכל ליהנות מכל הסכום של כ5,000- שקלים לחודש לצורך פטור – שהוא אקוויוולנט של זיכוי במקרה הזה – מהכנסות מהון.

השינוי בין 5,000 ל8,000- אומר שההכנסה מהפקדה של מאתיים אלף שקלים למעשה תהיה פטורה לגבי גמלאים.

הסעיף השני שמתייחס לסף המס הוא כמובן מתייחס לשאלה כמה הכנסות יש לאדם מעבודה והכנסות מהון ופוטר אותו מההכנסות מהון. כאן התקרה יכולה כמובן להיות הרבה יותר גבוהה, מעל מיליון שקלים, אם אין שום הכנסות אחרות. מדובר בנישה הזו של אנשים שלחלוטין אין להם הכנסות פנסיוניות.

יש נקודה נוספת כאשר לפנסיונר יש בהצעה המקורית אופציה ללכת להסדר של בעל הכנסה נמוכה במקום להסדר של גמלאי. כאן בעל הכנסה נמוכה מוגדר כמי שהכנסתו החודשית היא 4,000 שקלים מכל המקורות, קרי כולל הכנסות מהון והכנסות מעבודה.

אברהם שוחט:			הכנסה של שני בני הזוג.

יורם גבאי:			כן. לכן זו לא אופציה ממשית.

אברהם שוחט:			למעשה עלתה הצעה שבמידה מסוימת יורם היה 
 				שותף לה  אבל נציג מס הכנסה לא היה שותף לה כי הוא חשב שזה עולה הרבה כסף.

ההצעה אמרה שאנחנו רוצים קודם כל להגיע למצב שכל גמלאי, סף המס שלו יהיה 4,700 שקלים שזה סף המס של גמלאי שמקבל פנסיה ומזוכה ב35- אחוזים על התקרה שקיימת עם נקודות הזיכוי, כמובן למעט הנושא של הביטוח הלאומי. אמרנו שאותו אדם שלקח את כל הפנסיה ושם אותה בהשקעה נושאת ריבית, הוא יקבל כמובן פטור יותר גדול ואדם שיש לו פנסיה של 3,000 שקלים ויש לו עוד איזשהו סכום מסוים בחסכון כזה או אחר שנושא ריבית או כל דבר אחר, כמובן שהתוספת של הפטור לגביו תהיה הרבה יותר קטנה כי יש לו גם את נקודות הזיכוי והוא נהנה מהתמונה בצורה אחרת.

זו הייתה הנקודה הראשונה ברמה העקרונית. אני חוזר ואומר שזה כמובן לא כולל את הביטוח הלאומי. התעורר ויכוח נוסף לגבי הכנסות משכר-דירה כי נאמר שכל אזרח במדינת ישראל בדירת יחיד או בשתי דירות, עד 7,000 שקלים, זה לא יכול להיות אחרת לגבי הגמלאי וזה צריך להיות מחוץ להכנסה.

היו"ר יעקב ליצמן:		בזה לא דנו.

אברהם שוחט:			בנוסף עלתה מחשבה לגבי סכומים כמו 200 אלף, 
 				300 אלף ו500- אלף, עם גג ובלי גג, מכיוון שיש גמלאים שיש להם חסכונות נוספים וברור שאין שום טעם – גם לפי דעתי – לתת פטור למי שיש לו פנסיה גבוהה מאוד. חשבנו שצריך לחסום את זה בפנסיה של למשל 10,000 שקלים.

היו"ר יעקב ליצמן:		הסכום היה מוסכם?

אברהם שוחט:			לא. הסכום הועלה אבל לא הוסכם עליו. דובר 
 				שיינתן עד סכום מסוים שהוא פחות או יותר אקוויוולנטי לפיקדון של 500 אלף שקלים בריבית של ארבעה אחוזים.

היו"ר יעקב ליצמן:		אמרת שלא הוסכם על זה.

אברהם שוחט:			נכון. בנציבות המס היו צריכים לערוך בדיקה כדי 
 				לראות באיזה סכומים מדובר. אלה הם העקרונות שהוצעו.

יורם גבאי:			250 מיליון שקלים לפני שינוי התנהגות ואנחנו 
 				מעריכים ששינוי ההתנהגות יהיה מאוד גדול מכיוון שלמעשה הדבר אומר שאין תקרה אפקטיבית לגמלאים ולכן כל בני המשפחה ירשמו את הנכסים על-שמם.

גדעון בן-ישראל:		למה צריך להכפיש את כל עם ישראל לומר שכולם 
 				יבצעו את זה? למה היושב-ראש נותן במה להכפשה הכוללת הזאת?

היו"ר יעקב ליצמן:		בסך הכל מכפישים גם אותי.

אברהם שוחט:			אם באמת זה כך, בטח יש עוד 250-200 מיליון 
 				שקלים מהגמלאים שהם לא פטורים כי כל ההכנסה היא בסכום של מיליארד שקלים. אם אתה אומר שבהנחות האלה יש 250 מיליון שקלים ובטח יש להם עוד חסכונות שהם לא בהנחות, המשמעות היא שרווחי ההון מהרפורמה באים מהגמלאים.

יאיר רבינוביץ:			לא. אנחנו הערכנו בכ150-140- מיליון שקלים את 
 				העלות הנוכחית של סעיף הגמלאים ושל ההטבות וכאן מדובר על 5,000 שקלים. אם אתה מגדיל למעשה פי שלוש או פי ארבע את התקרה, למעשה אתה צריך לקחת את הסכום הזה ולהגדיל אותו פי שלוש או פי ארבע ולכן אנחנו מגיעים לסדרי הגודל עליהם אנחנו מדברים.

אברהם שוחט:			אתה לא מניח שמספר המקבלים סכום קטן 
 				עולה על אלה שמקבלים  סכום גדול?

יאיר רבינוביץ:			זה יגיע לסף ואתה יודע את זה. אם היום זה 
 				5,000, כולם יהיו על 5,000. אם מחר זה יהיה על עשרים אלף, כולם יהיו על עשרים אלף. אני לא משמיץ ואני לא אומר שום דבר לרעה.

טלי ירון-אלדר:	 		בואו נראה למי אנחנו רוצים לעזור. בואו נדבר על 
 				הקבוצות, נהיה ריאלים וננסה להבין במי אנחנו מדברים.

היו"ר יעקב ליצמן:		יש כאן הצעה כאשר אמרו 5,000, 8,000 ואחר-כך 
 				תקרת גג. אני רוצה לדעת עם בדקתם את זה והאם יש איזושהי הסכמה.

גדעון בן-ישראל:		לא, אין שום הסכמה בעניין הזה.

היו"ר יעקב ליצמן:		על מה אתם כן מסכימים?

סמדר אלחנני:			אני פונה לחברי ועדת הכספים. לא יהיה נושא  
 				שבו יהיו כל כך הרבה פניות הציבור, פניות קורעות לב, מרגיזות ומתרגזות, מאשר בנושא הזה. יש לי ניסיון רב בכך ואני רואה מה יקרה כאן.

יש כאן שני דברים. יש אנשים שלא היו חייבים במס, ולא חשוב באיזה רמה, גם לאנשים שיש להם הכנסות גבוהות מגיע טיפול שווה.

אברהם שוחט:			הם מקבלים דרך מדרגות המס.

סמדר אלחנני:			הם תמיד קיבלו דרך מדרגות המס.
				יש פה עניין שלא קיים במיסוי של קבוצות אחרות וזו התייחסות לתא משפחתי. זה דבר שלא קיים לנו בשום מקום אחר.

יאיר רבינוביץ:			בהכנסות הוניות זה כך תמיד.

סמדר אלחנני:			אני לא מתייחסת לזה כאל הכנסות הוניות. אני 
 				קוראת לזה הכנסות מחליפות פנסיה, כך שיש בזה משהו שונה מאשר הכנסות הוניות ואני מתייחסת רק לקבוצה של הגמלאים.

יאיר רבינוביץ:			מה שאת אומרת, זה חייב במס.

סמדר אלחנני:			כל ההתחשבנות ויצירת ספים שהם תלויי תא 
 				משפחתי, זו בעיה שלא הייתה קיימת קודם ואני מציעה לא להיכנס אליה. כמו שקיימת פקודת מס הכנסה, חישוב המס הוא של היחיד וזו הטבה גדולה מאוד כשיש לנו את האישה לחוד ואת הגבר לחוד ואני מבקשת להישאר אתה.

כל העניין הוא שיש גמלאים שכל ההכנסה שלהם מפנסיה היא תוצאה של איזשהו היוון של תשלומי פיצויים והם מקבלים ריבית ולפיכך זה מעין תחליף פנסיה. יש כאלה שיש להם פנסיה קטנה וכל היתר משלימים את זה. צריך לראות סף הכנסה מסוים ולא הגדרה אם יש להם פנסיה או אין להם פנסיה, אלא רמת הכנסות מסוימת מעל גיל מסוים. החשיבה צריכה להיות בכיוון הזה.

יש אנשים שאם הם היו לוקחים את כספי הפיצויים וקונים דירה נוספת,  היו להם 7,000 שקלים לחודש פטורים ממס, לכל אחד מהם. זאת אומרת, לתא משפחתי, שני קשישים בני 65 שהם יחסית צעירים, 14 אלף שקלים.

יאיר רבינוביץ:			זה 7,000 שקלים לתא המשפחתי.

סמדר אלחנני:			אני לא אבדוק את זה כי אני סומכת עליכם. זה גם 
 				יורד עד 14 אלף כי  יש הפחתת מס רק אחרי 14 אלף. תראו את האפליה לגבי מישהו שקנה דירה או הפקיד בתוכנית חסכון.

לא צריך לראות כמה מרוויחים מאיזו קרן כי איש אינו יודע כמה הריבית תהיה. אני אומרת שתתייחסו להכנסה ולא מאיזה קרן זה בא.

אני מציעה שני דברים: תיכנסו לשיטה שנותנת נקודות זיכוי נוספות לקשישים. אפשר לחשב כמה רוצים לתת לקשישים, אפשר לעשות זאת גם לפי הגיל.

יורם גבאי:			אבל שמונים אחוזים מהם הם מתחת לסף המס.

סמדר אלחנני:			אף אחד כאן לא מדבר על אנשים שהם מתחת 
 				לסף המס. כל הרפורמה לא שייכת לכאן.
דבריי הם בעצם אל חברי ועדת הכספים שצריכים לראות את המכתבים שקיבלנו, והכמות היא אדירה.

בדוח ועדת רבינוביץ כתבתם שהעלות של הפטורים של 5,000 שקלים לשנה, היא מאה מיליון שקלים. כל אלף שקלים נוספים של הנחה במס, זה עשרים מיליון שקלים. אתם צריכים לעשות כאן חישוב. ההחלטה היא כלכלית. יש מיליארד שקלים שהחליטו להוציא מתקציב המדינה לרפורמה במס, ולא חשוב שהחליטו גם על עוד חצי מיליארד שיהיה מהעמקת הגבייה. אפשר להחליט שמורידים את שיעור המס של המדרגה השנייה מעשרים ל19- אחוזים ואני הצעתי כמה הצעות שלדעתי הן יותר פרוגרסיביות ויותר שוויוניות, ויכולים גם להחליט שבחלק מהמיליארד הזה משתמשים לצורך הקלה על הגמלאים.

שרה:				אני מודה לחבר הכנסת אברהם שוחט על דבריו 
 				וכן לסמדר על דבריה בפתיח.
דיברנו כאן על גמלאים שצריכים לחיות אחרי שאין להם מקורות הכנסה חדשים. אם לא יבטלו את העניין של התא המשפחתי ולא יתייחסו בכבוד אל שני בני זוג שכל אחד מהם עבד וחסך כל חייו, תהיה לנו כאן תופעה של גירושין. אתם בטח זוכרים את התופעה הזו. אני אומרת שכל אדם שעובד זכאי קודם כל בלי קשר למקור ההכנסה שלו, הוא זכאי לאותו סכום שלפי חוקי המדינה – עוד לפני הרפורמה – היה פטור. זה נקרא שהוא זכאי לנקודות זיכוי ליחיד. כאן לא צריך  להיות הבדל בין גבר ואישה וזה נותן כ3,000- שקלים לכל אחד.

מעבר לזה, הוא זכאי לפטור לגמלאי, מה שמביא אותנו למשהו כמו 5,500 שקלים לאחד וזו ההתחלה.

סמדר דיברה על דירה והיא אמרה דבר נכון. אני אומרת שאנשים השקיעו בדרך זו או אחרת, ומה שקורה לדירה, יקרה לכולם עם דירה, אבל תוציאו בבקשה את כל הגמלאים – ובעיני זה רק סמל הסמליות – כי הגמלאים והעניים המרודים שהכנסתם היא אלפיים שקלים לחודש, נמצאים בסעיף אחד.

אנחנו עבדנו כל החיים בדיוק כדי שכאשר נגיע לגיל של זקנה, אנחנו לא נהיה בין העניים. לשם כך עבדנו וחסכנו ולא משנה אם זה היה בפנסיה או בדרך אחרת.

אני לא מבינה למה לגמלאי לא מגיע מה שמגיע לכל אדם רגיל  – מה שמגיע לכל אחד ולא לתא המשפחתי - לפי החוקים הקיימים  כאשר יש לו  פטור מהכנסה של 5,500 שקלים לחודש.  קודם כל,  ההכנסה הזו  לא צריכה להיות ממוסה. אני אומרת שמדובר בסכום של כ5,500- שקלים אבל יכול להיות שאני לא מדייקת.
 
סמדר אלחנני:			תלוי אם הוא נשוי לאישה לא עובדת.

שרה:				אנחנו יודעים בערך את הסכומים.

היו"ר יעקב ליצמן:		חייבים להתפשר כאן. בסך הכל כולנו נהיה 
 				גמלאים.
יש הצעה שיורם דיבר עליה. אני אומר שאי-אפשר לומר שלא נותנים כלום ולכן אני רוצה לשמוע כאן דרך באמצעותה נוכל להביא לפשרה. אני חושב שגם מס הכנסה צריך לתת משהו וגם אתם צריכים לעשות זאת, כך שנוכל להגיע לדרך הפשרה. אני רוצה לעזור לגמלאים, אבל תנו לי משהו להיאחז בו כדי שאוכל להתפשר.

שרה:				אני מבקשת להסביר את העמדה שלנו ולראות 
 				למה אפשר להגיע. בואו נזכור שלגבי גמלאים המצב הוא של שניים אוחזים בטלית וזה אומר כולה שלי וזה אומר כולה שלי. עד עכשיו החסכונות של כל הגמלאים היו בכלל פטורים ממס ולכן באים הגמלאים ואומרים כולה שלי. בא האוצר ואומר כולה שלי כך שפתאום כל החסכונות שלכם הם שלי ואתם תהיו עניים.

כל גמלאי זכאי לפחות למה שכל אזרח במדינה זכאי לפני המס ולכן אני אומרת שה5,500- שקלים, לא משנה אם המקור של ההכנסה הזו הוא מפנסיה, מריבית או מדברים אחרים, כי לזה הוא זכאי. הוא זכאי  לכל אדם בפני עצמו ולא לתא המשפחתי. מה שקרה הוא שאתם קבעתם לגמלאים דבר מאוד מיוחד אבל קודם לכן הגמלאים היו פטורים.

היו"ר יעקב ליצמן:		אני רוצה לקבל הצעה נגדית. יש הצעה שדובר 
 				עליה ביום רביעי והיא לא מקובלת עליכם, דבר שאני יכול להבין.

אברהם שוחט:			אני אתרגם את דבריה של שרה, למרות שאני לא 
 				מייצג את עמדתה. שרה דיברה כרגע על השלב הראשון שגם אני דיברתי עליו שהוא שונה ממה שמופיע כאן. לפי זה שומרים על המצב בו יש שני אנשים ביחידה המשפחתית וההכנסות שלהם לא מאוחדות ביחד. יכול להיות מצב בו לאחד מבני הזוג יש פנסיה ולשני אולי אין אותה כי הוא לא עובד, יכול להיות מצב ששני בני הזוג עובדים וכולי. נקרא לזה ה5,000- שקלים למרות שאני לא יודע מה הסכום המדויק.

הטענה היא שבכל מקרה כל גמלאי כשלעצמו, בלי להביא בחשבון הכנסה של הביטוח הלאומי ובלי להביא בחשבון הכנסה מענייניו שכל אזרחי מדינת ישראל פטורים ממנה כמו שכר-דירה, כל אחד יוכל לקבל זיכוי נוסף – ואני לא נכנס לטכניקה – שילך לחשבון החסכון שלו בבנק מסוים ויאמרו שלאיש הזה יש 3,000 או 4,000 שקלים זיכוי.

הרציו אומר שכמו שיש למישהו שהוא בקרן פנסיה אל מול אחד שמשך את הכספים מקרן פנסיה והפקיד אותם בתוכנית חסכון, ההוא מקבל את ה35- אחוזים מס עד לגובה מסוים שמביא אותו לסף מס של 5,000 שקלים, ואילו לשני אין את זה. בין שני הקצוות האלה, באמצע יש מישהו שיש לו פנסיה של אלפיים שקלים ועוד סכום מסוים של כסף.

היו"ר יעקב ליצמן:		מה לדעתך צריך להיות?

אברהם שוחט:			לפי דעתי הם צודקים בתביעתם. הגג צריך להיות 
 				אחיד לגבי כל גמלאי במדינת ישראל ואין לי ספק בעניין הזה.

היו"ר יעקב ליצמן:		לא משנה העלות.

אברהם שוחט:			אני אמרתי שהעלות עם התוספת למעלה היא 
 				בסביבות מאה ומשהו מיליון שקלים.

שרה:				זו העלות המקורית.

אברהם שוחט:			אם כן, זה 160-150 מיליון שקלים, כי אמרו 
 				שה8,000- זהה לזה.
אני אמרתי עוד משהו נוסף שהוא מעבר לעניין הזה. אני לא נכנס למספרים והם יאמרו את המספרים שהם רוצים. הם מדברים על גמלאי שיש לו פנסיה והוא לא נהנה משום דבר כי הפנסיה שלו היא 6,000 או 5,500 שקלים, כך שממילא הוא לא היה משלם מס. היום הוא לא מקבל השלמה כי מצבו כלפי שלטונות המס לא השתנה. הם אומרים שגם גמלאי כזה, אם יש לו מיליון שקלים חסכון, צריך לקבל זיכוי כי הוא גמלאי.

טלי ירון-אלדר:			הטענה העיקרית שעולה מהדברים היא לא 
 				הסכומים. נדמה לי שהטענה העיקרית שעולה – והקושי האמיתי שאתם מציגים – היא מה קורה כאשר שני בני זוג עבדו ויש פיקדון ונעשה להם חישוב מיוחד. זו הטענה העיקרית שאתם מעלים.

שרה:				זו הטענה האחת שהעלינו בינתיים. עוד לא סיימנו 
 				את דברינו.

היו"ר יעקב ליצמן:		הופעת בפנינו בדיון הקודם של ועדת הכספים 
 				והעלית בפנינו את כל הנקודות. זאת אומרת שעכשיו את לא מביאה טיעונים חדשים.

שרה:				את הדברים האלה לא אמרתי מכיוון שלא יכולתי  
 				להתייחס להצעה שלא נשמעה וההצעה הזו נשמעה כאן. זו ההצעה שנשמעה ועליה דובר רק בשבוע האחרון.

הטענה הראשונה נשמעה והיא הייתה שכל גמלאי הוא איש באופן עצמאי ושהוא צריך לקבל את הפטורים שלו באופן עצמאי, בתור גמלאי, בלי קשר למקור ההכנסה שלו, בין אם המקור הזה מפנסיה או ממקור אחר. אם הוא עכשיו נכנס למס, אם היו לו לפני כן חסכונות, הוא לא היה ממוסה. יש לו נקודות זיכוי כמו לכל אזרח במדינה שזכאי לנקודות זיכוי. מי שלפני כן היו לו חסכונות, בכלל לא היה במס והוא לא שילם כלום. אם פתאום ממסים לו את החסכונות, מגיעות לו נקודות זיכוי כמו לכל אזרח, והנקודות מגיעות לאיש ולאישה. אחרי כן מגיע  לגמלאים פטור של 35 אחוזים. כך הגענו ל5,500- שקלים.

טלי ירון-אלדר:			עכשיו יש לו.

שרה:				נכון, אבל למי שיש קצבה, יש לו. למי שאין קצבה, 
 				יש לו עכשיו את הריבית במקום הקצבה.

קריאה:				את מדברת על מי שלא מקבל קצבה.

שרה:				אני אומרת את זה. אני אומרת שלא משנה מה 
 				מקור ההכנסה מכיוון שהפירות שלה מחסכון.

היו"ר יעקב ליצמן:		יש איזו דרך שתסכימי שהגמלאים גם ישלמו 
 				איזשהו מס?

שרה:				בהחלט ואני מיד אומר אותה. ברגע שנציבת מס 
 				הכנסה תבין את הקטע הראשון של הדברים, אני אמשיך להערה הבאה.

קריאה:				את אומרת סף מס לבעל וסף מס לאישה.

שרה:				כן. אמרתי לא שני ספי מס אלא כל גמלאי הוא 
 				אדם עצמאי. כמו שכל אחד מגיש דוח למס הכנסה והחישוב הוא נפרד, גם כאן, לכל אחד מגיע לו ובצורה כזו אני מגיעה ל5,500- שקלים נקי כל חודש ולא משנה אם ההכנסה שלו היא מפנסיה או מריבית.

אברהם שוחט:			האם אפשר לומר רק מי שעבד ורק מי שיש לו 
 				פנסיה?

טלי ירון-אלדר:			אני לא כל כך בטוחה. הטיעונים של שרה מביאים 
 				לכך שהיא אומרת שזה תחליף פנסיה. אם היינו מצרפים את זה לפנסיה, אז היתרה מעל ה5,000- שקלים הייתה ממוסה לא בשיעורי מס של 15 אחוזים אלא היה צריך למסות את כל הרווחים בהכנסה מיגיעה אישית בשיעורי מס של שלושים, ארבעים וחמישים אחוזים בהתאם להכנסה.

לפי הטיעונים שלך אנחנו צריכים לומר שניקח את הכסף הזה, נצרף אותו להכנסה, ונהפוך אותו לקצבה, ומה שעולה על הסכום של ה35- אחוזים, זה שיעורי מס רגילים.

סמדר אלחנני:			כשאין לו פנסיה רגילה אין לו סיכון אקטוארי 
 				ואין לו את סיכון הריבית. לאדם בלי פנסיה, יש את הסיכון האקטוארי שלא קיים בפנסיה. בפנסיה מובטח לך שאם תחיה גם עד גיל 125, תקבל את הפנסיה. 

שרה:				גם מי שיש לו פנסיה, כשהוא מגיע לסיום חיי 
 				העבודה שלו, ואני מקווה שלא לסוף חייו, יש לו גם חסכונות שמטבע הדברים הם משולמים לו רק כאשר הוא פורש ומטרתם היא בדיוק לאפשר לו לחיות כפי שחי בזמן שהוא עבד. לכן הוא חי גם מהריבית על החסכון הזה וגם על הקרן.

לוקחים הרבה מאוד, כי אדם שצריך לשלם לבית אבות סכום של 8,000 שקלים לחודש לאדם אחד בלבד, ואם פתאום לקחו לו אלף שקלים לחודש, הוא יעוף מבית האבות.

אני אומרת שצריך קודם כל לתת לכולם פטור, כך שלכל אחד מבני הזוג יהיה 5,500 שקלים ולא משנה אם עבדו או לא עבדו.

אחרי כן אני אומר שבגלל זה שיורדים עליהם בבת אחת, צריך לתת להם גם אפשרות שיהיה להם פטור מהכנסה. אני אומרת שצריך לחלק גם את יתר ההכנסה כי אלה הם חוקי המדינה כאשר גם חסכונות שייכים לשני בני זוג והם שייכים בצורה שווה. כשאחד מהם הולך לעולמו, לא החסכון של שניהם הולך אלא קודם כל חצי נשאר שייך לבן הזוג שנותר בחיים. גם את החסכונות האחרים צריך לחלק בצורה שווה בין שני בני הזוג ולא לייחס אותם לאחד בלבד.

אני אומרת שעל חסכון שיש למישהו בסכום של מיליון שקלים, הפירות שלו יהיו פטורים.

קריאה:				זה בנוסף.

שרה:				בנוסף.

סמדר אלחנני:			את לא יודעת מה תהיה הריבית.

שרה:				את צודקת.

סמדר אלחנני:			תגדירי סכום.

שרה:				צריך להגדיר הכנסה ואני אומרת שצריך לתת לו 
 				עוד 4,000 שקלים פטורים.

היו"ר יעקב ליצמן:		לטלי יש הצעה ולאחר שנשמע אותה, אנחנו ניקח 
 				את הכל בחשבון.

גדעון בן-ישראל:		הופיעו בפניכם בכל הישיבות של אישי ציבור 
 				ונציגים מכל מיני מגזרים ורבים מהם דיברו על העוול שנגרם לגמלאים. זה לא היה לגבי שום קטע אחר בדיוני הוועדה. הופיע בפניכם שטראוס מלשכת רואי החשבון וכן מומי דהן שאמר שמי שלא נהנה מהרפורמה, לא חייב לשלם.

בייגה העיר קודם הערה מאוד נכונה. כאן נוצר מצב  כשלמעשה התוצאה תהיה שמי שיממן את הרפורמה יהיו הגמלאים. חושבים שלגמלאים אין כוח פוליטי ומאחר שמספרם גדול, אפשר להיכנס לכיסים שלהם. זה מתחיל להגיע לנקודה בלתי אפשרית, אחרי מה שקרה בביטוח הלאומי. כל יום יש גזרה אחרת.

אני לא יודע אם מישהו מכם ניסה להכניס את הוריו לבית אבות. כשאומרים שצריך לשלם 8,000 שקלים, זה הסכום המינימלי כי היום התשלום בבית אבות הוא בדרך כלל 12 אלף שקלים והשאלה מהיכן אותו גמלאי יממן את הסכום הזה.

כאן הכניסו את הגמלאים לכל הסיפור הזה מבלי שהם נוגעים לעניין כי הם לא היו מטרת הרפורמה והם לא שכבת ביניים שצריך לנתק להם משהו כדי לשפר את המס. בהזדמנות חגיגית זו שהחליטו להכניס רפורמה, חיפשו שלל, חיפשו מי ישלם את הרפורמה, ואז מצאו את הגמלאים והחליטו שהם ישלמו.

אני אומר שיש בזה גישה נוראה. אמרתי ליאיר רבינוביץ – והופענו בפניהם והסברנו להם - שהם נהגו בגמלאים באכזריות.

לכן אני מבקש מאוד מהוועדה שהגישה לנושא הזה תהיה שונה ושהיא תהיה החל ב-והדרת פני זקן, דרך ככלות כוחי אל תעזבני. תחזרו חזרה אל אותם ערכים שפעם האמנו בהם ושכל זה עכשיו לא קיים. הסביר לי פעם מישהו מבכירי האוצר שהם חישבו שנחיה עד גיל 65 וזה לא כך.

לכן אני אומר שהמספרים שהועלו כאן הם המינימום מבחינתנו ואנחנו מקווים שמחר יהיו הסתייגויות ברוח זו. לו האוצר היה בא ואומר שהוא מציע הצעה איקס, זה משהו אחר, אבל האוצר עוד לא אמר היום מילה ולא התקדם לקראת. האוצר לא מוכן ללכת על אגורה אחת נוספת. אולי באופן קוסמטי הוא יסכים מ140- אלף להגיע למאתיים אלף, וזה בערך מה שמשתקף. האוצר יושב כאן ולא הציע שום דבר קונסטרוקטיבי ואותנו לוחצים שנוריד ונוריד.

לכן אני אומר שלו הייתי שומע מהאוצר מגמה שהולכת לקראת, היינו שוקלים, הייתי בא לחברים ואומר שאמנם סיכמנו על עמדות מסוימות, אבל האוצר מציע משהו. האוצר לא מציע כלום כי הוא כל הזמן נגד.

ההצעות שלנו הן כפי שהצענו ואני מאוד מקווה שחברי הוועדה ייתנו יד על-מנת שהגמלאים לא ייפלו מחר למעמסה. אנחנו לא רוצים שיהפכו אותנו לעניים, לאנשים שלא יוכלו להתקיים והמדינה תצטרך לדאוג להם. הגמלאים כל חייהם עבדו ולא צריך להפוך אותם לבעלי הון. מי שחסך לעבודה כל חייו, נמנע מנסיעה לחו"ל, חסך פרוטה לפרוטה – עכשיו כולם בעלי הון. הם לא בעלי הון. יש איזשהו מינימום מסוים שאנחנו מדברים עליו, ומעבר לזה, הם כמו כל האזרחים.

שושנה שחם:			הגמלאים תרמו את שלהם לחברה ואנשים 
 				שתרמו את שלהם לחברה, אנחנו לא רוצים שיהיו נטל על החברה. לכן צריך ללכת לקראתם.

היו"ר יעקב ליצמן:		מה את מציעה?

שושנה שחם:			אני חושבת שאיש ואישה, אלה שני אנשים 
 				נפרדים. לא יכול להיות תא משפחתי אלא חייב להיות חישוב נפרד.

היו"ר יעקב ליצמן:		גם בגיל הזה?

גדעון בן-ישראל:		בגיל הזה עוד יותר.

שושנה שחם:			אני מציעה לקבל את כל התביעות שלהם.

היו"ר יעקב ליצמן:		שמענו בקשב רב את הדברים. אנחנו נביא את 
 				הדברים בחשבון בהצבעה שתתקיים מחר.

טלי ירון-אלדר:			תן לנו לצאת להפסקה כי אני רוצה לבדוק כמה 
 				דברים.

היו"ר יעקב ליצמן:		תודה רבה. אנחנו נצא להפסקה של שעה ומחר 
 				בשעה 09:00 נתחיל בהצבעות. בזמן ההצבעות לא ישתתפו המשלחות השונות.


הישיבה הופסקה בשעה 15:30 וחודשה בשעה 16:45


היו"ר יעקב ליצמן:		אנחנו מחדשים את הישיבה.
				
אברהם שוחט:			צריך להודיע לנו מה הוחלט לגבי הגמלאים.

היו"ר יעקב ליצמן:		אני חושב שאין שינוי. אני מבין שההצעה של יורם 
 				היא ההצעה האחרונה.

שושנה שחם:			למען הסדר הטוב, לגבי מה שאמרתי קודם לכן, 
 				התכוונתי לסף המס פלוס 5,000 שקלים בנפרד לבעל ובנפרד לאישה.

קריאה:				אפשר להגיש הסתייגויות.

אנה שניידר:			אני חייבת לציין שמדובר בהסתייגות, היא חייבת 
 				להיות מחר כי אחרת אני לא יכולה להניח אותה.


שגית אפיק:			סעיף 49 – תיקון סעיף 122.
				בסעיף 122 לפקודה –	
אני מקריאה את הנוסח הקודם:

"האמור בסעיף קטן (א) יחול רק אם התקיימו כל אלה:

לא הייתה ליחיד בשל חודש השכרה כלשהו בשנת המס הכנסה מדמי שכירות בסכום העולה על 6,900 שקלים חדשים. לעניין זה יראו כהכנסת היחיד גם את הכנסותיו מדמי שכירות של בן זוגו וילדיו עד גיל 18".

הנוסח עכשיו יהיה:

(1)	בסעיף קטן (א), במקום "מהשכרת דירה למגורים" יבוא "מהשכרת דירה המשמשת למגורים בישראל".

	(2)	בסעיף קטן (ב), במקום האמור בפסקה (1) יבוא:

(1)	הכנסתו של היחיד מדמי השכירות אינה הכנסה מעסק כאמור בסעיף 2(1).

(3)	סעיפים קטנים (ד) ו-(ה) – בטלים.

סמדר אלחנני:			התקרה מבוטלת.

שגית אפיק:			בדיוק. מבטלים את התקרה.

עופר חוגי:			עד 7,000 שקלים פטור.

שגית אפיק:			פטור. תשלום עשרה אחוזים בלי תקרה, בלי 
 				הצהרה.
סעיפים (ד) ו-(ה) עוסקים בתיאור של הסכום של 6,900 שקלים ובעדכון שלו. מאחר שמבטלים את הסכום, אין צורך בסעיפים האלה.

סעיף 50 – הוספת סעיף 122א.

אחרי סעיף 122 לפקודה יבוא:
	
	122א.	הכנסה מדמי שכירות מחוץ לישראל.

(א)	יחיד שהייתה לו בשנת המס הכנסה מדמי שכירות מהשכרת מקרקעין מחוץ לישראל, רשאי לשלם עליה מס בשיעור של 15 אחוזים, במקום המס שהוא חייב בו לפי סעיף 121, אם ההכנסה אינה הכנסה מעסק כאמור בסעיף 2(1).

(ב)	יחיד שבחר לשלם מס כאמור בסעיף קטן (א), לא זכאי לנכות הוצאות שהוצאו בייצור ההכנסה מדמי שכירות, למעט פחת, וכן לא זכאי לקיזוז, לזיכוי או לפטור מההכנסה מדמי השכירות או מהמס החל עליה, לרבות זיכוי כאמור בחלק י', פרק שלישי.

		(ג)	לעניין סעיף זה, מקרקעין – לרבות חלק מהם.

קריאה:				זה היה בנוסח הכחול?

שגית אפיק:			כן.

סמדר אלחנני:			הכנסה משכר דירה היא כמו הכנסת ריבית 
 				נומינלית.

יאיר רבינוביץ:			אנחנו נוותר על הכנסה מריבית ותמורת זאת הוא 
 				מקבל 15 אחוזים מס.

סמדר אלחנני:			למה לא עשרה אחוזים?

יאיר רבינוביץ:			במטבע חוץ זה תמיד ריאלי.

סמדר אלחנני:			זו לא הכנסה ריאלית אלא זו הכנסה נומינלית. 
 				כיוון שזה במטבע חוץ, זה נומינלי.

יאיר רבינוביץ:			לא. זו הכנסה ריאלית.

שגית אפיק:			סעיף 13א.
(א)	שר האוצר רשאי להורות על החזרת מס, כולו או מקצתו, לאדם שאינו תושב ישראל אם סכום המס שאותו אדם שילם בישראל עולה על הסכום שהותר לו בגלל תשלום זה בארץ מושבו הקבוע, כזיכוי מן המס שחל באותה ארץ על הכנסתו שהושגה או שנבעה בישראל.

(ב)	בסעיף 16(א) לפקודה, בסופו יבוא:

גם אם הסכום לא הוכר לו או לא ניתן לו כזיכוי בארץ מושבו בשל הוראות קיזוז הפסדים באותה מדינה.

סעיף 74 – הוספת סעיף 244א.

אחרי סעיף 244 לפקודה יבוא:

244א.	סמכות מיוחדת.

שר האוצר, באישור ועדת הכספים של הכנסת, רשאי לקבוע לעניין סעיפים 5, 29, 64א1, 68א, 75ב, 85א, 91, 92, 100א, חלק ה3, חלק י', פרק שלישי, תנאים ותיאומים נדרשים.

היו"ר יעקב ליצמן:		זה כבר היה לנו. לא נדון בזה שוב.

אנה שניידר:			יש לנו כאן את סעיף 72 שזה הסעיף שמדבר על 
 				מסירת המידע לביטוח הלאומי. זה סעיף חדש שנוסח בעקבות הדיונים כאן.

היו"ר יעקב ליצמן:		יש סעיפים בודדים שרצוי שנגמור אותם.

אנה שניידר:			יש לנו תיקון עקיף לביטוח הלאומי, שגם הוא 
 				נוסח בעקבות הדיונים כאן. סעיף 85. לאחר מכן יש לנו גם הוראת שעה לעניין הזה. יעל אומרת שיש לה איזשהו תיקון לסעיף 85.

שגית אפיק:			תיקון חוק הביטוח הלאומי (נוסח משולב) 
 				התשנ"א1995-.
85.	אחרי סעיף 345 יבוא:

(א)	הקצאת מניות.

בסעיף זה –

"חייב בתשלום בעד עצמו" – מי שחייב בתשלומי דמי ביטוח לפי הוראות סעיף 342(א).

"מועד חיוב" – המועד שנקבע לחיוב במס לפי הוראות סעיף 102 לפקודת מס הכנסה.

(ב)	הכנסה לפי סעיף 102 לפקודת מס הכנסה של עובד או של חייב בתשלום בעד עצמו, יראו אותה כהכנסתו של העובד או כהכנסתו של החייב בתשלום בעד עצמו לפי העניין. במועד החיוב במס, שנקבע לפי הוראות סעיף 102 לפקודת מס הכנסה, ולעניין הוראות סעיף 342(א) יהיה מעבידו של העובד מי שהיה מעבידו בעת ההקצאה כמשמעותה בסעיף 102 לפקודת מס הכנסה.

(ג)	לעניין הוראות סעיף 344(א) יתווסף להכנסתו החודשית של העובד החלק ה12- של ההכנסה שלפי הוראות סעיף קטן (ב) יש לראותה כהכנסתו של העובד בעד כל אחד מהחודשים שבשנת המס שבה חל מועד החיוב.

(ד)	שר העבודה והרווחה רשאי לקבוע תנאים, מועדים, כללים והוראות לעניין תשלום דמי ביטוח לפי סעיף זה.

יעל ייטב:			אני רוצה להוסיף הגדרת הכנסה. "הכנסה לפי 
 				סעיף 102 לפקודת מס הכנסה, למעט הכנסה שרואים אותה לפי הוראות אותו סעיף כרווח הון".

קריאה:				זה מקובל על הביטוח הלאומי?

קריאה:				כן.

אנה שניידר:			יש הוראת שעה לגבי התקרה עם חמש פעמים 
 				השכר הממוצע.

קריאה:				מה שיעל אמרה, מותנה בפי חמש.

אנה שניידר:			פי חמש זו הוראת שעה כי בתוכנית החירום 
 				הכלכלית הסירו את התקרות לשנה אבל כאן מחזירים אותן. תסתכלו בבקשה בעמוד 64 סעיף 76, אותו צריך לקרוא ביחד.

שגית אפיק:			תיקון חוק הביטוח הלאומי, הוראת שעה.
בתקופה של מיום 1 בינואר 2003 ועד יום 31 בדצמבר 2003 (להלן – תקופת הוראת השעה), בסעיף 345(א) לחוק הביטוח הלאומי כנוסחו בסעיף 85 לחוק זה, בסופו יבוא:

(ה)	לעניין דמי ביטוח המשתלמים לפי הוראות סעיף זה בעד תקופת הוראת השעה, לא יבוא בחשבון סכום ההכנסה של המבוטח העולה על סכום השווה לחמש פעמים השכר הממוצע בעד כל אחד מהחודשים בתקופת הוראת השעה לגבי עובד, ולגבי החייב בתשלום בעד עצמו, הסכום האמור כשהוא מוכפל ב12- בעד תקופת הוראת השעה.

קריאה:				זה אומר שלעניין האופציות יש תקרה של חמש או 
 				12?

שגית אפיק:			לא. 12 זה השנתי.

קריאה:				החברים מהביטוח הלאומי לא כאן ואני לא יודעת 
 				אם הם מבינים. הפועל היוצא מההוראה הזו נראה לי – אם אני לא טועה – שלגבי חברה פרטית, אם החברה מחליטה שהאופציה היא במסלול ההוני, העובד לא משלם ביטוח לאומי. זאת אומרת, קודם לחברה היה תמריץ לחשוב פירותי/הוני, לפי מה שהיא מנכה.

טלי ירון-אלדר:			אני אומר לך מה אמר הביטוח הלאומי. הם אמרו 
 				שהם עוד לא יודעים לחשב איך מתוך המסלולים האלה זה יהיה. אני לא צריכה להקנות להם סמכות כי הסמכות הזו נקבעת מחוק הביטוח הלאומי.

ההגדרה של מקורות ההכנסה לצורך מה שחייב לביטוח לאומי לא נמצאת בפקודת מס הכנסה אלא בחוק הביטוח הלאומי. הדבר היחיד שעשינו כאן זה אם אתה רוצה לחייב בביטוח לאומי על אופציות, את אותו חלק שנרצה לחייב אותו בביטוח לאומי, תגביל במסגרת התקרה. אתה לא יכול מעבר לתקרה אלא אתה יכול לקבוע את זה רק במסגרת התקרה. לא אמרנו לו איך תחלק ועל מה תחייב בביטוח לאומי. מחר יכול לבוא ביטוח לאומי ועל המסלול ההוני לומר שנכון שקראתם לזה מסלול הוני לצורך פקודת מס הכנסה, אבל לדעתי חלק הוא שכר עבודה, אני קובע בחוק שאני ממסה בביטוח לאומי על שכר העבודה. עדיין הוא יכול לעשות את זה אבל הוא יהיה מוגבל בתקרה.

הם עצמם לא יודעים במה הם רוצים לחייב.

דוידה לחמן-מסר:		האם יש הסתברות שחברה תחליט על מסלול 
 				פירותי כשהיא יודעת שהעובד התחייב כתוצאה מזה לביטוח לאומי? לא.

טלי ירון-אלדר:			הביטוח הלאומי עצמו לא יודע איזה חלק 
 				מהמרכיבים הוא רוצה לחייב. הם לא יודעים מה הם רוצים לחייב. ברגע שהם ידעו, הם צריכים לתקן את החוק שלהם. אם הם רוצים לחייב את המסלול ההוני, הם צריכים להגיד את זה והם צריכים לתקן את החוק. הם עמדו כאן והם לא ידעו מה הם רוצים לחייב.

דוידה לחמן-מסר:		אילולא הגדרת הכנסה, זה היה נשאר ואז היה 
 				ויכוח. ברגע שהגדרת הכנסה, את הפכת את זה לנטל שמוטל עליהם.

היו"ר יעקב ליצמן:		זה היה מוסכם אתם או לא?

דוידה לחמן-מסר:		אני לא בטוחה שהגדרת הכנסה הייתה מוסכמת.

היו"ר יעקב ליצמן:		אם זה לא מוסכם, אני לא מכניס את זה.

דוידה לחמן-מסר:		אני רוצה את הביטוח הלאומי בדיון.

יעל ייטב:			ועדת השרים חשבה שיש שני מסלולים, אחד 
 				שהוא הוני ואחד הוא פירותי. לגבי הפירותי, כמו במשכורת אחרת, מוטל ביטוח לאומי.

היו"ר יעקב ליצמן:		זה הוסכם אתם.

יעל ייטב:			לגבי הוני אין בעיה.

דוידה לחמן-מסר:		השאלה מי קובע מה זה הוני.

אנה שניידר:			תדברו אתם ושהם ייתנו תשובה מחר.

דוידה לחמן-מסר:		אני יודעת שהשינוי הזה של ההגדרה פלוס 
 				התקרות מוציא את האופציות מתחולת הביטוח הלאומי, כל עוד הם לא יתקנו את החוק שלהם ועל זה הם לא חלמו. אם הם כן חלמו על זה, אני מבקשת שיגידו את זה.

אנה שניידר:			זה התיקון של החוק.

דוידה לחמן-מסר:		הם לא הגדירו. ברגע שהיא הגדירה, היא הוציאה 
 				את זה מהתחולה וגמרה את הוויכוח.

היו"ר יעקב ליצמן:		אני מסכים לדון בזה מחר בשעה 9:00 בבוקר.

יאיר רבינוביץ:			אני רוצה להסביר לגופו של עניין ולומר מה 
 				התכוונו בוועדה. אנחנו רצינו להחזיר חזרה את אנשי ההיי-טק בחזרה לישראל. רצינו להתאים את המס שהם משלמים מחוץ לישראל למס שמשלמים בישראל. המס שמשלמים מחוץ לישראל הוא פחות מ25- אחוזים. ברגע שאמרתם שגם על זה יחול ביטוח לאומי, כאילו אמרתם על ההיי-טק 35 אחוזים וכאילו לא עשינו שום דבר.

קריאה:				יש רק בעיה אחת והיא שזה לא חל רק על אנשי 
 				ההיי-טק.

היו"ר יעקב ליצמן:		אני מבקש שאנשי הביטוח הלאומי יהיה כאן מחר 
 				ב9:00- בבוקר. עד מחר בבוקר אני מבקש שתראו שיהיה דבר מוסכם.

איתן צחור:			לגבי הקטע של המוניטין עם ה25- אחוזים.

טלי ירון-אלדר:			ההצעה שעלתה, אחרי כל הדיונים על 
 				הרטרואקטיביות, שיהיה 25 אחוזים מס על מוניטין.

אנה שניידר:			איפה זה מקבל כאן ביטוי?

טלי ירון-אלדר:			לדעתי זה כבר נמצא. זה חל רטרואקטיבית. זה 
 				מיסוי בלי תחולה, בלי שאנחנו קובעים לזה חלוקה ליניארית. יש שתי אפשרויות: או לקבוע על העבר עשרה אחוזים וחמישים אחוזים עכשיו, או לקבוע 25 אחוזים על הכל. אלה שתי האופציות שעלו, בלי תקופות.

איתן צחור:			25 אחוזים על הכל, צריכה להיות הוראת מעבר 
 				מפורשת.

אנה שניידר:			יש הוראת מעבר. צריך לבדוק אם היא עונה על 
 				זה. תסתכל בסעיף האחרון, בהוראות המעבר.

איתן צחור:			יש הוראות מעבר, אבל לא לגבי הסעיף הזה.

היו"ר יעקב ליצמן:		אנחנו צריכים לקבל תשובה לגבי הגמלאים.

סיגל אבירם:			בהפסקה הגענו להבנה - ורק צריך לרשום את זה 
 				– בקשר לקופות הגמל של העצמאים. סעיף 16(ב) החדש.

אוסקר:				מה שצריך לעשות זה לתקן את סעיף 47 לפקודת 
 				מס הכנסה ושם צריך לכתוב שהניכוי יהיה הסכום ששולם ובלבד אם הנישום שילם עד עשרים אחוזים מהסכום שניתן בניכוי, הסכום הזה עובר לשנת המס הבאה.

אני מדבר על קופת גמל ועל קרן השתלמות, כשבשני האפיקים האלה יש בעיה. היום לפי החוק אם אתה מפקיד מעל לתקרה המוכרת, הסכום שמעל התקרה המוכרת חייב במס. הבעיה היא שהעצמאי לא יודע מהי הכנסתו. צריך לומר שאם הוא ישלם מעל לסכום שמוכר בניכוי עד עשרים אחוזים, הסכום הזה יועבר לשנה הבאה ויינתן כניכוי בשנה הבאה. אז תמיד אנחנו נשארים עם הפטור עד לתקרה המותאמת. זה התיקון שצריך לעשות.

קריאה:				בלבד שלא יעלה על התקרה המותאמת.

אוסקר:				התקרה המותאמת נשארת. צריך להכניס תיקון 
 				בסעיף 47.

טלי ירון-אלדר:			אני לא בטוחה שאי-אפשר להוסיף את זה 
 				בכללים.

אוסקר:				לא בכללים אלא בסעיף 47. בסעיף 47 כתובים 
 				הסכומים שישולמו.

קריאה:				ומתי תדע את זה רטרואקטיבית, בשנה שלאחר 
 				מכן?

אוסקר:				כל שנה.

סמדר אלחנני:			זה כמו העברת עודפים שלא השתמשו בהם משנה 
 				לשנה בתקציב המדינה.

טלי ירון-אלדר:			נעשה תיקון בסעיף 47.

היו"ר יעקב ליצמן:		סיכמנו את זה.
				לגבי הגמלאים.

טלי ירון-אלדר:			הטענה העיקרית שעלתה כאן מצד הגמלאים – 
 				וניסיתי להקשיב טוב למה שהם אמרו – היא בעצם לגבי שני דברים: האחד זה הנושא של החישוב המאוחד והמשמעות שלו, ואם אני מבינה את הרציונל של מה שהם אומרים זה שיש גמלאים שמקור ההכנסה שלהם הוא חישוב נפרד. כל השנים היה לכם חישוב נפרד ועכשיו אתם מפקידים את זה בפיקדון אחד ויש על זה חישוב מאוחד. הטענה השנייה הייתה לגבי ההכנסות הנמוכות, או איך אתם יכולים לתת לנו לנצל את ההקלות והפטורים שיש בנקודות הזיכוי כדי שנוכל ליהנות. בנוסף לכך גם בהתחשב בעלויות התקציביות שיש לדבר הזה.

אני מציעה שנעשה את הדבר הבא. יש היום ניכוי של 5,000 שקלים לגבי יחיד והמשמעות של ה5,000- שקלים היא שמי שאין לו הכנסות מקצבה או אין לו הכנסות ממקורות אחרים יכול לנצל את נקודות הזיכוי כנגד הפיקדון וליהנות מסכומים הרבה יותר גבוהים.

סמדר אלחנני:			בסך הכל 4,200 שקלים לחודש.

טלי ירון-אלדר:			נכון. אלה הם סכומים הרבה יותר גבוהים 
 				מבחינת הניצול. אלה אותם בעלי הכנסות נמוכות שאין להם קצבאות ונהנים רק מהפיקדון.

אברהם שוחט:			זה ניכוי של 5,000 שקלים?

טלי ירון-אלדר:			זה ניכוי של 5,000 שקלים לשנה. כשאנחנו 
 				מדברים על זוג, יש לי את אותו זוג של גמלאים שיש להם חישוב מאוחד. זאת אומרת, זוג גמלאים שבעצם לקחו את ההכנסות שהיו להם משותפות כל השנים, התחייבו בחישוב מאוחד כל השנים, לקחו והפקידו אותן בפיקדון. אמרנו שלזוג של גמלאים נעלה את סכום הניכוי ל8,000- שקלים וגם פה הם יכולים – אם הם בעלי הכנסות נמוכות – לנצל את נקודות הזיכוי ולהגדיל את האפשרות שלהם להכנסה הפטורה.

קריאה:				אם זוג 8,000, כמה יהיה ליחיד?

טלי ירון-אלדר:			ליחיד 5,000 שקלים ניכוי, לזוג 8,000 שקלים 
 				ניכוי כשהוא נהנה מחישוב מאוחד כל השנים. כל השנים היה לו או מקור הכנסה אחד או שהיה לו חישוב מאוחד. הם הפקידו ביחד ואני נותנת להם את הניכוי של ה8,000- שקלים.

היה לי חישוב נפרד כאשר הגמלאים נהנו בשנות עבודתם ממקורות הכנסה שהיו לגביהם חישוב נפרד. אני חשבתי שצריך לדבר על לפחות עשר שנים לפני הפרישה, אם הייתה להם הכנסה מחישוב נפרד, ואז נאפשר להם לגבי הכנסה חישוב נפרד גם על ההכנסות האלה. נאפשר לכל אחד ניכוי של 4,000 שקלים, במקום לשניהם ביחד את ה8,000- שקלים. התוצאה המשמעותית של מה שאמרתי היא שהם יכולים ליהנות מנקודות הזיכוי כל אחד של עצמו. בזה אנחנו בעצם מתחשבים בזה שמקורות ההכנסה שלהם היו נפרדים.

עופר חוגי:			בני זוג בגיל 75 ילכו אליך וישבו אצלך?

טלי ירון-אלדר:			ממילא הם צריכים להגיע אלי.

עופר חוגי:			אני לא מבין מה אתם עושים עם הזקנים האלה. 
 				תעזבו אותם. אלה אנשים שחצי יום יושבים אצל הרופא ואתם רוצים שהם יגיעו אליכם?

טלי ירון-אלדר:			כל הפיקדונות יהיו של שני 75 ומעלה.

קריאה:				כולנו יודעים שכל מה שאנחנו פותחים, זה ינוצל 
 				במקסימום.

טלי ירון-אלדר:			לכן אני מציעה את מה שאני מציעה, כדי להתחשב 
 				בזה שיש להם חישוב נפרד. אנחנו מתחשבים בזה. לקחנו בחשבון את הטענות שלהם.

אברהם שוחט:			אני מכיר אחד שאין לו בכלל פנסיה, אבל יש לו 
 				כסף והכל שוכב אצלו בריבית. תסבירי לי מה משמעות העניין.

טלי ירון-אלדר:			בן זוג אחד או שניים?

אברהם שוחט:			שני בני זוג שעבדו.

אוסקר:				תראה את זה כזיכוי של 4,000 שקלים בחודש. הם 
 				נהנים משתיים ורבע נקודות זיכוי שזה בערך 5,000-4,000 שקלים בחודש, כפול 12.

היו"ר יעקב ליצמן:		טלי, אפשר להוריד את ההגדרה של ביטוח לאומי?

אנה שניידר:			אנחנו מורידים את ההגדרה.

עופר חוגי:			אני חושב שאנחנו מסבכים את כל הגמלאים. כל 
 				גמלאי צריך להציג כאן דוח והוא יצטרך לשלם אלפיים שקלים ליועץ המס. נשגע את כל הגמלאים כאן בארץ. צריך למצוא משהו אחר. צריך לפשט את העסק. אי-אפשר לשגע את המדינה.

טלי ירון-אלדר:			הצענו 5,000 שקלים, הצענו 8,000 שקלים.

עופר חוגי:			לא ללכת לכיוון הזה שימלאו דוח. 400 אלף איש 
 				יוכלו למלא דוחות? אני לא חושב שזה פתרון אידיאלי לא למס הכנסה וגם לא לגמלאים.

טלי ירון-אלדר:			נכון, אבל אין לנו פתרון אחר.

עופר חוגי:			בשביל זה הם יצטרכו להעסיק יועץ מס, יעסיקו 
 				את הפקידים, ישגעו את מס הכנסה ואת הבנקים. אני לא חושב שכדאי ללכת לכיוון הזה. אתם הולכים להרוס את כל מערכת המס. אני לא חושב שיש לכם מספיק פקידים שיוכלו להתעסק עם זה.

טלי ירון-אלדר:			אפשר לבוא ולומר שאנחנו לא רוצים לפתור את 
 				הבעיה של הגמלאים.

עופר חוגי:			לא, אנחנו רוצים לפתור.

טלי ירון-אלדר:			אנחנו לא יכולים לעשות דבר מאוד משמעותי 
 				מעבר לזה בלי לפרוץ את המסגרת. אתה צודק שזה מאוד מסבך, אבל אנחנו מנסים לתת פתרון ברוח מה שנטען כאן.

עופר חוגי:			אולי צריך לקחת אלטרנטיבה לדיווח.

היו"ר יעקב ליצמן:		אני לא חושב שאפשר לעשות משהו מעבר למה 
 				שעשינו.
נשאר לנו עוד נושא הבנקים.

קריאה:				בבנקים יש שתי בעיות, כאשר האחת היא 2004 
 				שבינתיים קשה לדון בה כי אין תוכנה.

אברהם שוחט:			הבנקים דיברו כאן ולא חל שום שינוי.

היו"ר יעקב ליצמן:		הם אמרו שהם לא רוצים.

אברהם שוחט:			הם לא אמרו שהם לא רוצים. אתה יכול לפרש 
 				איך שאתה רוצה. אני שמעתי את הדברים. אני שאלתי אותם והם אמרו לי לא. דיברתי אתם כדי להבין אם קרה משהו, אבל הם אמרו שלא קרה שום דבר. מספיק שתאמרו לנו שזה מסודר עם הבנקים.

טלי ירון-אלדר:			לא, אני לא רוצה להגיד שזה מסודר עם הבנקים.

אברהם שוחט:			אני הבנתי מהבנקים  את הדברים שנאמרו כאן, 
 				ומחר אנחנו צריכים להצביע. צריך להבין האם הנחות היסוד שלכם, מבחינת יכולתם של הבנקים לקיים את מה שציפיתם מהם, זה רצון שלכם שפוגש את היכולת שלהם, או זה בהתאם לתשובה שהם אמרו כאן והם אמרו כאן דברים ברורים.

אני חשבתי שבעקבות מה שהם אמרו צריך לשבת אתם ולבוא עם איזשהו מסמך חתום על-ידם שאומר מה כן ומה לא, אבל את זה לא עשיתם. עכשיו אתם מביאים את זה להצבעה ואנחנו לא יודעים מה קורה. אם אני צריך להסתמך על מה ששמעתי כאן מהבנקים, אם אני בן-אדם אחראי, אסור לי להצביע בעד ואני לא רוצה להצביע בעד.

יאיר רבינוביץ:			הם אמרו כאן שהקושי המרכזי שלהם הוא נישום 
 				מול חשבון. כשאמרנו להם שידרשו מהם חשבון ולא נישום, הם אמרו שזה בעשייה.

אברהם שוחט:			הם דיברו גם על מיסוי ההון ואמרו שהם לא יגיעו 
 				לזה. שניים מהם אמרו שהם לא יכולים להגיד לנו אם נקבל את העניין ב2004- כי  לעניין הזה אין תקדים.

היו"ר יעקב ליצמן:		בוא נהיה כנים, אם הבנקים אומרים שהם לא 
 				יכולים לבצע עד 2004, אני אומר לך שזו פשיטת רגל של הבנקים. לא יכול להיות שאדם יאמר שהוא לא יכול לעשות זאת במשך שנה וחצי וזה קורה בעידן שאנחנו שולחים אסטרונאוטים לירח. ההחלטה כאן שהיא לא רוצים.

אברהם שוחט:			אם זה כל כך פשוט, הם לא היו מדברים כפי שהם 
 				דיברו. הייתה פרשה שהייתה כרוכה בכל מיני הנחות ובכל מיני דברים כשהם אמרו שבכל חשבון יש מספר רישומים והם לא יודעים איך לעשות זאת, כך שאם אנחנו רוצים לעשות זאת, שנעשה זאת ושנודיע להם להוריד כי הם לא יודעים מה לענות לבן-אדם שלפי החשבון הוא לא זכאי  להנחה.

יאיר רבינוביץ:			את הדברים האלה אמרנו בוועדה.

אברהם שוחט:			לא התכוונת לזה בהתחלה.

יאיר רבינוביץ:			לא נכון.

אברהם שוחט:			בסדר. קיבלתי תשובה.

יורם גבאי:			מתודולוגית צריך להבחין בין 2004 ל2003-. לגבי 
 				2004 הדיון הזה יהיה ב2003- כי בצד הביצועי עוד אין תוכנה. לגבי 2003, אני חושב שהפתרון הוא שאם יהיה חשבון, בעיקר הגמלאי, נרכז את זה בחשבון ושם תהיה הפטור. אם לא, הם יצטרכו לנכות במקור. למעשה אין דרך אחרת.

אברהם שוחט:			מי ינכה במקור?

יורם גבאי:			ייקחו את המס הרגיל לגבי גמלאים. ב2003- אין 
 				בעיה לגבי האוכלוסייה, אבל יש בעיה ב2004-. ב2003- אתה קודם מנכה במקור.

יש שתי ורסיות. אם לגמלאי יש חשבון, הוא מרכז שם את הכסף שלו עד התקרה או מעל התקרה  והוא מקבל למעשה פטור על החשבון וזה אפשרי. אם לא, הם יהיו לדעתי חייבים לנכות כאשר הבנקים ינכו במקור כי לגבי כל אזרח, ואז הגמלאי יקבל החזר בתחילת שנה הבאה.

אברהם שוחט:			ייקחו חשבון שיש בו שלושה אנשים ויאמרו 
 				שאחד זכאי ושניים לא זכאים?

טלי ירון-אלדר:			מאז דיברתי עם הבנקים וכולם אמרו שאם אנחנו 
 				נותנים להם אישור שזה לחשבון מסוים, אותו אדם יבוא לפקיד במס הכנסה ויגיד שיש לו 5,000 שקלים ניכוי, יש לו שלושה חשבונות ויבקש אישור לחשבון בבנק דיסקונט שינכו לו ניכוי של 5,000 שקלים, הפקיד ייתן לו אישור שינכו לו 5,000 שקלים מהריבית בבנק הזה ואת זה הם יכולים לבצע.

אברהם שוחט:			ואם הזכאות שלו מתפרסת על שני בנקים?

טלי ירון-אלדר:			אז ייתנו לו 3,000 שקלים באחד ואלפיים שקל 
 				לשני. את זה הם יכולים לבצע.
הם ביקשו – ועל זה הסכמתי אתם כבר מראש – שאם הם ייתנו לי מספר חשבון ביחד עם תעודות הזהות שמלוות את החשבון, אנחנו לא נדרוש מהם שיהיה זיהוי מוחלט של הסכומים בחשבון לתעודות הזהות. נניח יש חשבון משותף של שלושה אנשים, הם ייתנו לי מספר חשבון ושלושה בעלי תעודות זהות, וכדי שאנחנו נוכל לייחס לכל בעל תעודת זהות את הניכוי במקור, נצטרך במסגרת תקנות הניכוי במקור לקבוע הוראה מפורשת שהניכוי במקור הזה ילך לבעלי תעודת הזהות שהם ייתנו לי בחלקים שווים.  זו הוראה  שנצטרך לקבוע  במסגרת הוראות הניכוי במקור.

הבטחנו להם שלא נדרוש מהם לתת לי התייחסות - כאשר הבעיה היא בחשבונות משותפים – של איזה חלק מהחשבון שייך לאותו בעל חשבון. ברגע שאמרנו להם את זה, זה פתר להם את הבעיה, ואני מדברת על 2003.

לגבי 2004. אנחנו צריכים לשבת ולאפיין שם הרבה מאוד דברים כי יש הרבה מאוד שאלות. אני בטח לא יכולה לומר היום במאה אחוזים שזה ישים ואין לומר זאת, אבל זה נותן לנו שנה וחצי כדי לשבת ולתת את כל הפתרונות לכל מה שאנחנו צריכים.

מה שאמרתי עכשיו ישים ל2003-.

יורם גבאי:			הרבה גמלאים לא יבואו בכלל ואז ינכו להם 
 				במקור ואז הם יקבלו את ההחזר בשנה הבאה.

אברהם שוחט:			הם צפויים שיבואו אליהם 400 אלף גמלאים.

טלי ירון-אלדר:			היום למס הכנסה מגיעים בלי התיקון הזה 600 
 				אלף איש, חלקם גם גמלאים כי הם מגיעים לעשות תיאומי מס. 

אברהם שוחט:			אם אתם יכולים לקלוט 400 אלף איש, זה בסדר 
 				גמור.

עופר חוגי:			נראה אתכם איך אתם קולטים אותם.

אברהם שוחט:			מה בקשר למס מחזור? היו דיבורים על ההורדה 
 				שלו. יועץ הוועדה הציע ללכת על 0,2 או על 0,3.

יורם גבאי:			הצעתי שיעור מופחת על קטע פעילות ולמעשה 
 				חלק מהניכוי במקור יהיה ב2003- סופי.

טלי ירון-אלדר:			לא קבענו אחוז כי צריך לקחת בחשבון את 
 				מהירות המחזור, רווחים, הפסדים וכולי. אחוז אחד הוא לא אחוז גבוה כשאנחנו קובעים אותו כניכוי במקור מהרווח.

יורם גבאי:			זה פי עשר מעלות המלאי.

טלי ירון-אלדר:			במלאי יש גם את הקנייה וגם את המכירה וכאן 
 				אנחנו מדברים רק על המכירה. אנחנו הוצאנו את אלה שיש להם מהירות מחזור גדולה וזה יכול לפגוע בהם, ואלה אג"חים ומק"מים. אל תשכחו שמה שאנחנו אומרים ב2003- זה שמי שמנכים לו מס במקור כזה, זה המס הסופי שלו והוא לא יהיה חייב להגיש דוח. זאת אומרת, אם נקבע נניח אחוז הרבה יותר קטן, המשמעות של זה שזה מס סופי ל2003- ואף אחד בוודאי לא יגיש דוח. המשמעות של זה היא הרבה יותר קיצונית מבחינת גביית המס. לכן חשבנו שנכון לעשות אחוז.

יורם גבאי:			לדעתי חמישים אחוז זה גם שיעור גבוה.

טלי ירון-אלדר:			חצי אחוז זה פחות אינסנטיב לא להקים את 
 				המערך מהר, לא לחשב את המס על הרווח מהר. זה ויכוח שלא קשור לחוק אלא זה משהו מסביב לחוק.

סם:				אם לא הייתם הולכים על מס רווחי הון, כל מה 
 				שאת אמרת עכשיו דברי אלוהים חיים. אבל מאחר שהשיטה שנבחרה היא שיטת מס רווחי הון, אנחנו צריכים לשקול אם עוד כמה עשרות מיליוני שקלים הכנסה בשנת 2003 שווה את הנזק. זה הדבר היחידי שעומד כאן על כפות המאזניים. נדמה לי שזה לא שווה את הנזק כי הסיכון יותר מדי גדול.

טלי ירון-אלדר:			בוא נסתכל גם על התועלת כי זה לא רק נזק. 
 				התועלת שבזה מתבטאת בכמה דברים. קודם כל, אנחנו באמת רוצים לתת אינסנטיב שיעברו כמה שיותר מהר לשיטה של רישום רווחי הון. זה נותן אינסנטיב. אנחנו לא קבענו איזה אחוז שהוא בשמים. בניירות ערך זרים יש היום חמישה אחוזים ובחלק מהמקרים מסתפקים בחמישה אחוזים ולא מתחייבים ל35- אחוזים.

קריאה:				בגלל זה תושבים ישראלים לא פעילים בשוק הזה.

טלי ירון-אלדר:			בגלל ה35- אחוזים. אנחנו מדברים כאן על אחוז 
 				אחד, כך שאנחנו רוצים לתת אינסנטיב. חוץ מזה אנחנו לא רוצים ליצור מצב או עיוות מאוד גדול בין חיוב במס רווחי הון על הרווחים באמת לבין מה שאנחנו גובים כניכוי במקור. אנחנו לא רוצים ליצור עיוות כזה גדול.

קריאה:				זה בהנחת רווח.

טלי ירון-אלדר:			בהנחת רווח. בין חצי אחוז לאחוז, יש הבדל מאוד 
 				גדול.

מיכאל קליינר:			אני אגיד את הדברים עכשיו ואם לא, אני אומר 
 				אותם מחר לפני ההצבעה.
אתם דיברתם על רפורמה כאשר הבסיס של הרפורמה הוא מיסוי על רווחי הון כדי להוריד מיסוי על עבודה. הגשתם רפורמה. המיסוי על רווחי הון נכנס לתוקפו מהר והפחתת המיסוי על עבודה בשנת 2003, 2004, 2005, 2006, 2007, ו2008-. אני לא בא בטענות. אני מבין את ההגיון הכלכלי. כלומר, מכניסים עוד שיקולים אבל אומרים שהיות שאנחנו רוצים שפעם זה יקרה, אנחנו מחוקקים עכשיו, אין לנו כסף, השלב הסופי ייכנס לפועל ב2008- ומצפים שהציבור יקבל את זה וזה בסדר.

אתם באים ואומרים שאתם עושים מהפכה, מיסוי על בורסה. אנחנו קובעים עיקרון שהרבה מאוד שנים היה צריך לקבוע אותו, לא הצליחו, ואנחנו קובעים אותו, אבל העיקרון הזה ייכנס לתוקף ב2004- כי צריך להיערך. עכשיו עשיתם איזה שלב ביניים ב2003- שבעיקרון הוא סביר.

טלי ירון-אלדר:			העיקרון הזה נכנס ב2003-.

מיכאל קליינר:			את אומרת שאם אתה רוצה, נותנים את 
 				האופציה. יש דברים שנתפסים בשונה מכפי שהם כתובים. הבורסה במשבר גדול ולא רק אצלנו. העניין הזה של מס המחזור הוא איזשהו מחסום פסיכולוגי אלא אם אתה בא ואומר לבן-אדם שאתה תקדים את מה שצריך להיות ב2004- ותעשה אותו היום ותוכל להגיש דוח. מי שבלאו הכי מגיש, אולי אין לו בעיה, אבל תמיד יהיו כאלה שאומרים שזה יהיה הטריגר בגללו הם יצטרכו להגיש דוח אבל הם לא רוצים. הוא לא הגיש עד היום  והוא לא רוצה להגיש.

כל עניין הבורסה עומד על חבל דק ואתה רוצה להחיות אותה. מה שאני אמרתי נכון לגבי מי שישב כאן, הבין, קלט, שמע ויודע בדיוק מה קורה.

כל האנשים שמסתובבים בבורסה וליד הבורסה אומרים שהעניין הזה הוא חמור מאוד. אני אומר שיכול להיות שהם טועים. יש תמיד פחד מהחידוש והם מציירים שדים על הקיר ואחרי כן הם לא כל כך נוראים, אבל אחרי כן אני שואל אולי הם צודקים. אז אני הולך לכיוון השני ואני אומר מה אני מפסיד אם אני מוותר על האחוז הזה. הרי לא גביתי מס עד היום, קבעתי היום בחוק את העיקרון שמקובל על כולם שב2004- מתחיל מיסוי 15 אחוזים ועשרה אחוזים, ועכשיו אני אומר שכמו שהמס על העבודה לא נכנס מיד לתוקף, גם המס הזה לא ייכנס בכיוון ההפוך מיד לתוקף.

אז אני אומר שנמצא איזו פשרה שגם הבורסה תוכל לחיות אתה ולא תפחד ממנה וגם העיקרון הזה שמשלמים איזשהו מס בכל-זאת נכנס כדי שבכל-זאת לא יהיה היעדר תמריץ של מישהו כן להגיש את הדוחות קודם.

לכן אני אומר שאם אפשר להגיע לקונצנזוס על המדרגה הזאת של רבע אחוז, אני חושב שגם הכנסנו את הרגל בדלת, גם ההפסד למשק הוא קטן והסיכוי שהבורסה תיהנה מזה הוא גדול. אני חושב שעל זה יש היום קונצנזוס רחב.

יאיר רבינוביץ:			יושב כאן בייגה שוחט שהוא הכי מנוסה ויודע איך 
 				מכשילים מיסוי על הבורסה או על שוק ההון. כבר הכשילו לו את זה כמה פעמים.

להערכתנו אפשר להגיע בדוחק בתחילת 2003 למיסוי על רווחים ריאלים בבורסה. זה בדוחק, ומי שיטען שלא הספיק, יהיה צודק. זאת אומרת, לא נוכל להגיד למישהו שטוען שהמערכת שלו מוכנה להגיד שהוא לא צודק. אבל ברגע שעושים התאמה של אחוז אחד שמצד אחד הוא לא גבוה מדי ומצד שני הוא לא נמוך מאוד, על-ידי זה יצרת תמריץ כן להתכונן לאפשרות. אם הוא לא יוכל, הוא יגיע לסוף 2003 בלי שום תוכנה והוא יבוא ויאמר לך שהוא לא הספיק.

הסיכוי היחיד שזה יעבוד זה שיהיה מס. לא הלכנו על מס דרמטי, לא באנו ואמרנו חמישה אחוזים כמו בחו"ל אלא באנו ואמרנו אחוז אחד. ברגע שאמרנו אחוז אחד, מדברים על רבע. היינו צריכים להגיד שני אחוזים לעומת חמישה אחוזים של חו"ל והיינו מתפשרים כאן על אחוז אחד.

מיכאל קליינר:			מה שאתה בעצם אומר זה שיהיה חוק ויבואו 
 				הבנקים ויאמרו שלקראת סוף 2003.

יאיר רבינוביץ:			הם עשו זאת לא פעם אחת. תשאל את בייגה מה 
 				עשו לו ב1994-.

היו"ר יעקב ליצמן:		לא שוכנעתי שזה בלתי אפשרי אלא שוכנעתי שלא 
 				רוצים.

עופר חוגי:			המצב של הבורסה היום לא מאפשר שנפגע בה.

היו"ר יעקב ליצמן:		אתה אומר לי  בצורה אחרת שלא רוצים.

עופר חוגי:			אפשר לקבוע שהיום זה יהיה חצי אחוז.

סם:				מה שיאיר אומר זה שצריך בן ערובה. אני מוכן 
 				לקבל את הרעיון אבל אני מציע בן ערובה אחר. מי שלא יהיה מוכן ב31- בדצמבר, לא יוכל לסחור בבורסה. הבורסה לא תאפשר לו.

עופר חוגי:			או שישלם שני אחוזים.

סם:				בדיוק. למה להעניש אותם כבר מראש?

יאיר רבינוביץ:			אתה אומר שנמסה את כל שוק ההון, חוץ 
 				מהבורסה.

מיקי צבייר:			צריך להיות ברור שבשנת 2003 הכל או הרוב יהיה 
 				הפסד ואין לקחת מס במקור מהפסדים. הבנקים כולם צריכים לדעת את המחיר המקורי של כל נייר ב31- בדצמבר, וזו לא בעיה. זאת לא המצאה. אם יודעים את המחיר המקורי, יודעים אם כל פעולה היא רווח או הפסד. אם הם ייקחו רק על רווח, יהיה לכם מס קטן מאוד. אי-אפשר לקחת מס מהפסד וזה דבר ברור לחלוטין.

מחיר מקורי זה שלושה ימים אחרונים ממוצע או המחיר של העסקה אותו יודעים. אין כאן שום המצאה אלא יודעים אותו במדויק.

יאיר רבינוביץ:			האם אמרת שהבנק יודע את הרווח או הבנק יודע 
 				את המחיר המקורי?

מיקי צבייר:			הוא יודע אם זה רווח או הפסד, אבל הוא עדיין 
 				לא יודע לחשב את הרווח.

יאיר רבינוביץ:			אם הוא יודע מחיר מקורי, הוא יודע בכמה הוא 
 				מכר והוא יודע מה יהיה הרווח.

מיקי צבייר:			הוא יודע את הרווח והוא צריך לעשות חישוב 
 				ריאלי.

יאיר רבינוביץ:			אם היית אומר שהכל נומינלי בשנת 2003, זה היה 
 				משהו אחר.

מיקי צבייר:			הוא יודע את המחיר המקורי.

יאיר רבינוביץ:			והוא יודע את מחיר המכירה.

מיקי צבייר:			הוא יודע אם זה הפסד או רווח.

יאיר רבינוביץ:			הוא יודע גם את הכמות. נומינלי הוא לא יודע?

מיקי צבייר:			אנחנו יודעים שהוא לא יודע בין הניירות השונים 
 				לקזז, לחבר ולחסר, ולכן כל פעולה שהלקוח עושה – הפסדת מס במקור. לא אמרת מס מחזור אלא אמרת מס במקור. מס במקור שאני מבין הוא על רווח בלבד ולא על הפסד. אתה לא אומר מס מחזור ואני הולך אחריך בכל ימי העיון.

טלי ירון-אלדר:			אז יכול להיות שהאחוז צריך להיות יותר גבוה.

מיקי צבייר:			נראה אם זה יותר גבוה או לא. אם מדברים רק על 
 				אלה שיש להם רווח, יש בזה הגיון. למה שאני אשלם על הפסד ואני לא אנכה את זה?  זה מס במקור.

קרנות הנאמנות. לפי מה שאומר יאיר רבינוביץ, קרנות הנאמנות הן הפילים הגדולים בשוק ההון. לא מדויק, אבל בתחום הפרטי זה כמעט נכון. לא קופות גמל, לא חברות ביטוח, לא קופות פנסיה, לא בנקים וכולי. בקרנות נאמנות לא תהיה ברירה אלא שהמערכת תהיה מוכנה ב1- בינואר 2003 כי אם אנחנו ננכה במקור ויהיה עודף גבייה, צריכים להחזיר את זה לסוף השנה, ולמי? קליינר היה בתחילת השנה ויצא, וטלי נכנסה בסוף השנה והיא תקבל. אין בזה הגיון וזה לא יכול לעמוד בשום מבחן בקרנות הנאמנות. נהיה מוכנים וצריכים להיות מוכנים כי לנו אין נישומים, אין גמלאים, אין זקנים ואין היסטוריה.

לפי דעתי בקטע הזה קרנות הנאמנות יוכלו לעמוד בעניין הזה כי אצלן המורכבות היא עשירית מאשר קיימת אצל הבנקים. אחת הבעיות הגדולות של הבנקים שלא אמרו לכם, ואני אגיד לכם, זו ההיסטוריה. זה ניפוח עצום של מערכת המידע של הבנקים. כאן צריך למצוא  פתרון להעברת האינפורמציה ללקוח, כי כאשר הוא הולך עם זה להתחשבן אצלכם, הוא בין כה וכה יגיש דוח.

קריאה:				הוא אומר שיש לו בעיה בהוראות המעבר.

מיקי צבייר:			לא, זה כל הזמן.

אברהם שוחט:			הבנקים אמרו את זה.

מיקי צבייר:			לי קל כי אני מחזיק נתונים מ1940- אבל זו כמות 
 				מוגבלת של לקוחות, יש לנו כשלושים לקוחות שאנחנו שומרים להם את הנתונים. זו לא כל מערכת הבנקאות שצריכה לשמור תנועה על אימא שלי שלפני עשר שנים עשתה איזו תנועה בניירות ערך והיא יכולה לקזז את זה בעתיד. אם היא אחת  שתגיש פעם שומה, צריך לשמור לה על הנתונים. זו אחת הבעיות של מערכת הבנקאות מעבר לנושא של החשבון.

בנושא של החשבון, כדאי לחשוב על זה. אני הייתי מעורב בפרוייקט בבנק לאומי – לעשות מספר לקוח - והוא לקח בסביבות שמונה שנים. הלקוח הוא לא לקוח שאתם חושבים אלא מיקי צבייר והבן שלו הוא לקוח אחד, מיקי צבייר ואימא שלו הוא לקוח שני, ומיקי צבייר לבד הוא לקוח שלישי.

בקטע הזה של קרנות הנאמנות אנחנו צריכים להיות במצב, שלא מעוגן כרגע בתקנות או בחוק, לפיו נקבל פטור מניכוי במקור כבר בתחילת הדרך.

יאיר רבינוביץ:			כך זה ייעשה.

מיקי צבייר:			זה לא כתוב.

יאיר רבינוביץ:			לא צריך לכתוב את זה. זה ייעשה.

מיקי צבייר:			זה הנושא שצריך לשים לב אליו.

עופר חוגי:			תנסה להצעה שאני הצעתי: חצי שנה, חצי אחוז, 
 				עוד שנה.

היו"ר יעקב ליצמן:		מס הכנסה מציע חצי אחוז, חצי שנה או שנה. 
 				אחוז שלם לחצי שנה. בסדר. אנחנו רושמים את זה.

עופר חוגי:			לגבי מדרגות המס. יש פה קפיצה מאוד גדולה בין 
 				המדרגה של 10,500 ל18,840-. הקפיצה היא של יותר מ17- אחוזים.

קריאה:				יש לנו שם את הגיבנת.

עופר חוגי:			בסדר, אבל הגיבנת הייתה 15 אחוזים. הגיבנת 
 				עכשיו היא 17 אחוזים ואני חושב שהיינו צריכים לצמצם את הגיבנת. אולי צריך לשים עוד מדרגה אבל לא יתכן שהמדרגה תהיה כזו גבוהה. המדרגה של 15 אחוזים היא כבר גבוהה ואתם הולכים להגדיל אותה ל17- אחוזים. עכשיו זה 15 אחוזים וב2003- זה יהיה 17 אחוזים.

היו"ר יעקב ליצמן:		במשך חצי שנה, כדי לעודד את השוק, זה יהיה 
 				חצי אחוז ואחר-כך – אחוז.
אנשי הביטוח הלאומי, אני מקדם אתכם בברכה. אני מבקש שתצאו מהחדר יחד עם אנשי מס הכנסה כדי להגיע לסיכום ולאחר מכן תחזרו לכאן.

אנחנו עוברים לדיון בחברות השקופות.

אברהם שוחט:			אני לא נכנס כרגע למהות אבל אני רוצה להציע 
 				הצעה. בגלל מה שהתפתח מסביב לחברות עם כל העמדות שנשמעו, חלקן על-ידי גורמים מקצועיים כאלה במס הכנסה וחלקן על-ידי אחרים, וכולנו מודעים – כולל משרד המשפטים שהיה בתמונה – לנושא.

אני רוצה להציע הצעה שלדעתי תקל על התחושה. בניגוד למה שחשבתי להציע קודם להוציא את הפרק הזה בכלל ולבטל אותו, אני רוצה שיפצלו אותו מהחוק. הפיצול מהחוק משאיר אותו בידי הוועדה ובעצם מתי שרוצים אפשר לחזור ולדון בו. אם נציבות מס הכנסה יחד עם משרד המשפטים יעשו עוד סיבוב ויחשבו עוד פעם איפה נקודות החולשה ואיפה הנקודות הטובות, זה אומר לקחת את הנושא ששנוי במחלוקת ולדון בו.

אני אומר זאת למרות שאני שומע שנעשו כל מיני פשרות ואולי הפשרות לא טובות, אולי הן יותר מדי ואולי פחות מדי. כל הנושא הזה יפוצל, יאושר במליאת הכנסת, ישכב בוועדה ומתי שנרצה, נחדש את הדיון. זה לא יצטרך לבוא לקריאה ראשונה כי זה יעבור קריאה ראשונה. לפי דעתי זה הפתרון הכי נקי והכי נכון אחרי כל מה שהיה מסביב.

לכן אני לא אומר מילה על המהות אבל אני אומר לך שלפי דעתי זה מה שאנחנו כחברי כנסת צריכים לדרוש. לא צריך לתת לעסק הזה להיות בטלטלה הזו בין הגורמים השונים.

היו"ר יעקב ליצמן:		זו הצעה ראויה, אבל אני חשבתי קצת אחרת 
 				ממך. ניסו להגיע, ואני חושב שהגיעו לפשרה אחרי הוויכוח הגדול. בלי להיכנס לפרטים קטנים, בוויכוח הגדול הגיעו אנשי המקצוע להסכמה. לכן אני אומר שאנחנו כן נאשר את הסעיף הזה ונאמר שהסעיף הזה לא ייכנס לתוקף אלא רק אחרי שועדת הכספים תאשר את התקנות שלו.

בצורה כזו עשינו שני דברים. לא השארנו את הסעיף הזה בחוץ אבל מצד שני הסעיף לא נכנס לתוקף וחייבים להגיע לוועדת הכספים ואז אנחנו בוועדה נצטרך שוב לדון בנושא. 

קריאה:				זה בלתי אפשרי.

היו"ר יעקב ליצמן:		למה אי-אפשר? אנחנו אומרים שהדיון לא נגמר.

אברהם שוחט:			הפחד הוא שברגע שאתה מאשר, אתה קבעת את 
 				העובדה וזה אושר כך שזה בספר החוקים.

אנה שניידר:			הדבר הזה מעורר בעיה כי יכול להיות ששר 
 				האוצר 	מסיבות כאלה ואחרות יחליט לא להפעיל תקנות במשך תקופה בלתי סבירה.

היו"ר יעקב ליצמן:		אז זה לא ייכנס לחוק.

אנה שניידר:			יכולה להיות מוגשת עתירה לבג"ץ וייאמר שבלי 
 				התקנות הפרק הזה בחוק לא ישים ואז בג"ץ עשוי או עלול להכריח להפעיל תקנות.

היו"ר יעקב ליצמן:		אנחנו יכולים לדחות את זה. זה בסמכות הוועדה. 
 				נניח שבג"ץ יכריח אותנו להצביע על התקנות, אבל בג"ץ לא יכול להכריח אותי להצביע בעד.

מיכאל קליינר:			הסעיף הזה הוא חלק אינטגרלי.

היו"ר יעקב ליצמן:		לא.

מיכאל קליינר:			לעניות דעתי הוא כן חלק אינטגרלי.

טלי ירון-אלדר:			אני אסביר מה אלו החברות השקופות, איפה היו 
 				הקשיים, מה ההסכמות אליהן הגענו, מה מטרת החברות השקופות, למה הן יועדו ומה אנחנו לא רוצים שיהיה בהן.

אברהם שוחט:			את צריכה לענות לו אם זה חלק בלתי נפרד 
 				ואינטגרלי.

מיכאל קליינר:			אני רוצה לקבל רקע באופן כללי.

טלי ירון-אלדר:			חברה שקופה זו סיטואציה בה אנחנו רוצים 
 				לאפשר ליחידים לפעול במסגרת פעילות של חברה עם אחריות מוגבלת ולהתנסות כיחידים. זו מטרת החברה השקופה. אני יכולה לתת דוגמה של שני מהנדסים שרוצים לעבוד במסגרת חברה ולהתנסות כיחידים, כבעלי מניות, להתנסות כאילו בעלי המניות פעלו ישירות.

במסגרת ההצעות עלו כל מיני בעיות של תכנונים ושימוש לרעה בעיקר על-ידי תושבי חוץ, ולא רק תושבי חוץ.

מיכאל קליינר:			אני מבין שזה בא להחליף חברה משפחתית 
 				שנותנת אותו דבר היום.

טלי ירון-אלדר:			חברה משפחתית נותנת היום במסגרת פעילות של 
 				משפחה אחת וכאן פותחים את זה לקבוצה. היו כל מיני דברים של כן ולא, ואני לא אכנס לקשיים שעלו במסגרת התכנונים, אבל היו קשיים שעלו בהקשר של תושבי חוץ ובכל הקשור לפעילות שלהם בחו"ל והיו קשיים בקשר לבעלי מניות שהם חברות כי זה לא משיג את המטרה שלו. זו לא המטרה המוצהרת של החברות השקופות.

במסגרת הדיונים, שר האוצר הנחה אותנו להגיע להסכם ולא לכלול את זה בחוק, ויש שם החלטה שלמה שמפרטת מגבלות כאשר שר האוצר יאמר את התנאים שהוא יקבע, מגבלות ותנאים נוספים. יש רשימה של דברים שהם שינויים ופרטים יותר קטנים שצריך לכלול במסגרת התיקון של ההצעה, ואז אפשר לדון בזה. יש מגבלות נוספות שיכול להיות שיעלו בהמשך.

זו המסגרת הכללית של הדיון.

מיכאל קליינר:			למה אתה מציע לפצל את זה?

אברהם שוחט:			ישבו ויבואו עם דבר מסודר. הסעיף הזה לא 
 				רלוונטי לרפורמה. אם הוא היה חלק אינטגרלי מהרפורמה, אני יכול להבין, אבל פה יש מקרה שדבר שהיה שנוי במחלוקת.

היו"ר יעקב ליצמן:		אנחנו מדברים עכשיו על מה שעומדים להביא 
 				בפנינו.

מיכאל קליינר:			שמענו שמצד אחד זה יביא המון משקיעים ומצד 
 				שני שמענו שזה יהיה מקלט מס הכי גדול בעולם. זה נושא מספיק רציני כדי שנבחן האם אנחנו מאבדים את האוצר הגדול של המשקיעים ולא בלמנו את הסכנה. אתם כל הזמן אומרים על בייגה שהוא רוצה לעכב, אתה אומר שאתה רוצה לזרז, אבל בייגה מציע הצעה איך לזרז כי אם ניכנס לכל הדיון הזה אולי נסתבך ואולי נגלה כל מיני דברים.

היו"ר יעקב ליצמן:		הבעיה שבייגה מציע לזרז את זה בעוד חודשיים.

אברהם שוחט:			לא. ברור לחלוטין שאם העסק הזה יוצא החוצה, 
 				נשארו נקודות שנויות במחלוקת. אפשר להגיד חצי אחוז, אחוז, רבע אחוז, אפשר לומר לפנסיונרים ניתן פחות. בכל מקרה מחר יש הצבעות והנושא עולה להצבעה. אם אתה מוציא את זה, זה לא פוגע ברפורמה ואת זה אתה שומע מכולם, אבל אתה מציע הצעה ואומר שיש עוד הרבה דברים שצריך לדבר עליהם בנושא הזה והוא יבוא לחוד. שים את הסעיף בצד ואל תאשר אותו. יבוא האוצר, ישב עם משרד המשפטים, עם יאיר רבינוביץ ועם מי שצריך, ויציעו הצעה מוקדמת. אני לא מצליח להבין את ההתעקשות הזאת. ההצעה היא הגונה, והיא לא באה לבטל את זה כדי שיצטרכו להעלות לקריאה ראשונה. כמה  פעמים הוצאנו פרקים מחוק ההסדרים כי אמרנו שזה מסובך לדון בזה.

יאיר רבינוביץ:			החוק הזה הוא חוק פשוט מאוד. הוא בא לאפשר 
 				לגופים לפעול כשותפויות עם הגנה של חברה בע"מ.

קריאה:				הרעיון פשוט.

יאיר רבינוביץ:			נכון. הוא בא להקנות משהו מאוד פשוט והוא 
 				שותפות, לנהל את העסק כמו שותפות לצורכי מס, עם הגנה של חברה בע"מ.

מיכאל קליינר:			למה למדינה יש אינטרס בדבר כזה?

יאיר רבינוביץ:			כדי לאפשר לשוק לעבוד יותר טוב. המדינה עשתה 
 				חברות משפחתיות, עשתה חברות בת, והגיעו למסקנה שזו הדרך היותר נכונה במקרים מסוימים לעשות את העסקים.  הייתה מחלוקת בין משרד המשפטים לבינינו.

אברהם שוחט:			גם בתוך האוצר יש דעות שונות.

טלי ירון-אלדר:			בדברים שציינתי לגבי שלושת הדברים האלה ועוד 
 				כמה דברים קטנים, יש הסכמה.

דוידה לחמן-מסר:		בארצות-הברית יש כמה צורות התאגדות שדיני 
 				המיסוי שלהם מקלים יותר מאשר גורמי המיסוי הרגילים שחלים על חברה ובעלי מניות. יש את ה-אס-קורפוריישן והיא חיה כבר כמה שנים בארצות-הברית ויש עליה הרבה מגבלות. כשועדת רבינוביץ העלתה את ה-אס-קורפוריישן, רצינו ללמוד חלק מהמגבלות כאשר לגבי חלק היה לנו זמן, לגבי חלק לא היה לנו זמן, ולגבי חלק הסמכנו את שר האוצר לעשות תקנות באותם נושאים שהם מסוגי המגבלות שצריכים  להיכנס לחברה כי לא יכולנו ללמוד את כל ההסדר. לכן הסמכנו את שר האוצר בתקנות.

בנוסף לזה יש את ה-LLC שזה גם סוג של התאגדות. הנושא של החברה השקופה עלה כאן כמשהו שהוא בעצם יצור ביניים, בין ה-LLC לבין לבין האס-קורפוריישן האמריקאי. זה לא ה-אס-קורפוריישן האמריקאי, כי ב-אס-קורפוריישן האמריקאי יש הרבה מגבלות, וזה לא ה-LLC כי ב-LLC יש מגבלות אחרות אלא זה איזשהו יצור חדש שהוא יצור ישראלי שמרבית המגבלות שלו ייקבעו בתקנות שהן טעונות אישור.

היו בינינו ויכוחים כאשר בוועדת רבינוביץ התווכחנו על חלק מהדברים ובוועדת שרים לחקיקה העלינו חלק מהבעיות שלנו והן התקבלו על-ידי הוועדה. אז היו מצבים שחלק מהתיקונים שאנחנו ביקשנו להכניס בוועדת שרים לחקיקה, לאחר מכן חלק תוקנו לאחר שהוגש הנוסח הכחול לכנסת וחלק התווספו לאחר שהוגש הנוסח הכחול לכנסת.

נכון לרגע זה הגענו – אנחנו, הפקידים המקצועיים, ואתם כמובן תחליטו מה שנראה לכם – למסכת של הבנות מקצועיות בעניין הפרק הזה. מותר לשנות את הנוסח הכחול כשאומרים שאנחנו מבקשים לשנות אותו אבל לא כאשר משנים אותו דה-פקטו.

מיכאל קליינר:			אין לי עוד עמדה, אבל אני רוצה להבין. אם אנחנו 
 				נכנסים לדון בדבר הזה, זה מחייב לשמוע מה היה, למה שינו וכולי. זה נושא כבד מאוד שבייגה תיאר אותו. אם מקבלים את ההצעה של בייגה, אפשר להצביע מחר ב10:00-. אם לא מקבלים את ההצעה של בייגה, צריך לדון.

קריאה:				נתחיל לדון.

היו"ר יעקב ליצמן:		אני אומר שבהנחה שהפרק הזה יחול אך ורק 
 				אחרי שועדת הכספים תאשר את כל הרפורמה, אין לי שום בעיה להתחיל לדון בו.

קריאה:				מה עם החברות?

טלי ירון-אלדר:			אנחנו לא נוגעים בחברות.

אברהם שוחט:			היה טוב יותר שישבו ויחשבו. למה צריך לדחוף 
 				את זה? אתה רוצה, תקיים את הדיון, אבל אתה לא יכול להצביע עכשיו אלא רק מחר. זו הצעה שיכתבו אותה בספר ותהיה הסתייגות שתעבור או לא תעבור.

היו"ר יעקב ליצמן:		טלי, תסבירי את העקרונות.

טלי ירון-אלדר:			יש כמה דברים בבסיס ואחר-כך במגבלות שאנחנו 
 				יכולים להוסיף עכשיו או שנוסיף אותם בהסמכה לקבוע מגבלות לאחר מכן.

מיכאל קליינר:			לפני ההסכמות, אני רוצה להבין. בכל-זאת הייתה 
 				מחלוקת לא קטנה והשאלה מה היה העניין העקרוני שכל כך הקפיץ את משרד המשפטים ומה גרם לו להשתכנע.

טלי ירון-אלדר:			הוא לא השתכנע. נסביר מה אנחנו מוסיפים 
 				כמגבלות או מה לא יהיה בחברה שקופה. חברה שקופה, כמו שאמרתי, זו סיטואציה שבה אנחנו רוצים לאפשר ליחידים לפעול במסגרת של חברות וליהנות מאחריות מוגבלת ולהתנסות כמו יחידים.

במסגרת הדיונים עלתה אפשרות שתושבי חוץ יהיו בעלי מניות בחברה שקופה כשהיה ברור – וגם היום ברור – שפעילות של חברה שקופה יכולה להיות פעילות בחו"ל, כמו חברה תושבת ישראל שיכולה להיות לה פעילות בחו"ל.

החשש שהועלה על-ידי משרד המשפטים בנדון היה שאם יש בעלי מניות שהם חברות תושבות חוץ והפעילות יכולה להיות פעילות בחו"ל, נוצר מצב שבו אין מיסוי בישראל וגם לא צריך להיות מיסוי בישראל, אבל התוצאה היא שגם במבנה כזה יכול להיווצר מצב שלא יהיה מיסוי בחו"ל. זאת אומרת, זה מאפשר דרך שלא יהיה מיסוי לא בארץ ולא בחו"ל.

החשש הזה הוא לא פחות מס בישראל אלא החשש הזה הוא איך ישראל תוצג בקהילה הבינלאומית ולכן הוא ירד מכל המסגרת הזו של החברות השקופות, בעלי מניות תושבי חוץ וחברה תושבת חוץ.

מיכאל קליינר:			הסעיף הזה ירד.

טלי ירון-אלדר:			ירד. בנוסף לזה, מבחינת החששות – ועכשיו אני 
 				מדברת על מה שקורה בתוך ישראל – אנחנו רוצים לאפשר ליחידים פעילות במסגרת חברה כאחריות מוגבלת, כמו החברה המשפחתית, אבל אנחנו לא רוצים לאפשר לחברה סוגים שונים של פעילויות בחברות שקופות, שבעצם זה מאפשר להרים את המסך ולקזז את ההפסדים ואת הרווחים בין חברות שונות. לכן אנחנו נשארים עם יחידים ישראלים בחברות שקופות, שיוכלו את הפעילות שלהם לקיים כיחידים.

מיכאל קליינר:			זאת אומרת, לא חברות ולא יחידים זרים.

קריאה:				לא חברות זרות ולא חברה שקופה זרה. יש שתי 
 				בעיות – מקלט מס ותכנון מס – ואת שני הדברים האלה ניסינו לפתור.

טלי ירון-אלדר:			שאר הדברים הם הערות יותר קטנות. מה שנוסף 
 				במסגרת ההסכמה בנוסח הכחול ויישאר זה שאפשר יהיה לקבוע כללים ותנאים נוספים לעניין הפעילות של חברות שקופות וזאת מתוך מחשבה שיש עוד קבוצה של דברים שאני אעלה תוך כדי הדיון ושהם רלוונטיים.

מיכאל קליינר:			זה בגלל שמדובר באנדרוגינוס.

טלי ירון-אלדר:			נכון.

מיכאל קליינר:			על זה אתה אומר שעד שלא יבואו התקנות, 
 				הסעיף לא יחול.

קריאה:				זה החוק אמר. שר האוצר קיבל את זה כבר בנוסח 
 				הכחול ונאמר שהחוק מותנה בתקנות.

היו"ר יעקב ליצמן:		כך זה מופיע בחוק.

טלי ירון-אלדר:			אני רוצה להעיר עוד דבר נוסף. החוק הזה מחייב 
 				מבחינתנו היערכות פנימית במערכי המחשב. צריך לקחת בחשבון שייקח זמן עד שנהיה מוכנים מבחינת ההיערכות שלנו לחוק הזה יותר מדברים אחרים כי זה מחייב שומות כאשר יש פה העברה של שומות מיחידים לחברות, מקדמות וכולי. זה ייקח זמן ובמסגרת התקנות האלה אנחנו צריכים לקחת את זה בחשבון.

מיכאל קליינר:			כרגע אין חברות כאלה.

טלי ירון-אלדר:			אנחנו צריכים להכין את המערכים שלנו לעניין 
 				הזה. זה לא רק התקנות. יש שאלה טריביאלית כמו למי מוציאים את המקדמות, האם לחברה או לבעלי המניות. כשמשלמים את המקדמות, האם החברה משלמת ואיך מעבירים את זה לבעלי המניות. כשמוציאים שומה, האם מוציאים שומה לחברה או לבעלי המניות או לכולם ביחד. יש כל מיני שאלות שהן שאלות תפעוליות.

מיכאל קליינר:			לצורכי המס החברה לא קיימת.

טלי ירון-אלדר:			יש שאלות של תפעול וזה יוצר קשיים, כי אם יש 
 				חמישים בעלי מניות, כל פקיד שומה צריך להחליט פעם אחת אם עושים את השומה בחברה או לבעלי המניות.

מיכאל קליינר:			איך נהגתם עד היום בחברה משפחתית?

טלי ירון-אלדר:			בחברה משפחתית היה נישום אחד מייצג.  זה לא 
 				התחלק לכל בעלי המניות אלא היה נישום מייצג אחד. מאחר שהיה נישום מיוצג אחד, זה יוחס מהנישום המייצג לבעל המניות.

מיכאל קליינר:			מה יקרה לחברות המשפחתיות ביום שהתקנות 
 				יאושרו?

טלי ירון-אלדר:			חברה משפחתית שרוצה להישאר חברה שקופה, 
 				תוכל לעשות זאת.

מיכאל קליינר:			יש לה בחירה?

טלי ירון-אלדר:			אין יותר חברה משפחתית אלא היא הופכת להיות 
 				חברה שקופה והכללים עליה הם טיפה שונים.

מיכאל קליינר:			האלטרנטיבה היא להיות חברה רגילה.

דוידה לחמן-מסר:		בהחלט יכול להיות שלחברות משפחתיות יש היום 
 				דיני מס שיהיו יותר מקלים מאשר הדינים של חברה שקופה.

טלי ירון-אלדר:			אני לא יודעת. יוכלו לבחור להיות חברה רגילה. 
 				יש פה הרבה מניעת תכנוני מס והרבה כללים שלמדנו בחברות המשפחתיות של תכנונים שניסינו לפתור אותם דרך החברה.

מיכאל קליינר:			הופיעו כאן נציגים של החברות המשפחתיות 
 				הקיימות?

טלי ירון-אלדר:			אין להם ארגון. אנחנו אמרנו שמי שחברה 
 				משפחתית עד 2002, תוכל לבחור להיות חברה שקופה, או אם היא לא תבחר להיות חברה שקופה, היא תהיה חברה רגילה.

קריאה:				השאלה מה קורה כשהיא לא רשומה כחברה 
 				שקופה.

טלי ירון-אלדר:			החוק אמר שחברות קיימות לא יוכלו להפוך 
 				לחברות שקופות, כדי למנוע כל מיני תכנוני מס. לכן גם לא נאפשר היום למישהו לבקש להפוך להיות חברה משפחתית כדי שאחר-כך הוא יהיה חברה שקופה, כי אחרת לא אמרנו כלום. אנחנו בעצם באים ואומרים שחברה קיימת לא יכולה להיות חברה שקופה אלא אתה צריך חברה חדשה בשביל זה. אם אתה חברה משפחתית, נותנים לך את האפשרות.

מיכאל קליינר:			אין פה פגיעה בזכויות מוקנות?

טלי ירון-אלדר:			זה רק מאותה שנה ואילך. זה לא פוגע 
 				רטרואקטיבית.

דוידה לחמן-מסר:		דיני המס של החברה המשפחתית זה בדיון מס 
 				כמו כל אחד ואין לה זכות להיות כזו לנצח.

שושנה שחם:			יש שינוי בין החברה המשפחתית לחברה השקופה 
 				רק בעניין של ההודעה לפקיד השומה. זה התקצר לששים יום, והשאלה אם זה דרוש.

טלי ירון-אלדר:			לחברה שקופה, עד סוף שנת המס. אנחנו אומרים 
 				שאתה צריך להחליט שאתה רוצה להיות חברה שקופה מהרגע הראשון ולא להיזכר בדיעבד שאתה רוצה להיות חברה שקופה, ולכן לא ניתן לך בסוף שנת המס שתגיש את הדוח אם אתה רוצה להיות שקופה או לא, אלא תגיד מהרגע הראשון שאתה בוחר דרך מסוימת.

מיכאל קליינר:			ברגע שאתה חברה שקופה, אין לך בחירה. ברור 
 				שאתה חברה לצורך ההגדרה ולא חברה לצורך מס.

דוידה לחמן-מסר:		השאלה מה קורה אם אתה לא רוצה להיות יותר 
 				חברה שקופה, מה ההפרה של התנאים. אנחנו נעלה את זה גם במהלך הדיון.

אתן לך דוגמה. יום אחד היית חברה שקופה אבל אחר-כך אתה אומר שלא כדאי לך ואתה רוצה להיות חברה רגילה. בעיקרון אתה יכול להיות, אבל מה קורה אם אתה עושה איזשהו תרגיל, מפר את התנאים והופך להיות חברה רגילה, דבר בו אתה רוצה. השאלה אם אנחנו רוצים שיהיו מעברים כאלה. יש כאן כל מיני שאלות שצריך לחשוב עליהן.

טלי ירון-אלדר:			כל תיקוני המס הם במעברים בין חברות שקופות 
 				או חברות משפחתיות ולהפך.

קריאה:				לנישום צריך להיות ברור שזו חברה שקופה.

איתן צחור:			כשתיק הנישום עובר למס הכנסה, צריך להאריך 
 				לתשעים יום.

טלי ירון-אלדר:			ששים יום זה לא כל כך מעט.

היו"ר יעקב ליצמן:		אם זו תהיה הבעיה היחידה, נפתור אותה.
				אני מציע שנמשיך בקריאת הצעת החוק.

שגית אפיק:			סעיף 17 – ביטול סעיפים 64 ו64-א.
				סעיפים 64 ו64-א לפקודה – בטלים.
סעיף 64 מתייחס לחברת בית, ואני מקריאה אותו:

"חברת מעטים כמשמעותה בסעיף 76 שכל רכושה ועסקיה הם אחזקת בניינים, הכנסתה תיחשב לפי בקשתה כהכנסתם של חברי החברה וחלוקתה של אותה הכנסה לעניין השומה, כולם או מקצתם, תיעשה כפי שיורה הנציב.

הרואה עצמו מקופח על-ידי הוראת הנציב, רשאי לערער עליה לפני בית-המשפט כאמור בסעיפים 153 ו158-".

סעיף 64א, עניינו חברות משפחתיות, וגם הוא בטל.

סעיף 18 – הוספת סימן ה.
אחרי סעיף 64א לפקודה יבוא:

סימן ה: חברות שקופות.
	64א1.	חברות שקופות.

	(א)	בסעיף זה – 

		"בעל מניות" – חבר בחברה שקופה.

"הכנסה חייבת" – לרבות שבח כמשמעותו בחוק מיסוי מקרקעין.

דוידה לחמן-מסר:		זה לא "חבר" כי חוק החברות לא מכיר בחברים. 
 				חברים יש רק ב"אגד". זה בעל מניות בחברה שקופה.

יש כאן בעיה נוספת שהעלה רשם האגודות.

טלי ירון-אלדר:			הבעיה היא שהיום בפקודת מס הכנסה בחברה, 
 				אנחנו מדברים על חבר בחבר בני אדם. זה בכל הסעיפים. זה עניין של מינוח.

דוידה לחמן-מסר:		האם צורת ההתאגדות שמותר לא להיות שקופה, 
 				היא רק צורת התאגדות של חברה לפי חוק החברות או כפי שביקשו גם החקלאים וגם האחרים?

היו"ר יעקב ליצמן:		הוויכוח בנושא הזה כבר התקיים.

טארק אגברוב:			הגדרת חברה בפקודת החברות כוללת אגודות 
 				שיתופיות.

דוידה לחמן-מסר:		תאמרי חבר או בעל מניה.

טלי ירון-אלדר:			בסדר.

אנה שניידר:			הם מדברים על סמנטיקה בלבד. היום לפי חוק 
 				החברות החדש לא אומרים חבר בחברה אלא אומרים בעל מניות.

היו"ר יעקב ליצמן:		אני מדבר לגבי הקיבוצים ואגודות שיתופיות. היה 
 				כאן דיון.

אנה שניידר:			כן, על זה היה דיון.

טארק אגברוב:			שמענו את אחת המשלחות.

היו"ר יעקב ליצמן:		ומה הוחלט?

אנה שניידר:			לא הוחלט. הוחלט להוריד את "למעט אגודה 
 				שיתופית".

דוידה לחמן-מסר:		אני מבקשת במקום "בעל מניות", לכתוב "בעל 
 				מניה". כלומר, "חבר או בעל מניה בחברה כמשמעותה במס הכנסה".

טלי ירון-אלדר:			בעל מניה.
				באו המשלחות השיתופיות וביקשו שנאשר גם להן להיות חברה שקופה. למשל קיבוץ שמחר ירצה להתאגד בצורה של חברה שקופה, אני לא יודעת אם זה ריאלי או רציני, אבל זה יכול להיות.

מיכאל קליינר:			אם לקיבוץ יש תפיסה כזו, אני חייב לכבד אותה 
 				ולראות בזה ניצחון גדול.

שגית אפיק:
"חברה שקופה" – חברה תושבת ישראל  שהתקיימו בה כל אלה:

(1)	היא אינה חברה ציבורית כהגדרתה בסעיף 1 לחוק החברות, ולא ניתן לפי תקנונה לשנות את סיווגה לחברה ציבורית.

(2)	מספר בעלי מניותיה אינו עולה על חמישים או על מספר גבוה יותר, אם אישר זאת הנציב, בתנאים שקבע. ולעניין זה יראו בני זוג וילדיהם, יורשים של בעל מניות, או רוכשים מבעל מניות במכירה שלא מרצון, כבעל מניות אחד.

דוידה לחמן-מסר:		כאן יש חריג כאשר רוצים לאפשר לה מספר גבוה 
 				יותר של חברים בחברה שקופה. זה לא הופיע בנוסח הכחול ואנחנו לא מתנגדים לזה.

טלי ירון-אלדר:			הקושי במספר חברים גדול הוא בעיקר קושי 
 				תפעולי. הוא בעיקר קושי תפעולי כי המשמעות של זה היא החלוקה של הפעילות של החברה לקבוצה מאוד גדולה של נישומים וטיפול בהרבה מאוד תיקים. הקושי הוא לא קושי עקרוני מסוג כלשהו, אלא ברור שתפעולית יהיה קשה. בארצות-הברית, ב-אס-קורפוריישן זה באמת מוגבל במספר דומה מאוד למספר הזה, בסביבות שבעים או חמישים.

מיכאל קליינר:			למה ביקשתם להגדיל?

טלי ירון-אלדר:			אני אתן כדוגמה קבוצה של מהנדסים שותפים 
 				במשרד ויש שם יותר מחמישים שותפים.

מיכאל קליינר:			זאת אומרת, אם את רואה שזה אמיתי.

טלי ירון-אלדר:			זה רק באישור.

שגית אפיק:
(3)	מרבית בעלי מניותיה והזכאים למרבית רווחיה הם תושבי ישראל.

טלי ירון-אלדר:			את זה צריך להוריד. כל בעלי מניותיה הם 
 				יחידים 	תושבי ישראל.

שגית אפיק:
(4)	מניותיה הן מאותו סוג, למעט מניות המקנות זכויות הצבעה, ואין לבעלי המניות אפשרות לשנות את הזכויות המוקנות מכוח המניות, למעט שינוי בזכויות ההצבעה.


(5)	זכותם של בעלי המניות לרווחי החברה מוקנית להם מכוח המניות בלבד.

דוידה לחמן-מסר:		זה צריך להיות: הזכות לרווחי החברה מוקנית 
 				מכוח המניות בלבד.

היו"ר יעקב ליצמן:		מה ההבדל?

דוידה לחמן-מסר:		זה חוזר לזכות הווטו. אני רוצה לקבל את כל 
 				הרווחים ואני לא רוצה להיות בעלת מניות. כאן כתוב הזכות של בעלי המניות לרווחים היא מכוח החברה, אבל לא כתוב על זכותו של אחר. לכן בכחול סגרנו את זה לפי העצה שקיבלנו כאן מהחבר טארק ואמרנו שהזכות לרווחים היא רק מכוח המניות. תכף אני אומר לך שגם פה יש בעיות.

אם כן, נוסח הסעיף יהיה: הזכות לרווחי החברה מוקנית מכוח המניות בלבד.

שגית אפיק:
(6)	זכותו של בל מניות לרווחים זהה לזכותו לנכסי החברה בעת פירוקה.

אנה שניידר:			זה אותו הדבר.

דוידה לחמן-מסר:		לא, זה לא אותו הדבר. יש לי ארבעים אחוזים 
 				בזכויות ההצבעה ומאה אחוז בפירוק.

אנה שניידר:			אבל זה כתוב בנוסח הכחול.

דוידה לחמן-מסר:		נכון.

מיכאל קליינר:			מה זאת אומרת שהזכות לרווחים מוקנית מכוח 
 				המניות בלבד?

דוידה לחמן-מסר:		לא מכוח הסכם. בחברה שקופה, בגלל שהולכים 
 				פלוס-מינוס, מינוס-פלוס, רק הזכויות מכוח היותך בעל מניות ולא מכוח צד שלישי, נושה, חבר, קרוב. אתה מקבל רווחים אלא מכוח מניות.

מיכאל קליינר:			צריך להיות שמדובר בזכות לרווחים כי יש 
 				מקרים שחלק מהאנשים עובדים, חלק עובדים פחות.

דוידה לחמן-מסר:		אין ספק. מדובר רק ברווחי החברה.

שגית אפיק:

(7)	החברה אינה מוסד כספי, כהגדרתו בחוק מס ערך מוסף.

(8)	אף אחד מבעלי מניותיה של החברה השקופה אינו חברה שקופה.

אנה שניידר:			מורידים את סעיף קטן (8).

שגית אפיק:
(9)	החברה ביקשה להיחשב כחברה שקופה בהודעה שעליה חתמו כל בעלי מניותיה, שנמסרה לפקיד השומה בתוך ששים ימים מיום התאגדותה.

"נציג" – נציג כאמור בסעיף 68ב, אשר מונה על-ידי בעל מניות תושב חוץ.

"שנות ההטבה" – שנות המס שבהן הייתה החברה חברה שקופה.

מיכאל קליינר:			אני חוזר אחורה. מחקתם את הקטע שאמר "אף 
 				אחד מבעלי מניותיה של חברה שקופה אינו חברה שקופה". מה קורה עם הקטע של החברה השקופה אינה מוסד כספי?

דוידה לחמן-מסר:		את זה השארנו. החברה עצמה לא יכולה להיות 
 				מלכ"ר. אלה לא בעלי המניות.

יאיר רבינוביץ:			בנוסח הכחול כתוב שיהיה תושב ישראל, אבל מה 
 				שאמרנו כאן לגבי כל בעלי מניותיה לא מתאים לנוסח כפי שמופיע שם. זה גם לא מתאים אחר-כך להגדרת נציג כפי שמופיעה בנוסח הכחול. החלטת הממשלה הייתה כזאת שאפשר לתת לתושב חוץ להיות בעל מניות בחברה שקופה. כאן בניגוד להחלטת הממשלה באים ומורידים את תושב החוץ.

היו"ר יעקב ליצמן:		נכון שבממשלה הוחלט אחרת.

יאיר רבינוביץ:			זה בניגוד להחלטת הממשלה.

טלי ירון-אלדר:			עם תושבי חוץ, בהתחלה הייתה מחשבה לגבי 
 				מגבלות מסוימות, אבל אז עלה הנושא הזה של שימוש במקלט.

דוידה לחמן-מסר:		אני רוצה לומר לרואה חשבון רבינוביץ 
 				ולפרוטוקול. יש דבר נוסף שנקרא מקלט מס חוקי. בפירוש יחד עם מס הכנסה, תוך פרק  נסייע ככל יכולתנו לעשות את אותו חלום שלך של השתתפות בהתאם לחוקי העולם ולא בניגוד לחוקי העולם. אנחנו נשתף פעולה ונטה כתף לעניין הזה, אבל לא עכשיו.

יאיר רבינוביץ:			בעל מניות תושב חוץ היה אבל משרד המשפטים 
 				לאחר מכן החליט שהוא רוצה לשנות.

דוידה לחמן-מסר:		אני מוחה, זה ממש לא היה כך.

מיכאל קליינר:			מבחינתי, מה שקראתי בעיתונים – לא מעניין 
 				אותי. אני שואל שאלה. אם יש קבוצת מהנדסים, נניח יש חברה של מהנדסים  אבל יש מהנדס אחד שהוא באותה קבוצה והוא תושב חוץ.

דוידה לחמן-מסר:		אנחנו חשבנו שאפשר לכלול תושב חוץ במגבלות 
 				מסוימות. המגבלות האלה, מתברר שהן לא ישימות. זה מאוד בעייתי. זה לא עוגה שלוש שכבות שמוכנה להיות מוגשת לכל ארוחה. היא בעייתית ולכן לא גמרנו חלק מהאפייה. באותם נושאים שהאפייה לא הסתיימה ועלולה ליצור בעיות, ביקשנו, הסברנו לחברינו שלא להביא בעיות. לכן הסברנו וגם הם עלו על זה לבד.

היו"ר יעקב ליצמן:		אני חוזר ואומר כי לי זה חשוב מאוד לגבי הדיון 
 				בסעיף הזה. ברגע שהגענו להסכמות כאן, אני הולך לעמוד על ההסכמות האלה כמו סרגל. אני לא יודע למה יאיר רבינוביץ התכוון, אבל סיכמנו, הסכמנו, זו הדרך ואת זה אנחנו הולכים לעשות.

מיכאל קליינר:			כשהם שינו את הנייר הכחול, שאלתי שאלות. 
 				כשמשנים כאן, אני גם כן שואל. הנייר הכחול הוא מה שהכנסת אישרה בקריאה ראשונה. אני רוצה להבין בכל-זאת.

היו"ר יעקב ליצמן:		אתה רוצה שהם יריבו.

מיכאל קליינר:			לא. אני רוצה להבין איך העובדה שבחברה של 
 				חמישים אנשים יש שני מהנדסים זרים, חוץ מזה שהם השניים שעולים מעל החמישים, איך זה יכול לקומם את העולם נגדנו.

טלי ירון-אלדר:			בוא נתחיל עם ארצות-הברית, עם 
 				ה-אס-קורפוריישן שם זה רק לגבי יחידים. רק לגבי תושבי ארצות-הברית. אם היינו יכולים להגביל את זה רק למהנדס על הפעילות שלו בישראל, לא הייתה בעיה, כי בשביל עוד תושב חוץ שפועל עם המהנדס בפעילות שלו בישראל, לא הייתה בעיה וכולנו למעשה היינו מסכימים ולא היינו מתווכחים על זה. הבעיה היא שכשאנחנו מתחילים להכניס תושבי חוץ ולמשל אנחנו אומרים שעיקר בעלי המניות הם תושבי ישראל, אז יכול להיות חמישים אחוזים תושבי חוץ. אנחנו גם לא מגבילים בפעילות ולא אומרים רק פעילות בישראל אלא אנחנו אומרים גם פעילות בחו"ל.

לכן, אם אנחנו לא רוצים להגביל את סוג הפעילות של החברה הזו ואנחנו לא רוצים לעשות מגבלה של יותר מחמישים אחוזים על הכניסה של תושבי החוץ, נוצר מצב שאנחנו חוזרים לאותה שאלה שהעלתה דידי. ראינו שאנחנו מכניסים מגבלות שאי-אפשר לחיות אתן, כמו למשל עיקר בעלי המניות הם תושבי ישראל וכל הפעילות בישראל, והן על הכנסות פסיביות למשל, אז חלות כל מיני מגבלות. או מגבלות שאנחנו לא רוצים על הפעילות של החברה. או שאנחנו אומרים שזה רק לתושבי ישראל.

דוידה לחמן-מסר:		זה יצור חדש. אני רוצה להסביר עוד דבר 
 				לפרוטוקול. בניגוד למה שאמר רואה חשבון רבינוביץ, אנחנו כן הופכים למקלט מס מוכר שיעלה בקנה אחד עם אומות העולם המתוקנות כדי שלא יבואו אלינו בטענות. שנית, מגדלים ילד קטן, רואים שהוא גדל בסדר, מביאים לו עוד אחים ואחיות. לא חייבים להכניס מיד את כל המשפחה, את הדודים והדודות. עושים את זה לאט לאט.

קריאה:				סעיף 64א למעשה מוחל כאן. אותו סעיף קובע 
 				שחברה בית או חברה משפחתית זכאית להירשם עד 30 בנובמבר של אותה שנה בשנת המס הבאה ולהיות חברה משפחתית. נניח השנה, בשנת 2002, הם יתאחדו כחברה והם אחים, כך שהם למעשה עונים על התנאים של סעיף 64א. באים אל רואה חשבון רבינוביץ ושואלים אותו איך עליהם להתאגד והוא ממליץ להם להתאגד כחברה משפחתית. אנחנו לא הבנו שמגיע פטור ממס הכנסה.

אנה שניידר:			יש לך תשובה בעמוד 71 לנוסח בסעיף קטן (ד). יש 
 				שם הוראות מעבר לעניין זה.

דוידה לחמן-מסר:		הוא שואל מה דינו של אדם שנרשם עד נובמבר 
 				השנה כחברה משפחתית.

טלי ירון-אלדר:			אם זו חברה שלא יכלה לבקש להיות חברה 
 				משפחתית קודם והיא הייתה חברה רגילה, היא פעלה כחברה רגילה, אנחנו לא נתנו לחברות רגילות להפוך להיות חברות שקופות מטעמים של תכנוני מס ורצינו למנוע את זה. יכול להיות שזו חברה - מתחילת ההתאגדות שלה יש לה תשעים יום כדי לבקש להיות חברה משפחתית  - שרק התאגדה עכשיו, בהנחה לתוקף שזה ייכנס לתוקף.

קריאה:				השאלה מה לגבי כל החברות שהתאגדו מה1- 
 				בינואר 2002.

טלי ירון-אלדר:			הן חברות רגילות. אנחנו אמרנו שחברות רגילות 
 				לא יכולות להיות חברות שקופות. אין אפליה לרעה.

מיכאל קליינר:			אני הבנתי שעלה חשש שכאן הלכנו יותר מדי 
 				לכיוון מקלט מס. מצד שני אני מבין שהוועדה חשבה שיש אינטרס, ואנחנו מסתכלים גם על האינטרס הלאומי, שבמידה מסוימת אנחנו כן נעודד פעילים מחו"ל. דידי אומרת שהיא ערה לצורך הזה ונעשה זאת.

אני אומר לך מה הבעיה שלי ואני רוצה שנהיה ערים לזה. אנחנו מכירים את הוועדה הזאת, ויודעים שבאים אנשים, באים יותר חברי כנסת, כאשר פתאום בא חוק חדש שמדבר על זה שמאפשרים מקלט למס, הטבות לחו"ל וכולי. אני כבר ראיתי כאן ישיבות שפתאום בא חבר כנסת, היום הוא שר המשפטים, עם קריזה לקחת איזה זכות מתושבי חו"ל, כאלה שהם בעלי דירות כאן. הוא שאל מה פתאום שהם יקבלו כמו ישראלים ורץ לוועדת הכנסת והעביר משהו שפגע קצת במשקיעי חוץ בארץ. היה כאן משהו נגד משקיעי חוץ שחבר הכנסת בתוארו אז העביר את זה בוועדה. הוא רץ לוועדת הכנסת והעביר את זה.

מחר יבואו עם חוק חדש, אחרי שהחוק הזה כבר עבר ופתאום הוא לא יעבור. אם זה כך,  אנחנו מגיעים למצב שאנחנו לא עושים את מה שעושות מדינות נורמליות בעולם כדי לעודד השקעות. זה מפתה אותו להקשיב לדבריו של בייגה.

השאלה היא אם אפשר בכל-זאת להגיע לעניין הזה.

דוידה לחמן-מסר:		נעשתה עבודה ראשונית במס הכנסה. תבחין בין 
 				מקלט מס לבין תכנון מס כי אלה הם שני דברים שונים. יש מדינות שמאפשרות לחברה ישראלית בשליטה זרה, שפועלת רק בחו"ל, לקבל שיעור מס נמוך ביותר תמורת הרישום שלה במדינה שבה היא לא פועלת. זה מקלט המס. גם כאן הלך ארגון ה-OACD וראה בזה במצבים מסוימים קומפטישן, כי אתה בעצם מושך משקיעים שיהיו נרשמים במדינה שבה הם עוסקים לבוא להירשם אצלך.

היו"ר יעקב ליצמן:		כולם עושים את זה.

דוידה לחמן-מסר:		חלק עושים את זה וחלק לא.

קריאה:				הולנד עושה את זה.

דוידה לחמן-מסר:		כשאנחנו נהיה הולנד, אני אהיה הראשונה 
 				שאשמח. אנחנו הולכים על קליפות ביצים. אנחנו היינו ברשימה השחורה בהלבנת הון. ה-OACD מוציא את שתי הרשימות האלה, גם הרשימה השחורה בקומפטישן וגם הרשימה השחורה בהלבנת הון, ורק בשבוע שעבר יצאנו מהרשימה השחורה של הלבנת הון. אנחנו מבקשים לעשות את החקיקה הזאת, ואני אמרתי שנעשה זאת מהר כי זה חשוב לנו שזה ייעשה, אבל לא חאפ-לאפ. המלצות הוועדה, אם יורשה לי, היו חאפ-לאפ. אני כתבתי שאנחנו בעד פטור השתתפות בהתאם לחוקי המדינות.

יאיר רבינוביץ:			אנחנו כתבנו את זה ואת הסכמת.

דוידה לחמן-מסר:		עם כל הכבוד, אני הסברתי את זה גם לממשלה 
 				והממשלה קיבלה את העמדה הזאת והסכימה. חשבנו שאנחנו יכולים לשלב תושבי חוץ ובלבד שיתייחסו אל הכנסתם כאילו היו תושבי ישראל. התברר שהסעיף הזה, אותו אני מדקלמת עכשיו, הוא בעייתי כי כנראה שזה בלתי אפשרי. לכן זו הייתה אות מתה שהמליצו לנו להכניס לחוק. הכניסו לנו להמליץ אות שיכול להיות שהיא תהיה אות מתה, אמרנו שנכניס מלים חיות לחוק כך שזה יהיה מבושל, אפוי, עם קצפת וראוי לאכילה.

לכן אנחנו מבקשים את פרק הזמן כדי להסדיר את זה. עד אז שיצא ילד קטן לדרך ואחריו יבואו האחים הגדולים שלו עם המשקיעים הזרים שלו, בפנים ובחוץ, מימין ומשמאל, אבל לא לעשות את זה חאפ-לאפ.

עם כל הכבוד, במאמר מוסגר אני רוצה לומר שכאשר כותבים המלצות של ועדה, לא מנסחים חוקים. כשמנסחים חוקים רואים שנוצרות הרבה בעיות בניסוח והתפירה היא תפירה מאוד עדינה וחשובה שמא חס וחלילה לא ייווצרו פרצות בחוק שנעשה.

איתן צחור:			אם אנחנו מבטלים את התאגידים, חייבים 
 				להשאיר את סעיף 64 לגבי חברת בית כי חברת בית היום יכולה להיות מוקד לתאגידים. אם הולכים לבטל את כל המערכת הזאת, תשאירו לפחות את חברת הבית עד שתרחיבו את זה בהתאם.

אנה שניידר:			אתה צודק. סעיף 64 יישאר.

טלי ירון-אלדר:			נכון. צריך לתקן.

אוסקר:				לפי מה שכתוב, כל חברת בית, לא משנה מי בעלי  
 				המניות. אם חברת בית חדשה מחר תרצה, היא לא יכולה, אבל כל חברות הבית הקיימות יכולות.

אנה שניידר:			סעיף 17 ידבר על ביטול סעיף 64א כאשר סעיף 64 
 				נשאר בתוך הפקודה וזה הסעיף שמדבר על חברות בית.

טלי ירון-אלדר:			סעיף 64א לפקודה – בטל.

היו"ר יעקב ליצמן:		הורדנו את ההגדרה של הכנסה.

דוידה לחמן-מסר:		אם מורידים את ההגדרה והחברה הפרטית 
 				בוחרת במסלול בונה, מכוח מה את רשאית היום לפי החוק הקיים לנכות ביטוח לאומי בגובה התקרה?

רות הורן:			אני גובה היום הכנסה הונית ככל שהיא עולה על 
 				הכנסת העבודה. אלה ההוראות שלי.

אנה שניידר:			היא תצטרך לטפל בזה דרך הביטוח הלאומי.

שגית אפיק:			לגבי שנות הטבה, אני מפנה אתכם לעמוד 71, 
 				סעיף 87ד(6).
"על אף האמור בהגדרה שנות ההטבה בסעיף 64א(1) לפקודה לעניין חברה שקופה שהייתה חברת בית או חברה משפחתית ערב תחילתו של חוק זה, יראו גם את שנות המס שבהן הייתה חברה כאמור כשנות ההטבה".

דוידה לחמן-מסר:		לגבי חברה בית, להערתו של איתן, הוא העיר לגבי 
 				חברה בית שבעלי המניות שלה הן חברות או שאחד מהם הוא משקיע חוץ. 

טלי ירון-אלדר:			אנחנו משאירים את המיסוי הזה ומאפשרים 
 				לחברת בית להישאר. חברת בית תוכל אופציונלית לבחור להיות חברה שקופה, אם היא תרצה ואם היא תעמוד בתנאים. היא צריכה לעמוד בתנאים. מי שיש לו משקיע חוץ ולא עומד בתנאים, תישאר החברה בתנאים של חברת בית. מבחינה מהותית ההוראות מאוד דומות.

קריאה:				אם משקיע החוץ ירצה למכור את חלקו לאחרים 
 				והם ירצו להפוך לחברה שקופה, הם יוכלו.

טלי ירון-אלדר:			היום יש חברות בית שהן לא תושבי חוץ. 
 				ישראלים שיש להם חברת בית ורוצים להפוך להיות חברה שקופה, הם יכולים להיות חברה שקופה. אם יש חברת בית שלא עומדת בתנאים, למשל בעלי מניות תושבי חוץ, הם לא יכולים להפוך להיות חברה שקופה. ההוראות דומות.

מיכאל קליינר:			אם יש תושב חוץ אחד, הוא יוכל למכור את 
 				המניות שלו לישראלי.

טלי ירון-אלדר:			אנחנו לא מאפשרים לחברות בעתיד להפוך להיות 
 				חברות שקופות.

מיכאל קליינר:			כדי להיות חברה שקופה, יש לו אפשרות.

טלי ירון-אלדר:			לא כדאי לו כי שיטת המיסוי היא דומה מאוד. 
 				חברות בית וחברות שקופות, שיטת המיסוי דומה מאוד.

אני מוכנה שבסיטואציה כזו כשיש בעל מניות תושב חוץ בחברה משפחתית לפני תחילת החוק הזה, יקבלו ממני אישור מיוחד. יחיד תושב חוץ יקבל אישור.

קריאה:				אבל לא מי שהתאגד ערב תחילת החוק.

טלי ירון-אלדר:			זה לגבי כל החברות המשפחתיות.

מיכאל קליינר:			אין כוונה לתת למישהו עכשיו למצוא פרצה.  
 				מדובר בחברה שבניגוד לחברה בית, היא לא יכולה להישאר חברה משפחתית.

טלי ירון-אלדר:			מה שהיום חברה משפחתית ויש בה תושב חוץ, 
 				שימשיכו להיות, אבל לא יהיו חדשים.

קריאה:				מס הכנסה יסכים שלצורך מיסוי הוא כאילו 
 				תושב ישראל.

דוידה לחמן-מסר:		זו האות שהכניסו והתברר אחר-כך שהיא אות 
 				מתה.

טלי ירון-אלדר:			בעלי מניות היום בחברה משפחתית, אם הם 
 				תושבי חוץ, יקבלו אישור ויוכלו להישאר בסיטואציה הספציפית. הם לא יכולים למכור לתושבי חוץ חדשים.

קריאה:				הם חייבים להזדהות ולקבל אישור.

מיכאל קליינר:			חברה משפחתית, החוק לא מאפשר לה להישאר 
 				חברה משפחתית והיא נאלצת בתוקף החוק הזה להפוך לחברה שקופה. אם יש בה מישהו שלא עונה לתקנות, יקבל אישור.

טלי ירון-אלדר:			יקבל אישור.

שגית אפיק:
(ב)	לצורך חישוב המס, שיעור המס וקיזוז ההפסדים וכן לעניין פטורים ממס, תיחשב הכנסתה החייבת של חברה שקופה, לרבות הכנסתה מדיבידנד או הפסדיה, כהכנסתם או כהפסדיהם של בעלי מניותיה, בהתאם לחלקיהם, בזכויות לרווחים בחברה, ויחולו הוראות אלה:

(1)	רווחים שחולקו מהכנסתה החייבת של החברה השקופה, לא יראו אותם כהכנסה.

(2)	על אף האמור בפסקה (1), שילמה החברה השקופה את המס החל על בעלי מניותיה, ולא חייבה אותם בהתאמה, יראו כהכנסה בידי בעלי המניות את החלק מהרווחים שחולקו כאמור בגובה סכום המס ששילמה החברה השקופה בשלהם (בסעיף זה - הרווחים החייבים).

טלי ירון-אלדר:			כל סעיף (ב) בעצם קובע את העיקרון, שהרווחים 
 				וההפסדים של החברה נקבעים בחברה ועוברים ליחידים לצורך קביעת תורים, הקלות, קיזוז הפסדים וכל מה שצריך במישור של בעלי המניות. אז אתה בא ואומר כשאתה מחלק את הרווחים לתוך ההכנסה הזאת, כי לא חילקת באופן אוטומטי, לא רואים את זה כהכנסה, כדי לא למסות עוד פעם. זה לגבי סעיף קטן (1).

סעיף קטן (2) מתייחס לגבי אותו חלק של המס ששולם על-ידי החברה.

המקדמות כנראה יצטרכו להיקבע ברמה של החברה כי לא נוכל לכלול לכל אחד בבסיס המקדמות שלו את מה שצריך ולקבוע את החיובים. המקדמות ישולמו ברמה של החברה ויהיה ניכוי במקור שיועבר לבעלי המניות, לפי מה ששולם כמקדמות  ברמה של החברה. זה כדי לא לטפל בכל אחד מהתיקים של בעלי המניות.

אז אתה אומר שהיא תוכל לחלק את מה שהיא הרוויחה ביחד עם המס שהיא שילמה.

מיכאל קליינר:			ואם היא לא עשתה את זה? אם היא לא חייבה 
 				בהתאמה, יראו בהתאמה את בעלי המניות וכולי.

טלי ירון-אלדר:			אני אתן לך דוגמה מספרית. בידי החברה יש רווח 
 				של מאה שקלים והחברה שילמה מס עשרים שקלים. יש בידיה כרגע שמונים שקלים כי היא הרוויחה מאה ושילמה עשרים. מייחסים לבעלי המניות את המאה שקלים, מחלקים אותם ביניהם, ונותנים את העשרים שקלים כניכוי במקור לפי מה שמגיע להם כחלק יחסי ממה שהחברה שילמה, כמקדמה על חשבון המס שהם חייבים. זו הטכניקה שננקטה. אם נוצר מצב שהחברה שילמה ולא חייבה את בעלי המניות, מייחסים להם את ההכנסה כולל המס ונותנים להם את הניכוי במקור.

בחרנו לקבוע שתצא שומה בחברה לצורך קביעת ההכנסה החייבת. ההכנסה החייבת תטופל ברמה של החברה. ההכנסה החייבת, זה אומר הקביעה של ההכנסה, מה ההוצאות המותרות וכן הלאה. התוצאה הזאת תחולק לבעלי המניות כשבעלי המניות יצרפו את זה להכנסה שלהם לפי ההשפעה שיש לכל אחד מהם, נקודות זיכוי וכל מה שכרוך בזה. לכן במסגרתם יהיה רק מה שקשור בשומה האישית שלהם. זאת אומרת, במסגרת כל אחד מתיקי המניות אפשר יהיה לטפל ברמה של הפסדים, לא הפסדים, נקודות זיכוי, פטורים והקלות, אבל לא ברמה של ההכנסה החייבת של החברה. פעם אחת נדון ברמה של ההכנסה החייבת של החברה.

איתן צחור:			לא חסר שאת אותו מס יראו כמס יחיד? רק את 
 				הרווח את מייחסת ליחיד.

מיכאל קליינר:			אני יחיד בחברת מהנדסים ואני מגיש את הדוח "
 				שלי, אני יכול לא להגיש את הסכום הזה כי אני אומר שהחברה לא חילקה?

טלי ירון-אלדר:			לא. אתה חייב לכלול. מבחינת ההכנסה או 
 				ההכנסה החייבת, מה שהיא הרוויחה או מה שהיא הפסידה, אתה חייב לכלול בתיק האישי שלך את ההכנסה. אתה גם כולל את זה בדוח של החברה עצמה. לגבי ההכנסה הזו יש לי בעצם שני דוחות, כאשר פעם אחת זה ברמה של החברה עצמה ופעם שנייה ברמה של בעלי המניות לפי החלוקה ביניהם. מבחינת תשלום המס, החברה תשלם את המקדמות.

מיכאל קליינר:			ההכנסה לא מועברת.

טלי ירון-אלדר:			הכנסה מחברה שקופה – מופיע לך בתיק האישי.

מיכאל קליינר:			אם כך, לשם מה אני צריך את הסעיף הזה? אם 
 				אני בלאו הכי הכנסתי את זה בדוח, למה אני צריך את זה?

טלי ירון-אלדר:			כי אתה רוצה את מה שהחברה שילמה לתת לך 
 				כניכוי במקור את המס, אתה רוצה שמה שמיוחס לך תהיה ההכנסה החייבת בתוספת המס שהיא שילמה אם היא שילמה.

שושנה שחם:			זאת אומרת, האישי לא צריך יהיה לדווח לכם  על 
 				המקדמות שהוא קיבל.

טלי ירון-אלדר:			אמרתי שתקופת ההיערכות כאן היא לא פשוטה. 
 				השאלות האלה שעולות כאן קשורות להיערכות ולהתייחסות לכל הנושא הזה. התקופה של ההיערכות, היחס והקשר בין החברה השקופה לבין בעלי המניות, כולל השאלות שעולות כאן, איך מייחסים, לפי אחוזים, האם צריך לדווח, האם נוכל לדווח, איך ייתנו את הניקוד וכולי – כל זה לא פשוט ואנחנו צריכים את תקופת ההיערכות הארוכה לצורך השאלות האלה כי באמת הניכוי במקור הוא של החברה, וזה מעבר כמו ניכוי במקור. יש דיווח על ניכוי במקור ויהיו לי דיווחים על ניכויים במקור שמועברים, אבל אנחנו צריכים להכין את כל המערכות.

שושנה שחם:			והכל רטרואקטיבית?

טלי ירון-אלדר:			לא.

שושנה שחם:			לגבי סוף השנה הכל רטרואקטיבית וכל 
 				הפיקדונות ששולמו וכל ניכויי המס ששולמו, גם ברמה של החברה וגם ברמה האישית.

טלי ירון-אלדר:			לא. הכל משולם ומנוכה ברמה של החברה במהלך 
 				השנה ובסוף השנה זה יעבור לתיקים של היחידים כניכוי במקור.

שושנה שחם:			ואם הוא היה פטור, הוא יקבל החזר מס?

טלי ירון-אלדר:			אם הוא היה פטור, הוא יקבל החזר מס. הוא לא 
 				יכול לקבל ניכוי מס במקור, כי זה לגבי כולם. נלך לסיטואציה מאוד קיצונית בה יש לי שני בעלי מניות ושניהם פטורים. זו סיטואציה שיכולה להיות מאוד קיצונית, אבל במקדמות ידאגו שבסיס המקדמות יהיה כזה שלא יחייבו. או להפך, שני בעלי מניות ששניהם בחמישים אחוז מס, כך שמראש ברור שהחיוב צריך להיות.

מיכאל קליינר:			זה לא ברור לי מבחינת העניין. שילמה חברה 
 				שקופה את המס החל על בעלי מניותיה, זה בסדר, ולא חייבה אותם בהתאמה. מותר לה לא לחייב אותם בהתאמה או זו עבירה?

אוסקר:				אין כללים חשבונאיים לגבי חברות קטנות. 
 				חשבונאות לא אומרת מה באמת עושים כאשר החברה משלמת את המס במקום בעלי המניות בנסיבות של החברה הזו. אילו היו כללים חשבונאיים, היינו הולכים לפיהם, אבל אין כללים כאלה. בחברה משפחתית יש מקרים בהם נניח לחברה הייתה הכנסה חייבת מאה, והיא משלמת את המס במקום בעלי המניות ונניח שהמס הוא חמישים.

מיכאל קליינר:			היא לא חייבת לחייב אותם מיד?

אוסקר:				לא. היא מעבירה את זה דרך הפרשה למס. 
 				אחר-כך היא משלמת להם דיבידנד מאה והיא אומרת שכל המאה האלה הם לא הכנסה. כלכלית זה לא נכון.

מיכאל קליינר:			השאלה אם מותר. אני קיבלתי כאן הצהרה 
 				שאמרה שהחברה השקופה  היא חברה שהיא אך ורק לצורך האחריות המוגבלת ולכל עניין שקשור למס, היא לא קיימת.

אוסקר:				מבחינה חשבונאית ומאזנים, החברה קיימת 
 				כחברה לכל דבר ועניין.

מיכאל קליינר:			אם כך, ההגדרה היא לא נכונה. אני הבנתי ממה 
 				שנאמר כאן שהעניין הוא פורמלי-טכני. כלומר, החברה משלמת את המס והיא מחויבת מיידית לזקוף את זה לחברים.

טלי ירון-אלדר:			לא. אין דרך לעשות את זה.

אוסקר:				אין טיפול חשבונאי כזה.

טלי ירון-אלדר:			אין טיפול חשבונאי כזה וזה לא עובד ככה. חברה 
 				כחברה, יש בה טיפול חשבונאי בין שאנחנו לצורכי מס נקבע שקוראים לה ירח והחשבונאות מתייחסת אליה בדרך מסוימת, כך שהיא צריכה להגיש מאזנים ודוחות כאשר חוק החברות מחייב אותה בזה. 

דרך אגב, השאלות שאתה מעלה, אלה הן בדיוק השאלות שאנחנו צריכים להתמודד אתן בכל המהלך הזה. לכן אנחנו צריכים לקבוע הוראות התאמה בין זה לבין זה, וזה הסעיף שמהווה צורה של הוראות התאמה.

מיכאל קליינר:			השאלה למה אני לא יכול להגיד שלצורכי מס, כל 
 				פעולה של החברה הופכת אוטומטית לפעולה של היחידים.

טלי ירון-אלדר:			אנחנו התלבטנו. המשמעות של זה היא שאותו 
 				אחד שעושה עסק עם החברה הזאת צריך לראות מולו חמישים אישורים של פטור מניכוי מס במקור או לא פטור מניכוי מס במקור. אם אתה רואה אותו עושה את הפעילות מול כל אחד מהיחידים, הוא יצטרך לעשות והוא לא תמיד יודע מי בעלי המניות, אבל בהנחה שהוא יודע, הוא צריך לעשות אותם ואת זה אתה בטח לא רוצה.

מיכאל קליינר:			השאלה למה את לא עושה את ההבחנה. החברה 
 				מבחינה זאת היא רואה החשבון המשותף או מייצג המס המשותף של כולם והיא באמת תוכל לתת אישור אחד בשם כל החמישים כחברה. אני מדבר מבחינת היחסים של כל אחד מבעלי המניות עם מס הכנסה. למה לא נאמר שמבחינת היחסים בינינו מס הכנסה לבין החברה הזאת, כל פעולה של החברה היא רק איזושהי מסגרת, שברגע שהיא עשתה פעולה, צריך אוטומטית לייחס אותה לחברים.

טלי ירון-אלדר:			כי אי-אפשר, כי הקשר שבין החברה הזאת לכל 
 				העולם משליך על כל אחד. אם אתה בא ואומר שאתה רוצה אותם כחברה כלפי כל העולם, וזה כולל מקדמות, זה כולל ניכויים במקור וזה כולל את כל התהליך, ואתה לא רוצה שיבואו ויקבלו חמישים, אז אתה צריך במהלך כל השנה במהלך כל הטיפול השוטף להגיד שזו חברה. אז צריך לומר שבסוף השנה צריכה להיעשות איזושהי חלוקה. מאותו רגע שאני אומרת שצריכה להיעשות חלוקה, אני צריכה את ההוראות של התאמה.

מיכאל קליינר:			החלוקה היא אוטומטית והיא תמיד שווה לכולם.

טלי ירון-אלדר:			בסוף השנה חלוקה שווה לכולם.

מיכאל קליינר:			השאלה למה כל פעולה שמחייבת אותי בחיוב – 
 				או מקדמה או תשלום – לא מחלקים מיד לחמישים.

אוסקר:				כי זה רק לצרכים חשבונאיים.

מיכאל קליינר:			רק לצורכי מס.

טלי ירון-אלדר:			אי אפשר במהלך השנה להתחיל לעשות 
 				חישוב של חלוקה. אי-אפשר כל ניכוי במקור, לעשות חישוב של חלוקה.

מיכאל קליינר:			למה? זה נורא פשוט. זה לחלק לחמישים.

טלי ירון-אלדר:			זה לא תמיד חמישים אלא זה לפי אחוזים, ולפי 
 				אחוזים שמשתנים במהלך השנה כאשר לכל אחד יש את המעמד האישי שלו. זה בלתי אפשרי לעשות את זה ביום יום.

מיכאל קליינר:			אם כך, ההגדרה כפי שהגדירה אותה דידי, היא 
 				לא כל כך פשוטה. דידי אמרה שלצורכי מס זה כאילו יחידים.

דוידה לחמן-מסר:		זה רק רטרואקטיבית. אחרי שנגמרה שנת המס, 
 				אז לוקחים ומחלקים את זה לכל אחד מבעלי המניות באופן אישי.

מיכאל קליינר:			זה לא פותח פתח לתרגילים?

דוידה לחמן-מסר:		את זה תשאל את רואה חשבון רבינוביץ ולא 
 				אותנו.

טלי ירון-אלדר:			לא, במבנה הזה כפי שיצרנו, זה לא יהיה כך. ברגע 
 				שקבענו את זה כהכנסה של חברה – ויש לנו היום הרבה חברות שפועלות – זה לא נותן פתח מי יודע מה לפעילות.

סיגל אבירם:			זה דבר טכני.

דוידה לחמן-מסר:		במהלך השנה החברה פועלת כחברה. היא צריכה 
 				לשלם מקדמה, כמו בשותפות. אם אין כסף בשותפות, היחיד מוציא את הכסף ואז כן מחייבים.

סיגל אבירם:			זה לא תלוי בשותפות כי במהלך השנה משלמים 
 				את המקדמה והם משלמים את זה בתיק שלהם.

טלי ירון-אלדר:			אם החברה חייבה אותם, זה אומר שהם ישלמו 
 				את זה.

אוסקר:				אנחנו מכירים במציאות חברות משפחתיות 
 				שמבחינה חשבונאית עושים הפרשה למס והמס שהם משלמים לא הולך דרך חשבון בעלי המניות. כלומר, זה כאילו החברה חייבת במס במקום בעלי המניות, ויש דבר כזה.

סיגל אבירם:			אני חוזרת לשאלה מה זה כן חייבה אותם 
 				בהתאמה ואיך אתה מבצע את זה במהלך השומה שלך – בסוף השנה או באמצע השנה?

אוסקר:				זה המאזן של החברה. כל מה שאנחנו אומרים זה 
 				שאם החברה שילמה את המס, שהוא שלושים, במקום בעלי המניות. אם היא חייבה אותם והיא תעביר להם שבעים, זה בסדר, אבל אם היא תעביר להם מאה ועוד שלושים, זה לא בסדר.

טלי ירון-אלדר:			יש הבדל בין סיטואציה לפיה לא מחייבים את 
 				בעלי המניות לבין סיטואציה שכן מחייבים את בעלי המניות. אם מחייבים את בעלי המניות, המשמעות היא שהם שילמו את הכסף והמשמעות היא שזה כסף שהם שילמו במקום החברה והם לא צריכים לקבל אחר-כך לא את הניכוי במקור ולא שום דבר, כי אם חייבו אותם, המשמעות היא שהם שילמו כבר את הכסף.

סיגל אבירם:			זאת אומרת שיוחסה להם ההכנסה ולא חייבו 
 				אותם. זה לא קשור בכלל לחיוב.

מיכאל קליינר:			יש שתי פרקטיקות או פרקטיקה אחת?

טלי ירון-אלדר:			יש שתי פרקטיקות.

דוידה לחמן-מסר:		פרקטיקה אחת היא ברמת החברה.

טלי ירון-אלדר:			בעניין של החיוב יש שתי פרקטיקות.

מיכאל קליינר:			יכולים לחייב אותם ויכולים לא לחייב.

טלי ירון-אלדר:			אני מציעה שבהמשך נעביר ניסוח חליפי.



שגית אפיק:
(3)	(א)	הפסדיה של החברה השקופה בשנת המס אשר 
 	יוחסו לבעל מניות יקוזזו תחילה כנגד הכנסותיו 
 	של בעל המניות מהחברה השקופה, בהתאם 
 	להוראות הפקודה.

(ב)	הפסדים אשר יוחסו לבעל מניותיה יותרו בקיזוז רק כנגד הכנסתו החייבת של אותו בעל המניות, ולא יותרו בקיזוז כנגד הכנסתה של החברה השקופה.

(ג)	חלו בקביעת הכנסתה של החברה השקופה הוראות פרק ב' לחוק תיאומים בשל אינפלציה, יתואמו הפסדים כאמור בפסקת משנה (ב) בשנים שבה חלו עליה הוראות כאמור, מתום השנה שבה נוצרו ועד תום השנה שבה קוזזו.

(4)	סיווג של ההכנסה החייבת או של ההפסד, לפי העניין, שיוחסו לבעל מניות כאמור בסעיף זה כמקור הכנסה, יהיה בהתאם למקור ההכנסה שממנו הופקה או נצמחה בידי החברה השקופה, ואולם הכנסה זו לא תיחשב כהכנסה מיגיעה אישית, אלא אם כן מילא בעל המניות תפקיד פעיל בחברה.

(5)	לעניין הזיכוי בשל מסי חוץ, כהגדרתם בסעיף 199, זכאי בעל המניות לחלקן היחסי במס החוץ ששילמה החברה השקופה.
		
טלי ירון-אלדר:			בסעיף של ההפסדים אנחנו אומרים שיש לך הפסד 
 				שמיוחס מהחברה השקופה לבעל המניות, תקזז את זה קודם כל כנגד ההכנסות מהחברה השקופה ורק אחר כך את יתרת ההפסד, אם יש יתרת הפסד, כנגד הכנסות אחרות.

סעיף קטן (ג) קובע או נותן פתרון למקרה בו חברה שחל עליה חוק תשלומים ובגלל ההפסד נוצרה לא תוספת בשל אינפלציה ובעקבות התוספת בשל אינפלציה אנחנו נותנים שערוך של ההפסד לבעל המניות. זה פותר בעיה שקיימת היום בנושא של השערוך של ההפסדים בידי היחיד.

איתן צחור:			זה במישור של בעל המניות ולא במישור של 
 				החברה. את ההפסדים תקזז תחילה החברה.

טלי ירון-אלדר:			קודם כל תקזז את ההכנסות. יש לי הפסד משנה 
 				שעברה, קודם כל אני צריכה לקזז את ההכנסות האלה של החברה השקופה.

קריאה:				אם יש לך הפסד מהחברה ושנה אחרי כן יש לך 
 				רווח מהחברה, קודם כל  תקזז למעלה.

טלי ירון-אלדר:			אנחנו אומרים שבשנה הראשונה קודם כל קובעים 
 				הכנסה חייבת ברמת החברה. ברמת החברה יש או הכנסה או הפסד. או הכנסה או הפסד במהלך השנתי עובר בתום השנה ליחיד, כאשר נקבעת לו או הכנסה או הפסד. באותה שנה אין ליחיד שום הכנסות אחרות ואין לו הפסדים אחרים. מגיעים לשנה שלאחר מכן. קודם היה לו הפסד ובשנה שלאחר מכן היה לו רווח מהחברה השקופה, אומר הסעיף שקודם כל תקזז בשנה הזאת כנגד הרווח בחברה השקופה הזאת וזה לפני הפסדים ולפני רווחים פרטיים אחרים ורק אחר כך תלך לרווחים אחרים ורק אחר-כך תלך למשכורות או להכנסות אחרות שיש לך.

מה שעוד נאמר כאן הוא שההפסדים האלה עוברים פעם אחת לרמת היחיד ולא חוזרים יותר לחברה.

קריאה:				חוק התיאומים הוא חדש.

טלי ירון-אלדר:			אני לא זוכרת אם זה בנוסח הכחול, אבל זה אחד 
 				הדברים שחשבנו שנכון לעשות. בחברה שחוק התיאומים חל בקביעת הכנסתה בפרק ב', התוצאה של ההפסד היא שיש גירעון.

שושנה שחם:			נאמר שהפסדים כאמור יתואמו מהמועד שבו נגרע 
 				מההון העצמי של החברה, אבל כאן את הרחבת את זה כי את הורדת את הנושא של הגריעה מההון העצמי.

טלי ירון-אלדר:			לא. זה נובע מסוף השנה. בסוף השנה נוצר הפסד 
 				ואז לחברה יש גריעה מההון העצמי. ההון יותר קטן ולכן צריך לאפשר את זה.

בדוחות של החברה יופיע הפסד והחברה נפגעת מזה בחישוב של ההכנסה שלה בשנה הבאה. אני לא יכולה ליצור מצב שאני פוגעת בחברה בשנה שלאחר מכן וזאת בגלל ההפסד שנכלל בדוחות שלה ולא מתירה ליחיד את התיאום של ההפסדים כי אחרת פגעתי בו פעמיים.

שושנה שחם:			מה קורה אם יהיו הפסדים מפעולות אחרות שלו? 
 				את מאפשרת לקיים את זה?

טלי ירון-אלדר:			רק את ההפסדים האלה.

שושנה שחם:			זה לא ברור.

קריאה:				כתוב שזה הפסד שלא קוזז.

טלי ירון-אלדר:			זה רק ההפסד מהחברה הזאת.

שושנה שחם:			אם לחברה לא יהיה תמריץ ליצור הפסדים בשנה 
 				מסוימת כדי לקזז אותם נגד הרווחים בשנה הבאה כתוצאה מזה?

טלי ירון-אלדר:			אם יש לה רווחים בשנה הבאה, זה עובר ליחיד. 
 				אם הוא ניצל את ההפסדים, הוא ניצל, אבל אם הוא לא ניצל, הוא יוכל לקזז כנגד הרווחים. הכל עובר לרמה של היחיד.

שושנה שחם:			אבל הכל רק מהחברה השקופה.

טלי ירון-אלדר:			כן. התיאום של ההפסדים זה רק תיאום של 
 				ההפסדים מהחברה השקופה.

איתן צחור:			אין כאן סעיף שמדבר על העברת הכנסה גם 
 				ליחיד?

אוסקר:				יש סעיף שאומר שזה לא חל.

טלי ירון-אלדר:			זה לא חל בחוק עידוד השקעות הון.

אוסקר:				אנחנו לא רוצים שבעל המניות ימשוך משכורת עם 
 				שיעור מס נמוך מהחברה, המשכורת היא שתייצר את ההפסד, והוא יקזז את ההפסד הזה כנגד הכנסה בשיעור מס יותר גבוה. לכן אני אומר שאם בחברה יש הפסדים ולבעלי המניות יש הכנסה חייבת, קודם ההפסד של החברה יקוזז כנגד ההכנסה שיצרה את ההפסד.

טלי ירון-אלדר:			אני רוצה להעיר עוד הערה. במסגרת הדיונים 
 				שעלו, גם במסגרת הדיון בוועדה, חשבנו על מגבלות שונות בנושא של קיזוז הפסדים שנצטרך או לא נצטרך להכניס אותם. אנחנו לא מכניסים אותם כרגע למגבלות של קיזוז ההפסדים, אבל במסגרת ההסמכה והתקנות אנחנו נבקש לשקול אם אנחנו צריכים לעשות מגבלות נוספות על קיזוז הפסדים שלא ינוצלו לרעה. כשנגיע לסעיף ההסמכה, נעשה את זה. הצורך הזה עלה גם במסגרת הדיונים.

דוידה לחמן-מסר:		לגבי בעל מניה שמילא תפקיד פעיל בחברה. מי 
 				יגדיר מי זה אותו אדם?

טלי ירון-אלדר:			אני אסביר את סעיף (4) ואחר-כך נדבר עליו.  
 				אנחנו מקריאים את הנוסח של סעיף קטן (2).

יעל ייטב:			"לעניין זה, רווחים שחולקו – ההכנסה החייבת 
 				בתוספת ההכנסה הפטורה ובהפחתת המס החל על בעל המניה בשל ההכנסה, אם שולם על-ידי החברה והיא לא חייבה אותו בהתאם".

טלי ירון-אלדר:			סעיף קטן (4) אומר שהסיווג של ההכנסה כמו 
 				שהיא הייתה בידי החברה, הוא עובר ביחד אתו גם ליחידים. אם זו הכנסה מדמי שכירות, תישאר בידי היחיד הכנסה מדמי שכירות. אם זו הכנסה מעסק, זה אומר שזו הכנסה מעסק.

יש כאן תוספת שהיא תוספת משמעותית ואנחנו רוצים להבהיר אותה יותר. התוספת מתייחסת להכנסה מיגיעה אישית. הסיפא אומרת שההכנסה לא תיחשב כהכנסה מיגיעה אישית – ותזכרו שאנחנו מדברים על הכנסה מהחברה שמועברת ליחיד – אלא אם כן היה לאותו אדם תפקיד פעיל בחברה.

השאלה של הכנסה מיגיעה אישית רלוונטית לשני מישורים שאני יכולה להעלות בדעתי כרגע, ואולי יש יותר:

א.	השאלה לגבי מדרגות המס, כי יש מדרגת מס נוספת נמוכה יותר בהכנסה מיגיעה אישית.

ב.	השאלה של  פטור שניתן לנכה מאה אחוזים כאשר הוא זכאי לפטור על הכנסתו מיגיעה אישית.

בשני המקרים אנחנו רוצים לעודד פעילות ממשית אקטיבית במסגרת של הפעילות עצמה. כל אחד מבעלי המניות שתהיה לו הכנסה ממשכורת בחברה, יוכל ליהנות גם מהפטור הזה וגם מהפטור הזה. ברגע שזו משכורת, אין ויכוח שזו הכנסה מיגיעה אישית. כאן אנחנו מדברים לא על ההכנסה ממשכורת, לא על ההכנסה האישית שניתנת לו אלא על החלוקה של ההכנסה. אם רוצים לשמור על האופי של היגיעה האישית, מה שמופיע כאן זה שצריך להיות לו תפקיד פעיל בחברה.

דוידה לחמן-מסר:		יש הגדרה של נושא משרה. נושא משרה הוא גם 
 				דירקטור וגם מנכ"ל. אם מדובר בדירקטור, דירקטור הוא לא מהווה תפקיד פעיל בחברה כדבר שבשגרה. יש שאלה מה זה תפקיד פעיל בחברה והשאלה אם צריך להשאיר את זה. הביטוי פעיל בחברה אומר שיכול להיות שהוא היה שומר, יכול להיות שהיה מנכ"ל, יכול להיות שהיה חבר דירקטוריון שבא פעם בשנה לישיבות. לכן אני חושבת שצריך להגדיר מהו התפקיד הפעיל בחברה השקופה.

איתן צחור:			לא צריך. יש פסיקה מפורשת.

דוידה לחמן-מסר:		אני חשבתי שצריך להגדיר את זה בצורה יותר 
 				הדוקה, כי מרבית האנשים שיש להם רמה גבוהה של זיכויים ינסו לקבל על עצמם איזשהו תפקיד מסוים, יטענו כלפי שלטונות המס שהתפקיד הוא  תפקיד פעיל ומיד יקזזו את הזיכויים שלהם אל מול ההכנסה החייבת וכך ישלמו פחות מס. לכן אני חושבת שצריך להדק כאן את הנושא של מה זה תפקיד פעיל בחברה ולא להשאיר אותו פתוח.

היו"ר יעקב ליצמן:		למה הוא לא מפחד לקחת אחריות?

מיכאל קליינר:			כשראיתי את הסעיף מיד עלתה בראשי תמונה של 
 				חברת המהנדסים. אני התרשמתי יותר מקיזוז מס. זאת אומרת, אותו אדם עובד גם כמהנדס מחוץ לחברה. אם הוא רק בעל מניות בחברה ולא עובד בה, הוא לא זכאי לראות בזה יגיעה אישית.

טלי ירון-אלדר:			הוא זכאי לראות בזה הפסד הכנסה מעסק.

מיכאל קליינר:			אבל לא מיגיעה אישית. אם הוא עובד כמהנדס, 
 				הוא כן רשאי לראות בזה יגיעה אישית.

טלי ירון-אלדר:			אתה צודק, אבל בדרך כלל מי שעובד – יקבל 
 				משכורת. אם יש כמה בעלי מניות, רוב הסיכויים שמי שעובד יקבל משכורת.

מיכאל קליינר:			אלא אם כן כולם עובדים ואז הם עושים את זה 
 				בחלוקת רווחים.

טלי ירון-אלדר:			כאן אנחנו לא מדברים על המשכורת שבעלי 
 				המניות החליטו לשלם למישהו משכורת. אין לנו בעיה עם זה.

מיכאל קליינר:			בהנחה שלא משלמים משכורת.

טלי ירון-אלדר:			אתה רוצה לומר שאתה רוצה מישהו שעובד 
 				ממשית בחברה, וזה מה שדידי אומרת. השאלה איך קובעים מי שעובד ממשית בחברה, ואני לא יודעת אם צריך להגיד 36 שעות, 24 שעות או משהו אחר.

מיכאל קליינר:			היות שזה מתייחס ליגיעה אישית, לא יראו בו 
 				זכאי.

דוידה לחמן-מסר:		ואולם הכנסה תוכל להיחשב - למרות שהיא לא – 
 				כהכנסה מיגיעה אישית, אם הוא מילא תפקיד. מה זה תפקיד פעיל? הוא יאמר שלהיות חבר דירקטוריון זה תפקיד פעיל וזה לא משנה אם הוא בא פעם בחודש לישיבות. אם זה כך, אוטומטית הסכום שהוא מקבל כחבר דירקטוריון יקוזז עם הפטורים שיש לו.

טלי ירון-אלדר:			אנחנו לא נקבע עכשיו את כל הכללים. מה שדידי 
 				מציעה זו הסמכה לשר האוצר לקבוע כללים שיאמרו מהו תפקיד פעיל בחברה.

איתן צחור:			הדבר הזה מיותר לחלוטין. מדובר בעיקר בפטור 
 				שניתן לנכים, כאשר לפי דידי הפטור יינתן לנכה אם הוא יעבוד איקס שנים.

דוידה לחמן-מסר:		אם הנכה עובד בחברה, אין לי בעיה שהוא יקבל 
 				משכורת ויקזז מולה את כל ההכנסות והכל בסדר. אבל הוא לא מקבל משכורת אלא הוא מקבל איזשהו גמול שהוא לא רוצה שייחשב לו כמשכורת.

איתן צחור:			תראי את הפסיקה בנושא הזה. הוא צריך להוכיח 
 				שזה מיגיעה אישית.

דוידה לחמן-מסר:		זה לא כתוב כך.

איתן צחור:			תנסחו את זה כך.

אנה שניידר:			אתה רוצה לדון היום בהוראות המעבר?

היו"ר יעקב ליצמן:		אמרתי לבייגה שנצביע מחר בשעה 10:00, אבל לא 
 				ביטלתי את הישיבה שנקבעה לשעה 9:00 כאשר אז אני רוצה לדון בהוראות המעבר.

אנה שניידר:			הוראות המעבר לא עומדות בפני עצמן. את 
 				הוראות המעבר אי-אפשר לקרוא בלי להיזכר בטקסט הקודם. אני מציעה לך לדון בהן כבר היום, כי מחר יישאלו שוב כל השאלות.

טלי ירון-אלדר:			לגבי פסקה (5). כאן אנחנו מאפשרים הקלה. 
 				מאחר שההכנסה מיוחסת ליחיד, אנחנו אומרים שההכנסה היא של היחיד ואנחנו נותנים את הזיכוי שהיינו נותנים גם לחברה, אם היא הייתה פועלת בחו"ל.

היו"ר יעקב ליצמן:		יש הוראות מעבר גם על הסעיפים האלה?

טלי ירון-אלדר:			כן.

שגית אפיק:
(6)	לעניין מקדמות של בעל מניות, כאמור בסעיף 175, יצורף חלקו היחסי בהכנסתה החייבת של החברה השקופה לרבות הכנסתה מדיבידנד או בהפסדיה, למחזור המהווה בסיס למקדמות.

טלי ירון-אלדר:			זה נותן את הבסיס לדרך קביעת המקדמות. כפי 
 				שהסברתי קודם, המקדמות הן של החברה.

שגית אפיק:
(7)	ניתן לגבות את המס על הכנסת החברה השקופה, לרבות המקדמות, הן מהחברה והן מבעלי מניותיה, בגובה המס החל על חלקם היחסי ברווחיה של החברה השקופה.

טלי ירון-אלדר:			אפשר לגבות את המס גם מהחברה וגם מהיחיד. 
 				יש פה אחריות מבחינת גביית המס. מבעל המניות אפשר לגבות את המס רק לפי חלקו ולא יותר.

שגית אפיק:
		(8)	במכירת מניה של חברה שקופה, יחולו הוראות אלה:

(א)	לעניין סעיף 88, יופחת מהתמורה לגבי המוכר ומהמחיר המקורי לגבי הרוכש, סכום השווה לחלק מסכום הרווחים שהצטברו בחברה בשנות ההטבה ולא חולקו, שיחסו לכלל הרווחים שלא חולקו הוא כיחס חלקה של המניה, בזכויות לרווחי החברה השקופה ולכלל הזכויות לרווחיה.

				לעניין זה –
"רווחים" – ההכנסה החייבת שיוחסה לבעל המניות בניכוי ההפסדים שיוחסו לו ובהפחתת הרווחים החייבים, ובלבד שלא יהיו בסכום שלילי.

"רוכש" – לרבות מי שרכש מניות מהחברה השקופה.

			(ב)	לא יחולו הוראות סעיף 94ב בשל שנות ההטבה.

(ג)	לעניין חישוב רווח ההון, יופחת מהמחיר המקורי המתואם סכום בגובה ההפסדים שיוחסו למוכר המניה בשנות ההטבה, עד גובה המחיר המקורי המתואם. לעניין זה, "הפסדים" – סכום השווה להכנסה החייבת שיוחסה לבעל המניות, בניכוי ההפסדים שיוחסו לו ובלבד שהוא סכום שלילי.

טלי ירון-אלדר:			אנחנו קובעים פה את ההתאמה שנדרשת לעניין 
 				מכירת מניה. בגלל שייחסנו את הרווחים בחברה לבעל המניות, צריך לעשות התאמות בקביעה של מחיר המניה. אם במניה נשארו הרווחים וכבר שילמתי עליהם מס, לא צריך לשלם פעמיים. אם נשארו רווחים, זה אומר שצריך להגדיל את מחיר המניה או להקטין את התמורה, וזה אותו הדבר. אם ייחסתי הפסדים, צריך להקטין את יתרת המחיר המקורי. זאת אומרת, להגדיל את מחיר המכירה כי כבר קיבלתי הפסדים בתוך המכירה של המניות. זו ההתאמה שמופיעה פה בסעיפים (א) ו-(ב) כאשר ייחוס הרווחים משנה את צורת החישוב של הרווח למניה.

שגית אפיק:
(9)	בעל מניות שמכר מניות בחברה שקופה יודיע לחברה השקופה, על המכירה בתוך תשעים ימים מיום המכירה.

(10)	הוראות חלק ה2, למעט פרק שלישי שבו, לא יחולו על חברה שקופה.

טלי ירון-אלדר:			בחלק ה2 יש את הנושא של כל שינוי המבנה – 
 				מיזוגים, פיצולים וכולי. חברות שקופות שבעצם רואים אותם כמו יחידים לענייני מס, לא מאפשר לא מיזוגים ולא פיצולים שלהם, והם נשארים במסגרת של חברה שקופה. זה מה שנאמר בסעיף (10), למעט העברת נכסים תמורת מניות, שזה בפרק השלישי.


שגית אפיק:
(11)	(א)	העברת נכסים מחברה שקופה שהוחל בפירוקה 
 	לבעלי מניותיה, בהתאם לשיעור זכויותיהם בה, 
 	לא תחויב במס לפי פקודה זו, לפי חוק תיאומים 
 	בשל אינפלציה או לפי חוק מיסוי מקרקעין, 
 	ובלבד שהנכס המועבר לא שינה ייעודו אגב 
 	ההעברה, כאמור בסעיפים 85 ו100- ובסעיף 5ב 
 	לחוק מיסוי מקרקעין. ואולם מקום שבו לא 
 	מתחייבת המכירה במס שבח בשל האמור 
 	בפסקה זו, תתחייב המכירה במס רכישה בשיעור 
 	של 0.5 אחוז. שר האוצר, באישור ועדת הכספים 
 	של הכנסת, רשאי לקבוע מקרים חריגים שבהם 
 	לא יחול פטור ממס לפי פסקת משנה זו בפירוק 
 	החברה, בתנאים שייקבע.

לעניין זה, "מס שבח" ו"מס רכישה" – כמשמעותם בחוק מיסוי מקרקעין.

(ב)	שר האוצר, באישור ועדת הכספים של הכנסת, רשאי לקבוע תנאים, הוראות ומגבלות לעניין פסקה זו, לרבות לעניין קביעת המחיר המקורי של נכסי החברה השקופה המתפרקת, יום הרכישה ושווי הרכישה כהגדרתם בחוק מיסוי מקרקעין, וכן הוראות לעניין הפסדים וחלוקת הכנסות.

טלי ירון-אלדר:			לגבי הפטור בפירוק - זה יופיע בהסמכה ולא נקבע 
 				זאת מפורשות – בעיקרון הפטור בפירוק ניתן בגלל שהרווחים מוסו במס. זאת אומרת, שילמתי מס על הרווחים וכשאני מעביר אותם עכשיו לבעלי המניות בחזרה, אני לא צריך לחייב עוד פעם. במסגרת הפעילות בחברה השקופה יש את עליית הערך של המחירים שלא חויבה במס בשלב הפעילות של החברה ולכן כשמפרקים את החברה, צריך לחייב במס בפירוק.

זה מופיע כאן כאשר נאמר ששר האוצר, באישור ועדת הכספים של הכנסת, רשאי לקבוע מקרים חריגים. אני מבקשת להוסיף מבחינת הניסוח את קביעת שווי עליית ערך הנכסים, כדי שזה יהיה ברור. אנחנו רוצים למסות את שווי עליית הערך של הנכסים בפירוק.

טארק אגברוב:			אנחנו מבקשים למחוק את המילה "חריגים". 
 				אנחנו לא אומרים חריגים או לא חריגים אלא מקרים שהוא רואה לנכון לפטור ממס או מקרים שהוא רואה לנכון לחייב במס.

טלי ירון-אלדר:			אין לי בעיה עם זה. זה לא חריג במובן הזה. 
 				המקרה שציינתי הוא לא חריג אלא זה מקרה בו צריך לחייב במס כאשר לנכס יש עליית ערך וצריך לחייב אותו במס. אני מבקשת שההסמכה תאפשר גם את זה.

מיכאל קליינר:			ברגע שאתה מוריד את המילה חריגים, אתה  
 				בעצם נותן לו אפשרות לפתוח את זה לגמרי. אתה לא נותן לו מגבלה ולא מחייב אותו להסביר.

טלי ירון-אלדר:			זה ממילא באישור ועדת הכספים, אבל הבעיה 
 				היא לא חריגים. זה לא מקרה חריג.

היו"ר יעקב ליצמן:		הוא רוצה למחוק את זה.

טלי ירון-אלדר:			כאן נוסיף סעיף הסמכה.

קריאה:				וכן מקרים בהם תחויב במס עליית ערך הנכסים.

אוסקר:				לא צריך לקבוע לגבי מקרה ספציפי.

טלי ירון-אלדר:			מקרים בהם תחויב במס עליית הערך של נכסים. 
 				וכן לגבי נכסים מסוימים.

מיכאל קליינר:			מה זה העניין של מס רכישה?

טלי ירון-אלדר:			כל פטור ממס שבח, תמיד  טומן בחובו חצי אחוז 
 				מס רכישה.

איתן צחור:			את זה שר האוצר יוכל לבטל ולמסות במס מלא? 
 				שר האוצר יכול לבטל את כל הפטור הזה?

טלי ירון-אלדר:			הוא לא יכול לבטל.

מיכאל קליינר:			עם כל הרצון הטוב, אני לא הלכתי מהישיבה אלא 
 				נשארתי בה. מדובר בסעיפים חשובים שיש להם השלכה ציבורית. אנחנו משנים סעיפים כאשר אין כאן חברי כנסת והאנשים שנמצאים עייפים ואני לא יודע אם אנחנו מודעים לכל ההשלכות. כאן מסמיכים את שר האוצר ואף אחד לא מבין כלום.

היו"ר יעקב ליצמן:		לא שינו כאן שום דבר.

מיכאל קליינר:			היועצת המשפטית, מה שלושת השינויים 
 				האחרונים שנעשו כאן? הגדירו את שר האוצר, הוסיפו לגבי נכסים, עניינים סותרים. זו חקיקה מאוד רצינית שתשפיע על האנשים. לגבי מה שהגיע כנוסח של ועדה, אני מנחם את עצמי שאלה דברים שישבה ועדה ושקלה. אנחנו מוסיפים משפט פה ושם, ואני לא מרגיש נוח.

היו"ר יעקב ליצמן:		יש לי שני כללים. האחד הוא שאם יש ויכוח, צריך 
 				לבדוק יותר לעומק. שנית, לא נראה לי שהתוספת שהוסיפו כרגע היא תוספת משמעותית. יש דברים שהם יותר עקרוניים וכאן הייתי נוטה לכיוון שלך. לכן אני אומר שלא נראה לי שזה כל כך עקרוני. ראיתי שכולם מסכימים עם הדברים וזה לאו דווקא בגלל העייפות. עוד מעט אני אבקש לשנות סעיף מסוים ותראה איך כולם מגיבים.

מיכאל קליינר:			אני רוצה לשאול כאן עוד שאלות, אבל מצד שני 
 				אני לא רוצה לעכב את האנשים. אני מרגיש לא נוח.

היו"ר יעקב ליצמן:		כל הפרק הזה לא ייכנס לתוקף. ביקשתי לראות 
 				את הסעיפים לשם הוא יוכנס. הפרק הזה ייכנס לתוקף אך ורק אחרי שאנחנו בוועדת הכספים נתקן את התקנות לגביו.

טלי ירון-אלדר:			כאן זו ההוראה הכללית. עכשיו אנחנו באים 
 				ומוסיפים כללים ומגבלות שיובאו עוד פעם לאישור ועדת הכספים. מסקנת הוועדה הייתה שעד שלא יהיו התקנות, הכללים והמגבלות לא יהיה פטור. יש דברים שצריך להגביל ואי-אפשר לתת פטור באופן גורף.

מיכאל קליינר:			אם יאמרו שבינתיים מאשרים זאת בעיקרון אבל 
 				בעוד זמן יבואו לא רק עם תקנות – תקנות זו בעיה, כי תקנות לא יכולות לאשר סעיפים – ואם יהיה צורך, אם יהיה תיקוני חקיקה, זה משהו אחר.

טלי ירון-אלדר:			אנחנו אומרים שיש מקרים מסוימים וסוגים 
 				מסוימים של נכסים שההוראה הכללית לא צריכים לחול עליהם. אם יש העברת נכס, יום אחרי כן יש הקצאת מניות תמורת העברת הנכס ויומיים אחרי כן יש פירוק, כך שכאן קיבל את זה בעל מניות חדש.

מיכאל קליינר:			את רוצה לסגור את זה בתקנות ולא בחקיקה?

טלי ירון-אלדר:			אני רוצה להגביל את המקרים בהם יהיה פטור.

קריאה:				אני מציעה לומר ששר האוצר רשאי בתקנות 
 				לפטור ממס מקרים מסוימים.

מיכאל קליינר:			יש כאן דברים, שאמנם הם קטנים, והם לא 
 				סגורים לגמרי. תקנה לא יכולה לשנות חוק.

היו"ר יעקב ליצמן:		אבל היא יכולה לפרש את החוק.

טלי ירון-אלדר:			אנחנו יודעים שיש הרבה מאוד מקרים בהם לא 
 				צריך לחול הפטור.

מיכאל קליינר:			אם יצביעו ביום שלישי, אי-אפשר להספיק 
 				להצביע במליאה ביום רביעי?

היו"ר יעקב ליצמן:		לא.

אנה שניידר:			כבר גמרו את כל שעות היממה.

שגית אפיק:
(ד)	(1)	שר האוצר, באישור ועדת הכספים של הכנסת, 
 	רשאי לקבוע כללים לעניין חברה שקופה 
 	שהפסיקה למלא אחר התנאים וההוראות 
 	הקבועים בסעיף זה, ובכלל זה לקבוע כי החברה 
 	תחדל להיות חברה שקופה. קבע כאמור, לא תוכל 
 	לחזור ולהיחשב כחברה שקופה.

(2)	חברה שחדלה להיות חברה שקופה, רשאית, בתוך שנתיים מתום שנת המס שבה הפרה הוראה מהוראות סעיף זה, להתפרק בהתאם להוראות סעיף קטן (ב)(11)(א).

דוידה לחמן-מסר:		סעיף קטן (1) לא היה בכחול. כשהחברה 
 				מתפרקת, זה פטור ממס. אנחנו מבקשים למחוק את הסעיף הזה.

יאיר רבינוביץ:			כאן יש מצב שחברה שיש לה 49 חברים יכולה 
 				להתפרק בפטור ממס. אחד מה49- שהוא מסוכסך עם האחרים, מוכר את שתי המניות שלו לשני אחרים בלי שאחרים יודעים. באופן אוטומטי כל האחרים נכנסו לשלב מס חדש. אמרנו שאם יש מצב כזה, לאפשר פירוק בפטור, כאילו החברה המשיכה להיות חברה, באותם תנאים. יכולים להיות פעמים רבות שאני בכלל לא ידעתי שהחברה עברה את ההוראה.

דוידה לחמן-מסר:		זה לא מה שכתוב כאן. החברה שנתן רואה-חשבון 
 				רבינוביץ היא דוגמה אחרת. כאן מדובר באלף דוגמאות פלוס הדוגמה שנתן יאיר רבינוביץ. זאת אומרת, מדובר במקרה של העברה לא רצונית של בעל מניה לשני אנשים.

היו"ר יעקב ליצמן:		אבל את מסכימה.

דוידה לחמן-מסר:		לא, ואני אומר לך למה.  לנציבת מס הכנסה יש 
 				סמכות לאשר למעלה מחמישים. מה שרואה-חשבון רבינוביץ מנסה להכניס דרך הסעיף הזה, אלה מקרים שחברה פטורה מפירה את הדין ומקבלת פרס והפרס הוא פטור ממס.

לכן אם יש לנו בעיה עם הגדלת מספר החברים כתוצאה מאירוע בלתי רצוני, יש סמכות לנציב לאשר את זה. אני מוכנה לעניין סמכות הנציג לאשר, לרבות בשל העברה לא רצונית.

טלי ירון-אלדר:			ההחלטה להתפרק או לא להתפרק יכולה להתקבל 
 				על-ידי החברה בלי קשר להפרה או אי-הפרה. זאת אומרת, חברה יכולה להחליט לפרק וזו סמכות ממילא קיימת לה. לכן בעיקרון לא היה צריך הוראה כזאת כי תמיד היא יכלה להתפרק ויש כאן תנאים של פירוק.

אם היא הפרה את התנאים, אומר יאיר רבינוביץ, ונראה לי שאין בעיה להסכים על זה, שאפשר לומר שהיא יכולה להחליט להתפרק כאשר היא גילתה שיש הפרה, היא יכולה להחליט להתפרק ומותר לה להחליט להתפרק אבל אני חושבת שיש תנאי אחד שנכון להוסיף אותו, שמועד הפירוק יהיה מועד ההפרה. זה נותן לבעלי המניות שפתאום גילו שיש הפרה כאשר בעל כורחם הם הפכו להיות חברה רגילה, זה נותן להם את האופציה לחזור ליום הפירוק. זה לא נותן להם את האפשרות להחליט עכשיו אם הם רוצים או לא רוצים להתפרק. כלומר, החברה יכולה להתפרק אבל היא תקבל יום פירוק של יום ההפרה.

מיכאל קליינר:			בניסוח אולי יש משהו טריקי. כתוב שחברה 
 				שחדלה להיות חברה שקופה, רשאית בתום שנתיים מתום שנת המס שבה הפרה הוראה מהוראות סעיף זה וכדומה. אני מתייחס למלים חדלה להיות חברה שקופה והפרה. האסוציאציה הטבעית היא שהיא חדלה להיות חברה שקופה כתוצאה מההפרה, וזה לא נאמר במפורש.  למה לא לחבר ולומר שחברה שחדלה להיות חברה שקופה כתוצאה מהפרת הוראה מהוראות סעיף זה וכדומה?

השאלה המהותית שמטרידה אותי שבאיזשהו מקום זה נראה כמתן פרס בגין ההפרה.

דוידה לחמן-מסר:		הרוב תמיד יכול להחליט על פירוק. כאן קורה 
 				הפוך על הפוך. המיעוט שרוצה להחליט על פירוק, והרוב לא רוצה להתפרק, גורם להפרה וגורם לחברה להתפרק.

מיכאל קליינר:			השאלה מה יקרה אם נוסיף משפט שיאמר 
 				"ובלבד שהוכיחה שההפרה הייתה בתום לב".

טלי ירון-אלדר:			לא. הכלל אומר שחברה שמפסיקה להיות חברה 
 				שקופה, הופכת להיות חברה רגילה - כי היא הפרה את התנאים – עם כל התנאים והמגבלות של חברה רגילה והיא לא יכולה יותר להיות חברה שקופה.

קריאה:				זה לא ברור.

טלי ירון-אלדר:			תכף נדבר על הניסוח. אפשר לומר את זה במלים 
 				מפורשות, שהחברה מפסיקה להיות חברה שקופה ומתחילה להיות חברה רגילה, כך שחלים עליה הכללים שחלים על חברה רגילה. גם זה יכול להיות תכנון מס, אבל נניח. היא חוזרת להיות חברה רגילה.

איזה עוד אופציה אנחנו נותנים לה? אנחנו אומרים שחברה כזאת, חברה שקופה יכולה הייתה לבוא ולהתפרק יום לפני שהפרו את התנאים. באיזה תנאים? בתנאים שיקבע פה שר האוצר.

דוידה לחמן-מסר:		יחולו עליה כל המגבלות.

טלי ירון-אלדר:			נכון. אני רוצה יותר מזה. אני אומרת שאני לא 
 				נותנת להם עכשיו שנתיים להחליט מתי הם יתפרקו, אני לא אומרת שיש להם זמן להחליט ושהם יתפרקו מתי שנוח להם, אלא אני אומרת שהייתה הפרה והם יכולים לבוא ולומר מבחינת המס שהפירוק היה אבל ביום שבו הפרו את התנאי ולא עכשיו. זאת אומרת, זה פועל רטרואקטיבית ליום שהייתה להם הפרה. הם יכלו להתפרק יום לפני כן.

דוידה לחמן-מסר:		את מתערבת ביחסים בין בעלי המניות. בעלי 
 				המניות גורמים להפרת התנאי, בדוגמה של יאיר רבינוביץ. עכשיו הם באים ואומרים לחברה שאם היא לא תסכים להתפרק, היא תשלם הרבה מס, כך שאין לה ברירה אלא להתפרק. אני אומרת שזה מתן פרס למפר.

מיכאל קליינר:			באישור הנציבה.

טלי ירון-אלדר:			יום פירוק רטרואקטיבי באישור הנציב.

דוידה לחמן-מסר:		נדון על המגבלות שקבע שר האוצר לעניין פירוק.

טארק אגברוב:			אני חושב שאנחנו בכלל לא צריכים להתעסק בזה. 
 				יש לנו שתי סמכויות של שר האוצר, כאשר האחת היא לקבוע מקרים בהם יש חיוב במס. חברה שהפרה, זו חברה שקופה שמפרה. שנית, כדי לתפוס את כל המקרים שחברות מפירות קבענו ששר האוצר יקבע איזה כללים יחולו. יתכן שהכללים שיחולו יהיו כללים שחלים על חברות רגילות, יתכן ששר האוצר יקבע שהכללים שיחולו על חברה מפירה, הם הכללים שחלו עליה בהיותה חברה שקפים. יתכן. לכן קבענו סמכות רחבה לשר האוצר.

מיכאל קליינר:			מה איכפת לך שלנציבות תהיה הסמכות? אני נותן 
 				לנציבות סמכות לקבוע לגופו של עניין.

טארק אגברוב:			לשר האוצר יש סמכות לקבוע.

טלי ירון-אלדר:			באישור הנציב.

טארק אגברוב:			כל הזמן קבענו את סמכות שר האוצר.

טלי ירון-אלדר:			דבר אחד אנחנו מאפשרים. החלטה לפירוק 
 				שנעשית רטרואקטיבית, זה הכל באישור הנציב. זה הדבר היחידי שקבענו. לכן אני רוצה את זה ליום ההפרה ולא אחר-כך.

מיכאל קליינר:			אם זה באישור הנציב, זה בסדר. אם ישכנעו את 
 				הנציבה שהפירוק היה בתום לב ובאמת בגלל שבעל מניות פעל לפי הדוגמה שנתן יאיר רבינוביץ, היא יכולה לומר שהיא מתייחסת לזה כאילו אתה התפרקת יום לפני ההפרה ולא אחרי. אתה נותן כאן סמכות חריגה לנציבה בגלל הנסיבות, אם נניח זה היה אוטומטי ולא מתוך כוונה, להחזיר את המצב לקדמותו ליום לפני ההפרה.

דוידה לחמן-מסר:		זה חייב להיות בתוך אותה שנה בה התבצעה 
 				ההפרה.

טלי ירון-אלדר:			היום יש לנו את סעיף 93 שמכיל כללים לגבי יום 
 				הפירוק ויום הפירוק יכול להיות כל יום במהלך שנה. יום הפירוק הוא יום ההפרה.

דוידה לחמן-מסר:		אני רוצה שזה יהיה בתנאים שיקבע, לפי כל 
 				המגבלות שבסעיף (ג).

אנה שניידר:			"חברה שחדלה להיות חברה שקופה כתוצאה 
 				מהפרת הוראה מהוראות חוק זה, רשאית להתפרק בהתאם להוראות סעיף קטן (ב)(11) בתוך שנת המס שבה הייתה ההפרה כאמור".

טלי ירון-אלדר:			"חברה שחדלה להיות חברה שקופה כתוצאה 
 				מהפרת הוראה מהוראות חוק זה, רשאית לבקש תוך שנתיים".

דוידה לחמן-מסר:		למה שנתיים? תוך שנה.

קריאה:				תוך ששים יום מיום שהיא ידעה.

טלי ירון-אלדר:			זה יכול להיות יותר משנתיים.

דוידה לחמן-מסר:		חברה פרטית שהמניות עברו וכתוצאה מזה נוצרו 
 				שניים והן לא נרשמות בספרי החברה, אין התייחסות לבעלות שלהן והן מוחזקות בנאמנות.

טלי ירון-אלדר:			תוך התקופה שתרצו, ואני לא יודעת מהי.

דוידה לחמן-מסר:		תוך שנה.

אנה שניידר:			"חברה שחדלה להיות חברה שקופה כתוצאה 
 				מהפרת הוראה מהוראות חוק זה, רשאית, באישור הנציב ובתנאים שיקבע,  לבקש להתפרק בהתאם להוראות סעיף קטן (ב)(11) בתוך שנה מתוך שנת המס שבה הייתה ההפרה כאמור. לעניין זה, "יום הפירוק" יראו את יום ההפרה כיום שבו החלו הליכי הפרוק".

דוידה לחמן-מסר:		אם היא רוצה להישאר חברה שקופה, למרות 
 				שהייתה הפרה, אז היא לא עושה מאמץ לדעת.

טלי ירון-אלדר:			נתתי לה רק שנה מתום שנת המס. יום הפירוק 
 				יהיה יום ההפרה.

אנה שניידר:			יראו את יום ההפרה כיום שבו החלו הליכי 
 				הפירוק.

דוידה לחמן-מסר:		היא תוכל להתפרק בהתאם לסעיף קטן (ב)(11) 
 				וגם (ג)(1).

טלי ירון-אלדר:			(ג)(1), זה לא הפירוק. הפירוק יהיה לפי סעיף (11) 
 				ובסעיף (ג)(1) יש תנאים של הפרה שלא קשורים.

אנה שניידר:			לא צריך את זה.

טלי ירון-אלדר:			נכון. הסעיף יהיה לפי סעיף (ב)(11) והוא לפי 
 				התנאים שקבענו קודם.

דוידה לחמן-מסר:		"שר האוצר, באישור ועדת הכספים של הכנסת, 
 				רשאי לקבוע כללים לעניין חברה שקופה שהפסיקה למלא אחר התנאים וההוראות הקבועים בסעיף זה וחדלה להיות חברה שקופה".

אני רוצה שחברה שהפרה כאמור, לא תוכל להיות חברה שקופה. הם מתפרקים כי אישרת להם, אבל מיד הם מקימים חברה שגם היא בפטור ממס.

יאיר רבינוביץ:			מה יצא להם מזה?

דוידה לחמן-מסר:		אם לא יצא להם, זה לא מפריע להם. זאת דרך 
 				נפלאה כל פעם להוציא אחד, להתפרק בפטור ממס ולחזור חזרה להיות חברה שקופה שהיא עוד פעם בפטור ממס.

טלי ירון-אלדר:			כתוב כאן ששר האוצר רשאי לקבוע כללים לעניין 
 				חברה שקופה שהפסיקה למלא אחר התנאים וההוראות ובכלל זה לקבוע כי החברה תחדל להיות חברה שקופה. אפשר להוסיף כאן ששר האוצר יהיה רשאי לקבוע גם את זה.

מיכאל קליינר:			לא. תשעים אחוזים מהם כן יכולים להיות חברה 
 				שקופה? אני מציע לא להיכנס לזה.

דוידה לחמן-מסר:		אני חוזרת ואומרת הפתרון הפשוט לגבי הגדלת 
 				מספר החברים זה לאשר את החברה כאשר הוא לא יכול יותר לרכוש מניות.

טלי ירון-אלדר:			יש לי בעיה עם זה. מחר החברה יכולה להירשם 
 				כחברה בבורסה. הם יכולים יום לפני ההפרה להתפרק ואני לא אומר להם כלום. הם יכולים אחר כך להקים חברה שקופה חדשה ואני לא אומר להם כלום. לכן קשה לי להתמודד עם הטענה הזאת. לכן אני רוצה לחזור ליום הפירוק, כדי לומר שזה בעצם באותו יום.

היו"ר יעקב ליצמן:		סעיף (ד) נמחק?

קריאה:				כן. סעיף (ד) נמחק.

טלי ירון-אלדר:			כניסת החוק לתוקף מותנית בתקנות, באישור שר 
 				האוצר וכולי. צריך לקחת בחשבון שכניסה לתוקף של חוק כזה באמצע שנת מס היא מאוד בעייתית ואנחנו נצטרך לעשות זאת בסוף שנת המס.

היו"ר יעקב ליצמן:		שר האוצר יצטרך לדעת שהוא יצטרך לממן, אם 
 				הוא רוצה את זה ב1- בינואר.

דוידה לחמן-מסר:		ראיתם עכשיו עד כמה הנושא הזה סבוך.

יאיר רבינוביץ:			יש פה בעיה שיושבים פה נציגי לשכת עורכי-הדין 
 				שלפני רגע סירבנו להם. זה אומר שכל מי שרוצה יכול להיכנס ב2003- לחברה משפחתית ולעבור לחברה שקופה. אני אומר שלי לא איכפת אם זה יהיה ב2004- אבל שיאמרו מי מאפשר תכנוני מס.

דוידה לחמן-מסר:		אפשר שהחוק ייכנס לתוקף ב2004- אלא אם שר 
 				האוצר יתקין תקנות קודם לכן.
לגבי האפשרות לגבי מניעת חברות משפחתיות. כמות החברות המשפחתיות של עורכי-הדין, עם כל הכבוד שבני עורכי-הדין הם קרובים, זו לא הבעיה שמטרידה אותי. אם זה מטריד את רואה חשבון רבינוביץ, אין בעיה לבוא ולומר שבין 2003 ל2004- לא יוקמו חברות משפחתיות.

קריאה:				הנושא לגבי 2004 עלה בוועדת שרים לחקיקה ולא 
 				הוסכם.

היו"ר יעקב ליצמן:		אם אתם רוצים שזה יהיה בתחילת שנת המס, יש 
 				לכם שתי אפשרויות: הראשונה, שתביאו משהו טוב לוועדת כספים, ואני אומר לכם שוב שלגבי התקנות יתקיים דיון רציני. עד עכשיו לא קיבלנו את התקנות של רבינוביץ. האפשרות השנייה היא שתיקחו בחשבון שזה יהיה ב2004-.

מיכאל קליינר:			אנחנו חושבים שהיה צריך להעביר את זה, וכמו 
 				שאמרנו בישיבה הראשונה, דבר לא השתנה. הישג ועדת רבינוביץ בזה שהיא יצרה משהו שאפשר להעביר אותו ובמשך הזמן אין ספק שיהיו בו שינויים. אמרה לי כאן הגברת הנכבדה שהיא נקרעת בין הצורך שהחקיקה תהיה מסודרת ומצד שני בין הצורך להעביר את החוק. היא אומרת שהיא יודעת שאם היא תרצה שזה יהיה ממש מסודר, אי-אפשר להעביר את החוק הזה היום.

המציאות תוכיח שעשינו כאן כמה חורים רציניים ויהיו לזה עוד תיקוני חקיקה.

אומר יושב-ראש הוועדה שזה בעצם תלוי בכם. אם אתם רוצים שזה ייכנס לתוקף ב1- בינואר, תמשיכו לטרטר את המערכת הזאת כדי שתבואו מהר מאוד עם איזה שהן תקנות כדי שיהיה לנו משהו סביר, כי כרגע באמת התחושה היא קשה. אם יתגלו תקלות גדולות מדי, יצא שכרו של ההישג הזה בהפסדו.

שגית אפיק:
(ה)	על אף הוראות פקודה זו, יחולו לעניין שומה, השגה וערעור, הוראות אלה:

(1)	נקבעה לחברה השקופה שומה, רשאי פקיד השומה, על אף הוראות פקודה זו, לקבוע את שומתו של בעל המניות או לתקנה, בהתאם, בתוך שנתיים מתום שנת המס שבה נקבעה שומת החברה או במועד שבו רשאי הוא לשום את הכנסתו של בעל המניות, לפי המאוחר.

(2)	החברה השקופה רשאית להשיג או לערער על השומה שנקבע לה בהתאם להוראות סעיף 150 או 153 לפי העניין.

בעל המניות רשאי להשיג או לערער כאמור על ייחוס הכנסתה החייבת או הפסדיה של החברה השקופה, ועל השפע השומה שנקבעה לחברה השקופה על הכנסתו, אך לא על השומה שנקבעה לחברה.

(ו)	שר האוצר, באישור ועדת הכספים של הכנסת, רשאי לקבוע כללים, הוראות, תנאים ומגבלות לביצוע סעיף זה, ובכלל זה לעניין:

(1)	קביעת מחיר מקורי.

(2)	תמורה.

(3)	הליכי שומה.

(4)	זכות הערעור והליכי הערעור.

(5)	קביעת מקדמה לחברה על אף הוראות סעיף קטן (ב)(6) לפי סעיף המקדמות המחושב של החברה בשיעור שיקבע. כללים לייחוס מקדמה כאמור לבעלי המניות וכללים לקיזוז מקדמה בשל הוצאות עודפות כאמור בסעיף 181ב.

(6)	ייחוסה של ההכנסה וחלוקתה בהתאם לזכות לרווחים וכללים לעיגון חלקם היחסי של בעלי המניות בזכויות לרווחים.

(7)	חבות לתשלום המס בנסיבות בהן נמכרות מניות החברה במהלך השנה.

(8)	דוחות שיגישו החברה השקופה ובעלי מניותיה והנציג.

טלי ירון-אלדר:			צריך להוסיף כאן עוד סעיף כסעיף (9).

קריאה:				לגבי הוראות בגלל הגבלת קיזוז הפסדים והגדרת 
 				פעילות.

אנה שניידר:			יש כאן סעיף שלם של הסמכות.

היו"ר יעקב ליצמן:		עד עכשיו כתוב רשאי ואני רוצה שהסעיף הזה 
 				יהיה מעבר ל-רשאי.

דוידה לחמן-מסר:		אלא אם הותקנו התקנות לפי סעיפים אלה ואלה.

טלי ירון-אלדר:			לעניין ההסמכות בסעיף (ו). "שר האוצר, באישור 
 				ועדת הכספים, רשאי לקבוע כללים, הוראות, תנאים ומגבלות לעניין סעיף זה", ולא לביצוע.

אנה שניידר:			סעיף (10) יהיה סמכות.

דוידה לחמן-מסר:		"לעניין נושא של בעל תפקיד פעיל בחברה, 
 				כאמור 	בסעיף (ב)(4)".

טלי ירון-אלדר:			יש עוד דבר שקשור לחברה שקופה וזה עניין של 
 				הקלה שמגיעה.
הסברתי את סעיף 94ג, שזה סעיף שמונע תכנוני מס. זה סעיף שבא ואומר שעם חילקתי דיבידנד, לא מגיע לי הפסד הון כי הדיבידנד פטור. הסעיף הזה לא צריך לחול במקום שחברה שקופה מקבלת את הדיבידנד כי חברה שקופה שמקבלת את הדיבידנד חייבת במס של 25 אחוזים ולא פטורה ממס. לכן בסעיף 94ג צריך לומר "למעט דיבידנד שמקבלת חברה שקופה". כל התכנון מבוסס על זה שהדיבידנד פטור ממס.

החברה יכולה להחזיק חברה והיא יכולה לקבל דיבידנד מחברה, אבל הדיבידנד הזה חייב במס של 25 אחוזים. אנחנו לא רוצים להכביד עליה יותר ממה שצריך, ולכן סעיף 94ג לא צריך לחול עליה.

קריאה:				אם היא מחזיקה חברה בשליטה ציבורית?

טלי ירון-אלדר:			היא כמו יחיד. היא חייבת במס על הדיבידנד ב25- 
 				אחוזים ולכן אין סיבה למנוע ממנה לחלק דיבידנד ואחר-כך למכור את המניה, כי היא מתחייבת במס על הדיבידנד. אין את התכנון שאותו רצו למנוע בסעיף 94ג.

שגית אפיק:			סעיף 19 – תיקון סעיף 65.
בסעיף 65 לפקודה, בסופו יבוא "ולעניין הכנסות מחברה שקופה כהגדרתה בסעיף 64א1, מריבית מועדפת או מרווח הון מועדף, יראו את הכנסותיו של בן הזוג הרשום ככוללות גם הכנסות כאמור של ילדו שטרם מלאו לו בשנת המס 18 שנים".

	לעניין סעיף זה –

"ריבית מועדפת" – ריבית או דמי ניכיון וכן רווחים המשולמים על נכסים שהם תכנית חסכון, פיקדון, קופת גמל או איגרת חוב הרשומה למסחר בבורסה, או יחידה בקרן נאמנות אלא אם כן  התקבלו נכסים אלה בירושה.

	"רוח הון מועדף" – כל אחד מאלה למעט אם נתקבל כירושה:

(1)	רווח הון ממכירת נייר ערך הרשום למסחר בבורסה בישראל או מחוץ לישראל.

	(2)	רווח הון ממכירת יחידה בקרן נאמנות.

(3)	הכנסה מעסקה עתידית שלפי הוראות חלק ה3 חל עליה שיעור המס החל במכירת ניירות ערך הרשום למסחר בבורסה.

	"יחידה" – כהגדרתה בחוק השקעות משותפות בנאמנות.

שושנה שחם:			אנחנו מייחסים ליחיד בחברה השקופה את כל 
 				ההכנסות של ילדיו?

אוסקר:				זה לעניין חישוב מורחב.

קריאה:				יראו את הכנסותיו של בן הזוג הרשום ככוללות 
 				גם את הכנסותיו כאמור של ילדו שטרם מלאו לו 18 שנים. נוסיף את המילה "כאמור".

אנה שניידר:			יהיה כתוב "הכנסותיו כאמור".

טלי ירון-אלדר:			זה למעט ירושה.

איתן צחור:			הערה לגבי הריבית המועדפת. יש כאן אפליה בזה 
 				שעושים כאן חישוב משותף. מה שעשינו לגבי האנשים המבוגרים יותר, אותו חישוב נפרד, צריך להתיר גם כאן לגבי אישה בו בן-זוג. הריבית המיוחדת, אם היא תהיה כחישוב משותף, יצא שאם אתה מעל גיל ששים, יהיה חישוב נפרד.

טלי ירון-אלדר:			לא. זה משהו אחר לגמרי. כל ההכנסות הפסיביות 
 				הן הכנסות פסיביות שמיוחסות לבן הזוג עם ההכנסה הגבוהה ביותר ואין חריג לגבי זה. לגבי  הגמלאים, צריך לבטל בכלל את ההסכמה לגביהם. לגבי הגמלאים הטענה הייתה אחרת. הטענה הייתה שהריבית שלהם נובעת אך ורק מההכנסות שהיו להם קודם. כאן זה יכול להיות מכל מקור אחר. אני לא יודעת ממה זה נובע ואי-אפשר לבדוק את זה. יש פה כל מיני סייגים לגבי הכנסות פסיביות. זה כמו כל הכנסה פסיבית ממקור אחר. אם הם קנו דירה בכספים משותפים שלהם, ההכנסה מדמי השכירות מתחלקת בין שניהם.

אוסקר:				תקרא מה כתוב. יראו את הכנסותיו של בן הזוג 
 				הרשום ככוללות גם הכנסות כאמור של ילדו שטרם מלאו לו בשנת המס 18 שנים. זה מדבר על הילדים. אין פה שינוי לגבי האישה. אין כאן שינוי לגבי חישוב נפרד או חישוב משותף.

פרידה ישראלי:			אני חושבת שצריך להכניס את הסעיף הזה לסעיף 
 				אחר, להכנסות של ילדים, כי זה מתפרש כאן לא נכון, כאילו דיברנו על הכנסות האישה כאשר יש כאן רק העברת הכנסות הילדים להכנסות בן הזוג.

טלי ירון-אלדר:			זה כתוב בצורה מפורשת. זה כולל את הכנסות בן 
 				הזוג הרשום, כולל הכנסות הילדים. אנחנו לא אומרים שזה כולל את הכנסות בן הזוג השני שלגביו חלים הכללים הרגילים. אנחנו לא משנים את הכללים הרגילים.

דוידה לחמן-מסר:		לגבי סעיף 94ב לחוק.

טלי ירון-אלדר:			"במכירת מניה של חברה שמניותיה אינן 
 				רשומות למסחר בבורסה או במכירת מניה על-ידי מי שהוראות סעיף 6 לחוק התיאומים אינו חל בקביעת הכנסתו, ששיעור המס החל על רווח ההון במכירתה הוא 25 אחוזים או יותר, יחולו הוראות אלה".

אז מדובר בחברות בורסאיות, אבל סעיף 6 לא חל עליהן.

שגית אפיק:			אנחנו עוברים לעמוד 69 - תחילה, תחולה 
 				והוראות מעבר.
86.	תחילה ותחולה.

(א)	תחילתו של חוק זה ביום כ"ז בטבת התשס"ג, 1 בינואר 2003 (להלן – יום התחילה) והוא יחול על  הכנסה שהופקה ושנצמחה בשנת המס 2003 ואילך אלא אם כן נקבע במפורש אחרת בחוק זה.

(ב)	פסקה 13(ב) של סעיף 9 לפקודה תבוטל כאמור בסעיף 7(3) לחוק 
זה. זה ביטול הפטור לעלות הפרשי שער.

(ג)	תחילתם של הסעיפים הבאים ביום כניסתן לתוקף של תקנות שהתקין שר האוצר על פי סעיף 64א(1) לפקודה כנוסחו בסעיף 18 לחוק זה.

		סעיף 7 לחוק זה לעניין ביטול סעיפים 64א1.

		סעיף 64א1 לפקודה כנוסחו בסעיף 18 לחוק זה.

		סעיף 125ב2 לפקודה כנוסחו בסעיף 51 לחוק זה.

		סעיף 175 לפקודה כנוסחו בסעיף 59 לחוק זה.

סעיפים 41א ו51- לחוק עידוד השקעות הון כנוסחם בסעיף 79 לחוק זה.

סעיף 35 לחוק לעידוד השקעות הון בחקלאות כנוסחו בסעיף 80 לחוק זה.

סעיף 72 לחוק מיסוי מקרקעין, שבח, מכירה ומרכישה כנוסחו בסעיף 84 לחוק זה.

על אף האמור בפסקה (1)(ב) תחילתו של סעיף 34א1(ב)(11) לפקודה כנוסחו בסעיף 18 לחוק זה לעניין פירוק חברה שקופה, ביום כניסתן לתוקף של תקנות שהתקין שר האוצר, על-פי סעיף 64א(1)(ב)(11)(א) ו-(ב) כאמור בסעיף 18 לחוק זה.

תחילתו של סעיף 85א לפקודה כנוסחו בסעיף 25 לחוק זה ביום כניסתן לתוקף של תקנות שיתקין שר האוצר.

היו"ר יעקב ליצמן:		מה זה?

שגית אפיק:			זה מחיר העברת העסקה בעסקה בינלאומית. אלה 
 				הם המחירים.
תחילתן של ההגדרות, סכום אינפלציוני חייב שבסעיף 88 לפקודה כנוסחן בסעיף 26 לחוק זה ביום כניסתן לתוקף של תקנות שיתקין שר האוצר לעניין פחת או הפחתה בשל מוניטין.

טלי ירון-אלדר:			אנחנו מתחייבים שנאפשר פחת על מוניטין ורק אז 
 				ייכנס הביטול של עשרה אחוזים.

קריאה:				מה לגבי ה25- אחוזים?

טלי ירון-אלדר:			ה25- אחוזים מופיעים בהוראה אחרת.
				ביטול של המוניטין יהיה רק אחרי שנקבע הוראות לעניין הפחתה של המוניטין.

קריאה:				צריך הוראת מעבר.

טלי ירון-אלדר:			יש הוראת מעבר.

שגית אפיק:			
תחילתו של סעיף 94ד לפקודה כנוסחו בסעיף 31 	לחוק זה - הסעיף עוסק במכירת מניות הטבה - לגבי הקצאת מניות הטבה שנעשתה ביום 12 ביוני 2002 ואילך

תחילתו של סעיף 97א(1) ו-(2) לפקודה כנוסחו בסעיף 35 לחוק זה, ביום 1 בינואר 2004 והוא יחול על מכירה ופדיון של איגרת חוב ומלווה קצר מועד שהונפקו או הוצאו ביום האמור ואילך.

סעיף 102 לפקודה כנוסחו בסעיף 38 לחוק זה יחול על הקצאת מניות לעובדים לפי תוכנית שהחברה המעבידה בחרה בה ביום התחילה ואילך.

קריאה:				מה עם ביטוח לאומי?

שגית אפיק:			זה הקצאת מניות לעובדים.

קריאה:				לכן אני שואלת.

טלי ירון-אלדר:			כל החוק נכנס לתוקף ב1- בינואר.

שגית אפיק:
תחילתם של סעיפים 105(יב) ו105-(טו) לפקודה כנוסחתם בסעיף 45 לחוק זה, לעניין איגרת חוב, נייר ערך מסחרי ומלווה קצר מועד שהונפקו או שהוצאו ביום 1 בינואר 2004, והם יחולו על מכירי הפדיון של איגרת חוב, נייר ערך מסחרי ומלווה קצר מועד החל ביום האמור.

לעניין ניירות ערך זרים שיום רכישתם עד תום שנת המס 2006, יחולו ההוראות לעניין שיעורי המס במכירת ניירות ערך זרים כהגדרתם בסעיף 16 לפקודה כנוסחו ערב ביטולו בסעיף 14 לחוק זה שנקבעו בצו מס הכנסה, שיעור המס על רווח הון ונייר ערך זר ושיעור המס על רווח ההון הריאלי לא יפחת מ35- אחוזים או מהשיעור האמור בסעיף 121 לפקודה לפי העניין וזאת עד להתקנת תקנות לפי סעיף 105(יג) לפקודה שנוסחו בסעיף 45 לחוק זה.

מיקי צבייר:			ביקשנו לבדוק איפה עושים את הוראות המעבר 
 				האלה של העברת הפסדים בניירות ערך זרים.

טלי ירון-אלדר:			לא צריך לתת הוראות מעבר לזה. מאחר שזה היה 
 				חייב במס ויש לך הפסד מניירות ערך זרים, לא צריך לבוא ולומר היום שהפסדים כאלה מותרים בקיזוז.

מיקי צבייר:			כאן כתוב לגבי ניירות ערך שביצעת בהן פעולות, 
 				אם יהיו הפסדי הון או אם יהיו רווחי הון. לא כתוב לגבי הפסדים שנצברו בעבר.

טלי ירון-אלדר:			אתה מדבר רק על הפסדים מניירות ערך זרים 
 				וכאן אפשר היה לקזז גם לפני התיקון הזה. אפשר יהיה להמשיך ולקזז את ההפסדים מניירות ערך זרים. אני לא צריכה הוראה מיוחדת לזה.

שגית אפיק:
סעיף 129ב(ג) לפקודה יבוטל כאמור בסעיף 55(3) לחוק זה ביום 1 בינואר 2006.

תחילתו של סעיף 345(א) לחוק – זה קשור לביטוח הלאומי – כנוסחו בסעיף 85 לחוק זה, מיום תחילתו של חוק זה.

קריאה:				לדעתי צריך להגיד את זה עוד הפעם ולחזור על 
 				זה. יחול על הקצאה חדשה שבתוכנית חדשה.

טלי ירון-אלדר:			יחול על הקצאת מניות לעובדים לפי תוכנית 
 				שהחברה המעבידה בחרה בה ביום התחילה.

שגית אפיק:
סעיף 9(16(א), 16(ב), 17, 18 ו19- לפקודה כנוסחו ערב תחילתו של חוק זה, יחול על ריבית, הפרשי הצמדה ורווחים אחרים שמקורם בתשלומי המעביד, העובד או היחיד לקופת הגמל, לתגמולים ששולמו לקופת הגמל, לקרן ההשתלמות או לפוליסת ביטוח חיים לפני יום התחילה.

טלי ירון-אלדר:			זה הפטורים על מה ששולם לקופה לפני יום 
 				התחילה.

שגית אפיק:
הכנסות כאמור בסעיף 14א לפקודה כנוסחו בסעיף 10 לחוק זה – זה לגבי העולה החדש – שביום התחילה חלפו למעלה מחמש שנים מהיום שהיה לראשונה לתושב ישראל, יהיו פטורות ממס עד תום שנת המס 2003.

סעיף 16 לפקודה כנוסחו בסעיף 14 לחוק זה בטל ביום כניסתה לתוקף של תקנות שיתקין שר האוצר לעניין ההגדרה ניירות ערך זרים לפי סעיפים 105(יא) ו129-(ב) לפקודה כנוסחן בסעיפים 45 ו55- לחוק זה.

(ד)	על חברת בית וחברה משפחתית כמשמעותן בסעיפים 64 ו64-(א) 
לפקודה כנוסחן ערב ביטולם בסעיף 17 לחוק זה יחולו הוראות אלה:

(1)	על אף האמור בסעיף 64(א)(1)(א)(4) ו-(8) לפקודה כנוסחו בסעיף 18 לחוק זה, החברה המשפחתית תהיה חברה שקופה כהגדרתה בסעיף האמור כהגדרתה ביום 1 בינואר 2004.

טלי ירון-אלדר:			אנחנו מאפשרים גם לחברת הבית וגם לחברה 
 				המשפחתית להיות חברה שקופה. אנחנו רק אומרים שמי שרוצה להישאר חברת בית, יישאר חברת בית.

דוידה לחמן-מסר:		אנחנו אמרנו שלא נעשה עכשיו תכנוני מס. זאת אומרת, זה לא יכול להיות ב1- בינואר 2004 אלא זה צריך להיות בעצם כך שמי שהיום חברה שקופה או חברת בית יכולה להישאר ככזו, אבל לא מחר.

אנה שניידר:			כתוב כאן או לפי בקשתו ביום התחילה אלא אם 
 				כן ירשום פקיד השומה בתוך ששים ימים מיום התחילה שהיא לא חברה שקופה.

דוידה לחמן-מסר:		תראו את סעיף (1). על אף האמור בנוסחו, חברה 
 				בית והחברה המשפחתית תהיה חברה שקופה כהגדרתה בסעיף וכולי.

טלי ירון-אלדר:			ביום 1 בינואר 2004.

דוידה לחמן-מסר:		האם אנחנו מתירים להקים חברות משפחתיות 
 				עכשיו?

טלי ירון-אלדר:			מאחר שכתוב כאן שהיא צריכה לבקש מפקיד 
 				השומה תוך ששים יום מיום התחילה, לכן לא יכולה להיות היום חברה משפחתית כי היא לא ביקשה בזמן. היא לא יכולה היום להיזכר שהיא רוצה להיות חברה משפחתית. חברה כזו יכולה להיות זו שהתחילה לפעול היום. זו יכולה לבקש להיות חברה משפחתית, אבל כזאת שלא התחילה לפעול היום, כזאת שהייתה חברה משפחתית או פועלת כבר שנים, לא יכולה.

דוידה לחמן-מסר:		מה ימנע מאנשים שיודעים שב1- בינואר אין יותר 
 				חברות משפחתיות, לרשום מעכשיו, מאוגוסט עד ינואר, להתחיל להפעיל חברות משפחתיות?

טלי ירון-אלדר:			הם יכולים להיות חברה חדשה. הם לא יכולים 
 				להפוך את החברות הקיימות שלהם לחברות משפחתיות.

דוידה לחמן-מסר:		השאלה אם את רוצה מצב שבין אוגוסט לינואר 
 				ירשמו אנשים מאות חברות משפחתיות עם תושבי חוץ וזאת כדי לקבל את הדבר הזה.

יש כאן פער. אנחנו הלכנו ועשינו פער של חצי שנה מאוגוסט עד ינואר כדי להפעיל את החוק הזה, אבל זו לא סיבה שמאוגוסט ועד ינואר יירשמו מאות חברות משפחתיות עם תושבי חוץ כדי להתחמק מההוראות שעשינו.

טלי ירון-אלדר:			אפשר להוסיף שמדובר בחברות שהייתה להן 
 				פעילות לפני תחילתו של חוק זה. זה לא יחול על חברות משפחתיות שהוקמו והחלו את פעילותן לאחר ה15- ביולי.

אנה שניידר:			צריך לשנות את כל פסקה (1).

דוידה לחמן-מסר:		היה סעיף שלא הופיע בנוסח הכחול. סעיף 14(א). 
 				דיברנו על חברה שהשליטה על עסקיה היא מחוץ לישראל, שקיבלה בישראל הכנסה, יאשר שר האוצר לפי בקשתה להורות שתשלם מס. את זה רצינו לבטל כי זה עוד פעם גורם להיות מקלט מס.

טלי ירון-אלדר:			אין דבר כזה.

אוסקר:				זה זר לפקודה שלנו.

שגית אפיק:
(2)	ביקשה חברה שלא להיות חברה שקופה, תחדל מלהיות חברת בית או חברה משפחתית לפי העניין החל ביום 1 בינואר 2004.

טלי ירון-אלדר:			כאן צריך לתקן. ביקשה חברה שלא להיות חברה 
 				שקופה, תחדל מלהיות חברה משפחתית החל מיום העניין. לגבי חברת בית, צריך לתת את האפשרות להמשיך ולהיות חברת בית. לא צריך לכתוב כלום. זה נכון מיום כניסת הפרק של חברה שקופה לתוקף.

במקום 1 בינואר 2004, גם בסעיף (1) וגם ב-(2), יהיה מיום הכניסה לתוקף של החברה השקופה.

אנה שניידר:			ברישא של (ד) נכתוב: "אשר היו חברות כאמור 
 				ביום פרסומו של חוק זה".

טלי ירון-אלדר:			"ביקשה חברה שלא להיות חברה שקופה, תחדל 
 				מלהיות חברה משפחתית – בלי לפי העניין – החל ביום כניסתו לתוקף". אני לא בטוחה שזה לא יהיה ה1- בינואר 2004. זה יהיה או ב1- בינואר 2003 או ב1- בינואר 2004.

שגית אפיק:
(3)	הפסדי החברה המשפחתית שהייתה לחברה שקופה ושלא קוזזו על-ידי הנישום כהגדרתו בסעיף 64א לפקודה, בסעיף זה הנישום המייצג, עד ליום שבו הייתה לחברה שקופה, יותרו בקיזוז רק כנגד הכנסותיו של הנישום המייצג אלא אם כן ביקשו כל בעלי המניות לחלק את יתרת ההפסד כאמור ביניהם, בהתאם ליחס אחזקותיהם בחברה המשפחתית.

טלי ירון-אלדר:			אם יש לי הפסד משנה קודמת, אנחנו מאפשרים 
 				להם לבוא ולומר כי  היום הם יכולים להחזיר את זה לחברה, מאפשרים לחלק את זה לפי האחוזים.

שגית אפיק:
(4)	הייתה החברה המשפחתית לחברה רגילה, הפסדיה שלא קוזזו על ידי הנישום המייצג עד היום שבו הייתה לחברה רגילה, יותרו בקיזוז כנגד הכנסותיה אם ביצעו זאת כל בעלי מניותיה.

(5)	על אף האמור בפסקאות (3) ו-(4), הפסדיה המועברים של החברה המשפחתית בתקופה שקדמה לתקופת ההטבה כהגדרתה בסעיף 64א1 לפקודה, יותרו בקיזוז כנגד  הכנסות החברה בלבד.

ה1:	(א)	הוראות סעיף 92א(3) לפקודה כנוסחו בסעיף 29(1) לחוק 
 	זה יחולו רק על הפסד הון שנוצר לאחר יום התחילה.

(ב)	הוראות סעיף 62ב לפקודה כנוסחו בסעיף 92 לחוק זה יחולו רק לעניין הפסד הון שנוצר בשנת המס 1996 ואילך.

יעל ייטב:			לעניין המוניטין עליו דיברנו קודם. לדעתי זה 
 				צריך להיות סעיף (ה).
"הוראות סעיף 91ב(1) כנוסחו בסעיף 28 לחוק זה, לא יחולו במכירת מוניטין לפני יום התחילה ויחולו על רווח ההון סעיפים 91(א) ו-(ב) לפי העניין".

רצינו לוודא שבמכירת מוניטין שיום רכישתו לפני המועד הקובע, לא יחול החישוב הליניארי אלא שיעור המס על כל רווח ההון יהיה 25 אחוזים. אני אומרת שזה לא יחול ומה שכן יחול על כל רווח ההון זה סעיף 91(א) ו-(ב) כשקובעים 25 אחוזים, כנוסחו בסעיף 28 לחוק זה.

רציתי להוסיף דבר נוסף לעניין סעיף 91(ו)(2), ואלה הם התיקונים שביקשו החקלאים והוא:

"הוראות סעיף 91(ו)(1) בסעיף 28 לחוק זה לא יחולו על מי שהחזיק בזכות באגודה שיתופית חקלאית שחלות עליה הוראות הסעיף לפני יום ב' בתמוז תשכ"ט, 12 ביוני 2002. נמכרה הזכות, לרבות המכירה שאינה חייבת במס לפי הוראות הפקודה, לא יחולו במכירתה על-ידי הרוכש הוראות סעיף קטן (ו) לפקודה".

שגית אפיק:
(ג)	בחישוב רווח ההון במכירת מניות אשר נרשמו למסחר בבורסה בישראל לפני יום התחילה, כאמור בסעיף 101 לפקודה כנוסחו בסעיף 37 לחוק זה, יחולו הוראות אלה:

(1)	יחויב בעל המניות במס על רווח הון ביום רישומן של מניות למסחר בבורסה.
			
(א)	רווח ההון הריאלי שמיום הרישום ועד ליום התחילה פטור ממס.

(ב)	רווח ההון הריאלי שמיום התחילה ועד ליום המכירה חייב במס בשיעור הקבוע בסעיף 91(א) או (ב) לפקודה שנוסחו בסעיף 28 לחוק זה או בסעיף 105(יב) לפקודה, כנוסחו בסעיף 45 לחוק זה לפי העניין.

לעניין חישוב חלק רווח ההון הריאלי שמיום הרישום ועד ליום התחילה יהיה המחיר המקורי התמורה כפי שנקבעה לצורך חישוב רווח ההון ביום הראשון והתמורה תיקבע לפי ממוצע ערכו של נייר הערך בתום כל אחד משלושת ימי המסחר האחרונים בחודש דצמבר 2002 שבהם התקיים מסחר באותה מניה.
				
(2)	חישוב חלק רווח ההון הריאלי שמיום התחילה ועד ליום המכירה יהיה בהתאם לחישוב הקבוע בהגדרה, רווח הון ריאלי שבסעיף 88 לפקודה כנוסחו ערב תחילתו של חוק זה והמחיר המקורי יהיה התמורה שנקבעה לצורך חישוב רווח ההון שמיום הרישום ועד ליום התחילה כאמור בפסקה (1).
		
(3)	ביקש בעל המניות שרישומן של המניות לא ייחשב כמכירתן בהתאם להוראות סעיף 101 לפקודה ולא ניתן במועד מכירתן לחזור בו מבקשתו כאמור, יהיה חלק רווח ההון הריאלי עד המועד הקובע חייב במס בשיעור הקבוע בסעיף 121 לפקודה ועל יתרת הרווח הריאלי יחולו הוראות סעיף 91(א) ו-(ב) לפי העניין כנוסחו בסעיף 28 לחוק זה.

(4)	ביקש בעל המניות שרישומן של המניות למסחר בבורסה לא ייחשב כמכירתן בהתאם להוראות סעיף 101 לפקודה ובמועד מכירתן ביקש לחזור בו, יחויב חלק רווח ההון הריאלי של מיום הרכישה ועד ליום הרישום במס בשיעור הקבוע בסעיפים 121 ו126- לפקודה לפי העניין, בתוספת הפרשי הצמדה וריבית כמשמעותם בסעיף 159(א) לפקודה, החל במועד שבו היה עליו לשלם את המס אילולא ביקש שיום הרישום לא ייחשב כמכירתן של המניות ועד ליום תשלום המס.

(ד)	(1)	חלק רווח ההון הריאלי שמיום הרישום ועד ליום 
 	פטור ממס ורווח ההון הריאלי שמיום התחילה 
 	ועד ליום המכירה חייב במס בשיעור הקבוע 
 	בסעיף 105(יב) לפקודה כנוסחו בסעיף 45 לחוק 
 	זה.

(2)	לעניין חישוב חלק רווח ההון הריאלי שמיום הרכישה ועד ליום הרישום ייחשב ערכו של נייר הערך ביום הרישום כתמורה. לעניין חישוב חלק רווח ההון הריאלי שמיום הרישום ועד ליום התחילה, יהיה המחיר המקורי התמורה שנקבעה בפסקה (1) והתמורה תיקבע כממוצע ערכו של נייר הערך בתום כל אחד משלושת ימי המסחר האחרונים בחודש דצמבר 2002 שבהם התקיים מסחר באותה מניה.

(3)	חישוב חלק רווח ההון הריאלי שמיום התחילה ועד ליום המכירה ייעשה בהתאם להגדרה רווח הון ריאלי שבסעיף 88 לפקודה והמחיר המקורי יהיה התמורה שנקבעה בפסקה (2). ואולם, אם היה הפסד הון, יחולו עליו הוראות סעיף 105(טו) לפקודה שנוסחו בסעיף 45 לחוק זה.

סיגל אבירם:			יש לי שאלה לגבי סעיף המוניטין. נאמר מיום 
 				רכישתו, אבל השאלה מה עם יצירתו.

טלי ירון-אלדר:			זה לא משנה.

קריאה:				מה קורה עם חברה שמוקמת בחו"ל, שהפעילות 
 				שלה היא בחו"ל והיא מקבלת הכנסות גבוהות?

דוידה לחמן-מסר:		יש לה או פטור ממס או 15 אחוזים מס. זה פטור 
 				פרסונלי.
ברוח הדברים שנאמרו היום, אם אנחנו לא מאפשרים לחברות שקופות להיות בשליטה זרה, ואם אנחנו לא מאפשרים לתושבי חוץ, אני חושבת שזה לא מתקבל על הדעת, זו נראית לי אנומליה, שיש סעיף בחוק שאומר שלמרות שאנחנו לא מאפשרים לאלה ואלה, יש סמכות לשר האוצר.

אני רוצה להתריע. מי שירצה לעקוף את כל ההחלטות שהתקבלו היום, יש לו סמכות לעשות את זה באופן פרסונלי לחברה מסוימת.

אוסקר:				אין לזה מקום בפקודה שלנו.

דוידה לחמן-מסר:		אין כאן הכנסה שהתקבלה בישראל.

קריאה:				על הסעיף הזה אף אחד לא קיים דיון ואני לא 
 				חושב שצריך להיכנס אליו.

דוידה לחמן-מסר:		אני מוכנה לקיים דיון עליו.

היו"ר יעקב ליצמן:		אני מודה לכם.

